
N'aș mai fi deseropat din vraful de foi îngălbenite 
aceste pagini, dacă duşmânii mărunte şi ocara unor suflete 
înguste nu mar fi silit să privesc înapoi şi să-mi cum- 
pânesc din nou toate alergările condeiului. Recetindu-mi 
articolele publicate în diferite ziare, cu deosebire în revista 
„Tara Noastră“ şi „Tribuna, am strîns într'un 
mânunchiu o parte din ele și le dau aici publicului cetitor, 
care le va judeca după cuviință. Fireşte, că toate aceste 
crâmpeie din sbuciumul unui Suflet nu pot fi privite decât 
cu măsura de judecată ce se cuvine articolelor de ziar 
înfiripate din îndemnni unor clipe trecătoare și scrise fără 
altă pretenție, decât de-a contribui din inimă curată la munca 
de îndrumare a unui popor îngenunchiat, pe care suntem 
datori să-l luminâm, fire-ar oricât de multe procesele pro- 
curorilor unguri şi oricât de îndcrite injuriile cârcotașilor 
noştri. 

9. G. 


Pro domo. 


Dragul meu prieten, 


Mă întorc dela Luvru. De trei săptămâni sânt pelerinul 
acestui minunat sarcofag al gloriei omeneşti. Zi de zi îi urc 
treptele de marmură, ratăcesc pe coridoarele nesfirşite, mă 
opresc dus pe gânduri la sicriul unui rege assirian, îmi plec 
ochii tulburaţi de zîmbetul unui sfinx, ori mă pierd în jocul 
de lumini şi umbre în cari penelul lui Rembrandt a prins viaţa. 
Nicăiri nu simți, ca aici, răsufletul veşniciei.  Năzuinţele 
omeneşti vin de departe, din începutul vremilor şi-şi aruncă 
strafulgerarea în viitorul necunoscut. Toate câte le vezi în 
jur de tine, întreg acest țintirim în care dorm alaturi Dionysos 
şi Astarte, nimfe, centauri, satyri, — bieţi idoli prăbuşiți - şi 
atâtea întrupări chemate la viață de crucea lui Christos, 
toate aceste crîmpeie rupte din eternitate par nişte meteori, 
cari se desfac din haos, taie o dungă de lumină pe albastrul 
bolţii nemărginite şi trec mai departe... Cum le priveşti aşa 
şi le laşi să ţi-se strecoare pe dinaintea ochilor, simţi că 
fiecare ţi-a picurat în suflet ceva, că fiecare a alungat câte o 
patimă din încăperile tale ascunse şi-a pus în loc un gând 
nou, o Simțire mai curată... Și când te depărtezi ești mai uşor, 
mai bun, mai limpede. Te învăluie încă multă vreme farmecul 
dureros şi blând al trecerii eterne şi întorcându-te acasă în 
astfel de clipe, în odăița ta singuratică, cum stai aşa, răzi- 
mându-ţi în palme fruntea înfierbântată, eşti un judecător mai 
drept ca de alte ori... 

In astfel de clipe sânt eu, dragă prietene, acum când 
cetesc scrisoarea ta cu rîndurile ei liniştite, cu scriitura lor 
calmă şi adusă frumos pe hârtie, ca nişte şiruri de mărgele. 
Tu îmi trimiţi veşti din Ardeal, îmi povesteşti de frământările 
de pe pământul meu şi-mi spui aşa de frumos să rămân cât 
mai mult departe, să-mi scald sufletul în lumina occidentului 
şi să cobor cât mai rar pe arena îngustă a hărţuielilor noastre 

de acasă, cari sânt mici şi ingrate. lar ca dovadă a acestei 
întunecimi de inimă şi de minte îmi trimiţi şi câteva foi din 
gazeta dela Budapesta, în care domnul Birăuţ şi niscai prieteni 
anonimi ai dânsului mă înjură şi caută să-mi facă apa în 
toate chipurile. De încheiere mai adaugi, cu oarecare mu- 
strare bătrânească, care pe tine te-a prins totdeauna: „Am 
fost în veci de părerea, că scriitorul trebuie să păstreze 
distanţa. Să fie un observator, care priveşte dela mal îluviul 
larg şi murdar al vieţii. Să nu se arunce în valuri. Ţi-am spus 
de-atâtea ori, că mi-se pare o cheltuială inutilă de nervi şi 
de energie, ca tu, în loc de-a rămânea în izolarea splendidă 
a unor probleme artistice, să te apropii de realitatea vulgară 
a vieţii noastre. Dacă o faci, iacă ce pățeşti... Birăuţii şi 
vice-birăuţii se svârcolesc în mocirlă şi noroiul stropeşte... 
De ce nu m'asculţi şi nu te dai la o parte ?...* 


Aşa închei tu şi eu îţi recitesc din nou rîndurile cuminţi... 
Am răsfoit şi paginile cari au părăsit tiparniţa din Budapesta, 
le-am cântărit cu toată liniştea pe care mi-o dă depărtarea 
şi bine înţeles, că urmez sfatul tău: n'am să mă bat nici cu 
Birăuţ, nici cu muschetarii lui anonimi, fiindcă, cum spuneam 
deunăzi, ar fi cam ridicol să apuci praştia ca să turteşti 
ploşniţe... Dar ar îi şiinegală bătălia asta, doar vezi bine că 
eu niciodată n'aş îi în stare să arunc atâtea injurii grosolane, 
câte poate suporta un anume soi de epiderme... Aştept deci 
să năpârlească din nou celebrul „organ“, să-şi schimbe gazda, 
să ajungă oameni cu răspundere în fruntea lui şi atunci sânt 
gata să dau socoteală oricând... Cu dragă inimă dau lămuriri 
de ordin general, dacă mi-se cer, îmi spun credinţele în 
lucrurile, unde cred că aş putea îi de folos, ba sânt dispus 
să satisfac chiar şi curiozităţi inocente; cât plătesc pensionul 
la Paris, de unde iau banii ca să-mi achit biletele de tren şi 
alte chestiuni importante, fără de cari neamul nostru nu 
poate merge înainte. Pâna atunci însă spada mea de Toledo 
va ramânea în teacă. 


Dar tu ridici o problemă în rîndurile tale, pe care o 
discut bucuros şi de care vreau să mă apropiu acum, cu 

desăvîrşita sinceritate, pe care ţi-o dă atmosfera de seninătate 
a Luvrului. 

„Scriitorul să păstreze distanţa“... Pare-că, aud vorba 
ta, cum curge potolită, căutând să-mi îndrume valurile vieții 
într'o matcă prielnică. Şi cum stau aici departe, în liniştea 
unei odăițe de student, singur şi fără nici un prieten, sufletul 
mi-se duce înapoi, trece graniță de graniţă, îşi desface zăga- 
zurile şi amintirile curg... 

Să păstrez distanţa... Cât de înţelept e sfatul tău, iubite 
prietene — şi poate că ai dreptate, dar cunam să-l urmez 
niciodată. Viaţa care curge dinaintea mea mă chiamă, îmi 
sbuciumă inima şi-mi înfierbântă tâmplele. Problemele ei mă 
agită, chiotul ei mă tulbură, războiul ei nu-mi dă odihnă. 
Inzadar trag obloanele şi închid fereastra, degetele ei aspre 
îmi bat la geam şi mă smulge din pacea senină a artei eterne. 
Pe semne din aşa aluat sânt croiți unii oameni, să nu-şi 
poată închide sufletul într'o căsuţă de melc, să le fie inima 
ca harfa lui Aeol, pe care vântulo atinge și-o face sa cânte 
psalmodii împletite din undele lui. Aşa sânt unii; un înger 
ori un demon pe care îl poartă în ei, îi împinge la luptă şi 
nu le dă răgaz, glasul lor trebuie să răsune în strigătul celor 
mulţi şi numai după ce-au plâns cu cei nenorociţi ori s'au 
bucurat cu cei alintați de soartă, pot să se întoarcă din nou 
în pacea unei linişti creatoare. Poate, că nu-i aceasta calea 
care duce la nemurire, poate că drumeţii mari ai lumii s'au 
ştiut încercui totdeauna în seninătatea olimpică a artei lor, 
poate, că tronul lor a fost prea sus, ca să străbată până la 
înălțimea lui vaierul mulţimei... Poate, dar eu, un biet trecător 
pe acest drum fără sfârşit, eu n'am înţeles niciodată această 
strălucire îngheţată şi la dreptul vorbind am cam sgriburit 
în apropierea ei... 

Tu zîmbeşti înţelepţeşte şi mişti din cap, gândindu-te 
la mizeriile vieţii ?... Da, se 'nţelege că seninătatea asta a 
izolării, păstrarea distanţei e mai agreabilă pentru spiritele 
aristocrate, e mai ferită de nota vulgară a vieţii, e mai la 
adăpost. E şi mai comodă, mai curată, dacă vrei... Afară în 
largul războiului e primejdie şi mult noroi. Afară se împart 

ghionturi, se urlă durerile cari sapă sufletul şi în fierberea 
asta se încrucişează uneori patimi urîte. Adese te întorci 
Tănit şi totdeauna plin de praf, pe când acasă e calm şi 
blândeţe, acasă te aşteaptă odihna perinelor moi şi mirosul 
delicat al unui trandafir în pahar. Şi cu toate astea, acolo, în 
praful de pe uliţi, se seamănă gândurile şi speranţele din cari 
nasc îndemnuri ce schimbă temelia lumii. Şi crede-mă, că e 
un Suflet îngust acel petronian, crede-mă că avântul lui nu 
va deschide porţile eternității, dacă în clipa când trecându-i 
pe sub ferestre valul imens al mulţimei, care urlă şi blas- 
'amă de foame, el se va trage în cămara lui tăinuită şi, 
cu ochii orbiți de ritmul formelor gingaşe, va scrie un 
sonet Venerei de Milo. E un meşter cinic acest adorator 
al marmurei reci. E un neputincios cu aripile frînte, nu e 
adevăratul artist, fiindcă arta nu fuge de marile dureri ale 
vieţii ... 

Stau şi mă gândesc acum la povestea mea umila, care 
ar putea fi trecută sub tăcere, dacă nu miar sili s'o scor- 
monesc glasul răguşit al pismei și neputinței. Ma poartă 
gândul în trecut şi-mi plimb ochii peste petecul de viaţă de 
vre-o cinci ani încoace, de când m'am aşezat în Sibiiul 
nostru. A, de sigur, urmând programul tău, ar fi fost mai 
lipsită de sbucium, ar fi fost de toată frumuseţa viaţa asta, 
să fi rămas „numai poet“, cum spui tu cam lapidar. lan stai 
să socotim. Cât aş fi azi de respectat de bunii noştri cetăţeni, 
cum mi-ar zîmbi de binevoitor cutare „notabilitate“, cum 
mar arăta cu degetul matroanele şi mar aduce ca exemplu 
iubiţilor copilaşi... N'ar fi trebuit decat să „păstrez distanța“... 
Atunci când am trecut mai întâi pragul biroului la „Asociaţie“, 
să mă fi înfăşurat în mantia mândriei mele de slugitor a lui 
Apollo, să stau departe de sgomot, să trec zîmbind impa- 
sibil ori enigmatic, să mă vadă lumea pe câte-o bancă de 
„Sub arini“, singur, cu obrazul rumen de sărutarea muzelor, 
şi tot la două saptămâni să iasă la tipar câte un cântec de 
proslăvire a lui Mihai Viteazu... Ce frumos, nu-i aşa? In 
lume trebuia să cobor arare, sa spun versuri anacreontice 
când vecinii mei vorbesc de posnele alegerii de popă în 

Sebeșul-sasesc, să-mi trec mâna prin plete și să ma strâmb 
frumos, când cocoana cutare îi şopteşte fetiţei la spatele 
imele : „ia sama, draga imamiţii: aşa sânt poieţii“... O, atunci 
câte n'ar fi altfel, dragul meu prieten... Atunci aş avea cu 
câteva volume mai mult, atunci finanţele mi-ar îi mai ordo- 
nate și respectul mai unanim, atunci aş fi sus, mândru, 
siidător, sănătos și obraznic, ca un cocoș, care cu guşa plină 
de grăunţe cântă cucuricu din vîrful unei grămezi de gunoi... 

Aşa, că nam urmat această reţetă de filozofie a vieţii, 
că n'am păstrat distanţa, fireşte roadele sânt mai amare. Am 
părăsit în atâtea rînduri răcoarea dulce a Olimpului, ca să 
cobor în arena patimilor şi durerilor zilnice. Am crezut că 
un suflet curat, pus ori şi unde, îşi revarsă lumina lui ca un 
opaiţ în întunecimea unei chilii... Am crezut, că îndrăzneala 
cinstită, care se naşte în sufletele robite de frumos, trebuie 
dusă acolo în marele atelier al vieţii, unde se dospesc forţele 
unui popor. Aşa am crezut şi aşa am mers înainte: am facut 
gazetă în care am răscolit păcate, am tras de păr necinstea 
şi am lovit la mir pe ipocriţi, am aruncat suflet şi nervi, am 
iscălit polite şi-am răguşit la adunări de popor, am alergat 
prin ungherele Europei să battreptele muzeelor şi să sgribur 
sub porţile de triumf... Şi aşa nehodinit, urmând înainte 
drumul unei hotărîri nestrămutate, stau şi astăzi în faţa vieţii, 
lipsit de consideraţia deaproapelui, batjocorit cam tot la 
patru săptămâni de d! Iorga, cam încurcat în datorii şi insultat 
de scribii lui Birăuţ, aşa mai trăiesc încă, şi de-aici, din 
colțul Parisului, din odăiţa asta sărăcăcioasă, îmi trimit acasa 
gândurile. Negreşit că mult noroi m'a stropit în acest drum 
pe care mi-am risipit Sufletul, dar, dragă prietene, acest noroi 
mi-a atins numai haina: inima mi-am păstrat-o curată... Şi, 
cine ştie, dacă pe urma sămănăturii mele nu va răsări ceva... 

DDe-aceea, lasă-mă să merg şi mai departe pe acest 
drum şi să renunţ pentru totdeauna la norma oraţiană din 
„odi profanum vulgus“... Lasă-mă să rămân ce-am fost şi 
până azi: un glas smuls din vaierul celor mulţi... Cât despre 
visuri de „şefie“ şi alte grave calități de „ilustru bărbat“, sa 
nu mai vorbim. Nu-mi trăznesc prin minte, dragul meu, 

asemeni ambiţii şi te asigur, că atâta tinereţe noi avea tot- 
deauna, ca să nu rîvnesc un loc în fruntea mesii... 

Şi acuma, de încheiere, o amintire răzleaţă, care-mi vine 
în condei. In pribegia mea am ajuns odată pe coastele Vesu- 
vului. Sub cerul albastru urcam câmpiile îatinse de lava 
moartă, de-asupra căreia crescuse iarba... Oprit o clipă, stau 
şi mă uit spre vîrf. Era întunecat şi din craterul aprins se ridicau 
suluri negre de fum. M'am înfiorat în clipa asta, trupul mi sa 
răcit... Mi-am dat seama, că sub picioarele mele clocoteşte o 
lume care se sbuciumă necontenit şi în orice clipită poate 
acoperi cu torente de foc întreg cuprinsui. Şi cum am stat 
aşa pironit locului, cu sufletul stapânit de fiori, privirea mi-a 
ratacit departe... Şi închipuieşte-ţi ciudaţenie ce am vazut! 
La vre-o douăzeci de paşi de mine, un animal tacticos, 
liniştit şi cuminte îşi vedea de treabă. Păştea seriosul magar 
Şi Vesuvul fumega mai departe... De ce rizi? Mi-ai ghicit 
vorba. Da, aşa am vrut să zic: mulți magari avem noi în 
Ardeal, cari pasc pe coastele Vesuvului nostru... 

Cât vom mai putea, să ne ţinem încă departe de ei 
draga prietene. 


Paris, Decembre 1910. 


Pe drum nou. 


Neamul nostru în această țară trăieşte astăzi zile grele. 

Loviturile ce-am primit încep a durea. Pas de pas se 
cuceresc pe rând toate acele redute în cari a străjuit ani în- 
delungaţi puterea noastră. Indărătnicia rezistenţei a început 
să ne slăbească. Purtăm o luptă inegală, suferim înfrângeri 
continue şi toate îndemnurile noastre de viaţă sunt strivite. 

Aceasta îrământare chinuită lasă urme în suflete. Se 
simte un val de descurajare care întunecă credințele în ziua 
de mâne. Deprinşi să îngropăm în fiecare zi, noi ajungem 
stăpâniți de această atmosferă de jale şi ne împrietenim tot 
mai mult cu rostul de judecată dureroasă a biruiţilor. 

Se desluşeşte tot mai mult acest semn al vremii. 

Vedem cărturătimea noastră cum îşi supune treptat su- 
îletul împrejurărilor schimbate, cum din aceasta târguire în- 
delungă cu soarta se ivesc îndemnuri bolnăvicioase, alergări 
pripite după căpatuială, porniri de egoism îngust şi sterp. 
Zi de zi răsar tot mai mulţi oameni fără culoare, cari din 
tacere îşi fac o normă de viaţă și predica înţelepciunea ca- 
pului plecat. Vedem tineri cu carte, hămesiţi de setea banului, 
vânători de trebşoare. Se fac târguri urîte, legaminie ruşi- 
noase, Orice lovitură îndreptată împotriva neamului întreg 
nu mai are darul de a surprinde, de a înfierbânta, de a aduce 
în mişcare fibrele unei mândiii rănite. Se aud numai mur- 
murări domoale, înăbuşite cu graba. Trăim într'o vreme în 
care ne împăcăm uşor şi cerem tot mai puţin. Puterea 
noastra de viaţă ajunge la o matcă tot mai îngusta. Și, ca o 
supremă ironie a acestor zile fără noroc, ni-se ivesc tot mai 
mulţi negustoraşi mititei, abilii „făcători de pace“, — suflete 
pipernicite de tarabă, cari nu s'au pătruns nici când de fiorul 
măreț al războiului. Tot mai multe colţuri de gazete cuceresc 
aceşti oameni mici şi cuvântul lor, care până bine de curând 
ne alunga sângele în obraz şi ne încleşta pumnii, — astăzi 
abia trezeşte mustrări cu răsunete cari se risipesc. 

Ce să mai Spunem despre țăranii noştri? Ei bieţii îşi 
tânjesc traiul amarit de pe o zi pe alta. Se supun răbdurii 
rânduelilor apucate din batrâni: duc plugul de coarne, ţin 
posturi şi dau sarindare, plătesc dările, ascultă cuvântări de 
tot felul şi merg la vot când îi îndeamnă domnii dela oraş. 
Dar întreagă viaţa lor se petrece într'o nesfîrşita nedumenire. 
In toata tragedia asta mare de strivire îndelungă, ei ramân 
cu ocliui închişi. Trăesc şi se trudesc şi mor, primind toate 
loviturile ca venind de undeva de sus, din ursita unei zodii 
rele. Nimeni nu se îngrijeşte de ei, nimeni nu-i lămureşte, 
nimeni nu-i îndeamna. De atâtea-ori li-s'au spus voube fru- 
mı ase, fagadu'nţe cu jurăminte grele, încât cuvintele încep 
a-şi toci rostul înaintea acestor pagubaşi paţiţi... Când în- 
cepe săle mijească înaintea ochilor, îi auzi spunând adevaruri 
de o dumerire amară cari nu cuprind nici decum laude pentru 
„domnii noştri“. 

In aceste zile de lâncezeală, când aproape toate aşeza- 
mintele ni-se istovesc sub porunca legilor nouă, singura arma 
de apărare şi îndrumare ne mai ramâne cuvântul scris. 


Indatoririle presei noastre sunt mai multe azi. Tot ce au 
săvârşit până deunazi şcoalele a căror poreclă se spoieşte 
acum prin toate satele noastre, va avea să împlinească ga- 
zeta care ajunge în mâna ţăranului. Toate îndemnurile ne- 
sanătoase ale unei culturi străine, cari cuprind ca o pecingine 
sufletele cărturarilor, vor trebui înfrânte de înviorarea caldă a 
unei educaţii cari îşi găseşte temeiul în cultura noastră na- 
ţională. Alături de aceste presa zilelor noastre e singurul 
mijloc de propagandă şi de control într'o societate care în 
urma unor stări de viață cu totul excepţionale ne înfați- 
şează o mulţime de porniri condamnabile. 


Vremea noastră e o vreme de luptă. Aceste zile nu au 
ciasuri menite pentru truda migăloasă a sporurilor încete. 
Noi nu traim astăzi viaţa orânduită a vremurilor de pace, 
când munca se desfașură în matcă trainică, hotarită de por- 
nirile firești aie sufletului. Azi sunt trebuinţe de împlinit cari 
chiama, cari tulbură orice inima Simţitoare. In vreme de 
război dascălii se ridică de'a masa lor de scris, poeţii se 


despart de muză, pictorii îşi aruncă penelul şi, păstrând în 
suf'et visul lor, ei se înşiruie alături de oşteni pe câmpul de 
bataie. Astfel e vremea noastră. Ne cere tuturora o înfră- 
tire de forțe, o strângere a rândurilor pentru apărarea unei 
averi comune. Sunt zile de jertfă zilele noastre. Numai 
aducând această jertfă mai putem nădăjdui că în viitor, mai 
curând ori mai târziu, va câştiga acest popor îndurerat cuve- 
nita răsplată a unei munci de tihnă şi răgaz... 

Aceste gânduri au îndemnat un mâănunchiu de oameni 
sa lărgească cadrele acestei reviste, *) dorind ca pe viitor să-şi 
spună cuvântul lor în toate lucrurile pe cari le socot de in- 
teres, atât pentru cărturărime, cât şi pentru țăranii noştri. 
Revista aceasta se va adresa deci tuturor păturilor de cetitori, 
cautând a contribui după puteri la munca mare de întărire a 
vieții neamului nostru. 

Va îi de aici înainte o revistă culturală, care va însemna 
şi momentele de căpetenie din viaţa noastră politică, stăruind 
asupra lor potrivit înrîuririi ce o pot avea. 

Programul politic al celor grupaţi în jurul acestei reviste 
nu se deosebeşte de principiile cari călauzesc pe luptătorii 
cinstiți ai neamului nostru. 

Nu facem nici o făgăduinţă, căci vrem să fim judecaţi 
după fapte împlinite. 

Ca o lamurire putem adăuga, că aceste pagini nu vor 
îi nici când în Slujba unei tovărăşii, ci vor urmări numai bi- 
nele obştesc. Cea mai de căpetenie silinţă a noastră va fi 
a discuta cu îndrăzneală cinstită tot ce credem de interes 
pentru viaţa noastră publică şi a privi faptele de sus şi de 
jos cu toate îndrumările unui spirit critic care ss va r sti 
răspicat. 

Astăzi, când temenelele devin tot mai adânci şi „cuminţii“ 
ni-se înmulțesc îngrijitor, par a însemna ceva şi aceste în- 
suşiri, 


*) "Ţara noastră . 


Tâbu. 


Dacă Sar scula acum din groapă legendarul căpitan 
Cook şi într'o nouă călătorie de exploraţie s'ar opri pe aceste 
plaiuri înstrăinate, — ce bun serviciu ne-ar face! Iscusit, cum 
a fost ursit din botez, minunatul călător ne-ar învăţa repede 
limba şi ne-ar înţelege degraba păsurile vieţii. Fireşte, că din 
cele dintâi zile ar trimite abonamentul la „Românul“ şi ar 
ceti pe nerăsuilate obiectiva operă lămuritoare dela Braşov. 
Văzând în aceste tipare epitetele cari ni-se aruncă, pentru 
cele câteva accente răsleţe de critică la adresa !comitetului 
naţional şi-a unor persoane scoase la suprafaţă de frământa- 
rea noastră politică, înțelegând răsvrătirea cu care suntem 
răstigniți în numele „disciplinei de partid“ şi al „solidarităţii 
naţionale“, — Englezul ar rămânea câteva clipe dus pe gân- 
duri, trăgând rotogoale de fum din pipa lui de lemn. In cu- 
rând însă i-S'ar însenina fața şi, lovindu-se cu palma peste 
îrunte, cum avea obiceiul de câte ori făcea o nouă descope- 
tire, ne-ar bate pe umăr: „By Jove! staţi băeţi, eu am mai 
întâlnit undeva în pribegiile mele această intoleranță, care nu 
iartă, undeva tare departe în orientul miraculos, la o cale 
bunicică de ecuator, în insulele polynesiace: decât acolo nu 
se chiamă „disciplină de partid“ nici „solidaritate naţională“, 
acolo i-au dat un nume mai simplu şi mai sugestiv, îi zice: 
stabu“, 

Pornindu-se la vorbă inepuisabilul povestitor, ne-ar face 
o întreagă conierenţă despre desvoltarea preceptelor morale 
la popoarele primitive. Ne-ar arăta, că cu cât purcedem mai 
jos pe treapta evoluţiei culturale, cu atât mai multe şi mai 
riguroase sunt opreliştile, cari stîngenesc libertatea de miş- 
care şi acțiune a individului în societate. Astfel ne-ar face să 
înţelegem degrabă şi această manifestare din cele mai rudi- 
mentare a principiului de suveranitate sacrosanciă, care în 
Polynesia e cunoscut sub numele /abu şi care nu se ştie cu 
siguranță dacă astăzi în zilele radiului mai există. 

Tabu se chiamă „opreliştea obicinuită în Africa și Po- 
Iynesia, de a se pronunţa numele domnitorului“. 1) Această 
oprelişte se poate estinde la nevoie asupra ori cărui lucru. 
„Lucrurile pe cari sa pus Tabu sunt sfinte şi nu se pot 
atinge ; preoţii ori alte persoane sus puse, tabuesc după pofta 
lor orice lucru, pe care vor să-l facă nefolositor pe seama 
altora“. 2) Fireşte, că de favorurile acestei legi se împărtă- 
Şesc în prima linie şefii triburilor şi după dânşii, în măsura 
puterii şi bogăției, celelalte soiuri de dignitari. In Polynesia 
se împart aceste legi după rang. „Principele în calitate de 
persoană sfântă e tabu. A te atinge de dânsul e păcat. A te 
apropia de capul lui, a te plimba măcar într'un etaj deasu- 
pra lui, e oprit. In acest chip opreliştile numite Tabu au ve- 
nit în favorul fruntaşilor şi bogaţilor pentru a le ridica pute- 
rea, un fel de privilegiu“. 3) Se înțelege, că norme, care de 
care mai crude, asigurau dăinuirea acestor legi. „In Polyne- 
sia era respectarea lor strict impusă şi orice călcare era pe- 
depsită cu moartea, înafară de cazul când făptuitorul avea 
prieteni foarte puternici, cari erau preoți sau fruntaşi“. 4) 

Nu trebuie să mai spunem, că prin astfel de îngrădiri 
orice evoluţie socială era înăbuşită şi că aceste seminţii, cu- 
fundându-se cu vremea într'o resemnare fatalistă, erau atinse 
de somnolenţă şi inactivitate. Acest tabu era negaţiunea ori- 
cărui spirit de iniţiativă, prin dânsul se striveau în germene 


1) V. Wundt: Vălkerpsychologie IV. p. 111 in Africa wie in Polyne- 
sien verbreitete Verbot, den Namen des Herrschers zu nennen». 


2) V. Schurtz: Völkerkunde p. 231. Dinge, auf denen das Tabu ruht, 
sind heilig und unverletzlich; Priester u. andere bevorzugte Personen ver- 
mögen wilkürlich jeden beliebigen Gegenstand zu tabuiren und damit für 
andere unbenutzbar zu machen . 


3) V. Wundt: Völkerpsychologie IV. p. 396. «In Polynesien sind die 
Tabugebote nach Rang agbestuit. Der Häuptling ist als heilige Person tabu. 
Ihn zu berühren ist Frevel. Seinem Kopf zu nahe zu kommen, ja nur in 
dem Stockwerk über seinem Haupte zu gehen, war verpönt. Auf diese 
Weise kamen die Tabugebote den Vornehmen und Reichen zustatten, um 
ihre Macht zu erhöhen, ein Privilegium ... 


4) V. Dr. Eduard Westermarck: Entwickelung der Moralbegriffe. |. p. 
168. In Polynesien wurde nach Elis die Innehaltung der Verbote und Ge- 
bote des Tabu streng erzwungen und jede Uebertretung mit dem Tode be- 
Straft, ausser wenn der Täter sehr mächtige Freunde hatte, die entweder 
Priester oder Häuptlinge waren . 

orice criterii ale unei concepţii criti-e, fără de care mergerea 
înainte nu se poate închipui. Societatea tânjitoare era con- 
damnată deci la o stagnare în care spiritul public nu mai 
mişca nici o undă, ca o apă moartă, fiindcă influenţa acestui 
tabu e totdeauna mehanică“. 5) 

Şi acum, iubite cetitor, să ne luăm rămas bun dela că- 
pitanul lames Cook închis sub glie întrun petec de pământ 
din insula Owaihi, să părasim atmosfera fierbinte a triburilor 
polynesice şi să ne întoarcem acasă în țara noastră şi a că- 
ciulilor de oaie. Tabu, tabu! Nu ştiu, dacă acolo în umbra 
desişurilor de agave, te mai ţii încă lege nenorocită, dacă 
nu te-au prabuşit şi pe tine vaporii și electricitatea în cripta 
adâncă a atâtor prejudecăţi sociale şi credinţe deşerte. Atâta 
ştiu, că aici la noi te întâlnesc pe toate cararile. Opreliştea 
de-a spune adevarul întreg asupra situaţiei în care ne gasim, 
porunca implacabilă de-a nu cuprinde în raza cercetarii anu- 
mite persoane şi lucruri, tendința feroce de-a încatușa liber- 
tatea de gândire, menajarea ipocrită a atâtor cuvioase min- 
ciuni tradiţionale, — nu simțiți cum ne leagă mintea şi ochii 
de-atâta vreme? 

Tabu, tabu! Ce nu-i tabu la noi? Ne mai vorbind de 
multiplul şi variatul tabu al procurorilor unguri, ce nu-i tabu 
în larga noastră familie de trei milioane? De câte ori nu 
simți îndemnul s'o rupi cu mângaierea dulceaga a unor con- 
venţii malaieţe, să spui adevarul în faţa nenumaratelor po- 
ticniri ale minţii şi ale bunului simț, câte îţi răsar în cale. Te 
opreşte însă inevitabilul tabu. Astfel e tabu să spui, ca cu: 
tare avocat, care în fața unei adunări de țărani varsa lacrimi 
facând pe puritanul Danton, în zilele de saptamâna e tova- 
Tăş de „calabrias* şi de sentimente cu solgăbiraul ungur. Sa 
te pazeasca Dzeu: fruntaşii sânt tabu. Tabu e discursul cu- 
tărui domn din consistor şi teatrul de diletanți din Hundru- 
bechiu şi concertul reuniunii de muzică şi găinile şi purceii 
emigraţi cu de-a sila din ograda învaţatorilor drept plocon 
la bucataria cutarei doamne protopopese şi pupaturile vre- 


5) V. Westermarek: Entwickelung der Moralbegriffe: I. p. 20 . 

unui arhiereu cu Tisza, — toate sânt tabu. Şi tu, dacă te 
atingi de vre-una din aceste oprelişti, eşti pedepsit aspru, 
nenorocit călcător de legi... 

De-o vreme încoace încalte s'a întrodus şi în politică 
această îngrădire. Aici marele, sacrosanctul Tabu e comitetul 
național. Te-a împins nenorocul să spui trei vorbe oarzene 
asupra unei atitudini, care ţi-s'a părut nejustificată, ai avut 
un trecător zîmbet problematic în fața discursului şters ori 
nemuncit al cutărui deputat de-al nostru, ai criticat slăbiciu- 
nile evidente dela înlăturarea cărora depinde însăş desvolta- 
rea normală a situaţiei, — ei bine, vei fi desființat în numele 
nemilosului tabu al „disciplinei de partid“ şi al pretinsei „so- 
lidarităţi naţionale“. Pe această dogmă e întemeiată întreagă 
revolta unora dintre fruntașii noștri împotriva ziarului „Tri- 
buna“ care a avut de astădata imprudenţa să se abată din 
ogaşa învechită. Tot pe această gamă se brodează şi acuza- 
tiile de „tradare“ ale broşurii dela Braşov. Solidaritatea pre- 
tinde să amuţească toate accentele de critică, pentruca astfel 
solidari în binefăcătorul mutism să mergem cu pași gigantici 
înainte. 

Ei, nu! Aşa ne nămolim, iubiţilor şefi! Deschideţi largi 
porţile justei aprecieri, dacă vreţi să nu ne înece atmosfera 
asta prea încărcată de fumul de tămâie al sterpelor şi du- 
joaselor măguliri reciproce. Daţi-vă seama, că solidaritatea 
naţionala şi disciplina de partid nu pot fi știrbite decât de-o 
propagandă care neagă tezele fundamentale ale partidului. 
Câtă vreme se judecă fapte și persoane, tocmai în cadrele 
acestor credinţe, nimeni nu are dreptul să tragă la îndoială 
cinstea politică a deaproapelui. Cel mult se poate supăra pe 
dânsul, poate să nu-i mai scoată pălăria, ori chiar să-l cheme 
la duel, cu sabia, cu pistoalele, cum îi vine mai bine la so- 
coteală, dar să nu ţipe „tradare naţională“, că se face de 
rîs. E un lucru elementar, că faptele publice ale unui om 
Sânt a se judeca tocmai de tribunalul opiniei publice. Cei 
cari săvârşesc acest lucru ingrat şi dificil sunt în viața mo- 
dernă publiciştii. Desfăcute de această atribuţiune pe cât de 
legitimă, pe atât de elementară, ziarele nu mai sunt mijloace 

de educație naţională şi ori degenerează în simple întreprin- 
deri comerciale, ori, în cel mai bun caz, aduc un inocent 
serviciu informativ. 

In loc de blesteme şi de vorbe mari, al căror înţeles îl 
tociţi degeaba, mai bine slăbiţi-o cu acest sufocant tabu, ce 
pune stavilă unui cinstit criticism pe care astăzi îl înlocuieşte 
bombasticul retorism ipocrit. Numai în acest chip veţi salva 
adevărata solidaritate națională, care nu poate avea decât un 
singur razim: adevărul întreg. 

In această ordine de idei, deci, trebuie cinstit ziarul 
„Tribuna“, care cu atâta trudă şi nobilă îndărătnicie „apără 


cu orice jertfe libertatea cuvântului“, — cum spunea atât de 
frumos deunăzi amicul meu Alexandru Vaida, 
E i 
* * 


Că sunt mulți, cari nu se pot împăca încă cu tendința 
de a schimba o seamă de dogme învechite, e prea firesc. 
Sunt anume făpturi, cari în plina lumină se simt desagreabil, 
şi sunt anume fapte ale caror proporţii, reduse la realitate 
de o judecată sinceră, pierd binişor din importanţa ce li-se 
atribuie de altfel. E explicabilă deci pe ici pe colo revolta, 
după cum se pot înțelege şi tresăririle unor bătrâneţe rugi- 
nite împotriva inovaţiilor cari trec peste orizontul apiecierii 
lor. Cu oare-care bunăvoință iertătoare putem scuza chiar şi 
desorientarea cutărui politician din ţară, care, confundând 
noţiunea „solidarităţii naţionale“ cu implacabilul tabu al 
unora din fruntașii noştri, cade de acord cu cei cari strigă 
„disciplină de partid“ şi, povăţuit de o adorabilă naivitate, da 
crezământ tuturor bazaconiilor răspândite de oameni intere- 
Saţi. Cum zic, Je înţelegem toate astea, fiindcă, slava dom- 
nului, cunoaştem atât de bine şi tipul gloriosului fruntaş re- 
fractar față de critica obiectivă şi pe înăcritul moşneag cu- 
nunat pe vecie cu u scurt şi pe simpaticul domn dela Bu- 
curești, împiegat clasa a doua, ale cărui rapide soluţii poli- 
litice se concentrează când în propunerea de a trece doro- 
banţii Carpaţii, când în sfatul de a ne împăca cu Ungurii... 
Le ştim toate astea șipe lângă cuvenitele emoții le înghiţim 
cu resemnare. 


Dar nu înţelegem pe maiestrul nostru Caragiale, când 
întrun articol recent devine apărătorul acelora, cari confundă 
pielea lor proprie cu „solidaritatea naţională“ şi când ne 
strigă nouă tabu de câte ori aducem vorba „câtuș de pufin 
de prestigiul comitetului“... Nu înțelegem şi dragostea ne- 
fărmurită, ce vom păstra totdeauna marelui nostru scriitor, 
— ori cât de des ne-ar trage de urechi, — dragostea ace- 
asta ne îndeamnă să-i mărturisim, că de astădată îl găsim 
în contrazicere cu una din cele mai înalte însuşiri ale nemu- 
ritoarei sale opere literare. Ce e Caragiale în literele româ- 
neşti, dacă nu strălucitorul analist al multelor noastre nea- 
junsuri, spiritul îndrăzneţ, adeseori crud, care şi-a împletit 
nemurirea din greșurile deaproapelui? Aceşti ochi, nease- 
mănat de limpezi, au pătruns în toate ungherele structurii 
noastre sociale, căci pentru ei n'a existat nici-odată tabu. De 
aceia, în orice pagină ce ne-a dat, noi găsim moartea unui 
tabu. Şi să mulțumim lui Dumnezeu, că-i aşa. Altfel m'ar fi 
fost imortalizat nici Conul Leonida, nici Caţavencu, 
„advocat, prezident fundator al Societăţii enciclopedice-coo- 
perative „Aurora economică română“, — nici pururea viul 
Zaharia Trahanache, „prezidentul comitetului permanent, co- 
mitetului electoral“, — nici Tache Farfuridi, „advocat, membru 
al acestor comitete şi comifii“... nici atâtea şi atâtea figuri 
simpatice, ca de pildă compatriotul nostru Marius Chicoş 
Rostoganu. Toţi ar fi rămas acolo în umbra „comitetelor 
permanente“ fără a îi scoşi pe arenă, ca să ridă ţara de ei 
şi să tragă învățătură... Cu toată supărarea de pe vremuri a 
onorabililor, lumea românească a răsplătit cu laurii nemuririi 
pe îndrăzneţul iconoclast şi noi vom găsi în paginile maes- 
trulu tot atâtea prilejuri de îndrumare... 


Şi-acum deodată, din bun senin, când cu treizeci de ani 
mai târziu, aşa greoi cum suntem noi, nepoţii lui Rostoganu, 
ne apucăm să zugrăvim cu timiditate conturele vre-unuia 
dintre Caţavencii şi Trahanachii dela noi, Dvoastră ne po- 
runciţi tabu şi-i luaţi sub aripile ocrotitoare, opunând sboru- 
lui liber al gândirii, în numele căruia aţi bătut la porţile 
eternității, principiul obedienţei mute ? Să fie acesta un sen- 

timent de pocăire tardivă, sau poate vă inspiră credința, că 
lumea asta a noastră e impecabilă şi „comitetele“ noastre de 
ordin diferit mau nici în clin nici în mânecă cu logica lui 
nenea Trahanache? În acest caz din urmă, noi nu vă putem 
da alt răspuns, decât rugămintea cea mai ferbinte, de a 
schimba Berlinul cu Aradul sau Sibiiul nostru, de-a Vă să- 
lășlui aici între noi două luni de zile, pe urma cărora lumea 
românească S'ar alege cu o nouă perioadă de înflorire lite- 
Tară a maestrului reintegrat între tipurile lui... 

Împliniţi-ne, nene lancule, această dorință și coboriţi la 
noi. Vă aşteptăm cu casa şi cu inima deschisă. Vă aşteptam 
cu flori şi cu glume, cu cântecele noastre ardeleneşti și cu 
adorabila noastră sintaxă! Veniţi! Până atunci, însă, Vă rugăm 
în numele operelor complete ale marelui Caragiale, să nu ne 
mai strigați tabu şi sa nu ne mai osândiţi, dacă ne dam cu 
Stan, nu cu Bran. E destulă pacoste pe capul nostru lapidarea 
de care ne împărtăşim aici acasă, căci zau, nu e o placere 
deosebită, ca pentru fiecare rând unde ai zugravit un neajuns 
social, să întâlneşti zi de zi un domn burzuluit, care sa se 
uite urât când te vede și să murmure în barbă: la mine s'a 
gândit mizerabilul ăsta când a scris despre măgarii, cari 
păşteau pe Vezuv... Suntem pedepsiţi îndeajuns aşa fel, fiind 
că-mi îuchipuesc, că nici d-voastră n'aţi avea o surpriză din 
cele mai placute, când, trecând pe podul Mogoşoaiei, var 
tăia calea un domn care iese dela „Cosman“, un domn cu 
joben, un domn necunoscut şi țâînos: — De ce mi-aţi insultat 
soţia în schiţa „Mici economii“ din „Momente“? Degeaba, 
vă faceţi — nu ştiu eu? — pe mine m'aţi vizat în personajul 
lancu Verigopul!... 

N'ar fi nici o plăcere, nu-i așa, maestre ? 

* 


În istoria literaturii e un fenomen, cu care ne întâlim 
des, ca marile personalități, în ajunul bătrâneții, să-și renege 
trecutul lor literar. Astfel a făcut Gogol, avântatul aparător 
al ideilor liberale, care în apusul vieții a devenit un bogoslov 
reacționar, aruncându-şi în foc romanul „Suflete moarte“. 
Astfel Tolstoi şi câți alții... 


zi SD i 


Sa nu fie ispitit cetitorul, care cu drept cuvânt pune 
numele lui Caragiale alături de marii gânditori ai omenirii, 
să nu fie ispitit de aceste atitudini şi să-i atribue asemeni 
slăbiciuni ale bătrâneței... 

Ar greşi cumplit, fiindcă meşterul nostru e și azi în multe 
mai tânăr decât noi. În orice caz este atât de tânăr, ca să 
nu apuce praştia și să ne lovească pe noi, băieţandri ne- 
vrednici, cari cu o singură îusuşire ne putem lăuda: stăruința 
îndarătnică de-a călca în urmele învățătorului... 


Dreptul criticei. 


Un unchiaş cu ochii vii, care a văzut multe în cei vreo 
patruzeci de ani, de când se frământă în lumea noastră, ve- 
nind odată vorba de tipicul gazetăriei la noi, de distanța între 
realitatea lucrurilor şi felul cum aceste se oglindesc în cer- 
neala tiparului, mi-a pus mâna pe umăr şi, zâmbind cu ironie 
fină, a început să-mi povestească... 

— Stai să vezi, cum se scriu gazetele noastre, — începe 
bătrânul... Il cunoşti pe ăsta al meu, pe scriitorul, pe Gheorghe. 
Cum ştii, e om cum se cade şi-şi vede de treabă. Intro Luni 
dimineaţa mă pomenesc că nu vine la birou. Aştept nerab- 
dător, se face zece, unsprezece, — nu vine... M'am necăjit, 
aveam 0 groază de lucru... Ce să fac, a trebuit să isprăvesc 
eu tot şi să las alte treburi... Dupa masă, pe la patru, iaca 
nimereşte, intră tiptil, cu ochii în pământ și cu paşii marunți. 
Mă uit la el cam ieșit din ţâţâni şi încep să-l descos: Așa 
ne-a fost înţelesul, Gheorghe ? Bietul om îngălbeneşte, s'apropie 
de mine şi-i tremură glasul: lartă-mă, domnule, dar om fara 
pricepere, am păţit o prostie... Ce-ai păţit? — Mau pus pä- 
catele de m'am dus ieri la adunarea generală a reuniunei... 
în Satul... Am plecat dimineaţa cu ăştia doi, cu preşedintele 
şi cu secretarul... Zic să văd şi eu cum merg lucrurile astea, 
om tânăr, e bine să iei seama. Să vedeţi... Am ajuns acolo... 
Satul gol... Oamenii pe la fjânaţ... Ce adunare să ţii? N’a fost 
nimic. Ne-am aşezat în şcoală vreo şapte inși: popa, dascalul 
şi vreo trei ţărani, bătrâni neputincioşi... Au vorbit acolo un 
ceas de vreme și președintele şi secretarul, era o caldură 
grozavă și căscau Rumânii... Dupăce am isprăvit, ne-am dus 
la părintele. O ştii pe preuteasa, e muiere harnică şi ţine la 
oaspeţi... Ne-a făcut o varză cu Sarmale, de ne fugeau ochii... 
Ce să zic? Ne-am aşezat cu temeiu şi am mânat-o... Are 
popa un vin dela Cut, cam acrişor, dar vine minunat cu bor- 
viz... Şi aşa înainte... la einei... la şase... Am lungit-o până 
la cină, au mai nimerit şi nişte Ţigani de laGârbova şis'a 

făcut lată !... La miezul nopții, când am plecat, eram afumați 
de tot. Eu nu atâta, că m'am mai tras dela băutură, dar ăștia 
doi erau în chef... Şi-acum vine comedia... Când ajungein în 
hulă cu trăsura, nu știu ce i sa năzărit preşedintelui, îl ştii 
dumneata, că-i cam rânzos, a început la ceartă cu secretarul... 
Una, două, i-a şi ars o palmă... Astuia îi cade pălăria, eu 
mă dau jos s'o caut... Până o găsesc în întunerec s'au snopit 
cum se cade. A fost o pacoste, pân'am ajuns acasă. Tot să 
se ia de gât şi eu între ei, de-i tineam... Când m'am dat jos 
din trăsură azi-dimineaţă şi m'am întins în pat, ma apucat 
o toropeala şi nu mam mai pomenit pâna la trei după masă... 
Să mă ierţi... 


— Se înțelege — urmează zâmbind înțeleptul unchiaş — 
se înțelege că Pam iertat pe Gheorghe şi aşa de capul meu 
mi-am făcut reflecţiile mele, gândindu-mă la felul cum se 
„lurnineză“ uneori bieţii săteni... Da, acum vine ce vreau să-ți 
spuiu... Peste vreo trei zile cetesc în „Telegraful“... un raport 
de-o jumătate de pagină cu garmond mic... Se spunea acolo 
de măreața adunare, care în bună înțelegere şi frăție s'a ținut 
Dumineca trecută, cum a vorbit președintele cu lacrimi în 
ochi şi cum poporul a ascultat mişcat sfaturile înțeleptului 
fruntaş... Şi-aşa mai departe, coloane întregi... Fireşte, la urmă 
n'a lipsit strigătul de alarmă: Luaţi pildă dela acești bravi 
Români, Dumnezeu să ție pe vrednicul preşedinte şi pe ne- 
obositul secretar... 


— Aşa se face gazetărie la noi! — încheie, mişcând du- 
merit din cap, moşul păţit... 


* 


De câteori, rasioind ziarele noastre, nu m'am gândit la 
vorbele acestui om, care în graiul lui potolit spunea cel mai 
crud adevăr. Da, aşa se face gazetărie la noi, acesta este 
tipicul de legea veche. Vorbe mari, vicleimuri pompoase, o 
atmosferă sufocantă de laude şi tămâ:ieli şi o desăvârşită lipsă 
de sinceritate. Pe urma unui concert, la care ţi-au țiuit ure- 
chile de încăierarea notelor falşe, raportorul nostru scrie despre 
„eminenţii artiști, cari au întrecut orice aşteptare“; cutare fe- 

tiță simpatică, care s'a jucat de-a teatru cu „sodalii“ din Sibiiu, 
este numită „celebra noastră tragediană“; un protopop pe 
care toți învățătorii îl cunosc de-un om foarte puţin scrupulos 
în chestie de plocoane şi daraveri odioase, este prezentat 
„vrednic fruntaş, care-i un adevărat apostol al cauzei noastre“; 
cutare politician dela ţară, sărac în mijloacele lui intelectuale 
şi şubred în temeiurile morale, vine pus la gazetă pe urma 
unei cuvântări al cărei retorism răsuilat bâjbăe de greşeli 
gramaticale, ca „marele nostru orator ce aprinde sufletele“. 
Şi aşa înainte pe toată scara îngustă a manifestațiilor noastre 
sociale, culturale şi politice, aceiaş voibărie goală, acelaş 
măciniş de fraze uzate, aceiaş falșşificare a adevărului. Vieața 
noastră curge într'o matcă sărăcăcioasă, cu unde tulburi şi 
adese urâte, pe când gazetăria fără ochi şi urechi cântă osa- 
nale şi imnuri de mărire. Istoriograful acestor zile, asemănând 
realitatea lucrurilor cu felul cum cronicarul ziarului a ținut s'o 
fixeze pe hârtie, va vedea cum adevărul denaturat se ras- 
îrânge în aceste coloane ca conturele reale ale feţii omeneşti 
întrun ciob de oglindă proastă şi le va așeza tiparurile min- 
cinoase mâhnit la o parte, dându-și bine seama, ca ziarele 
au altă menire decât de a face pe bufonii de curte ori pe 
apologeții ieftini. 


Fireşte, că până la un punct se explică nota silita şi 
multele reticenţe. Intro vreme, când realitatea e prea crudă, 
un asemenea giulgiu trandafiriu prinde bine, căci adorm mus- 
trările de conştiinţă şi leagănă suiletele pe undele moi ale 
iluziilor deșerte, dându-le fericirea clipei. Dar asta e o reţeta 
potrivită pentru cazuri trecătoare, care poate deveni primej- 
dioasă, dacă e folosită prea des, ca toate hapurile somnifere. 
Prin astfel de mijioace se provoacă mai târziu crize dure- 
oase, cari clatină în temelii credinţele mulțimei. Cu deosebire 
pentru popoarele luptătoare astfel de iluzii potemchiniene sunt 
adevărate pericole de existență. Gândiţi-vă d. e. la ultimele 
alegeri parlamentare, în cari noi bine ştim ce rol au avut 
slabiciunile noastre, cetiți profeţiile delirante ale gazetelor, 
asemănaţi-le cu stările de fapt a lucrurilor şi daţi-vă seama 


de puternicele sguduiri morale cari s'au născut din această 
ascundere a adevărului. 

De aceea mai multă severitate în interpretarea justă a 
situaţiei, mai mult adevăr! În societatea noastră se vădesc 
în ultimul timp semne îmbucurătoare de a strivi îndemnurile 
unei ipocrizii tradiţionale, se ivesc personalități cari au în- 
drăsneala cinstită de-a smulge vălul de pe obrazul multor 
minciuni cuvioase şi de a privi vieaţa în faţă cu toată vitregia 
ei. Gazetăria trebuie să se ataşeze acestor spirite critice, a 
căror activitate, călăuzită de dorul îndreptării, nu poate da 
decât roade binefăcătoare, căci adevărul ustură dar vindecă. 


În acest chip sunt a se explica, cred, paşirile mai recente 
ale unor oameni din generaţia tânără, cari au luat asupra lor 
Sarcina grea de a se rosti cu sinceritate asupra lucrurilor, 
unde cred că pot spune un cuvânt de folos şi de a exprima 
cu glas răspicat păreri şi judecăţi, cari se şoptesc în umbră. 
Ei vor spune de aici înainte adevărul şi nimic mai mult. Vor 
spune că concertul din cutare orăşel a fost ecoul unor lău- 
dabile stăruințe, dar zeii din Olimp mar fi aplaudat daca s'ar 
îi nimerit de față; vor lămuri, că Eleonora Duse este actual- 
minte o mai celebră tragediană, decât simpatica noastră dom- 
nişoară, care va trebui să cetească încă pastelele lui Alexandri; 
vor desluşi că părintele protopop cutare nu este prototipul 
abnegaţiei omeneşti şi d-l Gângăvescu nu e culmea oratoriei. 
Şi aşa mai departe. Urmând îndrumările unor concepții de 
datorie, care au drept temeiu orientări culturale superioare și 
o interpretare severă a valorilor morale, ei vor introduce spi- 
ritul critic în publicistica noastră. Ei îşi dau seama că fără 
acest drept al criticei, care nu e nici tendinţă de „destrămare“, 
nici „anarhie“, ci e elementul indispensabil al marilor prime- 
niri sociale şi culturale în vieaţa unui popor; fără acest drept 
ware nici un rost de existenţă ziaristica la noi. 

Aceste sunt „îndemnurile noi“ pe cari modesta mea pri- 
vire le culege de pe câmpul frământărilor noastre actuale. 
A căuta în aceste păşiri, câtă vreme ele sunt căâlâuzite de 
bun Simf şi nu coboară pe tărimul vulgar al atacurilor per- 
sonale şi al trivialităților, câtă vreme ţin să fixeze stări 

generale de lucruri şi oameni, a căuta intenții ascunse, e o 
apucătură care nu onorează. Acest mănunchiu e alcătuit din 
oameni prea idealişti, ca să poată fi o cohortă de vânători 
de slujbe ori situații şi prea tineri, ca să poată fi întimidaţi 
în îndrăsneala lor de chiotul lui Birăuţiu... 

Deci mai puţină supărare şi mai mult calm în judecata. 


Vrem o credință. 


O minunată seară de toamnă. Pe geamul deschis pă- 
trundea freamătul pădurii de stejari şi luna îşi ţesea razele în 
muschiul păreților îmbătrâniţi. Din bolta aprinsă se desprin- 
deau fulgi albi de lumină şi cădeau poleind părcanele feres- 
trelor gotice. Platanii din parc îşi mişcau frunza întrun zvon 
nedesluşit şi umbra lor tremura pe ziduri, desenând parcă 
figuri fantastice dintro baladă dela nord. Cerul misterios al 
Scoției, această pânză de argint cu beteală de purpur, îmi 
trimitea jocuri de lumini şi umbre necunoscute. 

In biblioteca vastă a castelului, în mijlocul miilor de 
volume, cari tradau sbuciumul intelectual a vre-o cinci ge- 
neJații de cărturari, stam de poveşti cu distinsul meu amic 
d. Seton-Watson. ln suflet mi/Se lasase ceva din liniştea 
calmă, din atmosfera de severitate neobişnuită a celei dintâi 
Dumineci petrecute în ţara lui Macbeth. Vorba noastră pă- 
rasise alvia frământărilor zilnice şi căuta să deie un înțeles 
misterelor din natură, Ne aminteam de frumusețea munți- 
lor noştri, de orizontul lor senin, de creştetele lor luminoase 
şi le asemănam cu îrunţile încinse de veşnica negură a cul- 
milor îndrăgite de Ossian. Amifitrionul meu îmi vorbea de 
verile lor pline de lumină, de albastrul lacurilor scoțiene 
şi-mi cetea cu glas evlavios imnul lui Shelley, cântarea cio- 
cârliei. Fraza măiastră a nemuritorului curgea în undulările 
unui ritm, care leagănă şi sbuciumă sufletul: 


— What thou art we know not; 

What is most like thee ? 

From rainbow clouds there flow not 

Drops so bright to see, 

As from thy presence schowers a rain of melody 1) 


1) Cum ești tu, noi nu ştim. — Ce-ţi seamana mai mult? Din norii 
unui curcubeu nu curg picaturi atât de senine, ca ploaia de melodii a cân- 
tarii tale. 

Deodată, de jos, din coridoarele boltite răsună gongul, 
semnalul cunoscut al caselor din Englitera. Prietenul meu 
lasă cartea din mână, se uită la ciasornic şi se ridică zâm- 
bindu-mi cu bunăvoință: 

— Sânt nouă ciasuri. lartă-mă, trebue să te părăsesc. 
N'ai să te plictiseşti în tovărăşia asta. lacă și cărți din ţara 
dtale... 

La privirea mea întrebătoare, el urmează surizând: — 
E un obicei de-al nostru... Ştii, țara noastră, țara obiceiuri- 
lor. Aici se respectă toate câte ne-au rămas din batrâni. 
Dacă cumva te-ar interesa, te rog, îmi faci o placere, deşi 
la dreptul vorbind... 

Fireşte, că m'am ridicat şi eu. Am coborit scările îm- 
preună, am trecut prin coridoarele încăpătoare, pline de ta- 
blouri cari înfăţişau istoria Scoției şi am cârnit-o la dreapta. 

— Pojteşte în sofragerie! 

Deschidem. In refectoriul larg, cu tavanul boltit, aştepta 
întreg personalul castelului. Erau toți acolo, începând cu gră- 
dinarul, cu şoferul, cu fetele de casă, cari zimbeau sfioase 
sub boneta lor albă, — până la cel din urmă servitor. Să fi 
fost vre-o optsprezece. Când am intrat, s'a curmat vorba lor 
potolită și pe față le-a trecut o umbră de seriozitate... Mirat, 
m'am oprit în fața acestei adunări, neștiind la ce să mă 
aştept... 

Stăpânul lor mi-a îmbiat un fotoliu şi dânsul, trecând la 
mesiţa din colţ, unde zîmbea în marmură cunoscutul chip 
senin al lui Walter Scott, a luat o carte de pe poliţă, a răs- 
foit în ea câteva clipe şi aşezându-se pe scaun a început să 
cetească... 

N'am să uit niciodată tabloul, ce mi-a săpat în suflet 
seara acestei Dumineci de toamnă. Intr'un salon luxurios cu 
covoare de Ispahan, cu arme orientale şi cu blăni de leo- 
pard, pe păreți cu tablouri de Van Dyk, în acest șălaș, care 
vădea tot confortul unui mare prisos de civilizaţie şi bogăţie, 
era adunată o grămadă de muncitori săraci, de bieţi oameni 
cu faţa aspră... Din cadre priveau seniorii de pe vremuri ai 
acestui castel, cavaleri cu perucă, cancelari în armură de fier 

şi nevestele lor, aceste aristocrate svelte cu zîmbet înghe- 
tat, în vreme ce urmaşul, un gentilom îmbrăcat în ireproşa- 
bilul smoking, cetea cu glasul rar şi apăsat... 


Era: biblia. 


Să spun, ce mă frământa în aceste clipe de sfântă se- 
ninătate patriarhală? Ar fi o trudă zadarnică. Furtunile mari 
ale sufletului nu se pot cobori pe hârtie. 


Peste un cias, domnul Watson a închis cartea, s'a ridicat 
de pe scaun şi mi-a întins braţul: 

— Aşa e în toate casele dela noi, Duminecă seara. 
Obicei din bătrâni, gazda ceteşte în biblie... 

L'am urmat şi, cum suiam treptele cu ochii pironiţi în 
pamânt, mi-se părea că sânt atât de singur pe lume, atat de 
invins şi fară sprijin în largul vieţii. Omul acesta dela nord 
cu calmul lui, cu vorba lui domoală şi cumpănită, m'a supus 
şi mi-a părut atât de mare în Seara aceia 

Intorși din nou în bibliotecă, ela reluat pe Shelley, 
urmând mai departe valurile ritmice: 


What thou art we know not; 
What is most like thee? 


s 
s s 


Au trecut luni de atunci şi viața care ma aruncat din 
nou în vârtejul frământărilor mele de acasă, mi-a şters multe 
impresii... Dar seara ceia din Scoţia n'o pot uita. Imi vine 
în minte şi cum stau aşa în singurătatea odăii mele, revad 
par'că tabloul... lar mintea duce mai departe firul gându- 
rilor... 


— Acolo în ţara voastră dela miază-noapte, voi străne- 
poţii războinicilor caledoni, voi în sbuciumul zilelor noastre 
aveţi un rost sufletesc. Aveţi un trecut, pe care-l cunoaşteţi 
şi-l cinstiți, aveţi o credinţă, care vă dă un echilibru moral. 
Fiecare dintre voi e o verigă într'un lanţ nesfârşit de evolu- 
ţie. Trecutul cu firele lui măiestre stă în urma voastră şi vă 


e Bica 


orînduieşte cărările vieţii. De aceia drumul vostru e drum 
larg şi deschis, drum sigur şi fără primejdii, fără cotituri şi 
fără surprize. Sufletul, în plămădirea lui din neam în neam, 
a câştigat tot mai multă mlădiere. Fiecare din acei strămoşi 
zugrăviți pe părete v'a lăsat o moştenire: o spadă, o glumă, 
o sbucnire de patimă. Ei sânt tovarășii voştri, cari vă înso- 
țese în toate căile. Cuvântul pe care îl rostiți voi cu atâta 
cumpănire, e purces din sfatul lor, vine de departe și aduce 
ceva din cumpătul acestei înțelepciuni de veacuri. Prin câte 
vămi n’a trecut acest suflet al vostru în călătoria lui înde- 
lungă! Din zilele lui Agricola şi până astăzi e mult... şi el 
n'a stat pe loc. De sub flamura thanilor aspri a trecut sub 
steagul Stuarţilor nehodiniţi, s'a sbătut în valurile lui lohn 
Knox, a luptat pentru libertate, a biruit, s'a frământat în vi- 
forul pasiunilor lui Shakespeare, s'a legănat în undele clare 
ale cântecelor lui Burns, a pus stăpânire pe întreg pământul 
şi a supus oceanul. Şi în acest drum enorm, — în care s'a 
primenit de atâtea ori — el a lăpădat prejudecăţi, a schim- 
bat armuri, a domestecit instincte, a distrus sisteme filoso- 
fice, a dărîmat constituţii... Un singur lucru, însă, a pastrat 
neatins din neam în neam: biblia, cartea aceia din care ce- 
tii voi slugilor voastre Duminecă seara... 


— Stau şi mă gândesc. Cum să nu aveţi voi un rost su- 
îletesc, un echilibru moral în acest sbucium grozav al vieţii, 
când purtaţi în suilet firul care vă leagă, vă ține strânși în 
înrudirea veacurilor, când aveţi patrimoniul comun al carţii 
din bătrâni? Cum să nu vă ridicaţi sus peste capetele al- 
tora, voi, cari la nivelul celei mai avansate civilizaţii, pe urma 
versurilor lui Shelley cetiți din biblie povestea învierii lui 
Lazar? Da, inteligenţa voastră nu e copac fără rădăcini, pe 
care îl îndoaie toate vânturile şi care se îrânge la cel dintâi 
viior. Din cartea aceea, voi alegeţi problema morţii şi-a vieții, 
care vă scrie pe frunte aceea linişte de contemplație calmă. 
In foile ei îngalbenite e ascunsă şi taina biruinţei cu care 
voi, o mână de oameni, aţi smuls sceptrul pământului. Pe 
semne tot de-acolo porneşte şi îndemnul care vă aduce pe 
câte unul călător în țara asta fără noroc, unde se încruci- 

şează atâtea patimi şi unde voi, drumeţi străini, cereţi leac 
pentru durerile noastre... 

== Voi aveţi o credinţă... 

* 

Urmând aceiaş matcă, mi-se întorc acasă gândurile, la 
țara mea, la oamenii mei. Imi răsăriți din umbră, voi moşi 
şi strămoşi fără nume, de pe ale căror movile vremea a 
frânt de mult crucile de lemn, voi bieţii noştri țărani. Mă 
gândesc cât de greu e traiul vostru, cât de cumplite nedrep- 
tățile cu cari vi se sapă groapa, cât de neagră e pânea 
voastră frământată în trudă. Dar, așa cum sânteţi, chinuiţi 
de sapă şi neodihnă, năpădiţi de boli şi de jandarmi, voi tot 
aveţi un rost în sufletul vostru, aveți un temei de care vă 
răzimați în viltoarea vieții. 

== Şi voi aveți o credință! 

Țăranul nostru are un puternic fond de credinţă. In 
cursul veacurilor acest plugar năpăstuit, frate cu pământul, 
şi-a făurit cu închipuirea lui fecundă din cetaniile cărților bi- 
sericeşti și din îndrumările vieții lui de primitiv, supus na- 
turii milostive, un crez al lui, care-i călăuzeşte gândurile şi-i 
dă un echilibru moral. El crede, alături de învăţamintele re- 
ligioase, în arătări puse peste fire, el şi-a înfiripat legende 
şi superstiții, a creiat bălauri, vârcolaci, strigoi, Cosânzene, 
Feţi-frumoşi şi barbăcoţi. Lumea lui de întrupări mitice, bas- 
mele şi viziunile acestui panteism minunat, pot fi distruse 
de raţionamentul critic şi cad în faţa normelor de rigoare în 
biserica luminată, dar aşa cum sânt, flori sălbatice crescute 
în ogorul lui Christos, ele totuşi dau o credință din care re- 
zultă o busolă morală și preocupaţiuni sufleteşti de ordin 
superior. Ce dovadă mai vreţi, când aveţi poezia populară 
cu strălucirea ei fără seamăn, ori atâtea pilde de eroism cu 
cari au împodobit istoria noastră umilă cutare lăncer al lui 
Iancu, ori un căprar ce-a scăpat steagul împărătesc la Sol- 
ferino... 

Aceşti oameni munciţi, cari îşi fac cruce când pleacă 
la drum şi seara se roagă maicii preciste, au o viață sufle- 
tească intensă şi au anume îndrumări de cinste şi cuviință 

în fapta lor. Şi tot ca dânşii au fost şi acei boieri din bă- 
trâni, ca „Brâncoveanu Constantin, boier vechiu și domn 
creştin“, până la cei dm urmă titori de biserici şi fundatori 
de spitaluri, a căror sămânță sa rărit cu totul în zilele 
noastre... 

— Voi aveţi o credinţă... 

s 

Şi acuma, iartă-mă şi nu te supăra pe mine, dacă, făra 
a-ţi cere un răspuns, stau şi mă întreb, care este credința 
d-tale, mult lăudat intelectual al naţiei mele ? 

Când ai pornit de-acolo din căsuţa dela ţară și te-au 
dus la școala ungurească, mai ziceai „Tatăl nostru“ seara şi 
visai cu iele şi pricolici. Duceai în suflet moştenirea din ba- 
trâni: o candelă, care licărea în taina şi-ţi lumina drumul 
Dar ţi-s'a risipit moştenirea asta. S'a spulberat zi de zi, s'a 
ărămițat în calea ta. Dascălii tăi, dela cari ai învățat trigo- 
nometrie şi poeziile lui Vărăsmarthy, ti-au sugrumat în suf et 
arătările minunatului panteism țărănesc. Te-au furat aşa zi 
de zi, dându-ţi în schimb nişte certificate, care îţi deschideau 
câte-o uşă nouă. Când ai trecut pragul acestei şcoli, ai ramas 
sărac de toată averea ta părinteasca, cu un gol înfiorator în 
tine: O biată barcă răzleață, aruncată în voia valurilor... 


Cartea străină, cu care ţi-ai chinuit mintea, ţi-a dat în 
sfârşit o bucătură de pâine, ţi-a luat în schimb o credinţa. 
Alta n'a pus în loc. Dacă firea a sădit în tine, din întâm- 
plare, un dor de lumină mai puternic decât al celor mulţi, 
atunci ai ajuns, poate, după chinuitoare rătăciri, să-ți croieşti 
însuţi un temei moral din sbuciumul tău. Din îndrumări ar- 
tistice, din studiul postum al doctrinei religioase, din norme 
ştiintifice ţi-ai făurit o formulă individuală, care-ţi salvează 
fondul etic. Dacă însă ai fost ursit să rămâi în mulţime, 
atunci o duci aşa înainte gol şi despoiat. Goana vieții te 
mână şi un raţionalism vulgar îţi potriveşte cărările. Aluneci 
la suprafaţă, purtat de mici fleacuri şi minciuni convențio- 
nale. Fireşte că mintea ta e o pasăre ostenită, care cade şi 
de aceia nu petrece bucuros în sferele abstracţiunei. Rostul 
tău moral e o balansă pururea mişcată de împrejurări. Aşa 


desrădăcinat, cum să urmezi o linie dreaptă în pribegia ta? 
De sigur, vei mai avea din când în când momente care îţi 
amintesc credinţa îngropată, — raze întârziate ale unui apus, 
— şi atunci vei da un Sărindar, ori o mică danie în altă 
parte. De altfel vei trăi într'un cerc îngust, preocupat numai 
de problema existenței materiale. Se înțelege, că în asemeni 
împrejurări, nu vei fi nici un rigorist moral, nici un chinuit 
intelectual. Nu. Dimpotrivă, vei bate apa în piuă la cutare 
adunare de popor, ori vei vota cu Burdea, dacă-ţi vine la 
socoteală. Vei învârti mici daraveri, vei reuşi în măruntele 
tale operații financiare, dar nici o pornire furtunoasă spre 
ideal nu-ți va robi sufletul. Şi, când ar fi la adecă, eu jur 
că n'ai scăpa steagul la Solferino. 


De ce să așternem mai departe aceste crîmpeie rupte 
din sufletul nostru?... Stârnite puţin şi aşa se pornesc, des- 
vălindu-ne tot mai multe unghere ascunse. 

Le-am înşirat aici în pripă, aşa cum mi-le-a adus în 
condei această săptămână a patimilor. Şi fără să vreau, îmi 
vine în minte o problemă atât de mare și atât de nebăgată 
în seamă a vremii noastre frământate de patimi mici: edu- 
cația religioasă a cărturărimii noastre. 

Nu găsiți, că ar trebui făcut ceva pentru a ne salva 
tineretul, dându-i dascăli luminaţi, cari în şcolile secundare 
să-l înveţe credința lui Dumnezeu, şi preoți cu gură de aur, 
cari să cuvânteze acolo în centrele studențimii noastre uni- 
versitare ? 

Fiindcă, aşa cum suntem astăzi, noi nu ştim ce vrem 
şi nu știm unde mergem... 


Părinţi şi copii. 

Țăranul nostru, ori cum ai sta să-l judeci, în toate ma- 
nifestările vieţii lui simple se înfăţişează ca o fire armonică. 
Ori unde îl întâlneşti: în mijloc de codru, pe creştetul mun- 
telui, ori în largul câmpiei, acest om al naturii e o apariţie 
simpatică, care te farmecă cu graiul lui înţelept şi cumpătat, 
cu robleța gestului şi cu ritmul mişcărilor. E și explicabilă 
această armonie, când te gândeşti, că e roada unei vieți de 
zeci de veacuri, cari în frământarea lor îndelungă i-au croit 
sufletului o matcă statornică. 

Acest muncitor dela ţară e o verigă numai întrun lanţ 
nesfârşit de evoluție lentă şi păşeşte pe arenă în armura unei 
moşteniri milenare. El are trecut, are tradiţie şi umblă pe-un 
drum bătătorit de veacuri. Filozofia vieţii lui e o comoară 
veche, împ!etită din pățănii şi sfaturi de demult, de aici în- 
țelepciunea ei adâncă şi bogăţia ei strălucitoare. Așa e şi cu 
toate îndeletnicirile vieții lui, cu meşteşugurile pe cari le 
poartă, cu toată păşirea lui, cu orice mişcare. Cântecul lui 
e frumos, fiindcă vine de departe, din afunzimea vremurilor, 
cari în această pribegie lungă i-au curățit metalul şi l-au 
nobilitat. Tot astfel i-s'a subţiat gustul pentru apreciarea fru- 
mosului şi bunul simț cu care cumpăneşte rosturile vieţii. 
De-aci echilibrul lui moral care-l călăuzeşte totdeauna, de- 
aici eleganța şi graţia horelor noastre, de aci minunatul joc 
de forme și culori în altita unei cămăşi de țărancă. 

Cu cât stai şi judeci mai mult, cu atât mai vaste le 
vezi hotarele moştenirii din strămoşi, ale cărei îndrumări 
conştiente sau instinctive dau naştere acestei frumoase armo- 
nii, care face din ţăranul nostru un om întreg şi sănătos, o 
fiinţă simpatică şi interesantă, şi în acelaş timp, îl apără cao 
cetate de influențele popoarelor străine cari îl împrejmuie. 
De aceea acest fiu al pământului, care păşeşte în viaţă cu su- 
fletul povăţuit de sentimentul de distanţă în timp, e o figură 
ce poate robi atât de uşor ochii şi inima unui artist sănătos. 

Acest om, lăsat în matca vieții lui primitive, îşi duce povara 
anilor fără sdruncinări deosebite, păstrând tiparul formei din 
bătrâni, chinuit de necazuri noui şi mângăiat de credinţe 
vechi, avântat ori potolit, el se strecoară încet înainte, şi în 
ori și ce împrejurări Lai vedea, îl poţi admira sau îl poţi 
plânge, dar nu-ţi poţi bate joc de el, fiindcă cu rostul lui 
plămădit de un mileniu nu e niciodată ridicol. In tagma aces- 
tor fii ai naturii, ca în orice societăţi în care domnește res- 
pectul tradiţiei şi cari au un trecut în urma lor, generaţiile 
se succed fără sbuciumări mari şi între părinte şi fiu nu e 
nici o prăpastie. Ca plopii pe o margine de rîu, unii mai ti- 
neri, alţii mai bătrâni, dar cu aceiaş mlădiere în crengile 
svelte şi cu acelaş zvon de frunză tremurată, frați buni ocro- 
titi de aceiaș soartă, trăind şi murind la fel, aşa se înşiruie 
în cursul vremii generaţiile de ţărani, cari îşi păstrează veş- 
nic o intimă înrudire. 

Cu totul altfel e societatea cărturarilor noştri. 

Infiripată de câteva decenii abia, această clasă încă nu 
e fixată şi se prezintă cu toate notele caracteristice ale so- 
cietăţilor înjghebate în pripă. Neavând un trecut ori o tradi- 
ţie, — mare busola care să-i îndrume cărările vieţii. De aci 
dibuirile îndelungate şi chinuitoare, de aci poticnirile dure- 
roase, de aci stângăcia și greşurile când tragice, când ridi- 
cole ale acestui biet homo novus, care e singur în războiul 
vieţii. Dânsul nu mai e o fiinţă armonică, ci dimpotrivă un 
chinuit fără clipe de odihnă, care o duce într'un continuu 
sbucium, tulburat la tot pasul şi supus multor crize morale. 
Intelectualul nostru, ca tip social, e o apariţie destul de re- 
centă și de tristă. Ridicat dela plug şi aruncat în mijlocul 
unei lumi străine, îmbibat de o cultura care-şi are rădăcinile 
în alt sol, spulberându-şi moştenirea părintească, fără a avea 
vremea să-şi câştige însuş o comoară, acest advocat din 
cutare orăşel e o figură paradoxală. Şi cum mar fi sărmanul 
neisprăvit, care în timp așa scurt a schimbat opinca cu 
gheata de lac, care dela chiuiturile de horă a trecut așa de 
repede la paginile lui Oscar Wilde şi care în toate avântu- 
zile minţii e încătuşat de obezile şcoalei străine, unde a în- 

văţat carte? De sigur, că vorba lui nu va mai avea cumpă- 
tul și rotunzimea frazei ţărăneşti, gestul lui nu va trada un- 
dularea ritmică din graţia unui joc în bătătură și echilibrul 
lui moral va fi cu mult mai problematic. Ca o casă nouă, 
făcută pe repezeală, cu temelii slabe, cu ziduri !subţiri şi cu 
spoiala pripită e acest suflet, de care se va cam feri artistul 
sau dacă se va apropia de dânsul, ne va da paginile de iro- 
nie ale maiestrului Caragiale. In această societate trecerile 
dela o generaţie la alta se fac cu sguduiri mari şi dezastre 
uneori, iar între părinte și fiu se deschide adese prăpastia 
largă deasupra căreia numai rare suflete alese mai pot dura 
o punte. Depărtarea unui asemenea purtat prin școli și în- 
străinarea lui de părinți e de multe ori o adevărată tragedie 
care curmă legatura de suflet între părintele țăran ce-și face 
rugăciunile seara la icoana Sfântului Nicolae şi băiatul lui 
care în aceeaş vreme, la o lumînare de sau, îşi poarta ochii 
peste aforismele lui Nietzsche. 


Această trecere sguduitoare dela o generație la alta 
până bine. de curând încă n'a existat în sînul cărturărimii 
noastre, care e o clasă înfiripată de cincizeci de ani. Fiind 
zămislită în acelaş timp și în condiţii de existenţă similare, 
a trăit o viaţă sufletească uniformă şi a trebuit să treacă 
câteva decenii, ca ivindu-se a doua generație să înceapa o 
fermentație mai vie şi o luptă mai îndărătnică de adaptare 
şi primenire. Astăzi după cinci decenii e firesc să izbucnească 
conflictul sufletesc între părinte şi copil, care e cu atât mai 
acut, cu cât e mai repede și mai vast progresul cultural 
realizat în această epocă. Puse în față aceste două generaţii, 
vom avea două figuri deosebite. 

Bătrânul nostru născut în anii din urmă ai iobăgiei, cu 
adolescenţa petrecută în vremea absolutismului, cu sufletul 
încălzit de cele dintâi licăriri ale redeşteptării naționale și 
culturale, e o apariție cu care care noua generație dela noi 
are tot mai puţină înrudire. Băiat de țăran, zidit din trainica 
sănătate rustică, cu sufletul plămădit în zilele din urmă ale 
unui regim de umilinţă istorică, fire dreaptă şi aspră menită 
a primi numai până la o anumită limita îndrumările culturei, 

greoi și cinstit, păstrând încă urme din cuviința veche față 
de stăpânirile tradiționale, muncitor trecut prin mizerii cum- 
plite, dornic de un ungher de linişte şi tihnä gospodărească, 
acest moșneag e un reprezintant tipic al calităților și defec- 
telor proprii tagmelor improvizate. 


Aspiraţiile lui politice sânt pornite din cumpătul, din con- 
cilianța şi modestia omului obișnuit cu greul vremilor, care 
e potolit în aşteptările lui şi e dispus să se mulţumească cu 
puţin, fiindcă îşi mai aduce aminte de zilele când mavea 
nimic. Spirit mai mult pozitiv, îndrumat de-un sănătos utili- 
litarism, se va mișca între orizorturi culturale mai înguste, 
se va îngrădi adese în forme şi va fi un temeinic ziler, care 
cu răbdare şi cu hărnicie îşi face datoria. Trăind în vremea 
începuturilor noastre literare, această figură venerabilă de 
moşneag etimologist implacabil se închină cu sfințenie di- 
vului Traian, şi în pretenţiile literare reduse, se mulţumeşte 
cu odele lui Mureșanu Sau cu retorismul lui Alexandri. Aşa 
bun, cinstit, dificil, formalist, arbitrar uneori, — se iveşte cu 
punctualitate la toate adunările noastre politice şi culturale, 
acest bătrân frumos, care cu privirea înlăcrimată ne vor- 
beşte de maica Roma şi într'o vorbire presărată cu citate 
latineşti închină pentru femeia română, pe care o aseamănă 
cu Cornelia mama Grachilor. In fond e un om de omenie, 
care şi-a văzut de treabă totdeauna și în testamentul lui, 
în care pe alocurea se mai ivește z scurt, vei găsi o sumu- 
liță pentru un scop de binefacere. 


Cu totul altul e băiatul lui, care acum a intrat în viaţa 
publică şi-şi cere cuvântul. In a doua generaţie cărturarul 
nostru s'a depărtat mult de această înfăţişare patriarhală. 
Progresul rapid, ataşarea neamului nostru la curentele de 
civilizaţie universală în timp aşa scurt a făcut ca deosebirea 
între părinte și fiu să fie mai pronunțată. In vremea asta de 
transiţie s'a săvârşit o premenire generală, s'au dărîmat al- 
tare şi sau modificat valori, aşa că s'a tulburat unitatea su- 
fletească, care la alte neamuri cu o tradiţie culturală există 
între două generaţii. 


Tînărul] nosțru de azi e o fire maj puţin aspră, mai 
mlădiaţ de procesul culţura], maj aplecat spre criţicism, cu 
un Simţ literar maj pronunţaţ, maj chinuit de probleme, cu 
mai mulțe preţenții şi maj puţină țemeinicie, maj grăbit și 
maj îndrăzneţ în avânţurile |uj. Dacă a avut norocul să jrângă 
căţuşele educaţiei ungureșţi care i-a lăsat urme în ţoaţă fiinţa 
luj, e] s'a adăpaţ la izvoarele de înflorire literară şi şi-a în- 
țărit suflețul cu influenţa culturală din Regaţ, spre care pri» 
veşțe maj des şi cu maj mult ințeres decât părinţele lui. Po- 
lițiceşțe va fi în cele mai mulţe cazuri maj inţransigenţ şi 
prin lărgirea orjzonțurilor e pe cale de a deveni din ce în ce 
maj răspicaţ. [n manifesțările ļuj va sacriiica respecţul formei, 
va maj aţenua solemniţaţea oficială, se va mişca mai slobod 
şi va căuţa să-şi împodobească cuvânţarea cu oare-carj seru- 
pule |iţerare. |n preocupările lui ințelecțuale se va gândi adese 
Ja massele de ţărani a căror desrobire economică și politică 
o va accenţua cu ţărie, jar țiradele gloriej dacoromanjce le 
va înlocui pe rând cu cifre sțațisţice cari vor vorbi de mj- 
zeria neagră a saţelor noasţre. 

Fireşte, că nu eo armonie înţre acesţe două vîrsțe, cari 
sunţ două |umj deosebiţe, cu idealuri şi concepţii de viaţa 
ce nu se aseamănă. Şi nu e nici o mirare că sa început 
acum un mic războju înţre ele. Doar e atât de greu să se 
poţrjvească credinţele unor cărțurari penţru cari nu exisţă 
Eminescu, cu rajinerija celor trecuți prin tot labirinţul des- 
volţării noasţre |iţerare maj recențe. Ba, purţaţă în cadrele 
unej discuţii principiare e şi uţilă aceasță campanie, fiindcă 
Jămureşţe o seamă de noţiuni şi valori cu carj e bine sa fim 
în curat în lupta noasţră. 

|n orj-ce caz noj, ţinereţul, vom şţi păstra totdeauna 
cinsţea părului alb, făra a confunda aceasţă pieţaţe cu ido- 
Jaţria ; cumpănind cu judecaţă criţică ne vom năzui să fixăm 
valorile înajnţaşilor noştri, fără a deveni iconoclașţi şi ne 
vom da seama că în frămânţarea politică a acesţor zile po- 
poru] românesc are lipsă de conducăţori carj ţrebuje să se 
susţie ļa suprafață prin însuşiri ce planeaza pesţe vrâsţe şi 
carj se poţ spune în două cuvinte: cinste şi zq/ent. 

Cât priveşte selecțiunea în largul rândurilor, ea se va 
face cu încetul, urmând pasul vremii care va fi totdeauna 
stăpâna veșnicei primeniri și care nu va sta pe loc nici 
atunci când pletele tinerilor de astăzi vor fi cărunte. 


Generaţia nouă. 


Povestea e destul de tristă şi destul de cunoscuta. E 
povestea tânărului român din ţara ungurească care învața 
carte în zilele noastre. O ţii bine minte — ai suferit doar’ 
atâtea până ţi-a fost dat s'o înveți pe de rost — şi dacă n'o 
povestești bucuros, e că de multe ori îţi tremură genele şi 
ti-se strâng pumnii când ţi-o reaminteşti... 

O povestim : 

Intr'o dimineață de toamnă. Scârţăie prelung poarta şi 
din ograda sărăcuță iese căruțul în pasul domol al unor cai 
trudiți. O ţărancă rămâne sprijinită de stâlpul porţii, în stră- 
lucirea soarelui, cu lacrimi în ochi. Stă, se uita până trece 
căruţul. In căruţ sânt doi, stau alături pe scândură: tata şi 
băiatul. Țăranul e gânditor, aşezat, cu privirea potolita a sa- 
tenilor noştri munciţi. Copilandrul ridică fricos capul din 
tundră, ochii lui cuminţi au plâns. Şi cum se duc aşa în tro- 
potul cailor, desluşeşti vorba mângăietoare : „Lasă, dragu tatii, 
Ioniţă, nu plânge... Dacă înveţi carte, te faci domn. Ori te faci 
popă. Cum vrei tu“... Dar Ioniță plânge. El n'ar vrea să fie 
domn, el ar vrea să rămâie acasă. Şi căruţul se duce. După 
trei ciasuri sânt în oraş şi ţăranul îşi poartă copilul de mână 
printre trecători. Au ajuns la „şcoala ungurească“. Aici mi- 
şună lume din toate părţile. Au venit părinții cu copiii. Cei 
mai mulţi sânt ţărani în straie de Dumineca, -— scot bani din 
şerpar şi se feresc din drumul domnilor profesori cu pălăria 
în mână —, sânt şi preoţi cu haina lor cam trecută şi copii 
de toată mărimea. Graiul e românesc în toată zarva asta. 
Doar ici colo se mai aude câte-o vorbă străină; numele unei 
cărţi ungurești, numele unui profesor mai împestrițează po- 
veştile. Țăranul nostru îşi duce copilul sfios, își ia pâlăria 
Subsuoară, urcă cam nedumerit treptele, se ţine după mul- 
time, trece coridorul şi intră în odăița din fund. Se închina 
înaintea domnului cu barbă, care stă încruntat la masă: „Să 
nu fie cu supărare, l-am adus pe băiat, sa-l scrieţi la carte“... 


SEE 


Aşa se începe povestea tuturora. Aşa am venit cu toții 
la şcoală. Şi Ioniță şi Niculiţă și Traian al popii. Băieți de 
plugari sau preoți, aceşti copii stau cu mânile pe bancă pre- 
săraţi printre şcolarii unguri şi ascultă cu sfială vorba neîn- 
țţeleasă dela catedră. Se chinuiesc, îşi frâng limba cu cuvin- 
tele grele. Sânt stăruitori, harnici. li vezi după şcoală gră- 
bind către casă cu cărţile subsuoară, cum fug sguliți în hăi- 
nuţa lor uşurică. Sânt câte patru-cinci în gazdă la cutare 
babă unguroaică, grămădiţi unul peste altul în odaiţa scundă. 
Işi scot din ladă bucata de pâne şi fărămitura de brânză, le 
dumică repede și încep apoi cu toții. [şi întind gura, îşi răs- 
îrâng buzele, le adună: cetesc din carte pe ungureşte. Sânt 
pacinici, cuminţi prea de vreme, cu aiere de îngrijorare bă- 
trânească. Din săptămână în săptămână au şi ei o bucurie. 
Vine mama cu desagii. Le ia capul în palme, îi netezeşte 
pe frunte şi oftează sau se cruceşte când le aude vorba din 
carte. Şi aşa se trec zilele. Copiii încep să rupă limba străină, 
încep să înţeleagă cuvintele prea puţin prietenoase ale pro- 
fesorului, se trudesc şi cu stăruința lor uimitoare merg re- 
pede înainte. In câţiva ani, dupăce s'a supțiat şi ajutorul de 
acasă, ei se susțin învățând pe alţii. li învaţă tocmai pe co- 
legii lor unguri, ce îşi plimbă ani de-arândul la şcoală lenea 
lor trufaşă care nu se pedepseşte aspru. O astiel de şcoală 
e un microcosm unde se înfăţişează, foarte lămurită, icoana 
relaţiilor anormale din țara noastră. Spiritul de căpătuiala pe 
nemuncite, privilegiile la tot pasul, cari întovărăşesc în toată 
viaţa lor pe compatrioții maghiari, se desluşesc binişor pe 
băncile şcoalei. Elevii maghiari sânt eupatrizii acestei socie- 
tăți. Muncesc puţin, fără încordare. Crescuţi într'o mândrie 
întărită zilnic de povaţa profesorului, ei văd în colegii lor 
români doar pe vecinul bun de-a întinde mână de ajutor la 
o traducere din Salust. In conştiinţa lor de superioritate față 
de „valahul“ înfăţişat cu atâta batjocură de cutare profesor 
— se socot îndreptăţiți a privi cu dispreţ pe aceşti vecini, 
cari îşi vorbesc altă limbă. Astfel în şcoala asta trăiesc două 
lumi, cari din zi în zi se deosebesctot mai mult. Intre copiii 
cari stau pe aceleași bănci, cetesc din aceleaşi cărţi, se aleg 

două tabere cari se înduşmănesc, se frământă între ele. Cu cât 
trec anii, cu atât mai bine se lămureşte prăpastia. In clasa a 
şaptea, a opta din liceu împărțirea în tabere s'a isprăvit și toți îşi 
dau seama că sânt dușmani. La acest timp izolarea sufle- 
tească e desăvârşită. Tinerii noştri trăiesc numai ei de ei, cu 
gândurile lor, cu sărăcia lor, cu mândria lor care nu mai 
poate fi supusă. Invaţă din greu, spun lecţia cu graba dato- 
riei impuse. Cartea e învățată, dar slova ei se oprește nu- 
mai la minte. Inima are alte îndemnuri cari se simt străine 
între păreții şcoalei şi sbucnesc cu toată puterea când trec 
pragul. In camerele lor studenţeşti, unde stau striviţi grămadă 
câte cinci, acești băieți după ce-au făcut lecţiile cetesc ziare 
de-ale noastre, cetesc reviste, cărți româneşti. Se agită de 
întâmplările vieţii politice şi simt cu întreg sufletul lor amă- 
răciunile năcazurilor zilnice. Cu toată şcoala lor străină, ei 
ajung să-şi formeze un stil românesc din cetanii'și maş crede 
că elevii din liceele româneşti ar avea mai multă pietate 
pentru numele unui Eminescu, Vlahuţă, Coşbuc — ca acești 
tineri chinuiţi. Ajunşi odată la această treaptă, băieții noştri 
nu mai pot fi cuceriți. Conştiinţa lor de Români se întăreşte 
zilnic şi tresare în sbuciumul unei tulburări sufletești, când 
cutare profesor de istorie le batjocorește neamul. Cu încetul 
se desprind chiar murmure de protestare, se încep hărțuieli, 
aruncături dârze de vorbe între tinerii celor două lumi. De 
multe ori se lasă cărţile la o parte, ca să înceapă discuția 
aprinsă în care se învederează repulsiunea demnității lor 
jignite. Toată încrederea între cele două tabere s'a pierdut. 
intreagă ceata asta de copilandri cu căutături îndărătnice e 
în aşteptarea luptei şi pare a suteri în armistițiul poruncit de 
rigoarea legilor. Abia aşteaptă să treacă cea din urmă zi de 
şcoală, ca să scape de un jug greu... Când, în sfârşit, a ajuns 
bacalaureatul, tânărul nostru trăieşte cea dintâi zi de desro- 
bire morală. Profesorul lui e pentru el atunci tiranul lipsit de 
putere, iar colegul ungur duşmanul cu care primește lupta 
pe faţă fără şovăire... 

Astfel e povestea. Cunoașştem cu toţii cari am trecut 
prin şcoli întreagă desfăşurarea îndelungă a acestei tragedii. 

Şcoala, privită de cârmuitorii ţării noastre? ca un factor de 
desnaţionalizare, nu e în măsură de-a putea împlini acest scop 
vulgar. Din punct de vedere moral nu poate avea decât un 
singur rezultat: semănarea urei înverşunate între două nea- 
muri. Conştiinţa naţională a tinerilor noştri nu e ştirbită, dim- 
potrivă se oţeleşte printr'un supliciu de opt ani. Acelaş pro- 
ces sufletesc se urmează şi la universitate. 

Să schițăm mai departe. Tinerii noştri după terminarea 
liceului, ajutoraţi de generozitatea măsurată a unei fundaţii 
— trec la universitate. Legea îi opreşte la Cluj sau la Bu- 
dapesta. 

La Budapesta se desăvârşeşte procesul lor de izolare 
sufletească. In lărmuirea haotică a acestui oraş jidovit ei sânt 
şi mai străini. Firea lor de țărani se poticnește la tot pasul 
de orice orânduială a acestei lumi pistrițe. Nici nu pătrund 
în tainele ei. Rămân departe, cufundaţi în amintirile lor de 
acasă. Simt că e o prăpastie între sufletul lor şi între pati- 
mile acestui furnicar pripit. Se simt surghiuniţi în acest văl- 
măşag de oameni de cari se feresc. Işi învaţă cărțile, îşi trec 
examenele cu aceiaşi sârguință care i-a trecut prin greută- 
ţile celor opt ani, — dar sufletește rămân izolaţi. Patru ani 
stau în bancă alături de cutare jidănaș cu pistrui şi cu părul 
roşu, fără a-şi spune o vorbă. Afară de notele caietelor de 
cursuri, nimic nu-i leagă de „alma mater“. Toate manifesta- 
ţiile colegilor lor unguri nu-i ating. Tinerii noştri sânt o oază 
în această pustietate imensă, o insulă cu flora ei particulară. 
Strânşi întrun mănunchiu, uniţi prin îndemnurile aceleiași 
origini, legaţi prin puterea sângelui şi palpitările aceluiaş 
suflet, apropiaţi prin sărăcia şi nevoile lor, aceşti surghiuniţi 
au aceiaş matcă sufletească. In ceasurile libere se caută unul 
pe altul, leagă prietenii frumoase şi se sbuciumă de toate 
durerile cari frământă neamul. La întrunirile lor se dau dis- 
cuţii aprinse, se spun păsuri zilnice, se judecă faptele celor 
de-acasă. In aceiaşi vreme când colegii lor maghiari trec în 
cete pe uliți, cântând imnul lui Kossuth, când cutare neoiit 
se bate cu pumnul în piept pe piedestalul statuei lui Petofi 
— aceşti băeţi străini își cântă doinele strămoşeşti şi gustă 

vin acru în vre-o odăiță din ospătăriile Şvabilor dela mar- 
ginea oraşului. De suflet românesc se cutremură păreţii, cân- 
tece dela plug aude paşnicul şvab, şi cei trei zeci de băeţi 
sânt stăpâniţi de un singur gând. Un neam trăeşte prin su- 
fletul lui, şi sufletul neamului românesc e cu ei, acolo în 
odăița unde gustă vin acru şi cântă doine dela țară un mä- 
nunchiu de tineri de ai noștri. 

Cum stăm cu cultura lor naţională? Cu toată educația 
lor străină, aceşti băieţi îşi dau silința să înveţe carte româ- 
nească. Trudindu-se zilnic, luptând cu greşuri, ajung cu 
vremea să stăpânească limba cât de cât şi dovedesc tot ma’ 
mult interes şi mai multă dragoste pentru literatura noastra. 
Operele de seamă ale scriitorilor noştri sânt cetite, revistele 
literare asemeni. Cu fraza lor muncită ei înfiripă chiar mici 
studii sau încercări literare. O carte aparută de curând e ci- 
tită, un scriitor nou din Țară e comentat. Pentru savanții 
noştri, pentru artişti ei au o frumoasă pietate. Vestea ca 
vre-unul a trecut prin Pesta, e un eveniment care se discută. 
E de ajuns să le spună cineva că un scriitor de-al nostru — 
să zicem dl N. Jorga — e în Budapesta, ca să stârnească o 
mică revoluţie. Aceşti tineri sunt stăpâniţi de o mişcare, ca- 
re-i îndeamnă să ţie sfat, să aleagă o deputaţie, să ceară cu 
siială savantului două clipe de coborire în mijlocul lor. Ei 
vin cu toții, robiţi de cea mai caldă dragoste de neam, că- 
lăuziți şi de oare-care măsură a aprecierii, şi cutare din rân- 
durile lor cu glasul tremurat de cuviință spune cuvinte cu- 
Tate şi duioase. lar când savantul le ceteşte paginile în care 
a încremenit strălucirea acestui neam obidit, când se desface 
icoana mândrului arhanghel al războaielor, aceşti băețandrii 
ascultă cu sufletul înfiorat, cutremuraţi ca la biserică. Şi 
când frumoasa armonie a cuvintelor sa încheiat, — bietele 
lor suflete sbuciumate tresar, trupurile se ridică ca un zid şi 
din patruzeci de piepturi sănătoase răsună ca un vifor: 
„Deşteaptă-te române“... Savantul clipeşte din gene, glasul 
lui tremură de emoție: „Voi sunteți copiii adevăraţi ai nea- 
mului românesc“. 

Să curmăm povestea. 

In lupta mare pe care o ducem astăzi se rostesc multe ju- 
decăţi. Se caută vinovaţii, se ceartă greşelile. Din nemulțumi- 
rile pe cari le trezesc amărăciunile prezentului se desprind 
uneori glasuri cari evoacă icoane din trecut, pe cari ni-le în- 
fățişează mai frumoase, mai strălucite, ca un îndemn pentru 
lupta zilelor noastre. In această jrământare se judecă adese 
cu asprime prezentul. Se spune anume că generaţia nouă, 
tinerii din zilele noastre cari şi-au făcut educaţia în şcoli 
streine, sunt un element cu sufletul corupt, cari aduc o otravă 
în viaţa morală a neamului nostru. Zilele trecute dl Jorga a 
zugrăvit în culori nespus de jalnice „tînăra generație“ 
—, „tinerii cari trebuie să înveţe la Budapesta“. li arată 
pe toți cari ajung acolo ca pe nişte victime ale acestui oraş 
jidovit, cari „se conzopesc cu mediul“. Şi ne mai spune dl 
lorga: „Se întorc cu Sufletele ofelite, cu mânile pregătite de 
luptă, cu picioarele iuți la înaintare, cu spinarea moale, 
adesea şi cu fafa deprinsă a Schița zîmbetul cinic, drept 
răspuns la ori-ce înfruntare“. 

Din schița acestei poveşti s'ar desprinde altă icoană. 
Negreşit că va recunoaşte ori-cine nedreptatea strigătoare 
care se aduce unui neam prin o educaţie streină. Simţim cu 
toţii primejdia legilor maştere, cari ne fac ucenicii unei cul- 
turi streine. Dar credem că din această luptă noi, „generaţia 
tînără“, nu ne-am ales cu pornirile urîte ale acelui „oraș ji- 
dovesc şi american cu mult sgomot şi multă obrăznicie“. In 
izolarea noastră noi nu ne-am ştirbit sufletul şi ne-am întors 
acasă cu alte însușiri. Am adus sufletul oțelit de truda atâtor 
ani, în cari ne-am chinuit cu o limbă streină, am adus spiri- 
tul de repulsiune al demnităţii noastre jignite la tot pasul 
am adus îndrăzneala credinții în ziua de mâne. 

lată de ce credem noi în această „generaţie tînără “dela 
care aşteptăm mai multă putere și mai multă îndărătnicie în 
lupta noastră de a ferici baremi pe cei de mâne cu norocul 
de care am fost lipsiți cei de azi. lată de ce ne dor 
cuvintele dlui Iorga şi ne ating cu asprimea lor neaş- 
teptată. 

Din scrisele dlui Iorga, — dacă nu de altundeva, — 
ne-am însuşit atâta mândrie, ca să respingem aceste osânde 
aduse nouă tuturora. 


Educaţia în școlile ungurești. *) 


Daţi-mi voie, vă rog, să spun câteva |cuvinte de apă- 
Tare în fața acuzei ce mi-s'a adus, crezând dela început că 
voi putea lămuri temeiul șubred al acestei învinuiri. Acuza 
formulată de fraza lapidară a dlui procuror e că prin artico- 
lul meu „Generaţia nouă“, publicat în revista „Țara noastră“, 
eu aş fi agitat poporul românesc împotriva naționalității ma- 
ghiare. Aş socoti îndreptățită ridicarea unei asemeni învinu- 
iri, pe baza unui product literar, numai atunci când de prin- 
tre rânduri s'ar putea desluși tendința unei agitații, când am 
putea lămuri, că ţinta ce a plutit în fața scriitorului a fost 
năzuința de a tulbura traiul pașnic, buna învoire a cetățeni- 
lor. Să judecăm împreună, dacă ideia desfășurată în acest 
articol de ziar, fondul şi ţinta acestor rânduri nu sunt cu to- 
tul opuse interpretării ce le-a dat dl procuror. 


Domnilor juraţi! In zilele noastre un principiu funda- 
mental al societăţii moderne asigură dreptul de existenţă al 
presei libere. Acest principiu s'a înfiripat din frământarea în- 
delungă a veacurilor, din avântul sufletelor spre lumină și 
după mult sbucium a venit ca un dar ce ne-a adus triumful 
libertăţii de gândire, această nepreţuită biruință a vieții mo- 
derne. In cursul atâtor ani s'au fixat în puterea acestui prin- 
cipiu îndatoririle fireşti ale oricărui muncitor din presă. Pur- 
tătorul unui condei în gazetărie a ajuns şi la noi ca şi în 
alte păiţi un element conştient, care îşi înţelege menirea lui. 
Ştie acest om, cănu e chemat să făurească imnuri de mărire 
întru bucuria deaproapelui, ci trebue să împlinească munca 
grea de îndrumător al societăţii, să pipăie pulsul sufletelor, 
să răscolească păcatele şi să deschiză prin îndrăzneală cins- 
tită, prin o neclintită forță morală şi prin un spirit critic răs- 
picat, drumul progresului cultural. Cunoşteam negreșit și eu 


A *) Fragment dintr'un discurs de apărare la curtea cu juraţi din Cluj, 
în procesul intentat pentru articolul Generaţia nouă». 

aceste îndatoriri şi din îndemnul lor s'au coborit pe hârtie 
rândurile pomenitului articol. Am socotit de o datorie a mea 
să ridic cuvântul şi să atrag luarea aminte asupra unui mare 
neajuns care trezește atâtea nemulțumiri în viața noastră 
publică. In cadrele unui articol de gazetă doream să scot la 
iveală acea judecată nenorocită, sbucnirea pătimaşă a urei 
de rasă care de un timp încoace s'a furișat în toate unghe- 
rele vieţii noastre şi sapă zi de zi temeliile bunei înţelegeri 
între cetăţeni. 

Aţi observat de sigur, domnilor, cum în timpul din 
urmă a prins tot mai puternice rădăcini în suflete avântul 
fără noroc al urii. Acel om care a urmărit cu oare-care pri- 
cepere evoluția felului de gândire, modificarea zilnica a 
concepției în presa maghiară, acel om va constata cu amă- 
Tăciune că ura nesăbuită, cinismul celei mai desăvârşite ne- 
gaţiuni şi înjurăturile obscene se întrec în aceeste tipare. 
Aceste au corupt spiritul public, au trezit neîncrederea reci- 
procă între oameni şi au întărit clipă de clipă focul dușşmă- 
niei în inimi. Rezultatul firesc e, domnilor jurați, că astazi a 
ajuns la o răspântie primejdioasă întreagă judecata obștei, 
concepţia spiritului public s'a abătut pe cărări neprielnice, că 
cetățenii acestei patrii în cumpănirea evenimentelor din viața 
publică încep să-şi croiască norme de judecată cari îi deo- 
sebesc, îi împart în tabere cu gânduri şi aspirații potrivnice. 
Acest curent nu se opreşte în drum, acest curent merge tot 
mai departe. Cu deosebire în timpul mai nou, noi putem 
să-i desluşim urmele nu numai pe terenul întrecerilor și hăr- 
ţuielilor politice, ci vedem tot mai bine cum acest spirit 
sdrobitor îşi face cuib între păreţii şcoalei, fașificând tot mai 
mult menirea sfântă a acestui aşezământ. lată adevarul ce 
doriam să-l accentuez cu toată tăria în neînsemnatul meu 
articol de gazetă. Acest păcat vream să-l ţintuiesc în cele 
câteva rânduri tipărite şi să desfășur din acest prilej cari 
sunt anume urmările sistemului de educaţie înfiripat în şcoa- 
lele secundare maghiare pe urma acestui detestabil curent. 

Un cunoscut scriitor al ţării românești, N. lorga, a pu- 
blicat într'o revistă din România un articol, în care atingea 

problema tineretului român dela noi, în şcolile maghiare. 
Deducţiile la cari ajungea acest scriitor erau oare-cum jig- 
nitoare pentru tinerime şi, după părerea mea, nepotrivite cu 
starea reală a lucrurilor. — Pătura mai proaspătă, generaţia 
nouă a cărturarilor români din Ungaria — spunea dl lorga 
— s'a abătut din calea tradițiilor culturale ale înaintaşilor şi 
sub influența spiritului maghiar, ieşit din şcoala de stat, a 
primit îndemnuri străine de sufletul neamului, a împrumutat 
unele nuanţe de cinism ovreiesc în atitudinile din viața pus 
blică... 

Acestui articol, care nedreptăția generația din care în» 
sumi fac parte, — i-am răspuns eu și cu această ocazie 
m'am văzuit să zugrăvesc în pripă, şi în linii mari numai, 
icoana reală a educației în şcoala maghiară, după cum aceas 
sta s'a înstăpânit în timpul din urmă sub influența curentus 
lui amintit în cele mai multe şcoli de pe teritorul cu popun 
lație mixtă. Eu am trăit, domnilor jurați, ani dearândul 
această tragedie jalnică din care atunci am smuls pripit câ- 
teva accente şi le-am aruncat pe hârtie. Vă rog să-mi îngă- 
duiţi, ca acum să reconstruesc din nou acest tablou sinistru 
şi să-mi justific astiel adevărul cuvintelor pentru cari am fost 
adus să dau seamă înaintea D-Voastră. 

Articolul meu pornește din principiul cunoscut, că atât 
din punct de vedere moral cât şi pedagogic, săvârșesc un 
păcat de neiertat acei oameni, cari dela şcoală aşteaptă res 
zolvirea unor probleme străine de ținta acestui aşezământ, 
acei profesori cari între păreții şcoalei nu-şi dau silința să 
călăuzească sufletele plăpânde în lumea senină a progresului 
cultural, ci se trudesc prin diferite mijloace să le abată din 
drumul năzuinţelor fireşti. Aceasta e judecata articolului şi e 
totodată un principiu elementar al societății moderne. Şi 
acestui principiu se împotrivesc toţi acei politiciani cu priviu 
rea îngustă și toți acei profesori înăcriți de patima urei de 
rasă, cari nu văd în şcoală un aşezământ al culturei, ci văd 
numai instrumentul brutal al desnaţionalizării. 

Eu mi-am petrecut anii de studiu la liceul maghiar din 
Sibiiu şi cunosc, domnilor juraţi, felul de judecată nenorocită 

care călăuzea pe unii dintre profesorii mei, sunt în curat cu 
spiritul detestabil al acelui sistem de educaţie sub povara 
căruia m'am sbătut ani de zile. Din câte am văzut aici, din 
câte am trăit şi m'au tulburat în cei opt ani, eu am dat nu- 
mai crâmpeie fugare în rândurile mele de gazetă... Aş putea 
formula spiritul acestui sistem pedagogic în următoarele cu- 
vinte glumeţe ce mi-a adresat odinioară un bun și cinstit 
profesor: „— O, e atât de grea meseria noastră a profesori- 
lor la şcoalele de stat“... Şi zâmbea cu ironie cuminte acest 
om luminat: „Vezi, noi avem îndatoriri duble... Noi trebue și 
să vă învăţăm carte — şi să vă facem unguri: pe tine tre- 
buie să te învăţ matematicile şi tot prin rostul meu să te 
maghiarizez. Fireşte că în acest fel noi ajungem la un re- 
zultat ciudat: Nici din matematici nu știi nimic, nici Ungur 
nu te faci“... lată, domnilor jurați, — nenorocitul dualism fi- 
tesc al acestei educații... 

— Căci ce se întâmplă d.e. întrun liceu, în care elevii 
Sunt o mare parte de naţionalitate română? Din cei mai 
mulţi profesori lipseşte cu desăvârşire acel luminos senti- 
ment de umanitarism, acea bunăvoință părintească față cu 
elevul lor, fără de care adevărata educație nu se poate în- 
chipui. 

Să ne coborîm în sufletul unui asemen copil. Dintr'un 
sat dela poala munţilor lau adus la oraş. L'au adus pe acest 
băiat de ţăran între străini, între oameni cu haine şi cu cu- 
vinte necunoscute... L'au adus într'o şcoală, lau aşezat în- 
trun colț de bancă unde nu înţelege nimic... Cu colegul de 
lângă dânsul nu poate vorbi. Acest copil e ungur. Gândi- 
ți-vă acum ce se petrece. Vine profesorul în clasă. Trece la 
catedră. Se oprește cu ochii la el. li pune o întrebare. Băia- 
tul tremură şi nu înţelege nimic. Se ridică alb ca varul şi 
îngână două vorbe, cari sună prost pe ungureşte... Profesorul 
îl oprește enervat: — „Eşti un măgar. Taci!“ — Sau îi spune 
întrun ton de nobilă indignare: „Nu-i de gura ta limba lui 
Arany Jânos!*... Insultatul se sguleşte în ungherul lui de 
bancă, îi tremură genele, îl arde insulta şi vede cum se în- 
tinde într'un zâmbet ironic faţa colegului ungur din dreapta 

lui... Acesta e preludiul obicinuit al tragediei de care vor- 
beam... Acum închipuiţi-vă D-Voastră ce luptă se încinge, ce 
vâltoare de patimi în acest piept plăpând de copilandru... 
Când profesorul a trecut pragul, încep săgețile băieţilor un- 
guri: „Vankuj“ 1) — „moţ cu păr pe limbă“... Le-au auzit 
tot dela profesor aceste înjurături. Şi, vedeţi, aşa an de an,zi 
de zi, se întăreşte meşteşugit duşmănia între aceşti copii, cari 
ani de-arândul stau alături în aceiaş bancă şi traduc împre- 
ună filipicele lui Cicero... Se despart în două tabere acești 
băieți, încep să se urască şi-şi strivesc pas de pas toate sen- 
timentele colegiale.,. 

D! procuror m'a apostrofat în discursul său, mi-a spus, 
în cuvinte destul de aspre, că noi, „agitatorii“, falşificăm is- 
toria acestei ţări, că istoriografia maghiară e pragmatică şi 
profesorul dela catedra liceului unguresc e un model de obiecti- 
vitate. Daţi mi voe să arăt o mustră din acest ciudat prag- 
matism. Inchipuiţi-vă, vă rog, că suntem la un liceu maghiar, 
la ora de istorie. In clasa a şaptea, de pildă. Elevii sunt cu 
toţii băieţi de câte şaptesprezece-optsprezece ani, în al căror 
suflet cunoscutul sistem de educaţie a tăiat brazde adânci. 
Profesorul le vorbeşte din istoria patriei, de epoca regelui 
Andrei II. şi între altele spune cam următoarele :... „pe vre- 
mea acestui rege au venit în Ungaria şi Valahii... Această 
adunătură de oameni a fost un neam de ciobani, care trăia 
cu oile în prăpastiile Balcanilor o viaţă aproape animalică. 
Doar îi vedeţi şi astăzi cum coboară dela munte, călare pe 
măgari, aceşti ciobani valahi, aceşti păcurari soioşi, cu ple- 
tele năclăite de unsoare şi cu chipul sălbatec...“ 


— Şi aşa urmează mai departe firul povestirii, profeso- 
tul de istorie... Vă rog, judecaţi dtră acest admirabil prag- 
matism şi închipuiţi-vă cum răzvrătesc cea mai elementară 
demnitate a acestor băetani, aceste cuvinte criminale... Şriţi cu 
toții cum bate inima, cum zvăcnesc tîmplele la optsprezece 
ani... Profesorul se ridică dela catedră, îşi ia pălăria, pără- 
seşte clasa; — dar băiatul acela va rămânea țintuit în colțul 


1) Injurătură intraductibilă. 

lui de bancă, se va uita neştiutor în tavan, îşi va muşca 
până la sânge buzele şi va strânge pumnii... Tînărul ungur 
din dreapta lui se ridică aruncând o glumă: — „Hai să tra- 
ducem pensul din Sallust, mă sălbatecule!* Acest elev ma- 
ghiar a trecut printrun foarte interesant proces sufletesc în 
ora de istorie. El în acest timp şi-a desăvârşit judecata asu- 
pra colegului român. El, băiatul funcţionarului de poştă și 
telegraf, va privi cu mândrie de patrician la această porodiță 
ciobănească. Şi, în clipa asta, Domnilor, între cei doi băeţi 
s'a deschis prăpastia. Vor mai sta încă un an de zile alături 
în bancă, vor traduce împreună odele lui Horaţiu, dar abia 
aşteaptă aceşti răzvrătiți să se curme odată jugul nesuferit 
al şcoalei, să se deschidă largi porţile vieţii spre tărîmuri 
noi unde, ca doi duşmani, îşi pot lua lupta pe faţă... lată re- 
zultatul firesc şi amoral al acestei educații păcătoase! 

— Mai Sunt încă o mulțime de norme de judecată ne- 
norocită pe cari le spicuesc acum în grabă. Cunosc atât de 
bine mintea acestor dascăli minunaţi... Dacă se întâmplă să 
surprindă vre-un elev cu o carte sau revistă românească în 
mână, fruntea acestui veghetor al statului se încruntă, mâna 
lui smulge grozavul „corpus delicti“ şi gura lui tună teribilul 
verdict: „Trădătorule !“... Sau dacă acest profesor e mai de 
moda veche, atunci aruncă cuvinte mai grele: „Hoţule! Şi 
tattău a fost la Aiud în patruzeci şi opt“... 

Nici când nu se isprăvesc aici înjurăturile şi bănuelile... 
Profesorul şi elevul o duc într'o continuă încordare... Vă pu- 
teți imagina prin ce schimbări trece în astfel de împrejurări 
lumea internă a acestor copii cari petrec opt ani în această 
atmosferă... Vă puteţi închipui starea morală a acestor osân- 
diți, pe cari o soartă rea îi sileşte să mintă profesorului lor 
vreme de opt ani de zile... Ori-cine îşi poate da seamă. cari 
sunt anume roadele acestei îndelungate minciuni... Sau ura 
aprinsă, răzvrătirea legitimă a mândriei călcate în picioare, 
— sentimente cari prefac pe profesor întrun tiran insupor- 
tabil şi pe elevul maghiar întrun duşman fără inimă, — sau 
suflete perverse de sicofanți, perfidia murdară... lată rezulta- 
tele fireşti ale acestui spirit bolnav! 

Judecaţi acum dtră cât e de păcătos, atât din punct de 
vedere moral cât şi pedagogic, acest sistem de educaţie. Şi 
judecaţi ce rău observator, ce detestabil psiholog e acelpro- 
fesor, care socoteşte că e mai aproape de meseria lui 
atunci, când, în loc să urmărească cu toată liniştea, ca mer- 
sul învăţământului să se agite de cutare problemă pedago- 
gică, acest epigon al lui Pestalozzi constată cu pedanterie 
polițenească anume cărui elev i-a lipsit cocarda tricoloră 
maghiară la 15 Martie! 

Toate câte am spus aici sunt frânturi din viaţa sufle- 
tească a anilor mei de liceu. Vă rog să-mi dați voe să mai 
aduc un caz concret, o păţanie chiar a mea, pe care o cred 
foarte potrivită pentru situaţie. Eram în clasa a opta a liceu- 
lui de stat din Sibiiu. Profesorul nostru de istorie era Tompa 
Arpád şi din ora lui spun acuma următoarea poveste destul 
de ediiicătoare... Proiesorul vorbea la catedră din istoria Un- 
gariei. Spunea de epoca principelui Taksony, sau de bătălia 
dela Augsburg. — Era o zi frumoasă de toamnă, cu senin şi 
raze de soare... Se apropia amiaza... Nervii mei, cu neas- 
tâmpărul lor de optsprezece ani, se cereau în liber. — Abea 
aşteptam sunetul clopoţelului, care mi-aducea libertatea. In- 
semnam cuvintele profesorului pe hârtie şi, pe îuriş, cu un 
gest discret, m'am uitat la ciasomicul din buzunar. — Asta 
mi-a fost nenorocirea. Profesorul a sărit, ca scos din minţi 
dela catedră s'a repezit răcnind asupra mea: „Trădătorule! 
Te plictiseşti, nu-i aşa? Te plictiseşti şi ai vrea să scapi 
odată, când e vorba de istoria neamului maghiar! De istoria 
patriei! Inţelegi, mizerabile? — Versuri valahe ştii scrie la 
„Tribuna“! Incălzim şerpii la sîn“... Şi puţin a lipsit, că nu 
ma lovit în cap profesorul meu, pragmaticul meu profesor de 
istorie — cum ar zice dl procuror... Şi când i-am răspuns, 
Domnii mei, cu liniştea poruncită a mândriei mele rănite, 
când i-am răspuns: — „Domnule profesor, eu știu lecţia... 
Eu ştiu întreagă cartea... Te rog să mă asculti — atunci 
acest om furios mi-a smuls cartea din mână, a svârlit-o de 
i-S'au răsfirat foile peste bănci şi mi-a urlat în urechi urmă- 
toarele cuvinte interesante, cuvinte tipice: — „Ce-mi pasă 

dacă ştii ceva, ori nu ştii din sdrenţele astea de foi, — eu 
vreau inima dtale!“... Mi-s'au întipărit în memorie aceste 
momente, Domnilor juraţi; parcă văd şi acum chipul îngro- 
zitor al acestui om cu pumnul ridicat asupra mea, simt cum 
îmi clocotea sângele în vine şi, vedeţi, numai după ani de 
zile, după trecerea prin universitate, am putut înțelege pe 
deplin rostul nenorocit al acestor cuvinte, cari în laconis- 
mul lor fioros cuprindeau quintesența unui întreg sistem 
educativ... Se înţelege, că după o astfel de întâmplare a tre- 
buit să plec din această şcoală, însoţit de mai mulți tovarăşi 
ai mei, cari asemeni nu mai puteau suferi acest jug. Care a 
fost vina mea, păcatul meu ?... Nici astăzi nu ştiu, de cumva 
nu îndrăzneala mea criminală de atunci care mă îndemna să 
public slăbuţe versuri de dragoste în foiletonul „Tribunei“ din 
Sibiiu... Vedeţi acum minune! Eu am devenit peste noapte, 
martir, exilat politic... Vă puteţi închipui, cum mi-a slabit, 
chiar şi fără voie, acest eveniment legăturile de prietenie cu 
colegii unguri... Doar am început şi noi să facem politică, să 
criticăm şi să înjurăm ca lumea... Şi cu toate astea cei 
mai mulți dintre colegii mei unguri, jigniți şi ei în senti- 
mentul lor de demnitate studențească, erau pe partea mea. 
Mi-aduc aminte cum m'au petrecut cu toții la gară şi 
cum unul dintre ei a rostit o lungă cuvântare de adio 
şi-mi aduc aminte — avea vorbe cuminţi... Nu cred că 
le-ar mai repeta astăzi, desigur la convertit sistemul... „Noi 
nu ştim ce va să zică politica“... spunea în cuvântarea lui 
acest elev ungur... „Noi ştim un singur lucru. Ştim că-ți 
suntem prietini, suntem colegi. Şi e păcătos acel om care 
vrea să strice prietenia noastră cu treburi cari pe noi nu ne 
privesc, pe cari noi nu le pricepem!!“... Astfel am părăsit 
Sibiiul însoțit de câţiva tovarăşi şi ne-am mutat la liceul ro- 
mân din Braşov... Ne duceam cu nimb de martiri, cu răs- 


vrătire de carbonari în suflete... Şi cum ne ducea trenul, noi 
croiam planuri trandafirii... Abea aşteptam să se deschidă 
uşa acelei şcoli visate de noi — în care totul e românesc: 
și profesor, şi cântec, şi chipuri pe părete... Am ajuns şi — 
ne-a ajuns o puternică decepție... Nu s'au împlinit aşteptările 

noastre... Nu-i vorbă, ne-au primit bine noii colegi, ne-au 
primit cu dragoste, dar ni-se părea că nu sunt îndeajuns 
respectate atitudinile noastre războinice, că aceşti băieţi nu 
prea apreciază erupțiunile nervilor noștri în delirul libertăţii, 
că tiradele noastre politice nu prea prind... Tinerii ăştia nu 
ne prea înțelegeau... E drept că în schimb ştiau mai multă 
carte, traduceau mai corect Iliada şi erau mai abili în rezol- 
virea problemelor geometrice, dar cuvântul românesc, spiri- 
tul românesc era pentru dânşii o atmosferă de toate zilele, 
era o stare firească care nu mai trezeşte emoții. Și, vedeţi, 
efectul paradoxal al celor opt ani de educație ungurească a 
fost că, în vreme ce cântam cu toţii „Deşteaptă-te române“, 
noi eram mai extaziați, noi ne cutremuram în toate fibrele 
sufletului, noi cei câțiva băieţi pripăşiți dela școala ungu- 
rească, noi cari înainte cu două luni recitam mai fru:nos 
Versurile din „Pokain6“ la liceul din Sibiiu. 


Aceste întâmplări se repetă zilnic, se repetă în toate 
părţile. Şi acum vă întreb eu pe D-Voastră, domnilor juraţi, 
cari sunt adevărații duşmani ai liniștei cetăţeneşti la noi în 
ţara, cine aruncă neghina urei și a desbinării sociale, dacă 
nu aceşti oameni orbiţi de patimă, aceşti profesori cari cu 
pedagogia lor reușesc să crească inimi îndușmănite pentru 
viaţa publică? Doar acest proces sufletesc desfășurat în ce 
opt ani de liceu i-a izolat cu desăvârşire pe aceşti copii 
unul de altul, i-a împărţit în tabere cu gânduri și cu ideal 
potrivnic! Şi povestea asta urită nu se sfârșește aci. Nu, ci 
se continuă pe băncile universitare, ca să rodească cu vre- 
mea cunoscutele roade amare în viaţă... 

— Impotriva acestui curent sdrobitor am ridicat eu cu- 
vântul în neînsemnatul meu articol de gazetă. Sunt de con- 
vingerea, că judecând limpede și obiectiv nimeni nu va găsi 
aici aţâţare la ură împotriva naţionalității maghiare... Va găsi, 
negreşit, o răspicată agitaţie în contra sistemului de educaţie 
amintit, — pe care îl detest... Dar așa cred, că în această 
chestiune nu rămân Singur cu părerea mea, ci sunt sprijinit 
de orice om nepreocupat. Mi-aduc aminte, între altele, că 
tocmai un pedagog maghiar cunoscut, fostul director al 

şcoalei reale din Braşov, DI Emil Rombauer, a tratat într'o 
conferință ţinută anul trecut la Budapesta acest su- 
biect şi a exprimat într'o formă mult mai categorică aceste 
adevăruri! Acest lucru, se înțelege, nu mă miră, fiind 
convingerea firească a ori-cărui om luminat şi iubitor de 
progres! 

Domnilor juraţi! Dacă noi naţionalitățile nemaghiare din 
patrie nu ne putem împărtăşi de dreptul nostru firesc, con- 
sfinţit prin lege, de a cunoaște tainele progresului omenesc 
pe calea indicată de natură, în şcoala noastră şi în limba 
maternă, cel puţin să nu fim turburați în lumea noastră mo- 
Tală şi sentimentele noastre etice să rămâie neatinse! Sa nu 
ne sbiciuiți instinctul de viaţă, ca să nu fim împinși în fața 
prăpastiei! Eu cred, că fiecare om cu judecată cumpătată şi, 
mai ales, fiecare spirit modern îşi va da seama, ca pedago- 
gia veacului al douăzecelea nu are menirea să crească ieni- 
ceri, ci se năzuieşte să deie societății oameni cinstiţi şi su- 
flete poleite de cultură! Şi mai cred, domnilor juraţi, ca 
orice cunoscător al stărilor politice şi etnice din această țara 
îşi va putea da seama, că poporul românesc a ajuns la aceea 
treaptă a evoluţiei culturale, încât caracterul lui deosebit şi 
notele lui etnice particulare să nu mai poata fi alterate prin 
aceste mijloace vulgare ale unor oameni rătăciți! 


Aceasta e credința mea şi în acest înțeles am scris rân- 
durile articolului „Generaţia nouă“. Nu numai că mă soco- 
tesc nevinovat şi mă voi socoti, — oricare ar fi hotărîrea 
D-Voastră, — dar sunt deplin pătruns de convingerea, că nu- 
mai în acest spirit se poate aşeza pe temeiuri mai firești şi 
mai solide viața noastră publică. lată de ce trebue să declar, 
că eu voiu rămânea pe lângă această convingere, voiu urma 
totdeauna cu tărie şi cu toată îndărătnicia îndemnurile ei, fiind 
de credinţa, că în acest chip slujesc şi neamul meu și patria 
mea şi țin totodată pas cu spiritul modern dela care aştept 
în viitor soluţii mai norocoase în chestiunile noastre ob- 
şteşti. 

Am ajuns la încheierea apărării, domnilor juraţi! După- 
cum ați văzut, în cuvintele mele nu mam muncit să găsesc 

acel fir al Ariadnei, care mar călăuzi în labirintul legilor... 
L-aş fi căutat zădarnic şi nu l-aş fi găsit. Eu nu cunosc le- 
gile, nu ştiu paragraiii. Şi probabil n'am să-i învăţ... Imi dau 
seama, că nu codicele legilor scrise orînduieşte mintea ome- 
nească în avântul ei spre ideal! 

In sufletul fiecăruia din noi natura zămislește anume 
sentimente de dreptate pe cari nivelul nostru cultural le în- 
tăreşte pas de pas. Aceste sunt mai puternice, căci sunt 
strâns înrudite cu firea omenească şi povăţuesc în ascune 
toate faptele noastre. 

La acest sentiment de dreptate al d-voastră întărit de un 
nivel cultural superior, la curăţenia morală şi cinstea cetățe- 
nească, la aceste apelez eu — și nula paragrafi, doar aceste 
îmi spun şi mie, că pe nedrept şi spre ruşinea libertății de 
gândire a veacului nostru am fost tras în judecată. 


Copiii nimănui. 

Imi vine a crede, că cei mai mulți dintre cetitori n'au 
cetit până la sfârşit un apel către obştea românească, iscălit 
de doi studenţi universitari din Cluj şi publicat într'un număr 
de dăunăzi al acestui ziar. In ploaia de mizerii, cari ne bat 
zilnic, oamenii noştri au ajuns să se pasioneze aproape ex- 
cluziv pentru discuţii de ordin politic şi de aceea nu m'aş 
mira, dacă cititorul a întors repede foaia cu apelul tinerimii 
din Cluj, ca să soarbă cu ochii cea mai proaspătă declaraţie 
a lui Tisza asupra „împăcării“. Şi răua făcut, fiindcă cele 
două coloane de rânduri cuminţi, ţinute în termini potoliţi şi 
pline de o amărăciune bătrânească, în cari se atrăgea atenţia 
publică asupra necesităţii de a se înființa o societate de lec- 
tură pe seama tinerimii noastre universitare din acest oraş, 
atingeau o problemă cu mult mai importantă, decât expec- 
torările de după masă ale cutărui magnat ungur. 

Educaţia tinerimii noastre la universitate e poate cea 
mai neglijată din toate chestiunile de învăţământ cari ne 
preocupă şi abia câte odată, când din condeiul vre-unui tînăr 
îndurerat se mai aştern câteva rânduri la gazetă, ne mai 
gândim la aceste suflete plăpânde aruncate între străini. 

Copii ai nimănui e poate numele cel mai potrivit ce s'ar 
putea da tinerilor noştri, cari după opt ani de liceu, petrecuţi 
în sărăcie neagră şi în cătuşile unui spirit pedagogic întru 
toate înrudit cu normele pepinierelor de ieniceri ale sultanilor 
de odinioară, se văd în sfârşit ieşiţi în largul vieţii. Cele 
dintâi sbucniri ale libertăţii în sufletul bieţilor băieţi sânt înă- 
bușite grabnic de gânduri negre. Ca la marginea unei pră- 
păstii se opreşte tînărul palid, neputincios în fața vieţii, se 
vede singur şi părăsit şi fără nici o putere. Când vine toamna, 
împrumută cincizeci de coroane şi pleacă la Cluj. Ce era să 
facă? Se înscrie la drept... Și de aci viaţa e o înlănţuire de 
mizerii, cari îi îngenunchiază demnitatea, îi frâng orice pu- 
tere de revoltă, și în câţiva ani fac din băieţandrul cu profil 

senin şi îndrăzneţ un omuleţ acru, stăpânit de dorul de a 
parveni şi de a-şi găsi cu orice preţ un adăpost. 

Noi cu toţii, cari am trecut prin acest Calvar și, ajuto- 
rați de generozitatea măsurată a vre-unui stipendiu, am pe- 
trecut aceşti ani trişti, noi ştim întreagă povestea asta ne- 
spus de jalnică. O ştim şi, dacă în colţul sufletului viaţa vul- 
gară ne-a mai lăsat o rază de lumină, putem chiar să-i 
plângem pe sărmanii copii ai nimănui, dar din toate aceste 
accente răzlețe de compătimire nu s'a închegat încă un gând 
serios de a le sări în ajutor. Nimeni n'are grija lor. Tinerii 
noştri la universitate sânt aruncaţi într'un trai, care după 
vre-o patru-cinci ani de zile le dă o diplomă, luându-le în 
schimb un suflet. E destul să stai două zile în Cluj, acest 
cuib tipic al spiritului de îngâmfare a nemeşilor scăpătaţi, co- 
pleşiţi de obrăznicia jidovească, ca să înţelegi că cu o astfel 
de educație clasa noastră intelectuală ajunge pe povirniş. 
Trei sute de tineri se strecoară an de an prin acest oraş atât 
de străin de sufletul nostru. Toate atributele fireşti ale cul- 
turii naţionale le lipsesc şi toată moştenirea sănătoasă, adusă 
de-acasă în sufletul lor de țărani, e spulberată de acest virtej 
amețitor. N'ai decât să te învârteşti pe stradă, ori să te aşezi 
întrun colţ de cafenea, să vezi cum defilează înaintea ta lu- 
mea din acest „centru“ de cultură ungurească, ca să-ți în- 
torci cu silă privirea şi să te cuprindă dorul de o atmosferă 
mai limpede. Aceste mutre de domnișori cu pantalonii căl- 
caţi, cu graiul pițăgăiat şi desmăţat, pui de baroni vânduți 
arendaşilor ovrei, cari duc hangul şi te plictisesc la toate 
colţurile de uliți, sânt cea mai străină şi cea mai proastă to- 
vărăşie pentru tinerimea noastră. Echilibrul moral, cinstea şi 
cuviinţa unui băiat de ţăran, sânt jignite la tot pasul de 
aceşti crai de cafenea, a căror bucurie e să-şi treacă exame- 
nele pe nemuncite, să se strecoare o viaţă întreagă în minte 
cu îărâmiturile unui compendiu de cincizeci de pagini, îm- 
pinşi dela spate de protecţie și politiciansim păcătos. Ce 
poate avea comun cutare băiat de popă românesc cu aceste 
porodițe de societate putredă, cari la douăzeci şi patru de 
ani Sunt cheli de viţiu şi beţie, candidaţi de falşiiicatori de 

polite, cartofori, cari în vreme ce-şi fac reparația oficială a 
cinstei în cutare sală de scrimă, se bălăcăresc în toate mo- 
cirlele? Şi cu toate acestea, nenorocirea vrea can mijlocul 
lor să petreacă tînărul nostru anii acelei vârste plăpânde în 
care sufletul îşi statorniceşte temeiurile şi concepția de viață 
a unui om e pe cale de a primi botezul maturității. 


Ce să ne mai mirăm deci, dacă din acest mediu de 
bieţii tineri se leagă o mulţime din însușirile curente? Orice 
observator al societății noastre poate distinge zestrea sufle- 
tească cu care ne-am ales din aceste şcoli şi din societatea 
asta putredă. Câţi dintre absolvenţii noştri de facultate, cari 
tot al treilea cuvânt din conversaţie îl spun pe ungureşte, 
nu s'au întors cu sufletul bolnav, nişte bieţi desrădăcinaţi, 
nici Români, nici Unguri, din această viaţă chinuitoare? Sau 
ce sunt toţi aceşti indivizi negustori de pace, ce sunt apari- 
tiile acestei epoce de declin în lupta noastră politică, dacă 
nu încorporarea acestui spirit de educaţie nenorocită? Şcoala 
ungurească şi societatea maghiară, supusă astăzi atâtor crize, 
nu ne ia limba, dar ne distruge sufletul, şi această operă 
zdrobitoare se va continua până în clipa când noi ne vom 
gândi să începem o acţiune de apărare. 

Astăzi însă nu facem nimic. lată de pildă cele trei sute 
de studenţi din Cluj. Ei îşi petrec anii de studiu fără a avea 
vre-un teren de întâlnire cu cele mai elementare manifesta- 
țiuni de cultură românească. In toată fermentarea lor intelec- 
tuală mintea le colindă pe un tărîm strein şi toate proble- 
mele de gândire le primesc printr'o prizmă cu desăvârşire 
izolată de mentalitatea lor. Săraci cum sunt, ei nu pot să-și 
cumpere măcar o carte din care să vadă culmile de gândire 
ale neamului din care au ieşit. Nu pot să citească barem un 
ziar, să s'agite pieptul lor tînăr de durerile şi bucuriile zil- 
nice, wau nici un drum spre templul de unitate sufletească, 
cu marele corp naţional. Trăesc aşa închişi în acest cuib de 
viespi, nu aud, nu văd nimic şi, când se întorc acasă, ne vin 
zăpăciţi, cu credințe falşe şi cu aspirații streine de mintea 
noastră. Cu aceşti bieţi nauiragiaţi, cari spun glume ungu- 
reşti şi sânt perfect încredinţaţi de inferioritatea neamului lor, 

cu aceşti tineri advocaţi, cari mau cetit două pagini din poe- 
ziile lui Coşbuc, cu ceata asta de înfrânți, cărora o educaţie 
falșă le-a omorît în suflet rădăcinile conştiinţei naţionale, — 
să ducem noi marele război de apărare a neamului? Nu pu- 
tem! Vom avea în societate cu câţiva domni mai mulți, cari îşi 
scriu numele româneşte, şi într'o limbă ridicolă ţin toasturi 
pe la adunările „Asociaţiei“; vom avea o seamă de cititori 
pentru „Budapesti Hirlap“, care joacă după masă „calabrias* 
întrun colţ de cafenea şi, în suflet cu un strat de cinism şi 
laşitate, spun că nu te poţi pune cu Tisza; vom avea în cel 
mai bun caz o seamă de oameni cinstiţi şi inculţi, cari îşi 
înțeleg neputinţa şi se dau frumuşel la o parte, — dar luptători 
conştienţi ai unui ideal naţional nu pot ieşi din aceste fabrici 
de analfabeți. 

Marea nenorocire e că nici barem societatea românească 
din Cluj nu le dă mână de ajutor. Era acolo până mai deu- 
năzi o „casină“ în cere veneau domnii noştri după masă să 
tragă ţigări şi să joace câte o preferanță. Dar domnii s'au 
certat, s'au băgat în judecăţi, nu-şi mai spun azi bună ziua 
pe uliţă şi joacă preferanță acum la cafeneaua „Kikaker“. 
Erau şi trei jurnale, mi-se pare, întrun colţ al acestei „ca- 
sine“ în care se mătura foarte rar. Acum s'a isprăvit şi cu 
casina şi cu cele trei gazete şi tinerii noştri sunt lăsaţi în 
plata domnului. 

In ţările din occident, în Scoţia de pildă, în orice oraş 
cât de sarăcuţ, se găseşte o bibliotecă publică, unde ori şi 
cine poate să citească un jurnal sau o carte. S'a găsit în tot 
locul câte un om, care, ajutat de noroc să iasă deasu- 
pra, a rupt din prisosul lui o sumă de bani şi, înțelegând 
rostul tiparului în aceste zile de fierbere, a înjghebat o biblio- 
tecă pe seama deaproapelui. Ce a făcut miliardarul Carne- 
gie pentru Edinburgh şi alte oraşe din Scoţia, au făcut oa- 
meni cu mijloace mai modeste în orice sat din acest petec 
de pământ şi numai când vezi într'una din aceste „library“ 
țăranii cu mânecile răsfrânte cetind poeziile lui Burns, poţi 
înțelege tainele progresului unui popor care supune lu- 
mea. 

Nu S'ar găsi cineva la noi, un om luminat şi cu dare de 
mână, care să cumpere cu o mie-două de coroane ediţiile 
„Minervei“ din Bucureşti, să aboneze câteva ziare şi reviste, 
să închirieze două odăi, înjghebând astiel o bibliotecă şi o 
societate de lectură pentru cele câteva sute de tineri univer- 
sitari? Ca o oază într'o pustietate ar fi aceste rafturi de 
cărţi, în care alături de câteva opere de drept s'ar găsi Emi- 
nescu, Vlahuță, Coşbuc, toate sbucnirile de lumină din su- 
îletul bogat al acestui popor fără noroc. 

Domnule Mihu! D-voastră în atâtea rânduri ne-ați dat 
dovezi de care nu se uită, de o înțelegere superioară a tre- 
buințelor noastre. Poate nu greşesc şi voi fi iertat, dacă mă 
gândesc, că D-voastră ați fi mai chemat să deveniți părin- 
tele acestor copii ai nimănui, cari pe umerii lor vor avea să 
razime soarta neamului. 

Ar îi cu mult mai curate şi mai binefăcătoare roadele 
acestui dar, decât truda D-voastra de om cinstit și drept, 
de a înfrâna prin îndemnurile echităţii pofta de stăpânire a 
unor magnați răi şi perfizi, cari neam de neamul lor mau 
putut fi aduşi la sentimente mai bune prin mijloace de ordin 
intelectual. 


Chemarea preoţimii noastre. 


Din prilejul apariţiei unei reviste am tipărit, în cronica 
unui număr trecut al „Luceafărului“, câteva rânduri fragmentare 
cari atingeau chemarea preoțimii noastre. Acele câteva cu- 
vinte drepte, dar neobişnuite poate, prin sinceritatea cu care 
s'au rostit, au avut darul de a preocupa câtva timp lumea 
noastră paşnică cu această chestiune. S'au găsit, fireşte, ca 
totdeauna, tot soiul de tâlcuitori. Cei răi şi nepricepuţi nu 
au dreptul la nici o desluşire, dar cititorii noştri o pot cere 
aceasta. De altfel problema e de mare însemnătate pentru 
noi, şi dela rezolvirea ei atârnă mari interese naționale. 

Să începem aceste rânduri cu constatarea unui adevăr 
istoric: credința religioasă a poporului românesc a fost de- 
terminată, din cel mai depărtat trecut şi până astăzi, — nu 
de erudiţia preoțimii, ci 'de înclinările sufleteşti aie acestui 
neam. Sufletul românesc a simţit totdeauna poezia mare a 
celor necuprinse, a avut adâncimea care s'a înfiorat de tai- 
nele naturii, a fost înzestrat cu aceea închipuire fecundă, care 
ştie făuri un răspuns misterelor nedeslegate de truda minții. 

De aceea simţul religios al nostru n'a rămas nici când 
îngrădit între poruncile rigide ale unui raţionament sec; de 
aceea a fost, pentru sufletul românesc, mai potrivită strălu- 
cirea mare şi poezia mistică a bisericii răsăritene şi tot această 
împrejurare explică şi revărsarea bogată a sentimentului nostru 
religios în mulțimea de colinde şi legende. 

A fost în trecut o urmare firească a stării noastre poli- 
tice că preoțimea nu a putut să-şi câştige o erudiție a tagmei 
sale. Nu erau preoții acestui trecut o seamă de oameni cu 
îndeletniciri superioare de cărturari. Toate izvoarele istorice 
cari oglindesc starea preoțimii noastre de demult dovedesc 
aceasta. Astfel se explică şi împrejurarea, că scânteia retor- 
maţiei, care a aprins sufletele şi. aici în Ardeal, n'a atins po- 
porul românesc. In acele vremuri de tulburare, când tocmai 


aici în Ardeal e o hărțuire pătimaşă între susţinătorii catoli- 
cismului a cărui catapeteazmă troznea și între ucenicii îndă- 
Tătnicului apostol dela Witemberga, credinţa veche a popo- 
Tului nostru nu e supusă nici unei clipe de îndoială. In această 
vreme, când se dau lupte aprige între două tabere de cre- 
dincioşi, când interpretările de dogme sânt aproape singura 
hrană a tiparului neîndemănatec, când profesiile de credință 
se făceau şi de o parte şi de alta cu mult sgomot şi cu o 
patimă mai viforoasă ca a părintelui dela „Telegraf“ — atunci 
preoțimea, care grijea creștinii de lege românească, păstra 
tradiţiunile vechi ale tuiagului de păstorire. Nu ştiau aceşti 
preoţi latineşte sau grecește, nu-şi băteau capul cu interpre- 
tări ştiinţifice de dogme sau canoane, ci, ca nişte părinți ce 
erau, dau hrana sufletească trebuincioasă poporului, cetindu-i 
din cărţile sfinte. Din aceste cetanii se cobora înţelepciunea 
slovei în sufletul acelor iobagi obidiţi, cari după povaţa acelor 
cărţi şi-au păstrat totdeauna curăţenia moravurilor în viaţa 
lor patriarhală, iar din poezia înflorită a scripturii au tors, 
cu închpuirea lor, firul nesfârşit al multor poveşti şi colinde. 
In acest chip s'a hrănit credința religioasă, în cursul veacu- 
Tilor, până în zilele noastre. Mişcarea de larg avânt cultural 
a bisericii din Occident, strălucirea renaşterii, care a împo- 
dobit păreţii domurilor din Italia, stricăciunea morală a cle- 
Tului apusean, aceea uriașă răsvrătire a sufletelor, cari ce- 
reau o premenire în preceptele bisericeşti, împreună cu truda 
atâtor minţi cari au Slujit căutarea adevărului, cu clipele de 
cercetare şi îndoială ale trecutului apropiat, — toate aceste 
la noi n'au ajuns. Credinţa religioasă ne-a rămas neatinsă în 
această vreme lungă, ca un ostrov înflorit, ferit prin minune 
de mânia furtunilor. Acest ostrov s'a păstrat până astăzi la 
fel cu trecutul, cu aceiaş bogăţie şi orânduire firească a 
florilor grijite de căldura soarelui de sus, de îndrumările tai- 
nice ale firii înțelepte, şi nu de meşteşșugul calfelor de gră- 
dinari. 

Aşa am ajuns ziua de astăzi. Icoana preoțimii istorice 
o putem reconstrui uşor, pentrucă şi cei mai tineri dintre 
noi au cunoscut pe urmaşii vechilor propovăduitori ai cre- 

dinții de mult. Şi astăzi trăiesc mulți din acei bătrâni cu 
chipul de apostoli. Păstorirea lor hrăneşte şi astăzi îndeajuns 
sufletele ţărănimii noastre. Credinţa religioasă, în tot locul 
încredințat lor, e tot cea veche. Aceiaş cucernicie, aceiaş 
sănătate a moravurilor, aceiaş cuviință ca în trecut. Şi mai 
presus de toate găsim la aceşti moşnegi însuşirile adevă- 
raților „părinți“ : acea caldă şi senină întimitate cu sufletele 
credincioşilor, acea înţelepciune bună, care pătrunde nevoile 
unei vieți patriarhale şi găseşte îndrumările trebuincioase. 
Acest moşneag e vechiul, istoricul „popă românesc“, cel mai 
vechiu şi cel mai puternic stilp al vieţii noastre de veacuri. 


Să vedem însă care a fost şi este şi astăzi încă misiu- 
nea acestui „popă românesc“. Care a fost totdeauna chema- 
rea şi însemnătatea lui? Ştim, că în cursul vremii îndelungate 
poporul nostru de iobagi a fost lipsit de o clasă de cărturari, 
cari să-l povăţuiască în toate nevoile lui. Singur preotul era 
în fiecare sat acel om, care, ştiutor de carte, a trebuit să fie 
şi îndrumătorul ţăranului în lipsurile lui zilnice. Astfel a 
ajuns neamul nostru să vadă în preotul său nu numai un 
tilcuitor al psaltirei, ci şi Singurul sfetnic bun în toate trebile 
lui de popor necăjit. Viaţa istorică a neamului nostru în 
această țară e o continuă frămîntare şi luptă împotriva stă- 
pânitorilor săi. Singurul element înțelegător de carte, deci 
singurul element de conducere şi reprezentare al acestui po- 
por, în o luptă politică de veacuri, a fost preoțimea. Astfel 
am ajuns la starea, de altfel firească la noi şi potrivită îm- 
prejurărilor istorice ale acestei ţări, ca preoțimea noastră să 
devină un factor politic. Rolul preoțimii noastre a trebuit să 
fie mai complex ca la alte neamuri, cari au trăit cu noi ală- 
turi şi cari, în deplina stăpânire a puterii de stat, au avut 
alţi oameni meniţi să săvârşască aceste lucruri. Rolul şi în- 
semnătatea în viaţa noastră politică de veacuri este deci cea 
mai de căpetenie atribuţie istorică a preoţimii noastre, alături 
de păstorirea bisericească. Vechiul „popă românesc“ deci, 
acel bătrîn, care stă Dumineca pe prispa casei înconjurat de 
norodul lui, a fost totdeauna şi un îndrumător politic al po- 
porenilor săi. Astfel ni-l arată istoria şi astfel îl ştim noi cu 

toții şi tot astfel au înțeles să-l cinstească sau să se teamă 
de dânsul străinii. 

E destul să ne aducem aminte de truda îndelungată în 
croirea unei sorţi mai bune pentru Românii din această țară 
în veacul al XVIII-lea, de acel codice al plângerilor, „Supp- 
lex libellus valazhorum“ alcătuit de doi păstori bisericeşti 
din această vreme, ca să ne dăm seama de însemnătatea 
misiunii politice a preoţimii noastre. Să ne gândim la viforul 
anilor patruzeci şi opt, când preoțimea noastră a statorit 
pentru toate vremile adevărata chemare a tagmei sale. Preo- 
țimea din acest timp, al cărei apostolat a știut uni două sim- 
boluri: crucea şi spada pentru izbânda unei lupte naţionale, 
— a arătat lămurit cari sânt atribuţiile istorice ale toiagului 
de păstorire bisericească la noi. Amintirea acelui legendar 
„popă Balint“, prefectul voinic al Moților, va trăi veşnic în 
minţile noastre ca un îndemn, ca o îndrumare, ca o lămutire 
pentru a putea fixa definitiv formula istorică a misiunii preo- 
teşti în Ardeal. Acel „preoţi cu crucea'n frunte“ din cântarea lui 
Mureşianu e o notă lămuritoare a împrejurărilor politice ar- 
delene şi e consiințirea artistică a chemării preoțești din 
această ţară. 

Inţelegerea înaită, care a povăţuit pe arhiereul Şaguna 
în toate trebuințele noastre bisericeşti şi naționale, a îinpru- 
mutat un caracter piincipiar şi de legalitate canonică acestei 
atribuţii istorice a preoțimii noastre. El a înţeles complexita- 
tea chemării preoțești la noi; şi-a dat seamă, că în împreju- 
rările politice în cari noi trăim, singura instituțiune, biserica, 
căreia putea să-i câștige drepturile unei vieţi autonome şi 
prin aceasta putinţa unei desvoltări, nu poate rămânea izo- 
lată de trebuințele vieții naționale. Neaccentuând în aceste 
rânduri uriaşa activitate politică a acestui păstor bisericesc 
să ne dăm seama numai de principiul fundamental, care e 
temeiul constituţiei bisericeşti alcătuite de Şaguna: principiu, 
unei biserici naţionale. Nu se poate atribui decât înaltului 
spirit liberal şi înțelegerii depline a necesităților noastre po- 
litice, această înfrățire a bisericii cu principiul național. Ca 
un rezultat al acestei înțelepte încopcieri putem considera şi 

întroducerea elementului mirean la conducerea chestiunilor 
bisericeşti. Buni creştini şi buni Români, — iată ce a vrut 
Şaguna. Şi-a dat seamă că conservarea sentimentului religios 
trebue să meargă la noi pe aceleaşi cărări cu propagarea 
sentimentului naţional; astfel a făcut din biserica sa nu nu- 
mai depozitarul credinţei noastre religioase, ci o cetate de 
păstrare a existenţei noastre româneşti. El a ţinut seamă de 
atribuţiile istorice ale preoţimii şi a înţeles că împrejurările 
specifice ale poporului nostru reclamă dela această tagmă 
nu numai o propovăduire a credinţei religioase, ci şi înde- 
plinirea unei chemări culturale-politice. Şi-a dat seamă că 
acest popor românesc, ajuus în pripă la o libertate constitu- 
țională improvizată, lipsit de o clasă de cărturari, nu-şi poate 
rezerva preoțimea numai la îndeplinirea rostului ei profesio- 
nal, ci trebuie s'o angajeze la toate problemele culturale şi 
politice ale neamului. Ca un înțelegător al relaţiilor culturale 
şi sociale în care trăia acest popor, ela ştiut preţui acea 
legătură de intimitate patriarhală a preotului cu poporenii 
săi, a ştiut că această legătură puternică e făcătoare de mi- 
nuni. Nu i-a dat preoţimii din vremea lui o deosebită cultură 
teoretică a preceptelor dogmatice sau canonice, ci i-a arătat 
mijloacele de alinare ale necazurilor zilnice de cari sufere 
poporul român. Spiritul liberal de înfrățire a bisericei cu tre- 
buinţele naţionale, împreună cu tendinţa de democratizare a 
bisericii, cari au povăţuit pe Şaguna, au adus roade frumoasc 
la noi. Şi până când încercarea de a întroduce aceiaş consti- 
tuție biscricească în Principatele unite româneşti din această 
vreme, a suferit înfrângere şi sa poticnit de spiritul îngust şi 
motivele utilitare ale clerului conducător de acolo, care a 
provocat o îndărătnică şi caracteristică „luptă pentru canoni- 
citate“, — la noi această constituţie bisericească, edificată pe 
tradiţia trecutului şi apropiată de nevoile zilnice, ne-a dat o 
trainică biserică românească. 

Dela Şaguna şi până astăzi împrejurările politice şi so- 
ciale ale poporului nostru nu s'au schimbat; schimbarea ce 
s'a săvârşit nu e în favor. Lupta noastră ca popor a devenit 
şi mai acută şi mai îndărătnică; ea cere luptători tot mai 

treji, minţi pătrunse tot mai mult de cunoașterea nevoilor 
reale. Chemarea preoţimii noastre e încă cea veche. Preoți- 
mea este şi astăzi la noi încă unica tagmă de cărturari care 
păstrează legătura directă cu poporul. Această preoțime tre- 
buie să fie şi astăzi (îndeosebi astăzi!) pătrunsă de chemarea 
ei istorică. Imprejurările de trai nu ne îngăduie încă să ne 
creştem o preoţime, care să rămâie numai pe lângă rostul ei 
profesional. Preotul nostru va trebui să ție încă multă vreme 
la toiagul vechiu de păstorire bisericească: să fie un îndru- 
mător cultural, un sfetnic politic al poporenilor săi. 

Schimbarea vremii cere povaţa unor învățături nouă, 
nu atât pentru întărirea credinții noastre religioase, cât pen- 
tru sprijinirea existenţei noastre naţionale. Credinţa religioasă, 
hrănită de tradiţia veacurilor şi de dispoziţiile sufleteşti ale 
țăranilor noştri, e şi astăzi în alvia strămoşască. Celelalte: 
manifestări ale vieţii noastre naţionale însă sunt supuse unei 
sorţi, pe care nu o putem croi cu puterile noastre. Poezia 
senină şi înțelepciunea bună a vechiului molitfelnic aduc 
încă şi astăzi deplina alinare a trebuințelor sufletești recla- 
mate de credinţa religioasă a ţăranului. Viaţa noastră naţio- 
nală are însă lipsuri mai complexe acum. 


Să judecăm lucrurile după înfăţişarea lor reală. In cutare 
sat de sub munte se alege un preot. Satul acesta e ca toate 
satele noastre: un sat de oameni necăjiţi. Ţăranii sânt chi- 
nuiți de notarul ovreiu şi îndatoraţi băneşte până în gît la un 
arendaş străin al unei moşii nemeşeşti. Ce văd acești ţărani, 
lipsiți de sfat şi ajutor, în nou alesul lor preot? Ce așteaptă 
dela el? Interpretări de dogme sau de canoane desigur că 
nu. Ei sunt creştini buni, în sufletul lor trăeşte fiorul credin- 
tei de veacuri. Dar sunt oameni chinuiţi de străini, despniați 
şi furați şi traşi pe sfoară de tot soiul de păcătoşi. Sânt fri- 
coși şi slăbănogi, pentrucă nu ştiu până unde merg hotarele 
drepturilor lor. Sânt săraci şi înapoiați, pentrucă pământut 
străbun nu mai îndestuleşte atâtea guri. Ei văd în preotul 
lor un îndrumător pentru acoperirea acestor lipsuri. Şi acest 
preot nou ales, dacă pe lânga durerea unui Suflet cinstit va 
avea și înțelegerea deplină a chemării sale, desigur că nuva 


rămânea numai la cântarea liturghiei de Duminecă şi la ci- 
taniile dela morţi, ci va căuta o lecuire a durerilor zilnice de 
cari se prăpădeşte satul lui. Va da sfaturi de economie prac- 
tică, va înfiripa cutare însoţire de plugari, ca să scape pe 
țărani din ghiara arendaşului, va strivi cu cunoştinţa dreptu- 
rilor cetăţeneşti tâlcul mincinos al legilor din cari se îngraşă 
acel notar, va căuta, deci, să fie un vrednic muncitor al nea- 
mului său care, pentru asigurarea existenței sale româneşti, 
trebuie să câştige o întărire culturală şi economică. Dacă 
preotul nou ales nu va împlini aceste ci, dimpotrivă, va în- 
cuja poarta înaintea țăranilor chinuiți şi nu va alergă în aju- 
torul lor, pentruca în acest timp să se aşeze cu coatele pe 
masă şi să cetească din cărţi nemţeşti excursiunile turmen- 
tate ale cutărui docent privat dela vre-o universitate de pro- 
vincie, în jurul vre-unui sinod mai mult sau mai puțin ecu- 
menic, acel preot să-şi ia cufărul cu cărţile nemţeşti în spate 
şi să plece, în ştirea Domnului, la mănăstire, ori ce-i pasă 
satului unde. Acolo să vie altul, care nu ştie măcar o boabă 
nemţțeşte, pe care nu-l taie capul să se avînte la gimnastica 
echilibristicei dogmatice, ci îşi dă seama de multele nevoi 
reale ale bieţilor lui parochieni. 

La ce rezultate duce o creştere preoțească, care nu 
ține seama de legătura preoțimii cu poporul, putem vedea 
în acea nenorocită Bucovină, cu preoții ei funcţionarizaţi, 
cu poporul ei amărit în suflet. Şi doar' preoțimea de acolo 
se creşte la o facultate teologică, al cărei import de erudiție 
dogmatică şi canonică a trezit şi la noi năzuinţe similare. 
Unde e astăzi mai mult sbucium, mai multă amărăciune, mai 
multă desbinare, ca în biata Bucovina? Unde e ţăranul mai 
lipsit de povaţă ca acolo? Pentru că această învățată preo- 
țime nu clădeşte pe temeiul atribuţiilor sale istorice şi pen- 
trucă educaţia de care s'a împărtăşit a fărîmat puntea care 
duce la sufletul ţăranului. 

La noi, aici în ţara asta, acel povăţuitor practic al 
credincioşilor săi, care e înfățişat în Popa Tanda din poves- 
tirea minunată a dlui Slavici, va rămânea încă multă vreme 
prototipul chemării preoțești. 

Rostul acesta al preotului sătesc îl pretind tradiţiile is- 
torice ale acestei tagme vrednice şi-l cer interesele noastre 
naţionale a căror îndrumare trebuie ascultată de toţi. 

* 

Ce dă însă o notă de actualitate acestor constatări prin- 
cipiare? E vorba de un curent nou, care ar dori să îndru- 
meze pe alte cărări creşterea preoțimei noastre. In acest Sibiu, 
care s'a dinstins printr'un spirit de toleranţă în trebile con- 
fesionale, în acest „seminar andreian“, în care s'a înterpretat 
chemarea preoțească, totdeauna potrivit trebuințelor noastre, 
câţiva tineri profesori, foşti discipoli ai facultăţii teologice 
din Cernăuţi, socot c'a sosit vremea să avem şi noi o preo- 
time cu „înaltă erudiție dogmatică şi canonică“. Pentru acest 
scop, aceşti domni profesori s'au „concentrat“ şi au dat o 
revistă „teologică“. Eu nu voi face aici analiza îngrată a 
acelor tiparuri. 

Constat numai, că această revistă, în felul ei de astăzi, 
cu articolele teoretice, cu lupta straşnică împotriva unor pe- 
ricole de cari noi azi nu avem să ne temem, cu cheltuiala 
inutilă a cernelei pe citaţii eline, cu ploaia grozavă a nu- 
melor nemțeşti, cu cronica ei rusească, nu împlineşte un gol 
simţit, ci sporeşte numai mulțimea tipăriturilor neînţelese. Pe 
lângă aceste, dacă se va avânta la justificări şi interpretări 
ori cât de „ştiinţifice“ de ordine dogmatică, atunci se va porni 
din nou acel pătimaş şi urât război confesional între oameni 
de un sânge. Noi, în anachronismul acestor hărțueii între 
Blaj şi Sibiiu, nu vrem să mai cădem. 

Să caute deci conducătorii acestei reviste să se des- 
curce din labirintul unei doctrine generale și să găsească 
trebuinţele vii ale bisericei noastre româneşti, să înterpreteze 
misiunea preoțească la noi în înţelesul ei istoric. Să-şi aducă 
aminte, că numai cunoașterea realităţii schimbă în argint 
banii mărunți ai învățăturii dela şcoală și că lipsurile unei 
tagme de oameni nu se pot culege din cărţi. Atunci îşi va 
justifica existența şi noi ne vom bucura de câştigarea unor 
tovarăşi ai muncii noastre. 

Poporul ni se va pătrunde şi pe mai departe de sfânta, 

buna şi înţeleapia lui lege românească, iar preoțimea noastră 
să asculte îndemnul unei tradiții de veacuri şi să-și deie 
seama de poruncile vremilor nouă. Să vadă totdeauna înaintea 
ochilor ei icoana luminoasă a acelui apostol cu barba albă, 
de a cărui sfințenie s'a cutremurat şi sufletul meu și de care 
eu mam apropiat odinioară cu cuvintele unei pietăți smerite: 


Cuvine-se hirotonirea 

Cu harul cerurilor ție, 

Drept vestitorule apostol 

Al unei vremi ce va să vie! 


O deosebire. 


Intr'un număr recent al revistei din Arad „Biserica și 
Şcoala“ dl R. Ciorogariu, directorul seminarului din Arad, 
publică un articol întitulat „Cultura teologică“, ca răspuns 
rândurilor în cari ne ocupam cu chemarea preoţimii noastre. 
Acest articol, superior ca gândire şi formă tuturor răspunsu- 
rilor ce ni-s'au dat în această chestiune, ne îndeamnă să fa- 
cem în treacăt câteva constatări. 

Deosebirea în părerile noastre asupra acestei chestiuni 
rezultă din punctele noastre de mânecare deosebite: DI Cio- 
rogariu, ca slujitor al altarului, privește biserica şi tagma 
preoțească „sub specie aeternitatis“, judecă rostul bisericii 
deslegând această instituțiune de orice flu tuaţiune a spiritu- 
lui timpului, — pe când noi rămânem cu gândul la prezent, 
la nevoile şi poruncile zilelor noastre şi socotim că vremea 
de astăzi e puntea pe care trebue s'o treacă fără greş ome- 
nirea, dacă vrea să ajungă cu sufletul neştirbit viitorul. Noi 
nu ne trimitem deocamdată gândurile în viitorul depărtat... 
Sântem atât de preocupaţi de durerile zilelor de azi, atât de 
supuşi principiului naţional, ca celui mai firesc şi mai tre- 
buincios temeiu al desvoltării neamurilor, încât am dori sa 
vedem înviorată de acest duh pulsarea vieţii noastre pe 
toate terenele. Vedem atât de primejduită învederarea prin- 
cipiului național acum, încât ne credem pe deplin justificaţi 
în credința, că astăzi la noi toate sufletele cari simt, toate 
mințile cari gândesc şi toate condeiele cari scriu trebue să 
clădească pe temelia acestei credinţe... Sântem atât de îndă- 
rătniciți în această convingere a noastră, încât ne socotim 
datori ca şi arta, această însetare eternă a sufletului după 
frumos, s'o supunem şi s'o îngrădim între marginile vremel- 
nice ale durerilor de astăzi... Vremea va şterge odată trebu- 
inţele prezentului, va polei cu alt duh sufletele oamenilor şi 
va schimba şi îndatoririle apostolatului, dar până atunci e — 
mult... 


Astfel gândim noi şi poate tot aşa judecă şi domnul 
lorga, când subordonează acestui principiu naţional chema- 
rea de astăzi a preoţimii noastre, dorind un „cler naţional şi 
poporal“ şi o biserică care e „casa naţională a statului şi nu 
o cetăţuie de luptă dogmatică, nu un cuib de castă“. Aceste 
păreri ne-au îndemnat şi pe noi să spunem câteva vorbe. 
Ne-am gândit, că astăzi, în era „congruei“, când toată ziua 
îşi are proiectul ei de lege, toate păturile lumii noastre căr- 
turăreşti trebuesc agitate într'o singură direcţie, toată slova 
trebue pusă în slujba unei idei. De aceea credem noi că toţi 
cari atrag acum luarea aminte a oamenilor noştri în altă 
parte, toţi cari uită poruncile zilei de azi, toţi cari se avântă 
cu gândul lor în viitorul prea depărtat şi nu vor să se co- 
boare la arena luptei de azi nu pot cere o ascultare deose- 
bită. Ei pot spune adevăruri cari se pot potrivi cu marginile 
altor vremi sau împrejurări, pot urmări intenţii bune, cari 
însă nu realizează nimic pozitiv. Aceşti oameni nu sânt 
apostolii zilelor noastre, căci mintea lur nu e înfrățită cu du- 
rerile vii ale prezentului... Fi nu dau leac pentru ranele cari 
istovesc un trup ce suferă, ci retraşi în laboratoriul lor se 
adâncesc în combinarea boalelor neştiute... Şi nu e o ironie 
mai amară decât acea cheltuială de energie a unui medic, 
bunăoară, care vede chinul mulţimii de bolnavi ce s'au adu- 
nat la poarta lui şi care în loc să alerge la eticluţa cu dof- 
toria ştiută ce vindecă, îşi aşează ochiul asupra microscopu- 
lui să cerceteze tainele unui baccil exotic... Acest doftor cer- 
cetaş şi ştiutor, harnic şi învăţat, păcătuieşte pentrucă nu-şi 
coboară urechea să asculte bătaia inimii la cei ce se sting 
nepricepuțţi în jurul lui, pentrucă nu înțelege unde trebue să 
țintească cu înțelepciunea lui... Acest doftor va găsi, poate, 
după o trudă lungă, mijloacele problematice ale cutărei vin- 
decări de boală ce bântue departe în alte țări, dar va închide 
ochii lui munciți purtând pe suflet răspunderea grea pentru 
prăpădul bolnavilor, cari ar fi rămas în picioare, dacă ştiau 
sfatul lui... Acest doftor e un lux al societăţii, — pe deplin 
justificat în existenţa lui numai acolo, unde mulţimea seme- 
nilor săi poate împăca trebuințele şi-i poate da răgazul cer- 


cetării... La noi însă nu poate fi aşa... La noi acest doftor, 
atât de singur în meseria lui şi atât de copleşit de vaierul 
celor ce se bat sub ochii lui, trebue să fie vindecătorul treaz 
al celor ce bolesc alături de el. 

Pentruca să trăim în viitor ca neam trebuie să grijim 
să nu ne prăpădim în prezent. Astăzi viața noastră naţio- 
nală e asaltată mai aprig; aici se cere lupta mai mare; la: 
această luptă trebuesc angajate toate forțele; duhul acestei 
lupte trebuie să străbată toate aşezămintele noastre, toată 
munca noastră; în numele ei trebuie să pornim întreagă 
truda sufletelor noastre... 

Nici soli întârziaţi ai pravilelor moarte, nici vestitori 
pripiți ai doctrinelor ce călătoresc în viitorul necuprins, noi 
nu vrem. Noi vrem doftori pentru nevoile de cari ne pră- 
pădim astăzi, vrem dascăli pentru prostia noastră, vrem apă- 
rători împotriva duşmanilor cari ne strigă la poartă... Noi 
trebuie să ne vindecăm unde ne doare... 

Ce ne doare, unde ne doare o ştim cu toţii. O ştiu toți 
cari trăiesc și văd şi aud. Şi nu va trebui să aștern eu du- 
rerile pe hârtia acestei reviste fără — „cauţiune“... 

Aceasta e convingerea noastră sinceră. De aceea noi 
nu sântem nici decum împotriva unei serioase pregătiri teo- 
logice a preoţimii; dorim cu toţii să se şi dea aceasta în se- 
minarii (cât s'ar putea spune despre aceasta!), dar nu so- 
cotim potrivit să se enunţe ca principiu de supremă împli- 
nire a datoriei preoțești la noi: o erudifie feologică... Dim- 
potrivă, vrem ca preoții noştri să fie înzestrați cu atribuțiile 
mai de căpetenie ale unei înaintări culturale şi să fie astăzi, 
alături de păstorirea lor bisericească, apostoli ai culturii şi 
îndrumătorii politici ai ţăranilor... 

Acesta e îndemnul zilelor noastre. 

Cât pentru viitor, vremea va schimba trebuinţele... Va 
veni poate şi acel timp norocos când va fi o necesitate ce 
e astăzi lux, când vremea, acest despot capricios, va trezi 
în Sufletele oamenilor alte glasuri şi alte ecouri... Cărturarii 
acelor zile vor fi poate mai norocoşi. Atunci preoții vor fi 
poate numai Slujitorii altarului și poeţii numai slujitorii fru- 


mosului. Atunci unii nu vor mai înfiinţa bănci poporale, alții 
nu vor fi siliți să sgârăie hârtia în cancelarii ca să-și tânjască 
traiul. 

Atunci va fi bine, va fi şi mai frumos poate... Dar sânt 
departe zilele aceste... Noi cei de astăzi cu nepoţii noştri 
împreună va trebui să dăm „tuturor toate“, cum zice scrip- 
tura. Vom munci în dreapta și stânga pentru venirea acelei 
vremi de tihnă şi răgaz, care, și dacă nu va mai putea înțe- 
lege truda noastră, totuşi ne va cinsti sufletul și ne va re- 
cunoaşte omenia... 

— Şi e frumoasă această mângăiere. 


Cinstea cârjii. 

Condeiul viitorului, care va trece la răvaş frământările 
neamurilor pe acest pământ, ajungând la zilele acestui an, 
va trebui să se oprească o clipă în alergarea lui pe hârtie 
Şi, apăsând Slova, va trebui să scrie cu amărăciunea drep- 
tății jignite: „iar în anul o mie nouă sute şapte a gătit stă- 
pânirea cel mai jalnic dar de paşti semințiilor, cari hrănesc 
Ţara ungurească: le-a luat şcoala“.. 

Acest cronicar, judecînd fața vremii noastre, se va opri 
la mai multe. 

Să ne oprim şi noi. 

* 

Nimic nu justifică mai deplin trebuința de a se susținea 
şcolile noastre poporale, în rostul lor de până acum, decât 
ridicarea cuvântului de protestare unanimă a masselor de 
ţărani împotriva proiectului de lege cu care ne-a Surprins 
contele Apponyi. Această şcoală cu munca ei înceată de 
de până astăzi şi-a putut trece în conştiinţa poporului dela 
sate trebuinţa ei neapărată. Aşa necăjite cum au fost bie- 
tele ziduri scunde, cu încăperile lor sărace, au fost totuși adă- 
postul năzuinţei spre lumină a unui neam de oameni dor- 
nici de tainele învăţăturii. 

Dascălu] nostru sătesc, condamnat printr'o leafă neîn- 
semnată la pretenţiile unui trai aproape umilitor de modest, 
a săvârşit la măsuța lui de brad cel mai frumos apostolat 
al muncii. Trudind multe ciasuri din zi sub tavanul de grinzi 
al unei căsuțe cu şaptezeci de suflete, a ostenit acest dascăl 
învăţându-i carte pe copiii oamenilor. După orele acestei 
meserii, care cu răsplata ei nu prea putea îndestuli foamea 
celor șapte guri dela casa lui, îşi aşeza Sărmanul om sur- 
tucul de cheutoarea unei grinzi şi lua sapa ori grebla, supu- 
nând şi la această muncă mâna, care înainte cu o jumătate 
de cias potrivea slove pe tablă. Ascultând cu resemnare în- 
drumările mai marilor săi bisericești; atins câte-odată în 

mândria tagmei lui de pornirile maştere ale cutărui preot 
care-l lua Straşnic de sus; silit să-şi asigure pe alocurea 
bunăvoința părintelui protopop prin plocoane, cari sdruncinau 
de-a binele echilibrul lui de gospodar modest; supus privirii 
ascuţite a unui inspector ungur cu aiere de stăpân neîncre- 
zător, — acest dascăl a muncit înainte. 


Munca lui a rodit și a făcut să încolţească în suflete 
trebuința lui. Şi aşa cu încetul această mulțime, ridicată în 
pripă din neştiinţă, a ajuns să înțeleagă puterea slovelor 
orânduite pe tablă. A apucat să-şi deie seama de greutatea 
meşteşugului de-a iscăli numele. A ajuns să poată prețui 
poveţele unei cărți. Şi-a putut premeni judecata încât să-i 
spuie, că școala e menită de aici înainte să deslege taina 
puterii de viaţă a neamurilor. 

lata de ce s'au mişcat valurile de țărani pentru apăra- 
rea Şcoalei. Aceşti oameni, din a căror sărăcie sau ridicat 
zidurile necăijite, din a căror lipsuri s'au adunat fărămiturile 
leîurilor dăscăleşti, au înţeles necesitatea şcoalei, trebuința 
dascălului. Chemarea laconică a unei gazete a fost de ajuns, 
ca ei să rupă o zi din vremea lor măsurată și să alerge la 
oraş, la „adunare“. 

Multele adunări de popor, cari sau perîndat în timpul 
din urmă, sunt pentru ochii unui judecător tot atâtea ocazii 
de preţioase învăţăminte. Ni-s'a dat o puternică dovadă că 
priceperea ţăranilor noştri a ajuns la acea treaptă, unde în- 
cepe interesul conştient al obştei pentru nevoile sale. Ni-s'a 
dovedit că ţăranii încep să-şi unească rândurile, când e vorba 
de câştigarea sau apărarea unor drepturi. Imprejurarea, că 
aceşti săteni, cari în susţinerea școalelor sunt elementul de 
grea contribuţie bănească, sar în apărarea unei instituții, care 
se razimă pe umerii lor, dovedeşte că țărănimea noastră s'a 
smuls din neştința veche şi a ajuns la un grad de con- 
ştiență a datoriilor sale. Această obște pornită cu suteie după 
strigarea „ne ia şcoala“, nu mai e înjglebată din cohortele 
nepricepuţilor meniţi să dibuiască după alarma unor oameni 
cari se învârtesc în jurul propriului lor buzunar, ci e ceata 
unor luptători stăpâniți de puterea unei idei. Faţă de aceşti 

oameni luminaţi, cari pot aprecia şi trebuința unui sentiment 
de jertfă, cari pot înțelege şi puterea tainică a tiparului, se 
schimbă îndatoririle de până acum ale acelor ce păzesc 
soarta lor. 

Dacă acolo în parlamentul ţării ar străbate măcar o 
notă tremurată din strigarea de îndrăzneală şi amărăciune a 
acelor mii de muncitori chinuiţi, dacă acel parlament n'ar fi 
numai palatul de izolare splendidă a unor desrădăcinaţi cari 
n'au durere pentru durerea celor din colibi, atunci ar trebui 
să aşteptăm dela sfătuitorii acestei adunări o schimbare de 
busolă. Dar păreţii de marmură de pe malul Dunărei mau 
ocrotit nici-odată îndemnuri bune pentru noi. Acolo îşi câş- 
tigă de vreme îndelungată brevetul legalităţii pornirile unei 
uri fără suflet, acolo se duc la liman afacerile vânătorilor 
după căpătuieli uşoare, acolo se împlinesc hatârurile celor cu 
inima în stomac. Acolo se urmează de decenii munca de dă- 
râmare a tuturor așezămintelor cari sau ridicat din truda 
noastră. Tot ce a putut alcătui munca unui popor, tot ce nisa 
dat prin dărnicia măsurată a unei rău răsplătite supuneri de 
veacuri, tot ce-a răsărit pe urma judecății echitabile a unui 
mănunchiu de bărbaţi străini de noi, dar nesupuşi lăcomiei 
brutale de astăzi, — tot se sfarmă acolo. De zeci de ani se în- 
trec serii de politiciani cu o îndărătnicie păcătoasă să sape 
viața acestor modeste lăcaşuri de cultură. 

Aici la noi nu e vorba acum de ferbințeala unui avânt 
ocazional de Erostraţi, ci e lucrarea sistematică a poftei de 
dărâmare care datează de mult. Rânduri de guverne au adă- 
postit aceiaş tendinţă, căptuşindu-şi haina unei popularități 
Tăsuflate cu aceleaşi mijloace de o urită ieitinătate. Neţinând 
seamă de trebuinţele, a căror împlinire poate asigura viitorul 
politic acestei ţări prin ecoul de mulțumire al tuturor neamu- 
rilor, aceste rânduri de oameni au smuls toate favorurile 
unor împrejurări politice de priinţă vremelnică, îngrămădind 
tot câştigul în buzunarul unei rase. 

Sufletul, din care s'au zămislit regimentele de paragrafi, 
a fost în decenii de viață parlamentară acelaş. Cântecul e 
vechiu — numai cântăreții se schimbă. Trilurile de măiestrie 

ale contelui Apponyi sânt îndulcirea melodică, sânt falşifica- 
tea manierată a acelor note selbatice urlate de gâtlejul cu- 
tărui agent electoral de pe pusta Ungariei. Noi, cari ascul- 
tăm şi judecăm şi putem desluşi această înrudire vulgară — 
ne dăm seama şi ne cunoaştem oamenii. 

De aceia sântem încredințaţi, că răsunetul acestor adu- 
nări de popor nu va aduce nici o schimbare de paragraf în 
puzderia de proiecte ale domnilor miniştri prezenţi şi viitori. 
Nici o atitudine, decât doar cea a unei slugărnicii perverse, 
nu at putea provoca o nouă concepţie a îndatoririlor acestor 
oaineni călră poporul nostru românesc. 

Dar, dacă în tabăra dușmanului rămân fără răsunet 
aceste atitudini ale țărănimii, ele trebuie să se răsfrângă asu- 
pra felului de interpretare a datoriilor de cătră cărturărimmea 
românească. Surtucarii noştri îşi au toate moştenirile lor din 
popor. Ţărănimea le-a dat sufletul şi le-a întărit punga. 
Aceşti ţărani trecuţi peste stăvilarele unei inconştienţe iertă- 
toare, trebuie împărtăşiţi de acum înainte de nouă mijloace de 
apropiere. Să înțelegem şi să ne tragem seama că rândurile de 
săteni cinstitori şi dornici de carte nu mai sânt o mulţime 
cu ochi învăluiţi în ceaţă, care tace, sau strigă, după cum 
i-se cere. Aceşti oameni pierd una câte una toate însușirile 
unei prostimi umilite şi simt încolţind în suflete germenul 
înţelegerii, care răsare pe urma celei mai elementare culturi. 
Sufletul ţărănimii noastre se regenerează cu încetul și se ri- 
dică premenit din negura unei umilinţi istorice. Vechile slă- 
biciuni se aruncă cu încetul la o parte, ca nişte haine rele, 
şi în schimb prisosul de energie fizică al unui neam trăit în 
sănătatea relaţiilor patriarhale primeşte botezul moral al unei 
creşteri culturale. 


S'apropie vremea când sufletul triumfător al acestor 
oameni se va încercui din nou cu vechea vrednicie strivită 
şi va cere sfătuitorilor săi: o demnitate. 

Puţinii oameni cari scriu şi mai ales gândesc la noi 
— judecând straturile sufleteşti ale cărturărimii noastre, se 

plâng cu drept cuvânt de lipsa demnităfii în suflete. Clasa 
uoastră cultă, crescută în cinstea exagerată a unei şcoli 
străine, povăţuită în îndemnurile ei de un spirit de imitație, 
împrietenită prea puţin cu rosturile unei culturi naționale, nu 
are până astăzi o influenţă regeneratoare. Poate şi apro- 
pierea în timp a generaţiei bătrâne de epoca unei umilinți 
politice contribue la acel sentiment de deprimare morală, 
care înăbuşe pornirile oricărei nuanţe de îndrăsneală în ati- 
tudini. Sufletele sânt cuprinse de o cuminţenie târgoveaţă, 
de-o tânguire ostenită. Oameni de-ai noştri, ridicați la situaţii 
bune, pleacă fruntea şi-şi încuscresc sufletele cu o plecă- 
ciune de slugi. Trăiesc o viață de trei sferturi de secol în 
arena frământărilor noastre zilnice, fără ca să poţi surprinde 
în călătoria lor lungă un Singur gest de îndrăsneală. Aceşti 
bărbaţi cu situaţii, ajunşi la cârma vieţii noastre publice, lasă 
urme vădite în spiritul public. Fiind ei diriguitorii, sub duhul 
îndrumărilor lor se plămădeşte viaţa sufletească a tineretului. 
Din sămânţa lor a răsărit aceea turmă de oameni „culţi“ hră- 
pareţi şi cu spinarea de cauciuc. 

Ridicarea unei țărănimi luminate e chemată să curme 
rostul acestui soi de indivizi. Atitudinile energice ale săte- 
nilor trebuie să aşeze temelii noi în sufletele cărturărimii. 

Mişcarea de regenerare sufletească a unui popor nu se 
poate duce la isbândă decât prin păşirea factorilor de im- 
portanță cari conduc soartea lui. La noi aceştia sânt din vre- 
mile de demult şi până astăzi în rândul întâi: capii bise- 
riceşti. Arhieria este în împrejurările noastre particulare încor- 
porarea celei mai înalte dignităţi ; e legată prin urmare de 
cele mai mari îndatoriri. 

Trecutul vieţii politice a poporului nostru de ţărani a 
fost diriguit de cârja vlădicească. Această cârje n'a fost nu- 
mai sceptrul îndreptător al trebuințelor noastre creştineşti 
pentru dobândirea vieţii veşnice, ci, asemenea toiagului lui 
Moise, a fost un arătător al năzuinţelor noastre politice. Vlă- 
dicii noştri în fața tribunalului istoriei judecătoare nu vor îi 
datori să răspundă numai pentru grija de bună păstorire a 
turmei lor unite sau neunite cu Sfinţia Sa Papa, ci vor trebui 

să deie seama de împlinirea sau neîmplinirea unor îndatoriri 
mai complexe. Ei vor îi judecaţi îndeosebi după cinstea sau 
necinstea atitudinilor lor politice. 

Biserica noastră „românească“ are porțile ei larg des- 
chise pentru intrarea triumfătoare a spiritului vieţii moderne. 
Principiul naţional e o dogmă a acestei biserici, care trebuie 
să-şi caute puterea ei de dăinuire tocmai în înfrăţirea cât mai 
intimă cu trebuințele noastre naţionale. Capii bisericeşti sânt, 
deci, prin rostul slujbei lor, bărbaţii meniţi să poarte cel mai 
mare interes pentru viața noastră politică. 

Astăzi, când orice om luminat şi cinstit îşi dă seama 
de trebuinţa mare a regenerării sufletești, căreia trebuie supus 
poporul nostru, e vădit că arhiereii au îndatoriri mai grele. 
Fi au cea mai covârşitoare putere asupra fondului moral al 
țărănimii. Ținuta lor e busola după care se îndreaptă minţile 
rândurilor nenumărate de creştini. Faptele lor sânt substratul 
concepţiei morale a masselor. Demnitatea şi cinstea lor e cel 
mai puternic învățământ care poate trezi pilde. 

Aceşti prelați, deci, ridicaţi prin atribuţiile slujbei lor la 
cea mai înaltă treaptă, sânt priviţi de ochii noştri cu res- 
pectul cuviinței iertătoare. Ei nu sânt chemaţi să intre în rân- 
durile noastre de luptători ai tuturor zilelor şi tuturor prile- 
jurilor, ci sânt ţinuţi la adăpostul strălucirii lor tradiţionale. 
Ei nu pot fi zilerii muncii noastre atinşi de pulberea săptă- 
mânii. Ei sânt chemaţi să coboare între noi numai la zile de 
praznice mari: la praznicele veseliei sau durerii unui neam. 
Venirea lor se imploară cu sfială și se aşteaptă cu cinste. 
Cuvântul lor găseşte ascultare în sufletele, cari se cutremură 
în faţa lor de fiorul istoric al unei veneraţiei de veacuri. 


Arhiereii trecutului nostru au fost totdeauna în locul de 
frunte la astfel de praznice mari. Cârja lor a strălucit la ase- 
menea prilejuri. 

Aceasta a fost ţinuta lor de veacuri, aceasta trebuie să 
fie şi astăzi. Prelatul care nu înţelege trebuinţa de-a continua 
această tradiţie, vulgarizează slujba lui şi nu se mai poate 
aştepta din partea noastră nici la cuviinţa, nici la respectul 
istoric în fața cârjii sale. Câtva timp va putea fi salvat de 

răsfrângerea veneraţiei vechi dispuse să despartă pe dignitar 
de păcatele omului. El va observa în turma lui atitudini de 
nedumerire mută, nuanțe de neîncredere înăbușită. Va auzi 
mai târziu ecoul nemulțămirei pe departe şi la urmă îi va 
fi dat să distingă glasuri ridicate de ameninţări strigatoare. 
Credincioşii lui îşi vor trage seama, că o anume slujbă im- 
pune anumite linii de conduită cari trebuesc urmate. Se vor 
lămuri cu vremea aceşti creştini, că rostul de reprezentant al 
unei dignități nu poate fi adăpostul pedepselor meritate. 

Capii bisericeşti de astăzi, în mare parte, par a nu-şi 
da seamă de grelele îndatoriri ale câriii lor. Ţinuta lor nu 
acopere totdeauna aşteptările unui om, care apreciază pe 
deplin chemarea lor istorică. Firile slabe şi şovăelnice ale 
multora din cărturarii noştri găsesc momente de justificare 
în ținuta unora dintre prelați. Inalta morală cu putere de pil- 
duire no prea vedem biruind. Oamenii cu doi bani în trei 
pungi, Slăbănogii, micit tirani nu prea pot fi fulgerați cu pilde 
din păşirile dignitarilor bisericeşti. 

lată protestarea unanimă a poporului nostru împotriva 
proiectului lui Apponyi. 

Deoparte avem massa imensă a ţărănimii, care strigă şi cere 
dreptate. Vedem oameni cu sufletul desnădăjduit, înfierbântat. In 
mintea lor e lămurită primejdia de-a pierde pe dascălul care 
le învăţa copiii. Ei se frământă, se sbuciumă și, povățuiţi de 
îndrumarea instinctivă a nnui îndemn de tămăduire, îşi ridică 
ochii lor cinstiți cătră scaunul vlădicesc: „Azi nu ne mai 
pot ajuta domnii noștri. Azi trebuie să te ridici Măria Ta, 
să te duci la Impăratul să-i spui că ne ia şcoala“. 

In sufletul acestei obşti trăeşte încă, luminoasă şi netur- 
burată, icoana istorică a vredniciei arhiereşti. 

De altă parte vedem pe prelaţii noștri cu grai puţin 
răspicat, cu poze umilite, cu accente de curtenire nepotrivită. 
Vedem ocrotirea paternă a unui imbecil deschizând anti- 
Şambra contelui Apponyi principilor unei biserici. Citim rân- 
duri de apărare la adresa trădătorului, în gazeta bisericeasca 
menită să povățuiască preoțimea. Ni se dau desminţiri ridi- 
cole. Vedem cum alt arhiereu în faţa unui for legislativ al 

țării spune o cuvântare cu subterfugii şi uşiţe, cheltuindu-și 
truda minții în căutarea măiestriei de-a nimeri mijloacele unei 
cochetării păcătoase. 

Aceste pilde sânt smulse în treacăt, cu graba care în- 
deamnă un condei de bun simt să nu stăruie asupra mo- 
mentelor dureroase sau urâte. Şi nu sânt aceste pilde decât 
din multele cari plutesc la suprafață. Nu ne atingem de tai- 
nele prea puţin ascunse ale culiselor. 

Dar sunt de-ajuns şi aceste, ca să ne putem da seama 
de morala poveștii. Demnitatea nu şi-a găsit de astădată nici 
o încorporare în ținuta păstorilor bisericeşti. Cu astfel de pilde 
nu putem edifica pe cei slabi, nu putem îndemna la fapte pe 
cei şovăitori. Nu putem creşte poporul, nu putem slugi căr- 
turărimea. Nu putem trezi conştiinţa celor pe povârnişul că- 
derii. Nu suntem în stare să regenerăm nici o picătură din 
sufletul nostru supus atâtor încercări. 


Şi e o mare nenorocire aceasta. Credinţa noastră veche, 
fondul moral al unor tradiții de veacuri se sfarmă. Ţărănimea 
noastră îşi va părăgini cu vremea lamura de lumină curată 
în dragostea de biserică. Se apropie clipele de îndoială, de 
dibuire. 

Noi, cărturarii acestui neam suntem datori să ferim po- 
porul de asemenea cădere. Va trebui să se ridice cuvântul 
nostru la toate prilejurile potrivite împotriva ţinutei fără dem- 
nitate a unora dintre arhierei. Tăcerea e o armă pentru păca- 
tele celor mici şi noi nu putem tăcea. 

Vom cere deci capilor noştri bisericeşti în aceste zile 
de pierderi mari, înainte de toate, o demnitate în păşire. Nă- 
dejdea noastră săpată de ghiară vicleană şi rea vrem să se 
întărească prin pildele lor de înaltă morală. 

Să grijiască strălucirea istorică a cârjei vlădiceşti şi să-și 
deie seama de puterea tainică şi mare a acestui sceptru 
asupra bunilor noştri ţărani. 

Să păzească cinstea toiagului lor înlănţuind prin aceasta 
sufletele de altarul bisericii. Să-şi aducă aminte, că şi astăzi 
această cârje pentru noi e cea mai puternică armă de apă- 
rare. 

Vremea în drumul ei de premenire va găti şi pentru 
noi arme nouă, împuținând, poate, îndatoririle de astăzi ale 
capilor bisericeşti. 

Păstrată în strălucirea ei curată, această cârje va putea 
îi privită de viitorime cu cinstea, ce supune sufletul în fața 
unor moaşte sfinte. 

Neîmpărtăşită de această grije, cârja vlădicească îşi 
pierde rostul ei simbolic sfărmându-şi încă în zilele noastre 
puterea străveche. 

Și nu greşeşte mintea noastră când ne spune că e 
mare acest păcat. 


Cuvântul arhiereilor. 


In mijlocul evenimentelor dureroase ale timpului din 
urmă trebuie să însemnăm un fapt îmbucurător, care ne in- 
spiră mulţumire şi are darul de a însenina pe câteva clipe 
atmosfera vieţii noastre politice. Vorbim de atitudinea plină 
de demnitate cu care arhiereii ambelor noastre biserici au 
respins atacul nesocotit din cunoscutul ordin al lui Apponyi. 
Prin această atitudine pare a se îi deschis o eră nouă în is- 
toria politicei noastre bisericeşti şi e datoria cronicarului 
acestor vremi să stăruie asupra unui moment de-o aseme- 
nea importanță. 

Să începem cu accentuarea unui adevăr netăgăduit: 
Linia de conduită politică a capilor noştri bisericeşti din ul- 
timul timp a fost în mai multe rânduri lipsită de hotărîrea 
unei demnități raspicate. Cu mai multe ocazii, dar cu deo- 
sebire în timpul din urmă, când ministrul Apponyi şi-a dat 
la iveală planul de reorganizare a învățământului în şcoalele 
primare, arhiereii noştri în păşirea lor au avut clipe de ezi- 
tare şi uneori de dubietate jignitoare chiar. Cât de dureroase 
au fost impresiile ce a cules la noi spiritul public din aceste 
momente jalnice! Cu toţii ne dam seama de importanţa is- 
torică a cârjei arhiereşti în viaţa sufletească a neamului nos- 
tru, ştiam că în cursul veacurilor toiagul lor de păstorire a 
fost înzestrat cu atribuțiunile cele mai de căpetenie ale con- 
ducerii unui popor şi tresăream de amărăciune când învăţă- 
mintele prezentului ne arătau slăbiciuni din cari nu mai pu- 
team recunoaşte urmele continuității de tradiții în împlinirea 
acestor înalte dignităţi. Şi stam atunci, sdrobiţi, sub povara 
celor mai chinuitoare gânduri. Vedeam, cum în acele zile 
grele amorţirea căpeteniilor cuprinde în mrejile ei turma şi 
cum pe ici pe colo răsar tot mai multe ființe şovăitoare cari 
urmează pilda celor mai mari. Vedeam cum, sub îndrumarea 
unor împrejurări excepționale în viaţa noastră publică, începe 
să prindă înfiripare o concepție morală cu temeiuri șubrede, 

pornită din îndemnurile unui utilitarism îngust. Vedeam cum 
ni-se înmulțesc slabii şi cum ţinuta lor de plecăciune do- 
moală caută a şi-o legitima cu atitudinea de oportunitate a 
şefilor noştri bisericeşti. Incepusem a asista la o criză morală 
a societăţii noastre, în care spiritul de sacrificiu părea a fi 
înlocuit tot mai mult cu pornirile unui egoism brutal, carac- 
teristic vremilor de dibuire şi nesiguranță politică. Noi ne 
ziceam atunci: în astfel de zile tulburi o îndrumare lumi- 
noasă numai strălucirea cârjei arhierești ne poate da. Inţele- 
geam bine că numai acest sceptru, purtat cu vrednicie, ar 
putea deschide un drum nou într'o epocă de lâncezire. 


Fireşte, că în acele clipe când credința noastră în ziua 
de mâne era pusă la cântar, orice şovăire a arhiereilor lua 
proporţii mari în mintea noastră pătrunsă de îngrijiri serioase 
şi trezea apostrofări uneori violente la adresa unor înalte fețe 
bisericeşti. Era pe deplin îndreptăţită tresărirea ori cât de 
nervoasă, a nemulțumirii noastre, atunci când se părea că cei 
mai mulţi dintre arhierei se apropie de apele guvernamenta- 
lizării care ar fi deschis o prăpastie între ei şi popor. Şi cum 
să fi rămas liniştiţi, când preoțimea, unicul nostru factor is- 
toric cu influenţă hotărîtoare asupra vieţii sufleteşti a popo- 
ului nostru, era să fie îndrumată pe cărări cu tot protivnice 
aspirațiilor legitime ale acestui neam? Cum să ne fi putut 
suprima clipele de răsvrătire ale unei indignări fireşti, când 
cele mai temerare planuri de încalcare a drepturilor noastre 
bisericeşti şi politice erau primite cu gesturi de ascultare umi- 
litoare de catre cei puşi în fruntea destinelor noastre? Şe 
înțelege, că nu am putut privi cu linişte atunci la desfăşu- 
rarea unei serii de slăbiciuni şi greşuri cari dureau. A fost 
deci foarte firesc, ca în acest timp şi condeiele noastre să-şi 
manifesteze cu toată asprimea resentimentul împotriva unei 
asemenea stări de lucruri. 


De-atunci a trecut vreme puţina, dar suficientă pentru 
a crea o situaţie cu totul schimbată. Purcezând din învăţă- 
mintele anilor de supunere și împins de himera rehabilitării 
unei popularităţi risipite în faţa neamului său, contele Ap- 
ponyi a cautat să ducă cu un pas mai departe opera lui de 

distrugere. A voit să creieze o nouă etapă în înaintarea ideei 
grosolane a desnaţionalizării unui popor. Şi astfel a venit cu 
ordinul catehizării ungureşti.... 

Intreagă opinia noastră publică a tresărit consternată în 
fața acestui act de obrăznicie şi-a respins atentatul brutal 
care ţintea la falşificarea vieţii noasire sufleteşti. Societatea 
noastră, chiar și în nuanțele ei mai moderate, — cu excep- 
țiunea câtorva indivizi călăuziţi de doctrina „moderaţiunii“ 
profesionale — şi-a strâns rândurile într'o protestare unanimă 
împotriva loviturii nesocotite. Presa a susținut o agitaţie lau- 
dabilă în favorul cauzei şi-a adus în mişcare toate păturile 
noastre sociale. Un lucru mai era însă de aşteptat: cuvântul 
arhiereilor noştri. Cât neastâmpăr și cât sbucium era în această 
așteptare! S'au reînviat vechile amărăciuni, s'a dat curs liber 
credințelor cari purcedeau din cunoașterea trecutului şi n'am 
fi sinceri, dacă am susținea că cele mai multe profeţii ar fi 
fost pornite din convingeri optimiste... 

lată însă că profeţiile îndurerate au fost desminţite de 
realitate : arhiereii noştri, într'o solidaritate admirabilă, sau 
opus ordinului trimis de îndrăznețul ministru şi au decis să 
nu-l execute. 

Nu ne gândim acum la urmările acestui grav conilict 
între biserică şi unul dintre nedrepții depozitari ai puterii de 
stat. Viitorul apropiat va lămuri Situaţia şi va arăta pe partea 
cui rămâne biruința. 

Un fapt însă trebuie reţirut: atitudinea bărbătească şi 
de înaltă cinste naţională a căpeteniilor noastre bisericeşti. 
Câştigând ori pierzând dreptul nostru într'o luptă cu un gu- 
vern plin de păcate, noi nu schimbăm mult, în situaţia ac- 
fuală, dar, având temeiuri morale puternice în lupta noastră 
de resistență şi apărare, avem deplina garanţă a biruinţii de 
mâne. Şi la întărirea nivelului moral al luptei noastre poli- 
tice au contribuit prin ţinuta lor actuală arhiereii ambelor 
biserici. Iată de ce trebuie să le fim mulțumitori. 

Scriem aceste rânduri înainte de-a cunoaşte rezultatul 
alegerii dela Oraviţa. Această alegere e un prilej nimerit de 
a pipăi pulsul conştiinţei naţionale a poporului nostru întrun 
colţ de țară şi nu e importantă numai sub raportul biruinţei 
sau înfrângerii momentane de care ne va împartăşi, ci ne 
înfățişază fenomene din cari putem scoate învăţăminte de-o 
lungă durată pentru multele noastre mizerii interne... De 
aceia, — spunând adevărul, — nici nu ne îngrijeşte în aşa 
mare măsură soartea deputăţiei bătrânului nostru luptător 
badea Gheorghe, — cât ne îngrijesc diferitele apariţii de 
destrămare a solidarităţii tradiționale, cari se ivesc acum în 
Bănat... Badea Gheorghe Pop din Baseşti va putea aduce 
aceleaşi servicii cauzei româneşti și din liniştea calmă a sin- 
gurătății lui bătrâneşti, ca şi de pe fotoliul camerei din Bu- 
dapesta. Dar Bănatul se va sbuciuma ca un om bolnav, dacă 
merge înainte pe acelaș drum... Această alegere ne desvă- 
leşte taine ciudate şi neştiute încă. Vedem slabiciunile noas- 
tre luând proporţii mai mari ca ori când şi vedem ridicân- 
du-se la suprafață cu putere neobișnuită îndemnuri cari până 
mai deunăzi, sugrumate de simțul rușinei, nu puteau ieși la 
iveală. 

Să ne înţelegem: Noi totdeauna am avut transfugi po- 
litici, — ca ori ce popor oprimat. Şi e firesc acest lucru. 
Dar am avut indivizi răzleţi, cari rămâneau ascunși în bârlo- 
gul căpătuielii lor ruşinoase. Aveam un notărăşel, un solga- 
birău, un deputat, un profesor de universitate. li puteai nu- 
măra pe degete. Şi aceste secături tăceau şi înghiţeau. Ca 
ori ce făcători de rele, ei nu ne puteau privi în față. In psi- 
cologia masselor populare era întronată conștiința becisniciei 
lor şi ei ne întorceau spatele, sufereau şi nu cereau nici o 
recunoaştere. N'am avut însă o tagmă de oameni întărită 

prin legăturile ori cărui fel de solidaritate, care ar îi putut 
îndrăzni să se lapede de poruncile limpezi ale credințelor 
noastre politice. La noi se ştia şi se urma învăţătura tradi- 
ţională şi implacabilă: „Cine e cu guvernul e om vândut şi 
să te ferești de el“. Aceasta era dogma politicei noastre, 
dogmă consacrată de spiritul public al atâtor decenii. Această 
dogmă ne era razimul cel mai de căpetenie al existenţei 
naţionale. 


Acurn se pare că am fi ajuns la o schimbare. Câţiva zeci 
de ani de viață politică în care am suferit înfrângeri, au în- 
ceput să ne supună cerbicia. Transfugii au început să ni-se 
înmulțească, au început să ridice capul şi — ce e mai peri- 
culos — au început să-şi croiască o justificare principiară 
ținutei lor păcătoase. Negreşit, că astfel se schimbă situaţia, 
doar e mare deosebire între hoțul care fură împins de îm- 
prejurari şi între cel care-şi legitimează lhoţia prin o convin- 
gere principiară. De sigur că politica noastră, lipsită de pers- 
pectiva succeselor reale imediate, a fost prielnică înmulţirii 
acestui soi de oameni. O astfel de politică e pentru sufletele 
tari cari pot resista ispitelor şi sunt călăuzite în drum de 
strălucirea unui ideal. Ne puteam aștepta, deci, ca indivizi 
singurateci, cu termometrul însufleţirii în stomac, să se stre- 
coare pe la spate din tabăra noastră. Ne aşteptam şi nici nu 
ne prea punea pe gânduri acest proces de purificare. Dim- 
potrivă, adeseori înlocuiam ura cu zâmbete de iertare şi 
compălimire: „Dacă ţi-e frică, că trag ușile şi te încearcă 
reumatismul la temnița din Seghedin, nu iscăli alături cu 
alții; dacă ţii mai mult la leafa regulată, la banii de locuință 
şi de lemne şi la pensia că'dicică, decât la afirmarea dem- 
nităţii tale de om, — ei bine, nu sta alături cu noi, fă-te că 
nu ne vezi când venim dela vre-o întrunire naţională şi tra- 
ge-ţi obloanele la ferestre când trec valuri de popor pe lângă 
casa ia... Noi te iertăm, căci înțelegem cât e de greu în zi- 
lele noastre să fii om cinstit“... Cam aşa gândeam cei mai 
mulţi, văzând că pierderea ce îndurăm nu trage în cumpănă. 
Şi aşa zi de zi, strecurându-se priatre ironia blândă şi indi- 
ferenţa noastră, o mulţime de omuleţi s'au înhamat la duș- 

man. Noi îi ştiam, dar nu-i băgam în seamă, căci nu puteam 
socoti primejdioşi pe nişte biete făptuiri neputincioase, cari, 
dacă ar fi rămas între noi, S'ar fi prăpădit fără să le ştim de 
nume... 


Acum însă se schimbă povestea. Omuleţii sau înmulţit, 

S'au şi îngrăşat şi, în măsura ventripotenţei, au câştigat şi în 
obrăznicie. Şi minune! Concepţia lor de viaţă îngustă, utili- 
tarismul perfid al lozincei „dela mână pân' la gură“ începe 
a prinde. lată înlâmplarea tristă dela Oraviţa. Cum a închis 
ochii Brediceanu, guvernul ne-a mai tras de păr din obscu- 
ritate un astfel de omunculeţ. El bietul, sărac, flămând, hă- 
mesit — ce să facă? S'a mai înconjurat de câteva creaturi 
problematice de prin cafenelele dubioase ale capitalei şi-a 
pornit-o la drum. Ei, şi acest Siegescu împreună cu alt aven- 
turier, cu Burdea, a descins la Oraviţa. Gazetuţa măcela- 
ului domnit din Caransebeș prin rostul cutărei slugulițe a 
început să tipe, să scoată limba şi să înjure ca totdeauna la 
astfel de ocazii... Toate bune, astea le aşteptam și nu ne 
puteau neliniști. Dar acum începe şi partea ruşinoasă a acestei 
poveşti. Siegescu, vedeţi, şi-a găsit tovarăşi numeroşi cari 
au bătut în palme şi au strigat să trăiască la mulţi ani! Şi 
nu ne-ar durea pe noi, dacă ar fi fost numai palmele celor 
câţiva advocaţi din Lugoş despre cari se zice, că Sar fi 
burdit acum în pripă. Vai de capul lor, — noi nici nu câş- 
tigăm, nici nu pierdem dacă ne părăsesc... Dimpotrivă am 
mai cinsti bucuros vre-o câţiva... Dar ce ne miră și ne umple 
de cea mai profundă indignare, e că o mare parte din preo- 
țimea şi învățătorimea acestui teritoriu curat românesc să 
poată fi atrasă în lagărul necinstei... Am ajuns în sfârşit, să 
vedem o tagmă de oameni păşind în faţa poporului ca po- 
jjtrivaici ai intereselor acestui neam. Şi ca ironia să fie mai 
amară, această tagmă e preoțimea noastră şi învăţătorimea 
dela sate. Sânt urmașii acelor factori istorici, cari au ținut în 
mâna lor sufletul acestui biet popor necăjit. Sânt popii ro- 
mâneşti, acest etern simbol de putere tainică şi neţarmurită 
asupra maselor. Şi sânt învățătorii, o tagmă de oameni ră- 
Sarită din truda aproape Ssupraomenească a unui popor de 


ţărani în năzuinţele lui spre lumină. Nu poporul! Mulțimea 
de ţărani obijduiţi şi-a scos căciulile şi a topit omătul de 
zăpadă cu căldura însufleţirii, dar popa şi dascălul au pus 
barba în piept şi au plecat ochii în faţa deputaţilor noștri. 
Şi sântem siguri, că bunul ţăran care va trece cu strălucirea 
unei îndărătnicii istorice în ochi prin pădurea de jandarmi, 
care va suferi ghionturi şi înjurături de pe pustă pentru ca 
să-şi poată da votul lui curat, va tresări când când va vedea 
chipul rumen al preotului din satul lui ocrotit de pene de 
cocoş şi de baionete. Şi în această clipă, în inima bietului 
sătean se vor clătina temeliile unui fior moştenit din moşi 
strămoşi. Intors acasă, între prietenii lui bătuţi şi schingiuiţi, 
acest om pățit nu va mai putea scăpa de sămânţa îndoielii 
care creşte în sufletul omenesc. Cu mintea lui sănătoasă, cu 
inteligenţa lui limpede de bun observator şi fin analist, ţă- 
ranul nostru va ajunge să despartă tradiționalul dar al sfintei 
taine preoțești de omul robit patimilor meschine. Şi atunci 
va fi vai şi amar de preoțimea noastră! Căci desbrăcat de 
acest dar, care a învăluit într'o aureolă de strălucire nease- 
manată chipul cucernic al preotului dela sate, rămâne, doar, 
un om cu barbă şi cu pălărie tare lipsit de putere şi însemnătate. 


Şi care e mobilul sufletesc al acestei schimbări ruşi- 
noase ? Răspundem cu lacomismul brutal şi adevărat: banul. 
E leafa, e aşazisa „congruă“, cele câteva sute de coroane pe 
cari statul le scoate din şerparul ţăranilor pentru a le da în 
mâna preoţilor şi învăţătorilor. Şi aceşti oameni nenorociţi 
socot, că în schimbul coroanelor sunt datori să asculte de cei 
cari le cer o atitudine ostilă poporului nostru. Aceşti oameni 
Sunt destul de mici, pentruca să nu-şi deie seama, că în fața 
intereselor superioare ale unui neam, cel mai elementar simț 
de înţelegere striveşte îndemnurile egoismului îngust. Uită 
că rostul lor de preoți şi învăţători le impune o conduită 
excepțională. Uită că dânşii nu sânt profesionişti, cari pla- 
nează deasupra mulţimii, funcționari meniţi să se scalde în 
apele guvernului, ci sânt întruparea unei trebuinţi de viaţă 
care se desface din sufletul specific al poporului românesc. 
Uită că din povestea de veacuri a frământărilor noastre 

icoana lor e zugrăvită ca a unor pãrinfi ai turmei cuvântă- 
toare, sămânători de lumină şi scriitori de jalbe la guberniile 
dușmane... Uită aceşti oameni, că în îndrăzneala lor păcătoasă 
rup firul continuității istorice a celei mai puternice tradiţii 
sufleteşti, care a ţinut în picioare poporul românesc. 

Negreşit, că această stare de lucruri e foarte serioasă şi 
foarte îngrijitoare. Stăm în faţa unei dureroase crize apro- 
piate. In asemeni împrejurări trebue să veghiăm, ca să 
nu ne alunece pe poarta pierzării cei mai principali factori 
ai existenţei. Preoţimea noastră şi învățătorimea trebue lä- 
murite, că retribuţia ce primesc dela stat nu înseamnă supu- 
nere la planurile guvernului. Congrua și leafa învăfătorilor 
nu sânt răscumpărarea bânească a sufletelor vândute, ci 
sânt contribuirea destul de zgârcită a statului la susținerea 
unor tagme de muncitori cari prin munca lor păzesc inte- 
resele acestui stat. De această convingere trebue să se pă- 
trundă şi preoții şi învățătorii noştri, dimpotrivă, îşi pierd 
rădăcinile în sufletul mulţimii şi nu mai au însemnătate. 

Sântem deci în zile de fierbere mare. Un lucru e însa 
clar: ne trebue mai multă severitate în interpretarea datorii- 
lor cătră neam. La burdirea multor omuleţi din rândurile 
noastre a contribuit şi nepăsarea şi mai ales dubietatea în 
atitudini, uneori direct jignitoare, a unora dintre marii ce-i 
avem. A sosit acum vremea să fim mai severi, mai puțin 
iertători. Azi ne trebuesc oameni lămuriţi. Toţi cari fac cu 
ochiul dușmanului, mici şi mari negustori în ascuns, trebuesc 
dovediţi şi aruncaţi la o parte. In această muncă de curăţire 
să fim necruţători şi aspri. Să smulgem masca de pe ori-ce 
faţă, călăuziți de principiul vechiu, că bolnavii şi găunoşii 
trebuesc daţi afară din rândurile de bătae. 

Numai deplina sănătate morală ne poate mântui şi poate 
nu e o utopie când ne lăsăm răpiți de credinţa, că zineretul 
nostru e chemat să urmeze îndrumările unui desăvârşit ri- 
gorism moral şi, prin energia repulsivă a vârstei tinereşti, să 
strivească în cale păcatele. 


Deputaţii noştri. 


Sântem la începutul mişcării de organizare politică, por- 
nită pe urma constituirii recente a comitetului nostru național. 
Acţiunea întreprinsă de noul comitet pare a fi lămurit o 
chestiune de ordin principiar a vieții noastre politice dela 
inaugurarea activităţii parlamentare încoace. 

Totdeauna îndatoririle conducătorilor sau reprezentan- 
ților unui popor sânt determinate de împrejurările politice, 
în care acest popor trăieşte în anuine epocă. La noi împre- 
jurările politice cu totul excepţionale împrumută atribuţii spe- 
cifice reprezentanţilor noştri din parlament. 

Lupta noastră politică nu se poate asemăna cu a Ma- 
ghiarilor din zilele noastre. Astfel şi îndatonirile deputaților 
noştri se înfăţişează într'o lumină cu totul deosebită. Pentru 
noi activitatea parlamentară a deputaţilor naționaliști nu e un 
mijloc de a câştiga succese reale şi imediate în urma lupte- 
lor date în cameră, ci un mijloc de a împărtăşi massele po- 
porului de o educaţie polilică. In Situaţia actuală e foarte 
firesc că, fără sacrificarea unor principii de importanţă vitală 
pentru noi, acei câţiva deputaţi trimişi în parlamentul din 
Pesta nu pot stoarce nici un drept pentru asigurarea intere- 
selor noastre. Un manunchiu de oameni — cari prin numă- 
rul lor dispar în fața majorităţii covârșitoare a unor grupări 
ostile aspirațiilor noastre — nu poate elupta libertăţi, nu poate 
nici asigura măcar respectarea celor existente. Intr'o grupare 
întemeiată pe conștiința puterii se pierde glasul răzleț al 
principiilor de echitate. lată, de ce cuvântul, care răsună în 
parlamentul ungar prin rostul deputaţilor noştri, are o menire 
cu totul deosebită. Acest cuvânt nu poate convinge o gru- 
pare, care purcede dela considerații principiare cu totul 
opuse; nu poate stângeni printr'o opoziţie îndelungată des- 
făşurarea de forțe a taberei contrare, fiind suprimat de mij- 
loacele, cari sânt la discreţia majorității sdrobitoare; nu poate 
câştiga un rezultat imediat fiind strivit de puterea numerică. 

Dela începutul activității noastre politice, noi ne-am dat 
seama de aceste împrejurări elementare. Tocmai de aceia 
cuvântul deputaților noştri noi Pam socotit totdeauna numai 
ca o expresie a acelui sentiment de nemulțămire, care stă- 
pâneşte rândurile poporului nostru. N'am considerat nici când 
cele câteva fotolii câştigate pe seama noastră în palatul de 
pe malul Dunării, decât un mijloc de protestare mai evidentă 
în faţa lumii pentru toate nedreptăţile, cari ating neamul nos- 
tru. Glasul acestor deputaţi e menit să se ridice, de câte ori 
tendinţe potrivnice intereselor noastre cer încorporare în lege 
şi să desvălească toate mizeriile ascunse de cari ne poticnim 
zilnic. 

Rostul acestei activităţi parlamentare e deci mai mult 
de un ordin moral. Scopul acestor trimişi ai noştri însă nu 
se opreşte aci. Cuvântul rostit în parlament cu îndrăzneala 
convingerii, cu înverşunarea dreptăţii jignite mai are o me- 
nire de mare însemnătate. In acelaş timp, când duce în afară, 
când arată în sus nedreptăţirile unui popor, el răsună şi în 
jos şi vine ca o îndrumare, ca un îndemn celor rămaşi acasă. 
Atitudinile de demnitate, de avânt repulsiv, accentele de 
energie şi toate manifestaţiile de protestare se coboară în 
sufletele miilor de oameni, cari le primesc și le frământă. 
Rolul deputaţilor noştri are deci o înaltă misiune educativă 
Şi e menit a regenera nivelul moral al vieţii noastre politice. 


Atribuţiile reprezentanţilor noştri în parlament sunt mai 
complexe şi prezintă şi alte îndatoriri. Negreşit, că numai prin 
cele indicate nu se justifică necesitatea unei activităţi parla- 
lamentare. Biruinţa curentului „activist“ a fost determinată 
de o împrejurare de alt ordin. Ne-am dat anume seama, că 
în epoca de pasivitate am fost pe rând lipsiţi de toate mij- 
loacele unei organizări mai temeinice a masselor şi am 
ajuns la convingerea, că numai prin inaugurarea activității 
parlamentare ne putem asigura putinţa de a mântui de co- 
Tupțiunea politică rândurile ţărănimii noastre. Ne-am con- 
vins, că activitatea parlamentară ne îngăduie apropierea de 
cei mulți, ne uşurează mijloacele de a-i organiza politic eşte. 
Acest principiu ne-a îndemnat, să nu mai stăruim pe lângă 

preceptele unei rezistenţe pasive. In temeiul acestei convin- 
geri s'a început intrarea noastră în parlament şi s'au dat 
luptele îndărătnice din diferitele ţinuturi. Au trecut însă mai 
mulţi ani și după fierbinţeala ciocnirilor din parlament, după 
câteva momente de descurajare, s'a dat cu încetul la o parte 
această consideraţie principiară şi toată politica noastră de 
activitate s'a redus la păşirile mai mult sau mai puţin energice 
ale deputaţilor în cameră. De organizarea mulțimii, de 
lămurirea sistematică prin adunări poporale — cu puţine ex- 
cepţii — nu s'a prea ţinut seamă. Ne mai socotind cercurile 
atât de multe la număr, cari nau putut alege un om deal 
nostru, chiar şi în cele mai multe părţi cari aveau reprezen- 
tantul lor în cameră, nu S'a desfăşurat o muncă mai întețită 
de îndrumare. Au răsmas cercuri electorale lipsite de orice 
povață, necercetate nici barem odată de trimisul lor... De 
sigur nu în acest chip era socotită la început nici de cei 
trimişi, nici de cei rămaşi acasă, lupta „activității noastre 
parlamentare“. 

Acum, după perândarea unor evenimente politice în- 
semnate, după ivirea la suprafaţă a unor tendințe, cari tre- 
zesc toate îngrijirile oamenilor prudenţi, conducătorii noştri 
Şi-au dat seama de necesitatea absolută a unei apropieri de 
mulţime, a unei organizări a masselor. Era timpul suprem 
peniru aceasta. In faţa evenimentelor, cari se pregătesc, po- 
porul nostru numai printr'o puternică închegare colectivă a 
tuturor forţelor mai poate fi capabil de rezistență. Prin acest 
început de muncă nouă deputaţii noştri împlinesc numai atri- 
buţiile fireşti ale activităţii lor parlamentare. 

E o axiomă elementară, că o mişcare politică serioasa 
nu se poate susținea decât avându-şi rădăcinile în sufletele 
unei mulţimi organizate. Numai apropiind şi orânduind această 
mulțime, unind toate îndemnurile şi disciplinând pornirile de 
luptă se poate înfiripa o oştire, ale cărei rânduri să fie deo- 
potrivă stăpânite de puterea unei idei. Această mişcare e me- 
nită deci, să închege toate murmurele de durere şi din înru- 


direa lor să creieze puternicul temei moral al unei acţiuni 
unitare. 


Aşteptăm cu nerăbdare proiectele de organizare ale 
clubului nostru parlamentar, pe cari le socotim cu atât mai 
binevenite, cu cât mai curând se pot stpune discuţiei și 
aprecierii publice. 


Cultură ungurească. 


Motto: ... A mi ugynevezett államfér- 
fiaink t6bb€ kevésbbé  hesonlitanak 
azokhoz az afrikai törzsfőnäkòkhöz, kiket 
lefestve látunk a képeslapokban. Né- 
melyik még félig meztelen, de egy fi- 
nom londoni czilinder kalap van a 
fején félrecsapva, a másikon franczia 
pantallon lityög, de az orrában még 
o i fülbevalók s a csupa 7 mellén te- 
tovirozott pelikánok. Szóval egy-egy 
modern európai ruhadarab megakad 
egyikön-másikon, de még teljesen jól 
felöltözött afrikai fonököt senki sem 
latott ... ) 

Mihszath K. «Az én 
kortársaim» p. 102. 


Puterea de observație a singurului novelist maghiar 
de talent, Coloman Mikszáth, a încondeiat în aceste imagini 
plast'ce fondul de cultură, care povăţuieşte mintea „bărbaților 
de stat“ din parlamentul ungar. 

Intâmplările zilnice justifica portretul zugrăvit de intuiţia 
artistului. Tipul politicianului la Unguri e cel înfăţişat în 
şirele de mai sus. Ridicaţi în pripă din rândurile unui neam 
lipsit de tradiţii culturale, au avut vreme să-şi împrovizeze 
aceşti oameni doar atribuţiile externe ale unei educaţii occi- 
dentale. Apusul li-a dat smalţul uşor, care poate salva o clipă 
aparenţa, dar nu poate rezista unei cercetări mai amănunțite. 
Fondul sufletesc a rămas neschimbat, nepremenit de razele 
luminei. Şcoala n'a fost în Stare să cizeleze încă materia 
brută. Cultura oficială, străină şi pripită, ma putut săvârşi 
încă o evoluţie a sufletelor. A dat numai lustrul falş al mar- 


*) .„„Aşanumiții bărbații noştri de stat se aseamănă mult-puţin cu căpeteniile 
de triburl africane, pe cari îi vedem zugrăviți în revistele ilustrate, Cutare e 
jumătate gol înca, dar are trântit pe cap un fin joben de Londra, altuia îi 
flutura pantaloni franţuzești, dar în nas poartă verigi străvechi și pe pieptul 
desgolit pelicani tetovaţi, Cu un cuvânt, câte o bucată de haină europenească 
s'a ratacit pe unul sau altul, dar căpetenie africană deplin bine îmbrăcată încă 
nime n’a văzut , 

Mikszáth K. «Az én kortársaim p. 102. 

fei ieftine: glazura mincinoasă menită a seduce ochiul ne- 
priceput. De aceia în fața ori-cărui om cu mintea deschisă 
tipul politicianului maghiar de astăzi se deosebeşte funda- 
mental de bărbatul cu aceeaş menire al unei țări civilizate. 
E deosebirea strigătoare a unei vulgare imitații de ipsos de 
o operă de artă! 

Moravurile parlamentare de astăzi sunt cel mai puternic 
argument pentru afirmarea psicologului Mikszáth. 

Moravurile acestui parlament sunt — ca să folosim și 
pe mai departe comparaţia scriitorului ungur, — adevărat 
africane. Ne mai judecând nivelul moral al unei cete de oa- 
meni, în cari indivizi de talia lui Polónyi se pot ridica la 
frânele conducerii, trecând cu vederea ori-ce consecvență lo- 
gică, ce ar putea trezi împrejurarea, că din acest parlament 
aproape în fiecare an se recrutează cu o regularitate mate- 
matică unul sau doi pungași ordinari pentru puşcării, sau 
pentru primitoarea Americă, — să ne dăm seama numai de 
nota parlamentară a acestui sfat de oameni. 

Patru sute de indivizi, la ei acasă, întăriți de forţa pri- 
inţei ocazionale a împrejurărilor politice, ajunși după o înde- 
lungată hămisire la Canaanul larg al bugetului, — au în fața 
lor o opoziție de doudzeci de oameni. Această majoritate 
covârşitoare, poruncită să cadă vecinic de acord, e de o in- 
toleranţă asiatică față cu cei douăzeci din opoziţie. 

Deputaţii naționaliști, înfrânaţi în tot cuvântul lor de se- 
veritatea volnică a prezidentului, sunt acoperiţi de insulte 
murdare, sunt întrerupţi cu înjurături de vizitii răguşiţi din 
partea majorității. Sânt trimişi la furci, la spânzuratoare. 
Sânt porecliţi trădători de patrie. Sânt ameninţaţi cu palme 
şi cu ghionturi. 

Două ciasuri pe galeria parlamentului din Pesta, când 
vorbeşte un deputat român bunăoară, lămuresc pe deplin 
orice judecată nepreocupată. Intr'un colţ de bancă, încunjurat 
de doi-trei prieteni, liniştit, cu îndrăzneală cinstită, cu argu- 
mente puternice, cu apostrofari cuviincioase îşi desvolta dis- 
cursul cutare deputat naționalist. In jurul acestui vorbitor o 
mare de capete tresare nervoasă, se sbuciumă, se agită. Ar- 

gumentaţia rece a oratorului, sprijinită pe paragraful legali- 
tății, se poticneşte de chiotul vulgar al unei cete de oameni. 
Ori-ce afirmare a unui adevăr de sine înțeles, ori-ce apel 
inocent la sentimentul de echitate, presupus de ora- 
tor în sufletul acestei mulțimi brute, e în stare să tre- 
zească urlete de şacali. Se văd braţe ridicate să amenințe, 
feţe cu umerii obrajilor ieşiţi, cu ochii împăienjiniţi de ură. 
Buzele tresar de convulziuni, burzuluind caracteristica mus- 
taţă nedomesticită. In fiecare clipă ai aştepta o straşnică 
deslănțuire de prăpăd asupra oratorului. De-asupra acestor 
capete, un bărbat de treizeci de ani, înecându-şi furtuna în 
suflet, cu abia vădita îndârjire a sprâncenelor, cu o senină- 
tate poruncită îşi urmează netulburat discursul... 

Ori-ce privitor se depărtează de pe galeria parlamen- 
tului de marmură, ducând în minte această icoană a parla- 
mentarismului maghiar. 

lată „cazul“ dlui Vaida. Dorind săilustreze cu exemple 
vii selbătăcirea sufletelor, pe care o poate trezi o ură neo- 
menească, a cetit răspunsul, dat de un român, la insulta 
unui maghiar. fRdâspunsul n'a fost decât o parafrazare a 
acestei înjurături murdare. Ce a fost rezultatul acestui nevi- 
novat mijloc de argumentație ? Il cunoaştem cu toţii: chiote, 
ameninţări cu palme, injurii de caporali turmentaţi... Un om, 
care n'a greşit nimic, neavând alt păcat, decât de a fi de bună 
credinţă, e silit a douaoară să plece scârbit din mijlocul unei 
adunări de oameni pătimaşi şi inculţi, cari se rățoesc împinși 
de apucături, cari numai calfelor de măcelar dela Salonta- 
Mare le pot face o cinste. 

Și nu s'a găsit nimeni din aceste patru sute de deputaţi 
unguri, care, îndrumat de revolta spontană a unui sentiment 
cavaleresc, să sară în apărarea unui om singur ajuns în haita 
de lupi? Miniştrii, leaderii, conții: — au rămas cu braţele 
încrucişate pe fotoliul lor, privind senini această deslănţuire de 
barbarie turanică. 

lată oglinda adevărată a parlamentarismului unguresc! 

lată strașnica cultură maghiară! Pe noi ne înveselesc 
aceste dovezi evidente ale stupidităţii omeneşti. Deputatul 

Vaida va fi susținut pe viitor de dragostea și devotamentul 
alegături'or săi şi va fi susținut mai ales de îndrăzneala 
noastră a tuturora care va găsi mijloacele de răsplată potri- 
vită acestor josnicii. 

Ne bucurăm însă că lumea civilizată câștigă lămuriri 
asupra fondului de cultură, care îndrumă faptele duşmanilor 
noștri. 

Ne vine bine la socoteală împrejurarea, că cea mai 
proaspătă infamie s'a întâmplat tocmai acum, când supunân- 
du-şi repulsiunea firească a sufletului, înfrânând implacabila 
mândrie habsburgică, bătrânul nostru Monarh s'a coborit pe 
câleva zile în palatul din Buda. 

Ne bucurăm, că prostia cu răsvrătirea ei vulgară a putut 
pregăti pentru acest prilej de aniversare împărăteasca o 
icoană simbolică a stănlor tulburate cari sapă astăzi la te- 
melia ţări! noastre. 

E preţios pentru noi acest dar al zilelor jubilare. 

Felicitarile noastre deci vechilor şi oilor consilieri in- 
timi ai Majestății Sale! 

Inaintea oricărui judecător nepreocupat toate actele de 
intoleranță sălbatică ale „părinţilor“ acestei biete patrii sânt 
tot atâtea prilejuri de învățăminte preţioase. 

Fiindcă depuţaţii Camerei ungare sânt nu numai repre- 
zentantii politici ai naţiei maghiare, ci în mod firesc şi re- 
prezentanţii nivelului intelectual al acestei ţări. Parlamentul 
e oarecum termometrul gradului de cultură al unui stat 


Străinătatea poate fi deci lămurită acum asupra adora- 
bilei civilizaţii ungureşti şi ori-cine îşi poate face o idee de 
țara care se razimă pe astiel de stâlpi. 

Un privitor nepreocupat îşi poate trage seama asupra 
adevăratei stări de lucruri la noi. Fiece om cuminte se poate 
întreba; ce anume atmosferă de impertinență murdară, de 
mojicie salbatică trebuie să înăbușe cancelariile solgabirăilor 
cu pinteni, când în parlamentul țării se tolerează atitudini de 
sergenţi şi surugii ? 

Noi suntem liniştiţi şi ori-ce act de brutalitate ne întă- 
reşte credinţa nestrămutată în puterea noastră de rezistenţă. 

Neamul nostru îşi va păstra neştirbite însuşirile etnice 
în vecinătatea nobililor Maghiari. 

Desnaţionalizarea unui popor nu se săvârşeşte prin ter- 
tipurile paragrafilor, ci prin o superioritate culturală. 

De-o superioritate culturală nu poate fi vorba la un po- 
por, a cărui mentalitate în drumul evoluţiei a înlocuit notele 
vioienţei arbitrare ce se salva prin nuanțele unui cavalerism 
medieval, cu cinismul şi obrăznicia semită. 

Ce puncte de atracţie, ce momente de înălțare sufle- 
tească poate trezi cultura unui asemenea neam, ai cărui re- 
prezentanți politici socot potrivite atribuțiilor parlamentare 
înjurăturile de mamă şi urletele de cârciumă? 

De aceia să fim liniștiți. 

Legile nouă şi înjurăturile vechi nu pot stârpi un popor 
în calea lui de progres. Nu-l pot stârpi niciodată până când 
Starea culturală a stăpânitorilor noştri își va găsi cea mai 
nimerită caracterizare în cuvintele unui proverb francez bi- 
nişor domesticit în mintea ungurească: 

„Csak vakarni kell az urat és kilátszik a paraszt“. 


Adunări poporale. 


In vârtejul luptelor noastre politice credința unui suflet 
curat e supusă multor clipe de îndoială. Sânt atâtea şi atâtea 
prilejuri de-a te pune pe gânduri şi a te pierde în profeţii 
amare. Şi cum S'ar putea altfel, când viaţa îţi scoate zi de 
zi la suprafaţă învățăminte jalnice ?... Te uiţi în jur de tine, 
la societatea în care te învârteşti, la pătura de cărturari a 
poporului tău şi descoperi tot mai multe neajunsuri. Inţe- 
legi degrabă, că aici sânt multe rane de vindecat şi multe 
patimi cari dormitează în umbră. Imprejurările vieţii politice 
au tăiat brazde adânci în sufletul nostru. 

Frământarea asta zilnică desface tot mai multe taine şi 
luminează tot mai multe unghere ascunse. Şi tu, care te uiţi 
cu privirea trează în jurul tău, rămâi adesea strivit de reali- 
tatea asta brutală a vieţii. A, — ce urit e uneori un asemeni 
caleidoscop, când mintea face să defileze păcatele noastre... 
Ca la lacul Viftezda al scripturii se tirăsc în fața ta slabă- 
nogii și bolnavii... Şi sânt mulţi, tot mai mulți. Din atmos- 
fera lor încărcată de mizerii sufletul tău dornic de senin se 
cere departe şi se sbuciumă ca o pasăre prinsă în colivie. 
In astfel de clipe de amărăciune, care-ţi sdruncină moralul, 
o coborâre în mijlocul poporului dela țară e o adevărată bi- 
nefacere. E o baie caldă a conştiinţei trudite această petre- 
cere între sătenii noştri, care îţi reconfortează sufletul. 

Oricare dintre noi, dacă a luat parte cândva la o adu- 
nare poporală, a trebuit să se întoarcă biruit de superiori- 
tatea curățeniei morale a ţăranilor noştri. Ce popor admi- 
rabil sânt aceşti oameni necăjiţi şi de omenie. Prin câte amă- 
giri au trecut, câte făgăduinţe neîmplinite le-au sunat în urechi 
şi totuşi şi-au păstrat credinţa şi sănătatea sufletului. E destul 
să le trimiţi o veste, că vrei să te cobori între ei, ca aceşti 
plugari fără hodină să se ridice de pe la vatra lor. Şi cu 
câtă dragoste vin bieții oameni să te asculte! Din toata ac- 
tivitatea noastră parlamentară aceste cete de muncitori să- 

raci ai pământului nu s'au a!es cu nici un favor. Nimic nu 
le-am putut da din marele hambar de bunătăţi al puterii de 
stat care ne duşmăneşte. Dimpotrivă, le-am sporit necazu- 
rile. Pe urma noastra şi jandarmul a fost mai sălbatic, şi no- 
tărăşelul mai obraznic, şi solgăbirăul mai vinovat în învâr- 
tirea paragrafilor. Favoarea materială, acest puternic mijloc 
de acaparare a mulțimei, a pornit totdeauna din tabăra pro- 
tivnică nouă. De-aici sau împărţit pururea tradiţionalele „pa- 
pricașuri“, hârtiile de zece şi mai multe coroane, licenţele 
de crâșme și câte alte răsplătiri menite a alina remuşcările 
cutărui păcat. Şi cu toate aceste sufletul mulţimii oropsite e 
cu noi. N'ai decât să privești cetele de țărani, cari au răsărit 
din înfundătura satelor și s'au pornit la drum să-şi vadă de- 
putatul, ca să înţelegi cât de nețărmurită e dragostea mas- 
selor noastre populare pentru conducătorii politici. Cum ro- 
iesc țăranii la o astfel de adunare. Cum se îmbulzesc să 
prindă orice cuvânt care li se rostește, să vadă fața cutărui 
deputat al cărui nume e întipărit în mintea lor şi ale cărui 
fapte au luat proporţii legendare, în închipuirea lor minu- 
nată. Cum tresare în privirea lor mândria la auzul unor ac- 
cente de îndrăzneală în cari se veştejesc marile nedreptăți 
cari le sapă groapa, cum li se înseninează ochii după câte 
o vorbă de glumă potrivită gustului lor. Şi cum li se răs- 
colesc sufletele, cum se mișcă pădurea asta de oameni în 
haine albe, când le spui că eşti de-ai lor, că le cunoşti să- 
răcia şi le ştii păsurile. Culegi atâta încredere în ziua de 
mâne din alipirea acestor săteni cari îşi cinstesc „domnii“ 
lor şi cari te fac să înveţi că în lupta mare a neamurilor în- 
demnurile legăturii de sânge vor fi veşnic hotărâtoare... 


O astfel de adunare poporală e un prilej de întărire 
reciprocă a ţărănimii şi a clasei intelectuale. In fața mulţimii 
sănătoase dispar arătările uriîte ale societăţii care te neliniş- 
teşte pe tine, biet cărturar al acestui neam. Eşti adus în faţa 
unei cete robuste cu sufletul făurit din frământarea îndelun- 
gată a zecilor de veacuri cari și-au lăsat în toate pecetea 
lor; simţi în toate tiparul tradiţiei seculare cu cuviința şi cu- 
raţia lui moştenită din bătrâni și nu te mai tulbură la tot 

pasul desechilibrul sufletesc fatal legat de clasele cu o cul- 
tură improvizată. Aici găseşti o frumoasă înțelepciune a 
minții sănătoase ce n'a fost gâtuită de duhul strein al cărţii 
ungureşti, cu care ne năpădesc azi în şcoli şi pe toate dru- 
murile... Şi tu, cel copleşit de duhul strein, te înviorezi ca 
într'o grădină fermecată, când ai păşit în mijlocul lor... Aici 
găseşti bun simț şi cinste şi curăţenie de moravuri, tu care 
eşti sătul până în gât de orgiile obrăzniciei atâtor secături 
de cari te-ai poticnit în viață; şi tot aici înveţi însufleţirea 
curată, tu drumeţul chinuit de îndoială ce vii dintr'o lume 
unde alergarea după ban e aproape singura normă care po- 
tiiveşte cărările vieţii... Şi câte nu-ți frământă sufletul după 
o asemenea coborire între ai tăi, cari ştiu răsplăti atât de 
bogat puțintica ta osteneală. 

Dar gândiţi-vă, că şi pentru ţăran aceste adunări vin ca 
nişte daruri de sus, menite a le alina inima trudită. Gândi- 
ţi-vă la viața sărmanului nostru sătean. Numai cărticica de 
dare îl leagă de ţara lui. El ştie că trebuie să plătească, alt- 
ceva nu ştie nimic. Din toate atribuţiile vieţii de stat el nu 
cunoaşte nimic. Petrece o viaţă întreagă în întunerec, cu su- 
îletul covârşit de cel mai sdrobitor fatalism. Acum îţi poți 
închipu cum cad cuvintele de lumină în aceste suflete. Vin 
ca nişte solii ale unuii viitor mai bun, ca nişte rândunici cari 
vestesc primăvara. Nu mai vorbim de utilitatea practică a 
poveţelor pe cari le poate cuprinde o cuvântare chibzuită 
cătră popor, nici de necesitatea politică a îndrumării pe cari 
numai aceste adunări o pot da. 

De aceia ne bucurăm din toată inima, că sa deschis 
seria adunărilor poporale din acest an, — în cari deputaţii 
vor sta de vorbă cu poporul. Ne bucurăm, fiindcă ştim cu 
toţii, că sufletul mulţimii e un bulgăr de lut în mâna condu- 
cătorilor ei meniţi a-i hotărî soarta. De şi-ar aduce cât mai 
des aminte de acest adevăr fruntașii actuali ai mişcării noas- 
tre politice ! 


Ne premenim. 


Din atmosfera vieţii noastre politice mai recente se des- 
prinde o chestiune de predilecție: aşazisa împăcare a noas- 
trà cu guvernul. Tot mai multe semne de viață ne dă po- 
Vestea asta. O vedem vânturată la gazetă, vedem cum se 
iveşte tot a treia zi în cutare ziar unguresc din capitală, cum 
apare de sub condeiul sprinten al vre-unui pubiicist din țară 
în tovărășia unei serii de sfaturi zămislite din bunăvoință şi 
desorientare şi — se înțelege — o vedem de trei ori pe 
săptămână şi în coloanele „Telegrafului“, unde, înfăşurată în 
fraze blagocestive şi cuvioase, ni-se prezintă ca o chestie de 
mare importanță pentru viitorul neamului. 

Se fac misiuni în afacerea asta, se tulbură vilegiatura 
fruntașilor noştri şi la Jägerhorn în Budapesta apare din nou, 
energică şi frumoasă, figura de patriarh a metropolitului Me- 
țianu. Se lansează veşti şi se fac combinaţii, ca la o afacere 
de bursă. Societatea le primeşte şi le frământă. Vin, ca la 
târg, şi unii şi alţii cu tot soiul de preţuri. 

Răsar oameni noi cu ramură de maslin, cu vorbe blânde, 
cu poveţe aşezate. Spun că a sosit ciasul, că nu mai merge 
aşa, că trebuie să ne împăcăm. Spun şi reţeta: mai lăsăm 
noi, mai lasă Ungurii şi se face pace. In întreagă atmosfera 
societăţii noastre se împrăştie din zi în zi aceşti microbi cari 
găsesc culcuş în multe suflete. Şi — mai ce zice — se dau 
la brazdă, azi unul, mâne altul. ]n cutare colţ din Bihor 
protopopul român închină cu veterinarul ungur pentru îrăție- 
tate, pe când în alt colț din Bănat, în umbra cafenelei, la 
jocul obişnuit de după masă, cutare advocat întârzie cu da- 
tul cărţilor: „Trebuie să lăsăm din program autonomia Tran- 
silvaniei“... Şi, ca să avem un ansamblu complect, negreşit 
că se iveşte şi fratele din România liberă, în chipul unui îm- 
piegat, care a plecat cu consoarta în Europa, la Braşov, şi 
care e veșnic adorabil în soluţiile sale politice: „Ba nu zău, 
adică de ce n'aţi face pace?“ 

Da, e un adevăr incontestabil, în societatea noastră nu 
e fără rădăcini acest curent. Tot mai multe semne ne arată o 
stare schimbată de suflete. Dacă stai şi judeci, ţi-se impune 
o serie de întrebări. Să fim oare în fața unei schimbări de 
credințe, cari ar provoca o îndepărtare de îndrumările tradi- 
ționale ale politicei noastre? Să ne fi convins, că sânt ne- 
drepte și exagerate pretenţiile formulate în programul nostru 
național şi că a venit vremea să ne lepădăm de ele? Să fi 
primit probe eclatante de bunăvoință din partea noului gu- 
vern, ca să ne apropiem de dânsul și s'o rupem cu neîncre- 
derea istorică, atât de perfect justificată? Ce s'a întâmplat în 
lumea politică, de se ivesc propagatorii unui nou curent?... 
lată o seamă de întrebări, cazi se pun în mintea oricărui 
observator al fenomenelor noastre sociale. 

Căutând o explicaţie, sau o justificare de ordin politic, 
pentru această apariție, ai săvârşi o muncă zadarnică. Cu 
inima liniştită o poate spune orice cunoscător obiectiv al stă- 
rilor dela noi, că împrejurările politice mai recente nu justi- 
fică nici decum ideia unei împăciuiri cu guvernul. Evenimen- 
tele din timpul mai nou nu pot decât să întărească în sufle- 
tele sănătoase linia de intransigenţă a năzuințelor noastre po- 
litice. Incepând cu actele de revoltătoare nedreptate prin cari 
răposatul guvern al coaliției a ţintit la desfiinţarea noastră 
şi sfârșind cu nelegiuirile dela alegeri, cari au inaugurat stă- 
pânirea contelui Khuen, doar un cap pervers ar putea găsi 
un Singur moment de apropiere. Dimpotrivă, numai infamiile 
electorale de-acum două luni ar fi deajuns ca orice judecată 
cu echilibru să se convingă, că oamenii ajunşi la cârma țarii 
astăzi sânt duşmanii de moarte ai poporului român, şi că 
desăvârşita izolare de acest guvem e un caz foarte firesc 
de datorie naţională. Rezoane politice deci nu prezintă acest 
svon de împăcare. 

Şi, cu toate acestea, dacă sântem sinceri, trebuie s'o 
spunem, că societatea în timpul din urmă scoate la iveală 
multe apariţii de slăbiciune, cari tradează germenul unei dis- 
poziţii de apropiere cu orice preţ de dușmanii noştri. Socie- 
tatea cărturarilor noştri ne înfăţişează tot mai multe mo- 

mente de oboseală, care sânt totdeauna preludiul unei des- 
trămări politice. Nu e în lumea asta nici o schimbare de di- 
recţie politică, nici o prefacere de idei în temeiul unor prin- 
cipii nouă. E pur şi simplu o criză morală a unei societăți plămă- 
dite într'o vreme de apăsare politică. Trăind într'o continuă luptă 
cu întreg aparatul de forţă al unui stat, în afară de margenile legii, 
nu e mirare că firile mai maleabile au obosit. De decenii întregi 
noi ne jormăm o clasă de intelectuali pe care împrejurările ne 
silesc s'o ţinem în nepotolită războire. Toată frământarea asta. 
nu mai are clipe de popas. Trăim în austeritatea unor mo- 
ravuri războinice, cari nu ne dau răgaz pentru plăcerile 
vieţii. Intelectualul nostru e condamnat să urmeze îndemnu- 
rile unei morale superioare de abnegaţie, dacă nu vrea să 
se prăbuşească. Condiţiile lui sociale, mijloacele lui de trai 
sânt insuficiente. Intors acasă din vârtejul unui mediu inte- 
lectual, tînărul nostru absolvent de facultate e îngrădit în 
normele unei vieţi de renunțare. Statul i-a închis toate por- 
tile, noi de abia putem să-i deschidem o uşiță uvode să intre. 
De sigur, că această viață îngustă îi taie aripile. Aruncat îm 
vre-o cancelarie de consistor, sau țintuit de-o catedră la Blaj, 
sau încurcat în mizeriile unei avocaturi provinciale, în orice 
caz nu duce o viaţă trandafirie. Eminentul jurist cu frumoase 
aptitudini intelectuale, care în împrejurări normale ar trebui 
să fie designat pentru o catedră universitară, trebuie să se 
mulţămească cu descurcarea vulgară a unor mici afaceri de 
avocatură măruntă; tînărul cu talent literar trebuie să-şi tân- 
jască viața în umbra posomoriîtă a unui birou, în vreme ce 
muzicantul delicat înoadă cifre în cancelaria unei bănci. Pa- 
ralel cu această încătuşare sufletească se desfăşură procesul 
de largă ocrotire cu care statul îşi adăposteşte favoriţii. Câtă 
dărnicie e aici, cât fast şi cât de superioare sânt condiţiile 
de viață şi de manifestare pentru un funcţionar de mâna a 
doua din cutare minister din Budapesta, faţă cu situaţia celor 
mai aleşi dintre oamenii microcosmului nostru chinuit... 
Fireşte, că în astfel de împrejurări numai un perfect 
echilibru moral ne poate salva de prăpastie clasa intelec- 
tuală. Lupta e îndelungată, ispita e mare. Chemările duşma- 

nului nu mai contenesc, preţurile de trecere şi tradare sânt 
la aparență neînsemnate. Nu e de mirat, că slabii cad în 
această luptă, sau se feresc de asperităţile războiului. Numai 
cei aleşi se pot ridica la înălțimea morală a unei vieți de 
sacrificiu şi renunțare, găsindu-şi mângăierea în credinţa, că 
prin jertfa lor au deschis drum fericirii generațiilor de mâne. 

Lupta aceasta în timpul din urmă s'a întețit. Sântem ca 
o cetate asediată de vreme îndelungată. Rândurile duşmane 
ne strâng tot mai tare. Am pierdut mulți oameni, dar ne ți- 
nem încă. Ni-s'au împuţinat armele de apărare, dar credem 
în isbândă. Numai cară de proviant nu pot pătrunde în acea- 
stă cetăţuie izolată, în care stomacul trebuie să ţie post. De 
aceia toți flămânzii ne lasă. Noapte de noapte se strecoară 
pe sub poarta cetăţii în tabăra dușmanului. Noi îi vedem a 
doua zi din vârful parapetului, îi vedem sătui şi neputincioşi, 
cum se feresc de privirea noastră. Ce să facem? In vârtejul 
luptei le aruncăm disprețul nostru şi în taină ne gândim la 
găunoşii, cari ne vor părăsi în noaptea viitoare. 

O astfel de criză morală se petrece astăzi la noi. Nu e 
vorba aici de principii politice, ci de micile dureri individuale. 
Nu lucrează capul ci stomacul. Judecaţi ceata transfugilor 
noştri politici mai recenți. Cei mai mulți sânt dintre naufra- 
giaţii vieţii, cari fac acum un salt de moarte morală. Socot 
că ori se căpătuiesc, ori îşi pun capul. Aşa sânt cu toții. 
Mangra vrea mitră, Slavici (cât de greu mă obişnuiesc să-l 
aşez în acest pomelnic) invoacă „mizerii materiale“, Şe- 
ghescu vrea şase mii de coroane la an, Burdea vrea situație... 
Şi aşa mai departe. In jurul lor se înşiră o ceată întreagă de 
indivizi cari, urmând busola micilor daraveri, văd că în ta- 
băra noastră nu şi le pot satisface. Şi negreşit că e mare 
scara ierarhică a poitelor de căpătuială între scaunul de 
tişpan şi licenţa de cârciumă. 

Ei bine, acum, prin trecerea unor oameni de oare care 
greutate, s'a provocat o deslănțuire mai puternică a acestor 
pofte. Pornirile de utiiitarism sbucnesc acum cu mai multă 
putere şi prefacerea morală a societăţii noastre trece prin 
momente de criză mai acută. 

Un lucru e cert: navem decât să ne bucurăm de această 
justificare. Orice tulpină, numai curăţită de putregai e în 
stare să crească şi să dea roade. Orice popor luptător trebuie 
să-şi scuture balastul moral, dacă vrea s'o ducă înainte. Să 
ne sacrificăm deci şi noi flămânzii și să nu ne pară rău. Se 
începe un proces de selecțiune firească, se primeneşte mio- 
ralul public. Vom rămânea mai puţini, dar mai curaţi, mai 
îndărătnici, mai implacabili în lupta noastră. 

In faţa acestei situaţii noi numai o dorință legitimă 
putem avea: Voi toţi câți mai sunteți azi în rândurile noastre, 
negustori cu naționalismul pe buze, cari schimbaţi în bani 
mărunți durerile neamului, toţi cari în umbra cutărui cunsistor 
faceţi ochi cuvioșşi și ușuraţi șerparul ţăranului, toţi avocaţii 
cari ţineţi cuvântări şi plângeţi la adunări, iar când vă 'ntoar- 
ceţi acasă vindeţi capra săteanuiui, jupuit... Treceţi, Vă rugăm 
cu toții! — Treceţi dincolo! 

Vrem să ne premenim şi mai avem de dat! 


Adevărul. 


Motto: «A gróf Karácsonyi palotâ- 
ban Herczeg Ferencz ez alkalomra 
irott <A level» cimű kacagtató bluette- 
jét mutatták be... Mocsonyi Antal egy 
félszegen szerelmes tanár szerepében 
váltott ki sok kacagást a közönség so- 
raiból», *) š 


Ziarele maghiare din Budapesta, 17 Mai. 


De luni de zile asistăm la un războiu crâncen în publi- 
cistica noastră. O polemică ascuțită a luat proporţii neobiș- 
nuite. S'au aruncat în cursul acestei campanii cuvinte grele, 
lovituri pătimaşe. S'au scos pe teren toate armele din arse- 
nal şi sau întrebuințat pentru smulgerea biruinţei chiar și 
mijloace cari nu mai ţineau seamă de îndatoririle pe cari le 
cere „lupta dreaptă“. Acum războiul e pe sfârşite. Cel puțin 
aşa îţi vine a crede când vezi părăsindu-şi adăpostul prielnic 
o seamă de oameni, cari s'au bucurat totdeauna de ocrotirea 
păcii şi cari acum au început să facă plimbări pe câmpul de 
bătaie deplin convinşi, că nu mai primesc lovituri şi pot da, 
fără nici o primejdie, chiotul larg de triumf. E o plăcere 
destul de vulgară aceasta și cei cari o simt pot avea doar 
mângăierea că sânt mulţi. Vom fi iertaţi, dacă nu ne vom 
înşirui în rândurile lor şi acum după potolirea patimilor vom 
încerca să spunem un cuvânt sincer într'o chestie de mare 
importanță pentru viața neamului nostru. 


E vorba de articolul Dlui Tăslăuanu „Două culturi“ 
care a stârnit discuţia aprinsă şi fulgerele de mânie ale dlui 
Aurel C. Popovici. 

Dacă trecem cu vederea unele judecăţi pripite și accep- 
tăm lămuririle ulterioare în cari se desfăşură mai clar inten- 
ţiile autorului, fondul acestui articol se reduce la afirmarea, 


*) In palatul contelui Karácsonyi s'a dat farsa lui Herczeg Ferencz 
scrisă din acest prilej. Antoniu Mocsonyi, în rolul grotesc al unui profesor 
îndragostit, a stârnit mult râs în rândunle publicului. 

că în sânul cărturărimii noastre se ivesc zi de zi tot mai 

multe îndemnurile unui egoism îngust cari pot compromite 

legătura de solidaritate firească între cele două categorii so- 

ciale ale neamului nostru cari sunt: țărănimea şi cărturarii. 
Să stăruim puțin asupra acestei chestiuni. 


+ 


Din zile de demult şi până deunăzi poporul nostru în 
această ţară a trăit prin o singură pătură socială, prin ţără- 
nime. Aceleaşi suferinţi, aceleaşi credinţe sbuciumau pe bieţii 
plugari legaţi de glie pe tot cuprinsul acestui pământ. Uniţi 
prin îndemnurile aceluiaş trai, aceloraşi datini, iobagii de „le- 
gea românească“ aveau o singură matcă pentru gândurile şi 
nădejdile lor, şi la Murăş şi pe Târnave şi pe malul Crişu- 
rilor în căsuţele albe sub acoperişul de paie trăia un singur 
suflet fărâmat în mii de părticele. Ca faţa unui lac din 
„munţii noştri“ aşa era suiletul acestui popor. Soarele îi lu- 
mina deopotrivă suprafaţa undelor şi trezea aceleaşi răsfrân- 
geri de raze, iar viforul îi turbura la fel adâncurile şi o pi- 
cătură din acest întins de apă îţi lămurea taina lui. Neamul 
nostru era o unitate. 

Ca pe un popor de ţărani ne-a ajuns anul de sguduire: 
patruzeci şi opt. In vremea îndelungată a domniei feudale 
ni s'au prăpădit aristocrații, cari şi-au sacrificat pe rând toate 
atribuţiile lor etnice şi-au fost înghiţiţi de clasa dominantă 
străină. Loviţi de sus fără nici un sprijin, povăţuiţi de scrip- 
tura evangheliei şi îndrumați arare de cârja arhierească, — 
aceşti oameni necăjiţi au petrecut veacuri întregi. Cei ridi- 
caţi din rândurile lor prin vre-o întâmplare a sorții au ră- 
tacit în tabăra de unde venea porunca şi „slobozenia celor 
mai mari“. Numai puţini, foarte puţini au fost acei bărbaţi 
cărturari smulşi din sânul ţărănimii, cari în acest timp purtau 
în sufletul lor dragostea pentru mulţimea obidită. Călăuziţi 
de avântul generos al vremii, cu inima sbuciumată de sen- 
timentul unei repulsiuni împotriva nedreptății de cari şi ei 
înşişi pătimeau, aceşti cărturari erau în mod firesc destinați 
pentru rolul de conducători ai sorții celor mulți. Din frămân- 
tarea unor patimi de veacuri cari au dospit amărăciunea ţă- 


ranilor noştri, cei câţiva oameni cu carte au înțeles drumul 
ce trebuia urmat. In focul luptei care se deslănțuia, ei erau 
expresia conştientă a unui ideal comun, oglindit în inimile 
tuturora. Păşirea lor avea atribuţiile celui mai desăvârşit al- 
truism înfrățit pe deplin cu aspiraţiile mulţimii. Aveau deci 
o legătură de intimitate suiletească cu mulțimea, aveau 
cinstea şi încrederea ţăranilor. Asupra lor se concentrau toate 
privirile, gestul lor domina massele de lănceri, povața lor 
era cuvânt de ordine. Fi erau concretizarea tuturor nădej- 
dilor înfiripate în întunerec, cari izbucneau în deslănţuiri pă- 
timmaşe. In dânşii vedeau ţăranii pe omul iscusit în poveţe, 
menit să-i răsbune şi să le croiască o soarte mai buna. 
Acestor oameni cu sufletul pătruns de idealul lor, cu inima 
ţărăneas-ă sub hainele nemţeşști le-a dat poporul un nume 
atat de curat din care se deslușeşte atâta intimitate, atâta 
cinste şi în-redere. Le-au z's: domnii noştri. Cine a ascultat 
Ja vatra ţărănească poveşti'e unui moşneag, care spunea de 
lancu pe câmpul dela Blaj, ori pe crestele munţilor apuseni, 
cine a auzit glasul unui moţ bătrân şi s'a înfiorat de fulge- 
rele din ochii lui, acela s'a putut pătrunde de înţelesul pe 
care l a pus poporul în cuvintele: domnii noștri... 


Dela 1848 şi până astăzi au venit doua generaţii. Prin 
inaugurarea vieţii constituţionale, între altele au început să 
răsară pe ici pe colo oameni trecuţi prin școli. „Domnii 
noştri“ sau înmulțit zi de zi şi au ajuns astazi sa alcătu- 
iască o nouă pătură socială. In cursul acestor cinzeci de ani 
însă încrederea tradiţională a fost ştirbită pe alocurea de ur- 
maşi şi sentimentul de îrățietate între cele două categorii 
Sociale a slăbit. 

Ce s'a petrecut anume în acest răstimp? Obida mas- 
selor ţărăneşti n'a găsit alinarea aşteptată. Au rămas și pe 
mai departe vii şi chinuitoare aceleaşi nevoi. Truda acelor 
suflete curate, cari au fost cei dintâi din „domnii noştri“ a 
suferit tot mai multe înfrângeri, încrederea pusă în puterile 
lor n'a putut aduce roadele aşteptate şi desamăgirea a trezit 
clipele celor dintâi şovairi. In rândurile rasleţe ale cărtură- 
rimii înfiripate de curând au început a se ivi mişcări de di- 

buire, proprii tuturor tagmelor improvizate. După zilele de 
ridicare unitară a neamului au urmat anii îndelungi de des- 
făşurare înceată a intereselor particulare. Prin diferenţiarea 
socială s'a dat naştere şi unei diferențiări de interese. Cei 
mai mulți din cărturarii ridicați erau prin profesia lor îndru- 
maţi la şerparul ţăranului, care le da hrana de toate zilele. 
Cariera celor mai mulţi — în situația anormală a împrejură- 
rilor politice, — se întemeia pe această pungă a bietului om 
dela sate, platnic, răbduriu, stors de toţi. Schimbându-se re- 
laţiile vieţii politice tot în paguba noastră, aceste împrejurări 
s'au înăsprit din zi în zi. Prin educaţia străină încă s'au mai 
stângenit îndemnurile sufletelor şi cu vremea s'au furișat 
între noi tot mai multe tendinţe de egoism îngust, îndrumă- 
rile unui spirit de căpătuială, cari alterează echilibrul intere- 
selor vitale între cele două pături ale poporului. 


Să fim drepţi! In mijlocul nostru au început a se ivi 
oameni, pentru cari tradiția ideilor generoase, semănate3 de 
înaintaşi, a ajuns o dogmă învechită, fără putere. O seamă 
din intelectualii noştri au compromis legătura de intimitate 
sufletească a generaţiei dela patruzeci şi opt cu massele po- 
porului. Câţi nu cunoaştem noi astfel de indivizi, cari prin 
purtarea lor au izbutit să schimbe în mintea ţăranului stra- 
iele nemţeşti întrun simbol de exploatare a plugarului ne- 
căjit. Cunoaştem o mulțime de „inteligenţi“ călăuziți de pofta 
îmbogăţirii pripite, împinși în toate faptele lor de un egoism 
brutal. li vedem cuvântând la adunări, aruncând vorbele unui 
retorism fără suflet, cuminecându-se odată pe an prin un 
„dar“ de douăzeci de coroane trâmbiţat la gazetă. li vedem 
trăind şi murind, împărțind coroane şi făcând pe „fruntașii“ și 
ni se urcă sângele în obraz când cutare sătean stors în urma 
„afacerii“ îşi încheie povestea: „Așa să-mi ajute Dumnezeu 
cum ţi-am spus adevărul „domnule“... S'ar părea de multe 
Ori, că în sufletele hămesite e o sete bolnavă dospită din 
fiorul atâtor generații de strămoşi chinuiți şi flămânzi — cari 
cer alinare prin rostul acestor urmaşi... Oricare dintre ceti- 
tori poate desfăşura mai departe această ideie jalnică şi poate 
număra pe degete... 

De o seamă dintre cei „sus puşi“, ce să mai vorbim? 
Cuvintele ungureşti aşezate cu atâta amărăciune în fruntea 
acestor rânduri sunt argumentul cel mai clar. Ni-se înmulţesc 
oamenii, cari în bucuriile şi durerile lor se depărtează de ale 
noastre, cari în interpretarea datoriilor lor naţionale nu mai 
țin seamă de adevăratele trebuinţi ale neamului. Căci, în ade- 
văr, cine îşi poate închipui o mai nesocotită jignire a senti- 
mentului său de mândrie legitimă, ca atitudinea de izolare 
desăvârşită a celui legat de tine prin porunca tainică a fră- 
țietății de sânge? Tu, tinere, care îţi tânjeşti traiul nevoiaş 
din fărîmiturile unui stipendiu în mansarde din etajul al trei- 
lea între jidanii din Budapesta, tu culegi straşnice învăţă- 
minte ale dragostei de neam! Și tu scriitor român, care te 
sbuciumi de durerile tuturora, care te cutremuri ca o mi- 
moză bolnavă de orice adiere a vânturilor duşmane, tu încă 
ai un prilej de întărire a credinţii tale, când descendentul 
unei familii cu rădăcini atât de puternice în conştiinţa publică 
a neamului tău, stoarce aplauze meritate pe urma tiradelor 
Iui Herczeg Ferencz! Scrie-ţi înainte versurile, smulge cât 
poţi din inimă, coboară pe hârtie orice fior din sufletul 
acestui neam fčră noroc şi osteneşte ferm convins, că nu 
vei izbuti niciodată să te ridici în mintea fraților tăi alături 
de cutare jidovaş cu pistrui, care înciocălează rime insipide 
în plimbările de pe malul Dunării. Aceste sânt învăţăminte 
triste. Răceala pe care o trezesc în suflet se curmă cu greu. 
Inzădar sânt toate contribuţiile unei generozităţi de ocazie. 
care călăuzeşte familia Mocioni. Noi nu vrem astfel de in- 
terpretări ale sentimentului de jertfă, care îngenunchiază 
mândria unui popor. Indemnul, sufletului deosebeşte darul de 
bacşiş. Şi noi ştim cu toţii, că demnitatea zdrenţuită a unui 
neam nu se mai poate peteci prin bilete de bancă. Noi vrem 
sufletul, — dar vedeţi, sufletul se duce departe, tot mai de- 
parte... 

Neamul nostru e pus astăzi în fața unor probleme, cari 
ru se pot rezolvi, decât prin o puternică disciplină a tuturor 
rândurilor. Trebuie să apropiem şi orânduim mulţimea, să 
unim toate îndemnurile de luptă, să înfiripăm o oştire sta- 

pânită deopotrivă de puterea unei idei. Mişcarea noastră de 
astăzi e menită să închege toate murmurele de durere şi din 
înrudirea lor să creeze puternicul temeiu moral al unei ac- 
țiuni unitare. In aceste zile de grea cumpănă nu poate exista 
decât o singură formulă a îndatoririlor obşteşti. 

Orice tendință de a creia un sentiment de solidaritate 
întrun cerc de oameni se întemeiază pe omogenitatea de 
interese şi îndemnuri a elementelor menite să formeze o 
grupare. Nu se poate închipui solidaritate între oameni ale 
căror interese se ciocnesc sau ale căror îndemnuri servesc 
scopuri opuse. lată de ce în mişcarea noastră, noi încă tre- 
buie să ţinem seamă de categoriile din cari voim să înche- 
găm o forță colectivă, să pipăim pulsul lor, să le judecăm 
cu toată liniştea echilibrul actual şi să căutăm pe ce căi se 
poate ajunge la o legătură trainică. Acesta e deci timpul 
când trebuie să ne măturăm păcatele interne, să ne primenirm. 
Acum e vremea să lămurim şi să fixăm definitiv în conştiinţa 
poporului valorile morale ale oamenilor. Acum suntem da- 
tori să arătăm că pentru împlinirea datoriilor cătră neam, cu 
toții avem o singură cărare, că pe arena vieții politice nu 
pot fi Români „moderați“ şi Români „radicali“, ci numai Ro- 
mâni! Şi tot acum e timpul suprem să începem munca de 
regenerare a nivelului moral în viața noastră publică. Prin 
spiritul nou al unui altruism cinstit, noi, generația de astăzi, 
trebuie să reîntronăm vechea încredere făcătoare de minuni 
între popor şi „domnii noştri“. 

E datoria tuturor oamenilor, cari au un rost în viaţa 
publică, să se angajeze la această luptă de primenire. E mai 
ales datoria publiciştilor să fie în rândurile cele dintâi în 
această mişcare, şi să primească cele dintâi lovituri. Aceasta 
e o datorie națională, o trebuință care nu poate suferi amâ- 
nare. Poate fi botezat acest avânt ori cum, „socialism“ 
chiar, — porecla e indiferentă, — dar e vremea să-l pornim 
din toate puterile. Să ridicăm deci vălul de pe toate minciu- 
nile cuvioase, să le zicem pe nume păcatelor cari bântuie 
societatea noastră, şi să aducem un suflu aspru de sănătate, 
care să învioreze viaţa noastră publică. Să nu ne temem de 

sughițele cârcotaşilor mărunți. Aşa a fost de când e lumea: 
numai peste ruinele de cadavre s'a putut înfige pe parapet 
steagul biruinții. 

In serviciul acestei idei sa angajat şi scriitorul artico- 
lului „Două culturi“ şi călăuzit de intenții curate, s'a năzuit 
să înfățişeze o problemă de mare interes pentru noi. A avut 
de sigur judecăţi pripite, afirmaţii neîntemeiate acest articol, 
dar fendul lui — cum am văzut — nu e brodat pe un nea- 
devăr, ci, dimpotrivă, e izvorit din preocupările noastre zil- 
nice. lată de ce e nejustificată violenţa surprinzătoare a dlui 
Aurel C. Popovici şi desgustătoare injuriile acelui cor de 
cârtitori împrovizaţi, cari s'au socotit în drept să-şi părăsească 
adăpostul tăcerii ocrotitoare. 

Nu ne dor nici îngăimările presei maghiare. Am fost 
totdeauna de credinţa, că un popor, care are puterea de a 
nu-şi ascunde păcatele, nu e lipsit încă de putinţa premenirii 
sănătoase. 


Mici negustori. 


Să ne oprim la un fenomen social foarte semnificativ, 
ale cărui urme se desluşesc tot mai mult în viaţa noastră 
publică şi tind a câştiga oarecari înrîurinţe chiar şi în văl- 
mășagul luptelor politice ale zilelor noastre. E vorba de în- 
mulţirea acelei categorii de oameni, cari astăzi se socotesc 
datori a căuta o justificare de ordin principiar tendinţelor 
acelei politici de căpătuială, care aproape fără întrerupere a 
fost urmată decenii dearândul de o serie de mici negustori 
ridicați din rândurile noastre. 

Pe vremea curentului pasivist totdeauna s'au găsit doi 
trei oameni, cari împotriva hotăririi unanime — sprijiniți de 
guvern, au primit mandate de deputați şi au urcat ani dea- 
rândul treptele parlamentului din Pesta. Aceşti oameni aveau 
certificat de botez românesc în toată regula, se numiau ei 
înşişi Români, vorbiau limba noastră și când li se da pri- 
Jejul cântau în strană fără greş troparele. Care era dar justi- 
ficarea lor? Cum puteau sfida îndemnurile unui curent înstă- 
pânit pe întreaga societate, și cum puteau susținea în rela- 
tiile lor sociale cu noi un echilibru destul de comod, fără a 
îi măturați de oprobriul public? Cum se putea, ca doi trei 
inşi din rândurile noastre să se împotrivească unui curent de 
idei, care îşi are rădăcinile în recunoaşterea unanimă a so- 
cietăţii şi cu toate aceste ei să trăiască netulburați alături 
de mediul ostil, să fie oarecum iertați pentru aceste poticniri 
şi să păstreze legături destul de prietenești cu vrășmaşii lor? 

Cheia acestui paradox ne-o dă situația anormală a îm- 
prejurărilor politice dela noi. Acești oameni mici împlineau 
prin însuş rolul lor de duplicitate servicii de-o vădită utili- 
tate particulară pe seama unor ciraci şi prietini. Având câş- 
tigată prin abdicări principiare încrederea guvernului, ei o 
puteau folosi aceasta. Deschiderea unei cârciume, un 
bilet gratuit de tren, o slujbă neînsemnată la comitat putea 
oricând să-ți câştige acest om batjocorit. Negreşit, că şi cel 

pus în slujbă şi cel cu biletul de tren şi cel cu dreptul de 
cârciumărit se întorcea acasă cu judecata făcută. Fi își tră- 
geau seama, că în alt chip, decât apelând la ajutorul omului 
păcătos, nu se puteau pricopsi. Intorşi acasă însă făceau totul 
ca orice aparenţă de tovărăşie cu cel hulit să fie ştearsă, ca 
să nu fie și ei osândiţi de lume. Se lepădau deci de protec- 
torul lor, îl batjocureau în rând cu toată lumea și își afirmau 
sgomotos disprețul lor de câte ori acesta, pentru a-şi întări 
Situaţia, se mai deda la o nouă faptă rușinoasă. Pe de altă 
parte, nici el protectorul nu cerea vre-o manifestaţie publică 
a recunoştinţei, convins fiind, că laudele unei tabere străine 
nu-i pot aduce nici un folos. Decenii de-arândul sa urmat 
cu acest vulgar machiavelism împrumutat, pe urma căruia 
s'a formulat o convingere oarecum generală asupra rostului 
acestui soi de indivizi. Fiecare spunea cam așa: „E adevă- 
rat, X e un mizerabil. Aici nici nu încape discuţie. Cu astfel 
de politică am duce în scurtă vreme de mal neamul. Dar 
vezi, X nu e periculos. Are puţini tovarăşi. Şi apoi la urma 
urmei, când stai să socoteşti bine, e oarecum lipsă și de 
astfel de slugi. ţi dai seama, că în situația noastră politică 
oamenii aceştia meschini pot aduce mici servicii de oarecare 
însemnătate. Negreşit că trebuie să-i batjocorim, pentrucă 
dacă se înmulțesc şi pot prinde rădăcini în sufletul mulţimii, 
devin periculoşi“. Cam aşa se rostea judecata curentă asupra 
acestor oameni. 

Ce socoteau ei şi care era justificarea lor? Intre patru 
ochi un asemenea om spunea cam următoarele: „Să nu crezi 
Dta, că sânt supărat, fiindcă m'ai înjurat de atâtea ori şi la 
gazetă şi la adunări poporale. Nu, dimpotrivă îţi stau într'a- 
jutor. Dacă ai ceva în minister, îţi isprăvesc afacerea. Merg 
cu Dta la secretarul general şi în 24 de ore ai dreptul în 
mână. Şi de ce aş fi supărat? Eu sânt hotărît şi ştiu pe ce 
drum merg. Să nu crezi că batjocura mă poate atinge. Uite 
Dta eşti de alte păreri. Atât. Eu însă cred că aduc şi eu fo- 
losul meu. Lasă, că dacă nu m'aș fi dat la brazdă, muce- 
zeam acolo în cancelarie toată viaţa. Așa, vezi Dta, sânt de- 
putat şi trag leafă. Duc trai uşor şi înlesnesc şi pe al altora, 

le isprăvesc afaceri şi nu le cer nici o mulțămire. Aşa şi 
Dtale, dacă ai ceva. Şi poţi să mă înjuri, noi tot prietini ră- 
înânem“..„. Pe această mentalitate de slugă e brodat întreg 
fondul sufletesc al acestui „politician“... Astfel s'a susţinut 
întreagă viaţa, ducând un trai căldicel, nefiind călăuzit decât 
de pornirile unui îngust spirit de căpătuială. La zile de bă- 
trânețe, când era premenit în slujbă de alţi negustori mai 
abili, el se retrăgea de obiceiu în orăşelul lui de provincie, 
de unde pornise odinioară pe cariera lui ingrată ca cinste, 
vulgară ca atribuții morale, dar cu resplătiri materiale în- 
semnate. Ca o ironie brutală uneori eşia la iveală, după 
moarte, că acest individ a lăsat vre-o fundaţie sau a desti- 
nat o sumă pentru cutare scop filantropic. E atât de ruşi- 
noasă uneori povestea unei filantropii... 


lată în linii mari rostul acestei spețe de „politiciani“. 
Până bine de curând, şi chiar astăzi încă, acest tip îşi găsia 
copia mai mult sau mai puțin apropiată. In timpul mai 
recent însă ei încep să ne înfățişeze o nouă linie de con- 
duită, 

In anii ultimi s'a înstăpânit anume convingerea, că e ne- 
priincios pentru noi să lăsăm la suprafaţa vieţii politice astfel 
de creaturi, al căror mercantilism vulgar nu poate aduce 
decât corupţia masselor. S'a dat deci lozinca activității par- 
lamentare. S'a pus în mişcare aparatul de însufleţire a mul- 
țimii care, deşi supusă atâtor încercări, încă nu pierduse din 
putere, şi s'a adus un nou cuvânt de ordine pe arena luptelor 
noastre politice: Vrem deputați cari acolo în parlament să 
fie expresia spiritului public care stăpâneşte mișcările po- 
porului nostru. Se cereau oameni, cari să observe acel fir 
de continuitate cu trecutul luptelor noastre politice, cari să 
fie solidari cu desfăşurarea istorică a postulatelor noastre na- 
ţionale, formulate în mai multe rînduri în epoca noastră de 
pasivitate. Nu vream prin intrarea în parlament să ne legăm 
soartea de balansa unei oportunități, nu vream să facem târg, 
nu căutam să ne stabilim uu echilibru cu actualele formaţiuni 
de partid în sînul parlamentului maghiar. S'a început o eră 
de luptă, care nu avea menirea să acapareze favoruri, ci să 

pretindă drepturi. Negreşit, că acest curent, cu nota pronun- 
tată a acelei intransigenţe prin care s'a distins viața noastră 
politică din trecutul apropiat, — nu era prielnic tagmei de 
târgoveţi mărunți. |ntr'o astfel de epocă când spiritul public 
cere acte de eroism, steaua micilor negustori e în declin. 
Acest curent deci avea să măture toată seria căpătuiților pe 
uşor şi să strivească tot rostul lor de existenţă. 


Această situație schimbată a surprins rîndurile lor igno- 
bile şi a avut darul de-a le crea câteva momente de perple- 
sitate. Ce au făcut ei? Unii şi-au tras seama, că e timpul po- 
trivit să spună un duios „pater peccavi“ şi, cu atitudinea de 
cuvioşie a fiului rătăcit, să se întoarcă în rîndurile noastre. Au 
şi fost primiţi şi cu un gest de iertare creştinească li-s'a deschis 
poarta. Alţii, cari erau prea departe pe povârniș, pentruca să 
mai poată risca reuşita problematică a unei reîntoarceri, au 
primit lupta pe față. Sprijiniţi de ajutorul străin, împotriva spi- 
ritului dominant, ei au mers înainte cu îndărătnicia cunoscută 
a omului pămesit şi sau au fost desființați, sau au reușit să 
cucerească. 

Avem deci şi astăzi aceleaşi două tagme istorice de 
oameni în politică. Unii cari s'au străduit să țranspună în par- 
lament ecoul luptelor noastre politice din trecut, având să îm- 
partă săgețile unei apărări înverşunate şi să primească lovi- 
turile unei uri seculare, — iar alţii întemeiaţi pe vechea lipsă 
de scrupule, vânători de căpătuială ieftină. Unii îndemnați de 
sufletul întregului neam, având sancţiunea recunoaşterii una- 
nime a masselor, alţii povăţuiţi de acel vulgar „do ut dest 
al aventurierilor fără preocupaţii de ordin moral. Unii Înfie- 
țind nedreptăţile, cari sapă soarta unui neam întreg, fără pu- 
tința de a le găsi o alinare, alții înghiţând toate loviturile în- 
dreptate împotriva marelui corp național, primind în schimb 
mijloacele unor ingrate îndulciri parţiale. 

Cum s'a desfăşurat mai departe procesul psihologic al 
celor din urmă? Văzând lipsa de succese reale a activității 
noastre parlamentare, ispitind unele momente de descurajare 
a celor dintâi, desluşind mici turburări în tabăra lor, ei s'au 
ridicat încetinel din obşcuritate. Mai întâi au aruncat vorbe de 

un cinism grosolan. Au tras oameni de mânecă: „Ei, ce-i cu 
eroii voştri? Cu ce v'alegeți pe urma lor? Vă bat jandarmii 
şi vă înjură solgăbirăul. Dacă e vorba de vre-o ispravă: ei 
ce ajutor îți pot da? Sprijinul lor strică toată treaba. Dacă 
vrei licenţă vii la mine, dacă vrei bilet de tren tot eu îţi fac 
rost, la comitat în slujbă tot cuvântul meu te pune“. Mai 
apoi au început să se lanseze prin publicitate. S'au apropiat 
de pulpana unora de-ai noştri cari, sau din neputinţe senile, 
sau din oare-care înrudire sufletească, au început să nutrească 
temeri. Le-au spus cu aere de îngrijorare: „Nu vedeţi că se 
apropie neamul de prăpastie? Nu simţiţi, că cu vitejia asta 
nu merge ? Ungurii sunt mai tari şi ne pun genunchii pe 
pept. Ne trebue pace!“ 

Și iată-ne ajunşi la zilele noastre! Acei, cari simţesc că 
în noul curent de idei nu poate să numere nimic, acei cari 
n'au nici o rădăcină în sufletul celor mulţi caută un cuvânt 
de îndreptățire pentru a se susținea la suprafață, caută un 
caracter de legalitate principiară cu care vor să salveze apa- 
Tenţele pornirilor de căpătuială. Simt, că se gată jarul sub 
oală. Vă cunoaştem nobili apostoli ai virtuţilor evanghelice! 
Cereţi cam tot atât cu toții, vă cunoaştem! 

Nu avem deosebite îngrijorări în fața acestor mărunte 
panglicării de tarabă. 

Fiecare acțiune politică trebuie să fie determinată de spi- 
titul public al unui neam. Şi acest popor românesc cu vigoarea 
lui repulsivă încă n'a ajuns la epoca de degenerare când 
existenţa se susține prin târgueli. Nu e aceasta vremea mici- 
lor negustori. Acest neam se pătrunde tot mai mult de ener- 
giile, a căror deslănţuire va strivi sufletele mici. 

Coboriţi deci, vă rugăm, în obscuritatea prielnică dara- 
verilor dubioase. Armele rezistentei noastre politice de vea- 
curi încă n'au ajuns la mezat. 


Roadele iertării... 


Am mai amintit-o în diferite rânduri şi împrejurările ne 
silesc s'o repetăm din nou necesitatea spiritului de intransi- 
gență în mişcările noastre politice. Orice judecător drept al 
intereselor noastre va recunoaşte trebuința absolută a unui 
puternic fond moral care să ne disciplineze toate îndemnu- 
rile ce ies la iveală în viața publică. Forţa morală este sin- 
gurul apanaj de viaţă al popoarelor luptătoare. 

Acest principiu va trebui să ne călăuzească toți oamenii, 
cari se ridică la suprafaţă în societatea noastră şi râvnesc 
la rolul lor de conducători. lată de ce se va combate tot- 
deauna de cătră minţile clare orice tendinţă de alunecare pe 
panta oportunismului politic la noi şi de ce va fi strivită fără 
cruțare orice năzuinţă de-a întroduce spiritul de târguire în 
arsenalul nostru de apărare naţională. Căci prin această târ- 
guire îndelungă cu împrejurările, prin căutarea neîntreruptă 
a unui nou echilibru cu situaţii create de abdicări continue, 
lumea noastră morală se tulbură şi se clatină în toate teme- 
iurile ei. 

Staţi şi judecaţi pe ce cale am apucat noi în timpul din 
urmă Şi unde putem ajunge urmând acest drum! Gândiţi-vă 
la rezultatele fatale, pe cari le aduce zilnic slăbirea spiritului 
de intransigență tradiţională în atitudinile noastre politice. 
Gândiţi-vă, că e pe cale de a se înjgheba în rândurile 
cărturărimii noastre o nouă concepţie de viaţă sprijinită 
pe cel mai brutal utilitarism de-o clipă. Zi de zi ne răsar 
tot mai mulţi oameni, cari nu-i cer vieţii decât sa- 
tisfacerea unor exigenţe materiale, cari se scufundă nepăsă- 
tori în mlaştina unui duh străin şi-şi potrivesc gândurile după 
îndrumarea unor interese potrivnice neamului nostru. Se în- 
mulţesc oamenii fără scrupul în căutarea căpătuielii. In fie- 
care zi se mai alătură o verigă la acest lanţ de păcate. Azi 
se burdeşte cutare advocat ca să-şi aranjeze o serie de po- 
lite protestate, mâne se dă plainic vre-un protopop ca să nu 

i-se tulbure paşnica digestie a congruei, poimâne i-se abate 
cutărui profesor dorul de-a colabora la „Ungaria“ lui Mol- 
dovan. Şi aşa mai departe. Zi de zi. Puterea de contagiune 
a exemplelor e mare. Toţi oamenii necăjiţi au câte ceva de 
temut, câte-o fărîmă de bunătate de perdut pe lumea asta. 
Și vezi cum se înstăpâneşte tot mai mult în judecata obştei 
o mentalitate hibridă cu tot germenul disolvant al cumin- 
ţeniei bolnave. Oricine îşi poate da seama de urmările ne- 
norocite ale acestei boli primejdioase. 

Care este pricina de căpetenie a proporțiilor deosebite 
pe cari le-a luat în timpul din urmă acest curent simpto- 
matic ? Să fim sinceri în răspunsul nostru. Sântem noi. Sânt 
conducătorii vieții noastre publice, sânt șefii mişcărilor 
noastre. Este elasticitatea spiritului de interpretare a dato- 
riilor cătră neam, care povăţueşte de un timp încoace linia 
de conduită a fruntașilor noştri. Căci să fim drepţi, dar e 
nemăsurată iertarea şi excesivă dulcea bunăvoință cu care 
se tratează la noi păcatele politice. Nu credem să existe un 
colţ de pământ unde suportarea unei crime naţionale să fie 
mai comodă, decât la noi. La noi se iartă pe toată linia, la noi 
se uită. Sărmanii de noi, — cu pedepse aşa de ușoare cum 
să putem ţinea rânduiala în casă? In societatea noastră im- 
provizată ies zilnic la suprafață păcate. les pe scara întinsă 
de pervertire a sufletului omenesc tot felul de poticniri. Şi 
noi, îndemnați de logica mălăiață a slabilor, noi iertăm. Noi 
cercetăm, noi cumpănim mobilul sufletesc al vinovaţilor, îi 
spălăm cu isopul umilinţei noastre şi ne bucurăm straşnic 
când vedem mâna întinsă a fiului rătăcit, care ne bate la 
poartă. Ne ridicăm atunci în pripă, deschidem brațele cu 
iertare creştinească şi, ca să fim în deplină potriveală cu 
scriptura, tăiem viţelul cel mai gras în cinstea fericitului ră- 
tăcit... Şi iertăm atunci şi ne aprindem şi ne jurăm şi avem 
perfecta asigurare a bunei înaintări. Şi tot aşa zi de zi — 
iertăm cu toptanul dela mitropolit până la crâsnicul din 
Cârnecia toate crimele cari ne întunecă conştiinţa naţionala. 
Şi iertările aceste au început să se săvârșească atât de uşurel, 
încât ti-e mai mare dragul să fii certat cu legile cinstei. 


— 1244 — 


Doar cu toţii ştim, că infamiile pentru cari în alte părţi se 
smintesc oamenii în bătăi, la noi se supoartă cu atâta uşu- 
tință... Ei şi care e rezultatul firesc al acestei stări ne- 
norocite ? Este inferverfirea valorilor morale în spiritul 
public. Acesta este rodul firesc al atâtor duioase iertăciuni. 
Limitele cinstei şi ale necinstei devin atât de elastice şi se 
apropie atât una de alta, încât se confundă. Și nu mai ştie 
lumea, care e anume cărarea drepţilor... lar omul nostru dela 
sate, bunul şi răbduriul nostru ostaş rămâne buimac, uluit şi 
se uită prostit înainte: „De cine să ascultăm, mă llie?!...“.. 

Fi bine, această stare de lucruri trebue să se schimbe, 
dacă nu vrem să ne spulberăm orice credinţă în ziua de 
mâine. Nu mai merge cu iertarea, domnilor conducători ai 
noştri, deputați şi nedeputaţi. Se cere de-acum mai multă 
severitate în judecarea faptelor, cari pot înrîurî conştiinţa 
mulțimei pe care ne răzimăm cu toții. 

De aceea ne ridicăm cuvântul cu toată tăria împotriva 
păşirei domnului deputat al Arpaşului Nicolae Şerban, în con- 
gregația comitatului Făgăraş. lată încă un om, care de decenii 
se susține la suprafața politicei, edificând pe suspomenita 
noastră virtute creştinească. Căci, Doamne sfinte, câte nu 
i-Ss'au iertat acestui politician din Ţara Făgăraşului! A slugit 
serii de guverne sub Wekerle, Bánffy, Héderváry, Széll, Tisza, 
înregimentat în partidul dela putere. La alegerile din urmă 
însă, când cu păşirea noastră mai puternică înspre activitate 
parlamentară, a întors oiştea spre noi, domnul Şerban. Şi 
noi, — Pam iertat. N'a sprijinit cu nimic mişcarea noastră 
parlamentară deputatul Arpaşului. N'a ţinut un discurs în 
cameră, în zilele când era fierbere în rândurile noastre. N'a 
făcut o dare de seamă să-şi lumineze alegătorii. Şi noi, lam 
iertat... 

— In schimb, ce a făcut? A vânat urşi şi capre negre 
cu Justh în munţii Făgăraşului şi a ridicat pahare de şampanie 
pentru „împăcarea“ cu Ungurii. S'a dus să închine la masa 
serbărilor din 15 Martie, alături cu corifeii şovinismului ma- 
ghiar din ţara lui Radu Negru. Şi noi lam iertat pentru toate. 
Şi pentru urşi, şi pentru capre negre, şi pentru greuruşii îm- 

păcării. D] Şerban însă, un recidivist cunoscut în materie de 
balansare politică, drept răspuns al acestor atitudini creștineşti, 
— ne mai dă un bobârnac. Mai deunăzi, în congregația din 
Făgăraş, se ridică şi propune un proiect de înfiinţare a băncii 
autonome maghiare. Se alătură aşadar la un punct cardinal 
din programul politic al partidului Kossuthist şi supra-lici- 
tează în „patriotism“ pe fişpanul acestui comitat... Şi toate 
acestea, sfidând programul partidului nostru național, bătân- 
du-şi joc de orice îndatorire de disciplină de club, făcând 
totul în temeiul înțelepciunii d-sale din proverbialul Făgăraş... 

Se 'nţelege, acuma orice om cuminte ştie, că trebue să 
se isprăvească cu iertarea. In acest caz, dulcea virtute evan- 
gelică ar fi o prostie. E doar atât de evident verdictul ori- 
cărui om cum se cade. Domnul Șerban trebue să tragă 
consecințele acestei păşiri de capul lui. Scurt și cuprinzător: 
trebue să fie reglementat după merit de cătră clubul parti- 
dului nostru naţional. 

Ca să se spulbere orice dubietate, care ne sapă moralul, 
noi aşteptăm o hotărîre riguroasă şi exemplară din partea 
deputaţilor noştri, cari pot fi oricând trași la răspundere de 
opinia publică pentru astfel de păşiri aventurioase... 


Fruntașul. 
L 


(Scena se petrece întrun orăşel din nordul Ardealului. 
Biroul domnului advocat Dr. Traian Hurmuzău, fruntaş, na- 
ționalist înfocat, membru al mui multor corporații etc, etc... 
Amurg. Fruntaşul stă la masa de scris, dus pe gânduri; e 
bărbat chipeş peste patruzeci, grăsuliu, oacheş cu barbete 
„pocânbart“ şi cu ochelari „ţvicări“ prinşi în aur. In mo- 
mentul când începe povestea, servitoarea Veta deschide ușa 
cu sfială, întâi bagă capul și după un moment de ezitare 
intră. Hurmuzău tresare nervos şi-i sar ochelarii pe masă. 
Acest obicei rău îl au de câte ori li-se necăjește stăpânul, 
fiindcă pe nasul lătăreț şi vulgar stau numai aninaţi. Slujnica 
îngălbeneşte). 

Dr. Tr. H. (nerăbdător): Să mă lasă'n pace! Auzi? 
Ţi-am spus, că nu-s acasă! Să mă lasămn pace! 

Servitoarea (cu teamă): Mă rog, săru' mâna, că nu 
vrea. Nu vrea să plece! Tot la cu/nă stă de azi dimineaţă... 
şi c'aşteaptă pe domnu!... Ice, că tot atâta, are vreme... (Mai 
îndrăzneț). Ne-o adus şi-o corfă de ouă, tare proaspete 
mă rog... 

Dr. Tr. H. (Domolindu-se. Plictisit): Ce vrea? De 
unde-i ? 

Servitoarea (Prinde curaj şi se apropie un pas): Din 
Mărgineni, mă rog, zice că are o treabă mare şi-un ficior 
cătană'n Bosnia... la ștreliți... Il mai ține-un an și-o lună... 
(Induioşată). Şi tot oftează : Ion al meu... [i zice Ion... (Schimbă 
tonul. Cu temei). Intâi era să-l bage la furvezări la Balg...! 

Dr. Tr. H. (îi taie vorba răstit). leşi afară. (Servitoarea 
înghite cuvântul Bălgărad și speriată se învârte în câlcâie, îi 
foşnesc poalele, într'o clipită iese și închide ușa. Advocatul 
îşi aprinde ţigara, îşi potriveşte ochielarii. Se uită în oglinda 
de peste masă și zâmbeşte, mângăindu-şi barbetele. Apucă 
din nou hârtia dinainte, cetește încet. Se înseninează. Cetește 
cu glas tare: „Domnilor şi fraților, cum a zis poetul nostru 
Mureşan, unde-i unul nu-i putere la nevoi şi la durere, noi 

Zrebuie să fim cu poporul, talpa fării, noi cu ei şi ei cu noi, 
în iubire şi dragoste, căci din opincă ne tragem şi aceasta 
este caracteristiconul nostru“... Se opreşte. Priveşte din nou 
în oglindă şi repetă apăsând vorba... aceasta este caracte- 
risticonul“... Stă pe gânduri o clipă. Aşează hârtia la o 
parte, îşi scoate ceasornicul. Se recule ge. Strizând). Veto ! Veto ! 

Servitoarea. (Deschide uşa repede). Poftim. 

Dr. T. H. (acru). Spune-i să vie! (Servitoarea iese 
mulţămită. Pauză. In scurt i-se aude vocea prin uşa între- 
deschisă, în ton familiar: „numa să te lasă să-i spui“... Uşa 
se deschide domol şi în prag apare un ţăran uscăţiv, trecut 
de cincizeci de ani, umilit, cu pălăria subsuoară). 

Țăranul (îşi şterge fruntea cu mâneca cămeşii). Să ier- 
taţi Măria voastră. Bună sara... 

Dr. Tr. H. (Surprins). A... dumneata eşti?... Ee.. Ai 
adus ?... 

Țăranul (cu bunătate). Tocmai de aia viu domnule 
doitor... să mă ierţi... ierta-te-ar Dumnezeu... până la culesul 
cucuruzului... nu putem... nu putem de loc... 

Dr. Tr. h. (ironic). Ştii ce, Oarţă Ilie? N'o mai lungi! 
Pune-i jos... Scoate din şerpar... De acolo dela spate! Lasă, 
că ştiu eu... 

Țăranul (zîmbeşte îndurerat). Ba chiar acum odată, 
numai ce-i drept... zău că nu se potriveşte... 

Dr. Tr. H. (nerăbdător). Lasă, lasă! N'o mai lungi... 
uite am treabă... pune banii jos... tot aşa faceţi! 

Țăranul (blând). N'avem, domnule, n'avem... (Explicând). 
Iaca rata la „Dacia“. 

Dr. Tr. H (Ţiinos). Atunci? Ce vrei?... 

Țăranul. (Scoate din sîn o hârtie împăturată într'o nă- 
îramă. Desnoadă colţurile). lacă asta, pecetea... cu jucuţia de 
poimâne... (Rugător, cu hârtia în mână). Până la culesul cu- 
curuzului... 

Dr. Tr. H. (Impacient). Ţi-am spus!... Din două una: 
ori pui trei sute douăzeci de coroane, ori... 

Țăranul (Căscând ochii îi taie vorba). Cum trei sute 
douăzeci? Întâi o fost treizeci de zloți... şaizeci de coroane... 

mai în păresimi S'o făcut şaptezeci de zloți de argint... (Adu- 
cându-şi aminte) după aia o sută patruzeci... câte coroane 
vine asta?... câte?... (Stă un moment să-și tragă soco- 
teala). 

Dr. Tr. H. (Răstit). Ce câte coroane, câte coroane? 
Trei sute douăzeci de coroane! Ce să-ţi fac? Ţi-am spus 
odată. Proţesu, pertractarea întâi, a doua... la tablă... ieșire 
de trei ori la fața locului... remonstraţie... experţi... Ce ştii 
dta? Ştempăle... 

Țăranul (plângător.) Măcar din ştempăle să mai slo- 
bozi... că mă prăpădesc de tot... 

Dr. Tr. H. (se ridică de pe scaun). Am isprăvit! 

Țăranul (pe gânduri). Cum, trei sute două-zeci? Nu-mi 
iasă de loc. 

Dr. Tr. H. (categoric). Am isprăvit! 

Țăranul (luminat de o nădejde face un pas înainte. In 
ton potolit şi puţin familiar). Am vorbit şi cu mama dumi- 
tale... leica Saveta... O cunosc... ne cunoaştem tare bine 
de când era crâşmărească la şipotu Sasului... 

Dr. Tr. H. (enervat), leşi afară! 

Țăranul (speriat. I-a roşit obrazul. li tremură buzele). 
Domnule... nu mă lua așa... ombătrân... să ne înţelegem. 

Dr. Tr. H. (ameninţător). Nici o vorbă! Am isprăvit! 
(Deschide uşa şi-i pune mâna pe umăr). 

Țăranul (cu amărăciune). Nu laşi, domnule? Nu lași? 
(Ridică glasul). N'ai şi dumneata ?... 

Dr. Tr. H. (l smăceşte de pieptar pe ţăran. li cad 
ochelarii). Cum? Ce te adică? lacă impertinentul, la mine 
în casă. (Răcnind). leşi afară! 

Țăranul (se trage întunecat la o parte în dreptul uşii. 
Işi înfundă pălăria pe ochi. Ingheţat şi sarcastic). De când 
erai mic tot al dracului ai fost... Nu te repezi!... că plec... 
Am tot auzit, că de când s'au tăiat pădurile, s'au tras hoţii 
la oraş... Nu te repezi... câne!... (Pleacă înfuriat. Din 
curte i-s'aude glasul cum strigă:). „Să nu-l puie dracu să 
vie!... Să nu-l puie dracu'...* 

Dr. Tr. H. (galben de mânie, îşi adună ochelarii, răsuflă 
adânc, scoate batista și-i şterge. Se uită împrejur) Tâlharul ... 
Lasă, că te joc eu... Veto! Veto! 

Servitoarea (apare tremurând în prag). Mă rog... mă rog... 

Dr. Tr. H. (aprins). Ce te rogi? Deschide fereastra, tu 
sărăcie, să iasă spurcăciunea!... (Pleacă). 

Servitoarea (deschide geamul către stradă. Intoarce capul. 
Vede că a plecat stăpânul. Se aşează pe părcanul ferestrei, 
urmându-și mai departe conversaţia cu prietena din uliţă). La 
tunari îi mai lasă și cu câte doi... da la ştreliţi tot trei ani 
îi ţine... (Seară. Povestea se întinde). 


Il. 


(După o săptămână, în acelaş orășel. Banchet la aduna- 
rea unei societăţi culturale. Masă mare. Toate „notabilitățile“. 
In frunte protopopul, mulțumit că a toastat frumos pentru 

Majestatea Sa cesaro-apostolică“, zîmbeşte cu graţie solgă- 
birălui ungur. Larmă. Din colţ strigăte: S'auzim! Unii bat cu 
cuţitele în pahare. Un chelner a vărsat trei pahare de bere. 
Răsună o înjurătură ungurească. S'auzim !) 

Dr. Traian Hurmuzdu (în picioare, cu ochelarii în mâna 
dreaptă. Zâmbeşte satisfăcut, urmând firul unui toast:)... Dar 
eu, eu domnilor şi fraților... eu Sunt de părere că pentru 
literatura şi cultura poporului român... (Strigăte: ...Aşa-i!... 
.. Aşa-i!...) ...până la cea din urmă picătură. (Chiote: 
„Aşa-i !“) ... Noi toţi de la vlădică până la opincă... (Un 
popă bătrân: Brava... brava... vivat!) ... căci poporul este 
talpa ţării, iar noi, inteligenţa, vorba poetului Coşbuc: Unde-i 
unul nu-i putere... (Un tînăr candidat de advocat, zîmbind 
pentru sine: „Eminescu !“) ...la nevoi și la durere... unde-s 
doi puterea creşte... (Mai mulţi în cor: Şi duşmanu nu spo- 
reşte ...“ Protopopul zîmbește afirmativ solgăbirăului : „Tare 
bine vorbeşte ...“) ... căci acesta este ceracteristiconul nostru !... 
Să trăiască deci poporul, domnilor şi fraţilor... (Straşnice 
aclamări: „Să trăiască !... Vivat!... Să trăiască!... Ora- 
torul închină şi golește paharul. Cei din jur îi String mâna. 
Lăutarii au început romanţa: „Nu mă abandona“. Miros de 
tutun. Larmă. Cheful se apropie). 

9 


s 30) teza 


IH. 


.. „a vorbit apoi îruntaşul nostru iubit, dl Dr. Traian 
Hurmuzău închinând pentru popor. Toastul harnicului luptă- 
tor în care a vestit necesitatea apropierii de țărani şi solida- 
rizarea cu aceşti lucrători ai ogoarelor a stârnit o furtună de 
aplauze. Dr. Traian Hurmuzău a fost viu felicitat. Vrednicul 
naţionalist a donat 100 coroane pe seama „Asociaţiunii“. Fapta 
se laudă dela sine. Deie bunul Dumnezeu...“ etc. (Fragment 
din raportul publicat în „Telegraful Român“). 


IV. 


(Peste patru săptămâni. Căsuţa lui Ilie Oarţă din Măr- 
gineni. Seară. Țăranul cu nevasta şi cu trei copii de la doj- 
pre zEce ani în jos stau la vatră, în tindă. Unul în leagăn. 

n băiețandru de doisprezece ani ţine în mână o scrisoare. 
Suflă în foc. Flacăra pâlpăe. In căldărușa de pe pirostii e apă 
de mămăligă. Ţirăie un greer). 

Țăranul (cu glas dârz). Cum vine ? Mai zi odată, mă 
Gheorghiţă! 

Bâiatul. (Citeşte silabizând)... Care sănătate să vă dee 
Dumnezeu şi dumneavoastră... (Toţi se înduioșază. Țăranul 
înghite sec. Nevasta oftează şi-şi şterge ochii cu iia: „Săracu 
lon!“)... Pe aici prin Bosnia a dat ger mare și dacă aţi 
vândut boii ce să mai fac acasă... Este un filăr la a şasălea 
companie, sas din Hundrubechiu, zice să ne ducem la Ame- 
tica... Să-mi scrieţi cui i-aţi vândut să ştiu şi eu pe ce mână 
au ajuns... mai stau aici în pita împăratului unsprezece luni 
și douăzeci şi una de zile... Al dumneavoastră fecior cu cre- 
dinţă Ion... da şi de oi scăpa am să-l învăţ io... 

(Băiatul s'a oprit cu cetitul. A isprăvit. Toţi tac. Țăranul 
şi-a așezat bărbia între palme şi se uită prostit în foc. Ne- 
vasta plânge înfundat. Băiatul cu scrisoarea se uită gânditor. 
Cei mici tac şi ei). 

Cel de şase ani. (După o pauză). Aşa-i că nu-i de 
cioară, mamă ?... Aşa-i că-i de buhă cuibu?... De buhă. 
(Nu-i răspunde nimeni). 


Apariţii ciudate. 


E incontestabilă influenţa ce-o are asupra spiritului pu- 
blic al unei societăți rostul politic al evenimentelor în cari 
această societate se închiagă şi îşi desfăşură forțele. Inflvența 
ce-o exercită asupra societăţii noastre situația politică falşă 
şi desordonată în care trăim, prezintă zi de zi simptome tot 
mai îngrijitoare. 

Viaţa politică a ultimilor ani a devenit tot mai agitată. 
In lupta inegală ce purtăm de vreme îndelungată, noi ne-am 
învăţat să pierdem, pe rând, o mulţime din depozitarele pu- 
terii noastre. Am primit lovituri pe cari nu le puteam înlă- 
tura, şi am fost condamnaţi de împrejurări să asistăm, ani 
dearândul, la un proces de distrugere a mijloacelor de afir- 
mare națională. N'am realizat într'un şir lung de ani niciun 
câştig; dimpotrivă a trebuit ca toată forța de rezistență să 
ne-o punem în mişcare pentru apărarea celor câștigate odi- 
nioară, în vremuri mai prielnice. Negreşit că acest şir de 
ani răi cu frământarea lor Sstearpă, cu decepțiile lor neîn- 
trerupte, wau putut trece fără să lase urme în suflete. Inis- 
toria popoarelor, perioadele de viață politică, lipsite de per- 
spectiva succeselor reale imediate, sunt totdeauna perioade 
de adâncă sbuciumare sufletească, sunt tot atâtea prilejuri 
de a se învedera măsura adevărată a puterii de împotrivire 
de care e capabil un popor. 

Cu ce învăţământ ne alegem noi pe urma acestei pe- 
rioade de rezistență politică? Ca o supremă mângăiere a 
acestor zile de nemulţumire ni-se impune constatarea, că 
inassele poporului nostru au rămas cu sufletul neatins de 
vitregia evenimentelor politice. Avem o țărănime sănătoasă, 
cu muită credinţă într'un viitor mai bun, cu nestrămutată în- 
credere în cuvântul conducătorilor şi, mai ales, avem o ţă- 
Tănime cu un nivel moral superior, care e capabilă să distingă 

nota efemeră din toate făgăduințele cu cari îi cer alipirea 
soliile pistrițe ale atâtor guverne, cari s'au perîndat la cârma 
țării. Din îndemnurile ei tradiţionale, din învăţămintele unor 
frământări de veacuri, această massă de ţărani a ajuns să 
înţeleagă formula adevărată a luptei noastre politice. Ştiu 
aceşti oameni că numai dela o premenire a unei stări întregi 
de lucruri pot aştepta zile mai bune pentru rostul lor; ştiu 
că nu târguelile mărunte sânt menite să croiască temelii nouă 
pentru soartea lor. Sânt învăţaţi cu necazul, au puterea de-a 
îndura mult, fără a li se ştirbi credința şi au tăria morală din 
care rezultă o notă sufletească hotărâtoare în viaţa unui popor: 
aşteptarea. 


Putem spune aceste cuvinte şi despre cărturarii ridicaţi 
din acest popor? Despre fruntașii, despre conducătorii mas- 
selor? Nu. Zi de zi asistăm la fenomene ciudate, cari aruncă 
lumină asupra mentalităţii unora din cărturarii noştri. Situaţia 
politică actuală, cu nenorocirile ei, aici a tras brazde mai 
adânci. Nivelul moral a suferit, sufletele sânt mai tulburi. 
Desăvârşitul idealism, care trebuie să îndrume în zilele noastre 
toți paşii unei acțiuni politice, n'a putut cuceri atâtea minţi. 
Dimpotrivă. A prins stăpânire un spirit de îndoială chinui- 
toare, cumințenia bolnavă a sufletelor mici. S'au ridicat oa- 
meni cu preocupări mărunte, cu judecata vulgară de târ- 
goveţi. Au ridicat capul sfioşi pe ici pe colo, au aruncat cu- 
vinte de nedumerire, au speculat mizeriile mici ale deaproa- 
pelui. Au câştigat cu vremea sprijinul câtorva dintre oamenii 
noştri cu Slujbă mare şi inimă mică. Şi-au scris scrisori pe- 
cetluite cu reverență reciprocă. Şi-au răscumpărat păcatele 
împrumutate cu mici înlesniri pentru bucătăria lor. Şi așa, 
pe rând, unul doi S'au alipit, s'au legat prin îndatoririle ace- 
luiaş păcat, şi-au creat toate legămintele pe cari le impune 
solidaritatea speculei comune. Şi lucru obişnuit: când li-s'a 
dat de urmă, atunci au schimbat coarda. S'au făcut drepți, 
au ridicat capul. Au născocit o formulă teoretică pentru toate. 
Şi au găsit-o, fireşte. li vedem astăzi umplând coloane de ga- 
zetă, vânturând fraze prost ticluite şi trudindu-se zadarnic 
să împrumute un caracter de legalitate principiară unor preo- 

cupări mărunte şi triviale. Și-au căutat şi un nume. Ştiţi cum 
îşi zic: moderați... lată o ciudată ecrescență a stărilor de- 
sordonate în cari se sbate astăzi poporul nostru. 

Am făcut aceste constatări ca să arătăm nota preocu- 
părilor vulgare cari se înfiripă zi de zi şi ameninţă cu co- 
rupţiune spiritul public al societăţii noastre. Căci, odată ca- 
lea începută, aceşti oameni nu se opresc la drumul jumătate. 
Păcătoşii de obicei sânt consecvenţi. Ei merg înainte, își 
aruncă pas de pas sfiala începutului și sânt capabili la un 
moment dat şi de acte temerare. Păcatul în politică bate 
aceleaşi cărări. 

lată să smulgem un exemplu. Să luăm pe dl Dr. E. 
Babeş, de pildă, inauguratorul unui nou „curent“. Şi-a croit 
o anume linie de conduită politică, detestată de întreaga 
opinie publică a neamului nostru. A scris articole, s'a luptat 
straşnic, atât cu îndemnurile politicei noastre tradiţionale, cât 
şi cu sintaxa limbii româneşti. A scris şi pe ungureşte, şi a 
creat ca prin minune un admirabil „Doppelgânger“, pe fe- 
nomenalul Argus, cu care şi-au sprijinit reciproc teoriile 
salvatoare; în sfârşit, a desfăşurat o activitate prodigioasă. 
Nu s'a oprit, se'nţelege, la calea jumătate. Coloanele gazetei 
noastre bisericeşti sânt cea mai tristă dovadă a acestei chel- 
tuieli inutile de tipar. Şi unde a ajuns dl Babeş, unde a 
ajuns bătrâna noastră gazetă bisericească? A ajuns să pu- 
blice rânduri de curtenire la adresa dlui — Moldován Ger- 
gely. Am ajuns noi să vedem, în organul oficial al unei mi- 
tropolii, debitându-se încercarea temerară de a rehabilita 
cinstea naţională a numitului om... 


Să stăruim câteva clipe asupra acestui fenomen ciudat 
Şi să-l judecăm sub raportul apariţiilor desgustătoare, cari 
ne-aduc tot mai multe surprinderi în timpul din urmă. Va 
să zică, Moldovân — Gergely. — Doamne, e un lucru ele- 
mentar, o axiomă banală, că'n conştiinţa obştească a ori-cărui 
Popor, după un anumit răstimp de activitate publică, valoarea 
cutărui individ rămâne fixată, personalitatea lui primeşte pe- 
cetea opiniei publice. Ei bine, care e verdictul laconic şi ire- 
vocabil al conştiinţei noastre publice pe urma activităţii nu- 

mitului domu Gergely? Ştim cu toţii această sentinţă. E stig- 
matul cu care sufletul ori-cărui popor conştient pecetlueşte 
fruntea trădătorilor. Aceasta o ştie de douăzeci de ani toată 
lumea noastră, o ştie și pomenitul domn şi nu se supără. Din- 
potrivă, e vesel şi scoate gazetă Injură şi el, după cum poate, 
după cum i-se porunceşte. Şi acest vândut, care a creat din 
numele lui o noţiune, un simbol al rătăcirii, acest om e nu- 
mit de „Telegraful Român“ : „fiu credincios al națiunii şi 
aderent al păcii nafionaliste“. Vedeţi până unde s'a avân- 
tat spiritul dezastruos, spiritul de tîrg, îndrăsneala mercantilă 
a zilelor noastre ? 

Să dăm o lămurire. Noi nu ne luptăm aci cu dl Babeş. 
DI Babeş are părerile sale. Rele, bune — nu importă. Pro- 
babil şi dl Babeş ştie că nu importă. In orice caz trebue să 
ştie că nu se poate aștepta din partea noastră la nici un gest 
de mânie furtunatecă, la nici o tresărire pătimaşă a suiletu- 
lui. Există personalități, faţă de cari sunt de-ajuns atitudinile 
„moderate“ — cum S'ar zice. E vorba însă de altceva. E 
vorba, cum spuneam, de organul unei metropolii în care s'a 
exprimat totdeauna judecata oficială a cercurilor noastre bi- 
sericeşti. Ei bine, aceste cercuri bisericești socot de o datorie 
a lor S'ajungă în contrazicere cu întreaga opinie publică? Nu 
credem. Cei puşi în fruntea acestei instituțiuni trebuie să-şi 
dee seama, că-n orice cuvânt, în orice purtare a lor, nu se 
pot depărta de normele pe cari le impune spiritul general, 
conştiinţa obştei pe care se razimă această instituțiune. O 
ştiu, trebuie s'o ştie aceasta, căci în momentul când capul 
unui aşezământ se abate dela acest drum firesc, şi-a distrus 
singur piedestalul autorităţii sale. lată de ce ne socotim de o 
datorie să atragem din nou atenţia celor puşi în fruntea bi- 
sericii noastre. Sunt prea multe încercările ce am suferit în 
timpul din urmă. Credem că va avea răsunet această pro- 
testare a demnităţii noastre jignite, că vom vedea o schim- 
bare şi că vom fi cruţaţi de formidabila naivitate cu care ni- 
s'a răspuns altă dată, că dl Babeş e numai oaspete, etc... 

In orice caz, în faţa acestor simptome îngrijitoare, cari 
ne înfăţişează într'o lumină atât de tristă mentalitatea unora 

din cărturarii noştri, se cere o păşire hotărită. Noi cei gru- 
pați în jurul acestei reviste vom fi călăuziţi în aceste ches- 
tiuni de cea mai necruțătoare energie şi credem în izbânda 


noastră. 


Oameni slabi. 


Vremea asta de apăsare politică cu sbuciumările ei zil- 
nice nu poate trece fără a lăsa urme mai adânci în sufletul 
celor apăsaţi. Cum spuneam şi în alte rânduri, această pe- 
rioadă de frământare stearpă, aceste zile de oprelişti şi pe- 
depse cu nesiguranța lor crează o atmosferă sufletească 
tulbure, foarte puţin priincioasă pentru echilibrul moral al so- 
cietăţii. In vremile când revoltele se înăbuşesc, strigătul de 
ură şi amărăciune se striveşte în inimă, puternicele furtuni de 
premenire morală lipsesc şi sufletul omului sufere covârşit de 
povară. Se înțelege, că în astfel de vremi se ivesc pe su- 
prafața vieţii morale a societăţii tot mai dese pete de umbră 
cari tulbură ochii privitorului. 

Cunoaştem multe soiuri de oameni atinşi de boala zile- 
lor noastre. Acest sbucium nenorocita rodit o serie întreagă 
de pervertiri sufleteşti cari se ivesc la tot pasul. Ne-a dat pe 
Românul „moderat“, care nu e nici prea Ungur, nici prea 
Român, care din balansa unei scârboase oportunități câştigă 
binişor pentru bucătărie. Ne-a dat pe bietul Român, funcţio- 
nar în Slujba guvernului care tace şi înghite și vorbeşte în 
casă ungureşte de frica stăpânilor. Ne-a dat pe Românul re- 
negat, care schimbă şi nume şi suflet şi face pe „ghedeonul“ 
cutărui ziar vândut, sau pe spionul ministrului. Şi alte multe 
specii de suflete bolnave scoate la iveală această perioadă 
nenorocită a istoriei noastre. 

Mai este însă un tip care merită o atenţie specială, 
fiindcă se înmulțește din zi în zi şi fiindcă împrejurările po- 
litice de astăzi îi favorizează într'un mod deosebit mentali- 
tatea. Este omul fără culoare, omul cu doi bani în trei pungi, 
căruia spiritul de bun observator al ţăranului nostru i-a dat 
porecla de „om slab“. Omul slab câștigă tot mai mulţi to- 
varăşi la noi. Groaza de pedeapsă, frica de stăpân stânje- 
nesc tot mai mult pornirile firești ale sufletului şi ne dautot 
mai mulţi oameni slabi. Aceşti indivizi se trag la o parte de 

câte ori e vorba de o păşire făţişe în lupta noastră de apă- 
rare națională. Ei sunt bolnavi când e alegere de deputat şi 
nu pot părăsi patul, sunt răguşiţi când e adunare poporală şi 
nu pot cuvânta, şi i-a înghițit pământul dacă-i cauţi să-i pui 
în fruntea țăranilor cari îşi cer dreptatea batjocorită de sol- 
găbirău. Aceşti oameni nu iscălesc un apel şi-ţi vorbesc cu 
o dulce duioşie paternă de copiii lor cari le rămân pe dru- 
muri, de câte ori le ceri să nu lase nepedepsită o infamie. 
Ei joacă „csârdâs“ din politeţă şi stau la masă cu orice 
lichea, fiindcă mai bucuros se fac vinovaţi de necinste, decât 
să aştepte cu capul ridicat săgeata duşmanului. Ei se dau 
plainici şi tac când cutare scriitoraş le înjură neamul şi in- 
vocă înţelepciunea slăbănoagă a sfatului de a nu te pune 
cu nebunul, când le ceri socoteală pentru purtări de o laşi- 
tate patentă. Din aceşti indivizi cari se trag ca melcii în că- 
Suța egoismului lor se recrutează acel element, politiceşte 
nul, de care n'avem nici un folos în mişcările noastre poli- 
tice şi culturale. Din această tagmă fac parte acei popi şi 
dascăli cari intră în pământ cu ocazia frământărilor electo- 
Tale şi izbutesc cu dubietatea lor să sape credința tradiţio- 
nală în păstorii lui bisericeşti pe cari i-a cinstit veacuri dea- 
rândul poporul nostru bun şi nesfârşit de iertător. 

Dar şi pentru morala publică a societăţii noastre aceşti 
oameni slabi sânt primejdioşi. Sânt primejdioşi, fiindcă ținuta 
lor dubioasă, momentele lor de şovăire, de târg, — ne de- 
moralizează mulţimea şi pun în circulaţie credințe, a căror 
înstăpânire ar însemna ruina aspirațiilor noastre. Și sânt pri- 
mejdioşi, fiindcă mentalitatea acestor oameni slabi e o treaptă 
de degenerare a conştiinţei naţionale şi e cel dintâi pas spre 
conformaţia sufletească a transiugilor. 

lată de ce va trebui să ne ridicăm totdeauna fără nici 
o cruţare împotriva slabilor şi să opunem mentalități lor hi- 
bride logica implacabilă a cinstei şi a sufletului curat. lată 
de ce nu putem lăsa să treacă pe tărâmul fără hotar al ier- 
tării noastre un nou gest de om slab cu care ne jignește 
bunul simţ „Telegraful Român“, bătrâna gazetă bisericească. 
E vorba de memorandul medicilor români pe care redacţia 

„Telegrafului“ îl publică însoțit de următoarea notă ruşi- 
noasă: „Am publicat acest memorand, ca document istoric, 
fără a ne identifica cu cuprinsul său și fără a-i aproba 
tonul în care e ținut“. 

Cetitorul poate vedea deci un caz tipic în care jude- 
cata de om slab se ridică la suprafață. Oare ce mar putea 
aproba bietul „Telegraf“ în acel memoriu, care e un codice 
al plângerilor noastre, un pomelnic al marilor nedreptăţi cari 
lovesc în soarta unui popor chinuit? Ce nar putea aproba 
când întreg memoriul e o înşirare de fapte şi când toate 
comentarele sânt ţinute în tonul celei mai desăvârşite obiec- 
tivități ? Răsfoiți numărul din urmă al revistei noastre, cetiți 
memoriul şi spuneţi cu mâna pe inimă ce mar putea aproba 
„Telegraful“ ? Ce mar aproba? Fii pe pace, cetitorule! Aprobă 
tot. — Aprobă, dar pune şi notiţa. — Pentruce ? — Pentrucă 
aceasta e rețeta, ce-o impune mentalitatea omului slab, care 
totdeauna crede, că a mers cu un pas prea departe, de câte 
ori şi-a cerut o fărămitură din dreptul lui firesc şi se socoate 
dator să-şi lase la spate portiță de scăpare. Aici e toată 
taina acestei desaprobări, care, în treacăt fie zis, se potriveşte 
de minune cu tipicul presei vândute guvernului din Budapesta 
şi are darul de a jigni pe orice om cum se cade din tabăra 
noastră. O relevăm, ca să înmulțim cu unul exemplele ce 
se pot aduce pentru caracterizarea stării deosebit de jalnice 
în care se găseşte astăzi societatea noastră, pentru a înfăţişa 
în ochii ori-cărui judecător drept unul din multele fenomene 
îngrijitoare, cari ne pun pe gânduri. Dar respingem acest 
gest urât şi fiindcă vrem să le dăm satisfacția cuvenită acelor 
inimi generoase de peste munți, cari au tresărit la durerile 
noastre şi-au arătat în cuvinte demne, asupra cărora se va 
rosti tribunalul drept al spiritului umanitar şi al adevăratei 
culturi occidentale, o pagină din suferinţele unui popor. 

Că mau putut perde nici acest prilej pentru a nu ne 
face de râs, oamenii slabi — vă mirați bunilor şi cinstiţilor 
doctori dela Bucureşti ?... 

— Voi nu știți toate durerile noastre. 





Condotieri mărunți. 


Pe vremea lui Vodă Caragea, — spune iscusitul Neculai 
Filimon, — se întâmpla uşor de câte un fecior în casă se sălta 
până la protipendadă. Nu că ar fi fost lucru mare de capul 
lui, dar aşa umbla vremea. Fra o vreme de sbucium şi apă- 
sare în care vredniciile adevărate nu puteau trage în cumpănă. 
In astiel de zile câte un îndrăzneț cu inima în dinţi își făcea 
drum cu pieptul şi-o lua înainte. Mai întâi curăţea ciubucele 
lui boier cutare, țesea mici intrigi de curte, suferea totul cu 
umilită plecăciune, se mai îndulcea din plocoanele prostimei 
şi-şi aduna câte-va pungi de gălbiori, ducea scrisorile şi apuca 
să pătrundă în tainele din iatacul duduiei, până ce într'o bună 
dimineaţă scotea pieptul şi ridica fruntea cu mândrie de pa- 
licar: „Ori mă face agă, ori îi pun capul...“ Firește că-l 
făcea şi aşa treaptă de treaptă, încurcând lumea, vîrîndu-se 
în dreapta şi stânga, când plecat, când băţos, când serviabit 
şi însinuant, când provocător şi obraznic, te pomeneai că-l vezi 
în butcă cu patru cai, mofturos ca un paşă şi mai mândru 
ca banul Craiovei. 

Cam aşa vremuri umblă şi la noi, astăzi, ca în zilele lui 
Caragea. Trăind în afară de marginile legii, lipsiți de orice 
ocrotire a statului, duşmăniți de toți factorii de guverna- 
mânt ai ţării, prigoniţi în manifestările instinctului nostru 
de viață, noi ne strecurăm zi de zi prin multele primejdii, ca 
nişte bărci fără cârmă, lăsate pradă valurilor. Societatea noastră, 
care se înfiripă în asemeni condiţii neprielnice de desvoltare, 
îşi vădeşte de multe ori semnele acestor vremuri tulburi. Un 
astiel de semn e şi ivirea pe orizont a aventurierilor de tot 
soiul, cari acum sânt mai la largul lor, fiind favorizați de îm- 
prejurări. Aceşti condotieri mărunți fac azi carieră, în vreme 
ce oamenii de oare care vrednicie sau sânt striviţi de lovitu- 
rile duşmane, sau îşi deapănă zilele în umbră cu sufletul cernit 
de amărăciune. 

In vreme de secetă, când nu mai cade un picur deapă 


de sus şi un vânt otrăvitor îşi plimbă suflarea bolnavă peste 
câmpuri, se stâng podoabele livezii şi floarea pleacă capul 
întristată, dar ierburile veninoase şi fără folos, scaiul, mătră- 
guna şi laptele cânelui cresc şi înfloresc din belşug. Aşa e la 
noi astăzi, când Goldiş rezolvă acte în cancelaria con- 
sistorului din Arad, un Maniu descurcă daraveri de advocat 
la Blaj, în vreme ce Şeghescu tronează în toată plenitudinea 
ignoranței şi obrăzniciei la o catedră de universitate, iar Bur- 
dea îşi odihneşte prostia grosolană pe un fotoliu de deputat... 

Să nu ne mirăm deci, că în astfel de vremuri nu există 
totdeauna o justă apreciare a valorilor, că nu toți sânt puşi 
la locul lor, că ambițiile cari ies la suprafață nu se desfăşură 
în matca îndemnurilor fireşti ale sufletului, ci caută un drum 
unde nu sânt întovărăşite de nici o putere roditoare. Să nu 
ne mirăm, dacă de multe ori oameni fără o înțelegere supe- 
rioară ajung la frunte şi-şi iau aiere de îndrumători, dacă cei 
certați cu gramatica îşi închipue că sânt oratori, dacă avo- 
caţii hotărăsc în materie de teatru şi bunii economi de pă- 
imânt în chestii de directivă politică, dacă cei fără talent se 
socot literați de mâna întâie şi dacă în sbuciumarea generală 
a societăţii noastre sânt atâtea greşuri. Vremea asta de tran- 
siţie cu stările ei excepţionale e de vină pentru toate aceste 
încurcături dureroase. In astfel de vremi ale lui Caragea, nu-i 
de nici o mirare că dl Birăuţ d. e. în câţiva ani de zile, din 
modest tipograi ce era, aspiră astăzi la rolul de fruntaş şi 
conducător politic, că la un moment dat l-a muşcat şarpele 
vanităţii, care-i cerea un fotoliu în parlament şi că în timp 
aşa scurt a ajuns să poarte răsboi pe barba lui cu întreg par- 
tidul naţional. 

E şi dânsul numai unul din cei mulți şi mar avea nici 
un înțeles să se supere cineva prea tare pe acest om, care, 
potrivit abilităţilor cu cari !-a înzestrat firea, îşi face vânt şi 
aşteaptă să-l bată norocul. Ba poate l-am şi lăuda pentru 
toate strădaniile cu cari caută să se salte, fiindcă ne-am gândi, 
că dacă cineva pornind dela barda de măcelar s'a avântat 
până la rangul de consilier de curte, cum a făcut Burdea, 
atunci cu mai multă cădere e, ca vincalacul să te ducă mai 

sus pe scara norocului. Cum zic, n'ar fi nici o supărare, d-sa 
ar putea în toată liniştea să-şi vază de treburi, fără ca noi 
să avem nenorocirea de a-l pune la gazetă, sau să ne chel- 
tuim cerneala pentru asemeni războiri ingrate. 


Dar ce se întâmplă azi la Budapesta cu fosta gazetă a 
partidului, cu „Lupta“, e absurd şi nu mai poate fi tranşat cu 
vechea noastră nepăsare, nici cu zâmbete de plictiseală. Aici 
nu mai e vorba de cinstea, sau de ruşinea pomenitului domn 
Birăuţ, aici e în joc prestigiul partidului naţional şi reputaţia 
publicisticei noastre. Ne mai vorbind de situația penibilă ce 
şi-au creat conducătorii noştri politici, când ani de-a rândul 
au tolerat să-şi facă mendrele un om care totdeauna i-a spe- 
culat şi care la un moment dat a făcut casă cu cel mai de- 
testabil păcătos, cu Burdea, pe noi ne îngrijește halul în care 
e împinsă gazetăria noastră prin apariția acestei hârtii tipă- 
rite în oficina dela Budapesta. Cum apare de luni de zile 
gazeta asta, neavând nici un temeiu moral, nici o îndrumare 
a unei personalităţi, nici o linie de conduită fixată de-o minte 
limpede, aşa în voia întâmplării, la repezeală și fără a urmări 
o ţintă, e în adevăr o notă anarhică a publicisticei noastre. 
Orişice ziar, bun sau slab, mic sau mare, își are patronii săi, 
din al căror cerc de idei purced toate câte se scriu şi-a căror 
personalitate e pentru cetitor o garanţie morală. 

Acum închipuiţi-vă cât de straşnică e garanția morală 
a acestui domn care, dupăcum ne învaţă trecutul lui, e în 
stare când ţi-e lumea mai dragă să treacă cu căţel cu purcel 
în tabăra lui Burdea, sau alt ipohimen. Dar e și un fenomen 
de anarhie intelectuală această tipăritură în care băieți, mai 
mult sau mai puțin certaţi cu toate rânduielile limbei, fac 
jalnice exerciţii de stil. Ce preţ mai poate pune cetitorul pe 
gazetăria noastră, când e reprezentată prin tineri a căror ca- 
rieră de ziarişti se datoreşte inconvenienţelor dela bacalau- 
reat şi ce importanţă le mai poate da unor asemenea tiparuri 
cutare preot luminat dintr'un sat dela poala muntelui, când 
ceteşte rodomontadele unor copilandri de optsprezece ani, 
cari se iau de piept cu contele Apponyi, sau ne vorbesc cu 
mult patos de complicațiile din Orient? Te cuprinde mila şi 

îţi roşeşte obrazul de ruşine, când te gândeşti unde am ajuns 
cu publicistica noastră pe urma unui Bariț şi-a Murăşenilor!... 

E o datorie de onoare a şefilor noştri politici să-şi pue 
în joc toată autoritatea pentru a ne salva de aceşti condotieri 
mărunți, cari cu apucăturile lor îrivole compromit marele 
război al neamului și e de datoria societății să strivească 
cu disprețul ei astfel de apariţii întristătoare. Numai o disci- 
plină severă şi-un perfect echilibru moral ne mai poate scăpa 
de dărăpănare, în aceste zile când vitregia sorții ne împinge 
spre prăpastie. 


Mijloacele lor. 


E totdeauna interesant să judeci mijloacele de care se 
serveşte adversarul tău pentru a-şi smulge biruinţa. Numai 
din această cumpănire îți poţi formula un criteriu de judecată 
obiectivă asupra primejdiei cu care te ameninţă. 

Ne-am apropiat în mai multe rânduri de arsenalul duş- 
manului nostru. Ni-se dau atâtea prilejuri să-i pătrundem 
tainele. Sântem în curat cu spiritul povăţuitor care se fără- 
mițeşte în toate făptuirile ocârmuirii ce ni-sa dat. Acest 
spirit e explicit, categoric în toate manifestările lui. Linia de 
conduită a guvernelor noastre în atitudinile faţă de noi n'a 
suferit nici o schimbare, decenii întregi. A mers înainte ur- 
mând aceiaş matcă. Dela faimosul regim al lui Tisza Kál- 
mán Şi până în zilele noastre aşa zisa „chestiune a naţiona- 
lităţilor“ a fost privită de toate guvernele ungare cu aceiaş 
măsură de judecată. Dogmele au rămas neschimbate, teme- 
iul e cel vechiu. Şi actele de brutalitate ale lui Tisza, şi vi- 
tejia provincială a lui Bánffy, şi fraza poleită a lui Wekerle 
şi silogismele contelui Apponyi purced din acelaş ordin de 
idei, din aceiaş îndrumare principiară. 

Negreşit, că în această vreme îndelungată sa lămurit 
cu desăvârşire cari sânt tendinţele şi care e ţinta acestui 
Tegim neschimbat. Spiritul acestor dogme politice nu mai 
poate fi încătuşat în taina culiselor şi conștiința publică nu 
mai are momente de dubietate în interpretarea lui. Ştim cu 
toții, că năzuințele tuturor guvernelor slujesc utopia înfiin- 
țării unui stat unitar magliiar în care notele particulare ale 
diferitelor categorii etnice să fie contopite în favorul unei 
naționalități. Indrumările acestui principiu diriguitor noi le 
desluşim zilnic. Le auzim dela tribuna parlamentară formu- 
late cu mai mult sau mai puţin meşteşug în ale diplomaţiei, 
le simțim în toate mizeriile, în toate brutalităţile celor în- 
Zestraţi cu atribuţiile puterii de stat şi ni-le buciumă în ori 
ce ceas trâmbițele guvernului, toată plcava tiparelor cari 

înjură modestele noastre acţiuni de apărare naţională. Sântem 
deci lămuriţi. Ştim ce luptă ne aşteaptă, ştim ce avem de 
apărat. In atâta vreme, dacă nu ne-am putut descoperi mij- 
loacele cele mai potrivite pentru rezistența noastră, ne-am 
ales cel puţin cu desăvârşita cunoştinţă a țintei ce urmărește 
adversarul nostru... Sântem deci într'o perioadă de viață po- 
litică în care liniile de luptă ale taberelor potrivnice sânt 
perfect marcate, când situația nu se mai poate îndulci prin 
aiere de curtenire diplomatică. In astfel de momente deci nu 
se mai poate edifica pe exploatarea credulității adversarului... 


Guvernul actual pare a nu cunoaşte aceste adevăruri. 
In acelaş timp când își desfăşură toate mijloacele pentru a 
duce cu un pas mai departe o operă de distrugere începută 
de întemeietorii curentului actual, în acelaş timp când ten- 
dinţele lui ostile sânt mai răspicate ca ori când, acest gu- 
vern tot mai poate socoti de un factor hotăritor în această 
luptă naivitatea noastră. 

Şi în acest punct e veche rețeta guvernanţilor noştri. 
Toate guvernele s'au mângăiat la noi cu ideia, că menajând 
interesele unor transiugi politici, deschizând drumul căpă- 
tuirii vremelnice unor dezertori, pot salva aparențele şi sânt 
în stare să trezească momente de nedumerire în sufletul 
masselor... N'au izbutit însă. Comedia era prost jucată și fără 
efect. Astfel cei ce o puneau la cale şi-au văzut deruta şi 
au mers mai departe îndârjiţi, iar păpuşile uzate au fost 
aruncate din nou în colțu!' obscurităţii lor de odinioară... Cine 
nu cunoaşte povestea tragi-comică a atâtor „magnificențe“ 
împrovizate cari după o anume fanfaronadă, astăzi uitată de 
vechii patroni, îşi târăsc bătrâneţe e amărite în cutare un- 
ghiuleţ de provincie? Noi ne-am obişnuit cu aceste apariții 
şi le judecăm cu multă răceală. Guvernul se vede că n'a 
învățat încă. Căci, în loc să-şi urmeze cu totul drumul duş- 
măniei făţişe, caută să-și complecteze reţeta de odinioară. 
Dându-și seama de importanţa ce o are în viața publică a 
unui popor presa, guvernul nostru crede că cel mai nimerit 
mijloc pentru a-și propaga tendinţele nu poate fi decât ti- 
parul... 


— 145 — 


Şi astfel ne vedem ajunşi în situația paradoxală, ca nă- 
zuinţele cele mai ostile neamului nostru să fie propagate în 
limba lui... Cu sumedenie de bani grei acest guvern sus- 
ține o serie de gazete, puse în slujba lui, în care fiecare rând 
poartă pecetea inspirației stăpânilor... Până mai deunăzi ve- 
geta numai gazetuța în care odată pe săptămână d. Alexici 
salva integritatea patriei... Acum S'au înmulțit aceste tipare. 
La Budapesta apare zilnic o fițuică în care cutare jidan po- 
văţuieşte neamul românesc. In Caransebeşul tulbure cea mai 
proaspătă „ilustritate“ încă a izbutit să-şi înfiripe o coală de 
hârtie tipărită pentru a necinsti în fiecare Duminecă acest 
loc de frumos trecut românesc, pe când la Cluj cunoscutul 
Moldovân Gergely a înighebat nouă tovărăşie şi scoate zilnic 
o „Ungarie“, răspândită gratuit la lume şi țară. 


Nu-ţi poţi înăbuşi un zâmbet de adâncă compătimire, 
când vezi atâta spulberare inutilă de bani. Căci orişicum 
aceste svârcoliri nu sânt decât argumente zilnice cari ne 
conving tot mai mult cât de ridicolă e formula machiavelică 
a politicei actualului guvern. A crede astăzi, că un popor 
lovit zilnic în toate îndemnurile lui de viaţă mai poate avea 
momente de nedumerire şi credulitate ce pot fi speculate în 
defavorul lui, e o mare slăbiciune şi o formidabilă naivitate. 
Lumea noastră cetitoare e cu mult mai orientată, ca potopul 
acestor hârtii tipărite s'o mai poată atinge. lată de ce noi 
nu găsim nici o primejdie deosebită în aceste prost ticluite 
făgăduinţi, pe cari condeiele guvernului nostru ni-le trimit 
dela „Budapest“, „Kolozsvâr“ etc. Am fost totdeauna de 
principiul, că un nou curent de idei în viața unui popor se 
poate inaugura numai de personalități cu rădăcini puternice 
în Sufletul obştei şi ştim că aventurierii de ordin politic au 
fost numai musculiţe de o zi în istoria neamurilor. De aceea 
ne dăm seama cât de sterpe sânt aceste ispite, cari nu pot 
trezi nici un ecou şi nu se pot aştepta în cel mai rău caz 
decât la efectul pe care l-a produs odinioară acel catehismi 
prin care Măria Sa Gheorghe Râkoczi, craiul Ardealului 
se năzuia să îndrume pe alte cărări o credință din stră- 
mMoşi. 

Din toate aceste însă, ca să înlăturăm orice umbră de 
nelinişte, trebuie să ne alegem cu un îndemn pentru tabăra 
noastră. In aceste zile, când se fac astfel de sforțări pentru 
a seduce opinia publică, când nu se cruță nimic pentru a 
iulbura credința sufletelor, — se impune din partea presei 
noastre o operă de îndrumare şi lămurire în care condeie 
călăuzite de-o desăvârşită cinste şi sprijinite de-o pătrundere 
ageră a trebuinţelor noastre să săvârşească apostolatul muncii. 

N'ar strica să ne gândim cu toţii cât mai des la acest 
lucru. 


Două judecăți. 


Două lumi deosebite şi-au trimis vinovați în fața drep- 
tății. Păcatele vin din două tabere izolate şi lămuresc două 
prăpăstii ale sufletului omenesc. Sunt deopotrivă de negre, 
deopotrivă de urite aceste prăpăstii. Cele ce se petrec astăzi 
în faţa curţii cu jurați din Budapesta aruncă lumină în ascun- 
zişurile acestor două lumi şi tainele cari ies la iveală înlăn- 
tuie cu cruzimea lor ori-ce suflet cinstit. 

O seamă de vinovați sunt din pătura cea mai de Jos a 
societăţii. Sunt din lumea în care na pătruns încă nici o scân- 
teje a culturii, nimic din îndrumările multe ale minții ome- 
neşti. Sunt fani cu cortul, din acel întârziat neam de oameni, 
care s'a putut îurişa neatins de civilizaţie şi trece şi astăzi pe 
dinaintea noastră ca o icoană fioroasă a veacurilor de întu- 
necime. In sufletele acestor oameni se frământă îndemnurile 
vieții primitive. Ei trăiesc şi mor sbuciumaţi de credinţe cari 
s'au îngropat demult, călăuziți de visuri cari nu se mai pot 
înfiripa în sufletele mlădiete de cultură. In pribegia lor fără 
popas ei se duc înainte. In ochii strălucitori le arde iubirea 
Sau ura neînfrînată, braţul lor alintă sau loveşte povățuit de 
îndemnul instinctului atotputernic. Insușirile sădite în sufletul 
omenesc răsar în toată golătatea lor, fără poleiul educaţiei. 
In alergarea îndelungă a vieţii, în lupta îndărătnică pentru trai, 
aceşti oameni sunt împinşi de patimi cari nu se pot îmbiâuzi 
de minte. Bucuria sau durerea lor are deslănțuiri viforoase. 
Şi pe când omul cult e un cârmaciu iscusit, care îşi ţine în 
îriu pornirile, aceşti pribegi sunt stăpâniţi de puterea lor. Fiara 
a trăit în sufletul omenesc, dar a fost domesticită de truda 
veacurilor. In sufletul lor trăieşte încă în toată sălbătăcia ei 
îioroasă, neîmblânzită de poveţele unei creșteri. Această fiară 
care nu se supune îndrumării, care e împinsă de setea pă- 
gână a sângelui, a făcut să lovească braţul ţiganilor la ciarda 
din Dános. Ca să fure câteva sute de coroane, au omorît 
patru oameni fără nici o mustrare. Femeile au smuls cerceii 

din urechile fetiţei măcelărite şi i-au scos inelul din deget. 
S'au încărcat cu lucruri de prin casă, au pus foc în strașina 
ciardei pustiite şi au plecat în puterea nopții. Au fost prinşi 
în curînd şi astăzi stă o întreagă ceată de ţigani în fața curţii 
cu juraţi din Budapesta. Sunt bărbaţi cu plete cărunte, cu 
căutătura dârză, cu pieptul gol şi păros. Sunt femei cu stră- 
lucirea păcătoasă a ochilor negri, cu glasul răguşit de patimă. 
Şi cum Stau acolo îndărătnici, din privirea lor, în care fulgeră 
ura şi dorul de răsbunare, poţi ceti cruzimea grozavă a bestiei 
ascunse în sufletul omenesc. Şi rămâi înfiorat când deslușeşti 
câte patimi se frământă în pieptul sălbatic al acestor făpturi 
cu chip de om. 


Cu totul alta e judecata celorlalfi. Aici nu sunt copii 
neînfrânaţi ai naturii, cu obrazul ars de soare și cu pletele în 
vânt. Nu sunt ţiganii drumeţi cu ochii pironiţi în albastru 
Nu e nici o fărîmitură din romantismul pădurii și al livezii 
în această judecată. Păcatul acestora n'a pribegit pe câmpuri 
în lumina lunii. Nu! S'a plimbat pe asfalt, îmbrăcat după ul- 
tima modă, s'a tolănit în echipajul căptușit cu catifea. A stri- 
gat la întrunirile cetățenilor, a plâns lacrimi de înduioșare 
pentru durerile neamului, a împletit fulgere de mânie în for. 
O nu sunt Țigani aceşti nenorociţi cari se judecă! Sunt din 
ceata celor mai de seamă diriguitori ai acestei ţări și omul 
acela cu obrazul palid, cu privirea tulburată, cu glasul tre- 
murat de groază, omul acela e marele mogul al advocafzilor 
din toată ţara, temutul logician, splendidul sofist, neînfrântul 
luptător politic al unui neam: fostul ministru de justifie al 
Ungariei Polónyi Géza. In faţa mulțimii tixite în sală se spun 
pe rând păcatele. Și nu e mai puţin jalnică spovedania, decât 
a Țiganilor cari au aprins ciarda din Dános. Ascultaţi ce se 
spune: Ministrul ţării, supremul judecător al milioanelor în 
căutarea dreptăţii, e un înşelător! Cu talentul lui a golit bu- 
Zunarul deaproapelui. A făcut tovărăşie cu hoţi de puşcărie. 
Şi-a vândut numele pe bani. A lucrat alături cu femei pier- 
dute, ca să câştige aur. Şi pe rând, pe rând se înşiră verigile 
acestui lanţ blestemat. Şi vin baroni cu glasul trăgănat, conți 
cu căutătura plină de dispreţ să aducă mărturie. La o nouă 

desvălire trece un murmur de groază printre cei adunați şi 
omul palid, omul tulburat îşi pleacă obrazul în palme şi as- 
cultă strivit de povară. Şi cum stă înfrânt, din privirea ochilor 
stinşi poți desluşi prăpastia neagră a acestui suflet şi rămâi 
înfiorat de îndemnurile pe cari le vezi dormitând în întunerec... 

lată două judecăţi, două lumi, două prăpăstii... Deoparte 
fiara care se aruncă sălbatică, hămesită după sânge, de alta 
patima domesticită, potrivită după cărările minţii, înarmată 
cu toată iscusinţa omului ridicat la cea mai înaltă treaptă a 
evoluţiei culturale. Judecând temeinic, înţelegi înrudirea şi 
vezi tot mai mult, că în pieptul acestor oameni e acelaș fond 
sufletesc şi sub sdrențele murdare şi sub plastronul alb al 
ministrului... Nu ştii cum va fi judecata celor cari împart 
dreptatea oficială. Nu ştii, vor muri la spânzurătoare sau se 
vor stinge în robie tâlharii cari au aprins ciarda din Dános, 
şi nu știi dacă din vorbele aruncate ale martorilor se va mai 
putea peteci cinstea atât de sdrențuită a ministrului Polónyi 
Géza. 

Un lucru însă se ştie: Societdfile în cari pot prinde 
astfel de păcate sunt bolnave și menite să piară. Vor trece 
bariera civilizaţiei, sau se vor prăpădi la puşcărie acești Ţi- 
gani sălbatici. Se va schimba atmosfera morală a acestei țări 
şi se vor arunca în foc putregaiurile, sau se vor surpa din 
temelii zidurile. Principiul sănătăţii e cel mai implacabil jude- 
cător în natură. Lozinca lui e: premenire. 


Crimă și pedeapsă, 


O ştire de trei rânduri am cetit zilele aceste la cronica 
judiciară a gazetelor ungurești. Dar o socot mai potrivită 
pentru caracterizarea stărilor dela noi, decât un lung articol 
de fond din „Budapesti Hirlap“ sau o circulară ministerială. 
Se spune acolo, că domnul Hencz Károly, deputat, care fu- 
sese condamnat la şase luni închisoare de stat, fiindcă îşi 
omorișe în duel adversarul, după ce-a făcut trei săptămâni 
de pedeapsă în Vaţ, a fost grațiat de Majestatea Sa, la pro- 
punerea guvernului. 

Să stăruim câteva clipe asupra acestui caz, asupra că- 
ruja se pot face o seamă de reflecții destul de interesante. 

Să fie vre-o doi ani, de când pe urma unui schimb de 
vorbe la cameră, un tînăr deputat, cu nume necunoscut, a 
provocat la duel pe contele Keglevich. A doua zi în toate 
jurnalele din capitală se publicau lungi articole senzaţionale, 
în cari se spunea cum spada lui Hencz a străpuns inima ne- 
putinciosului magnat, care a rămas mort pe teren. Mi-aduc 
aminte, cum cele mai de seamă gazete ungureşti aveau din 
acest prilej ieşiri violente împotriva acestui fel de reparație 
a onoarei şi cum în numele ideilor umanitare şi-ale civili- 
zației cereau o pedeapsă exemplară pentru un asemenea act 
de brutalitate medievală. N'a trecut multă vreme şi s'a în- 
trunit curtea cu jurați şi, se înțelege, n'a fost treabă mare 
toată pedeapsa: şase luni închisoare de stat. 

Despre domnul Hencz, ce să zicem? Sa dus acasă, 
s'a culcat frumuşel, s'a întors cu fața către părete şi a tras 
un pui de somn, care l-a reconfortat pe urma neînsemnatului 
incident. A doua zi şi-a pus redingota, jobenul şi, sclivisit, 
cu cărarea despărțită, cu garoafă roşie la butonieră sa pre- 
zentat la cameră, unde colegii i-au strâns mâna şi de sigur 
şi-au exprimat regretele, că „afacerea de onoare“ a avut un 
sfârşit aşa de trist. Şi-apoi s'a făcut procesul verbal, s'a is- 
călit de către martori şi s'a încheiat povestea. Nu mai tre- 

buie să spun, că valoarea politică a domnului Hencz a câș= 
tigat în mod enorm pe urma acestei aventuri trecătoare și 
cariera de deputat pe vecie în parlamentul ungar i-a fost în- 
temeiată. N'a avut nici o lipsă să se trudească cu discursu- 
rile, să consulte opere încâlcite de economie naţională și de 
Statistică. Era de-ajuns de-acu înainte să-și ia o poză mar- 
țială, să„şi încrunte sprâncenele, să scoată pieptul și să arunce 
o înjurătură deputaţilor naționaliști. Marea majoritate îl purta 
pe palme, îi sublinia cu aplauze înjurătura şi zîmbea fericită. 
Aşa l-a bătut norocul și sa aranjat pe toată viaţa. In curând, 
se poate întâmpla săsl vedem fişpan în cutare comitat cu 
majoritate de Slovaci sau Români, pe cari are să-i muștru- 
luiască de prăpădenie cu patriotismul... 


Cam în acelaș timp, când Hencz și-a reparat onoarea 
în acest mod norocos, un tînăr advocat român din Cluj, 
domnul Cassiu Maniu de asemeni a ajuns în conflict eu jus- 
tiţia ţării. E adevărat, că Domnia Sa n'a străpuns cu sabia, 
nici n'a omorît pe nimeni. 

Socotindusse dator să facă o mică reparației cinstei 
neamului său, care suferise insulte grosolane din partea 
presei ungurești, a trimis o scrisoare răposatului cântăreţ 
dela Nord, Björnson, aducându-i mulţumiri pentrucă geniul 
lui de desrobitor șisa muiat o clipă aripile în râul nostru de 
lacrimi, înfățișându-i câteva fragmente din povestea fără 
Sfârşit a suferințelor noastre. Va să zică, tot o crimă! Cam 
în acelaş timp s'a întrunit curtea cu juraţi din Cluj şi în 
Vreme ce spadasinul a fost osândit la şase luni, Maniu a fost 
răsplătit cu optsprezece, pentru scrisoarea către Björnson. 
Două crime, două pedepse! Unul a omorit şi păstrând anu- 
mite forme învechite s'a făcut vinovat de păcatul cel mai 
greu al conştiinţei omeneşti, celalalt şi„a aruncat pe câteva 
clipe la o parte durerile lni, ca să aştearnă pe hârtie amă- 
răciunea celor mulţi. Unu) crai de lumea mare, erou de baluri 
şi de bonton, celalalt un vizionar chinuit de problemele nea- 
mului, un fanatic iubitor al adevărului, croit din stofă de martir. 
Unul împins de egoismul strâmt, care isa fost jignit, celalalt 
devenind apărătorul mândriei rănite a unui neam. (Unul cu 

abilități de duelgiu, al doilea un spirit profund, robit de lu- 
mina Ştiinţei... Şi cât de uşor s'ar putea duce mai departe 
această judecată paralelă, pentru a scoate la iveală cu cât e 
mai mare crima lui Maniu şi cât de dreaptă a fost justiţia, 
cât de implacabilă în scrupulele ei, când i-a răpit cu două- 
sprezece luni mai mult din bucuriile libertăţii. 

Şi acum să încheiem povestea. 

Şi unul şi altul şi-a început pedeapsa. Rezultatul îl cu- 
noaștem. Domnul Maniu de un an şi mai bine îşi petrece 
zilele după zăbrele, în singurătatea jalnică care-i sapă sănă- 
tatea şi-i amărește viața. N'a fost nici vorbă să-i dea drumul, 
deşi nu de mult s'a serbat jubileul monarhului nostru, când 
se obişnuiesc asemeni acte de graţie împărătească. Va ră- 
mânea acolo până în sfârşit, zbuciumându-se singur, pe urma 
grozavului păcat ce a săvârşit. In vremea asta, omorîtorul 
lui Keglevich este propus Majestății Sale spre graţiare şi 
peste trei săptămâni i-se deschid porţile temniţei... 

Ce să mai lungim vorba? Aplicaţi aceste două măsuri 
de judecată şi de dreptate la Zoaze ramurile de viaţă şi ma- 
nifestare a poporului nostru, față cu neamul privilegiat al 
acestei țări şi veţi avea cel mai adevărat tablou al stărilor 
politice şi constituționale din Ungaria. 


Două morminte. 


Să însemnăm un fapt: Zilele acestea s'a hotărât în Bu- 
dapesta asupra proiectului pentru monumentul lui Ludovic 
Kossuth, care se va aşeza în fața parlamentului ungar. Săne 
oprim o clipă și să judecâm în linişte cele petrecute. 

Menirea unui monument e să înfăţişeze triumful unei 
idei. Din recunoaşterea posterităţii, din sentimentul de ve- 
nerație al miilor de suflete, artistul e chemat să întrupeze în 
bronz opera lui: simbolul unei idei. Ideea e puterea magică 
care sbuciumă sufletele celor mulți şi îndrumă cu îndemnu- 
rile ei tainice penelul ori dalta unui artist. lată de ce ridi- 
carea monumentului lui Kossuth însemnează triumiul unei 
idei, încorporarea în bronz a unui simbol. Şi care e ideia ce 
se desprinde din această biruință? Care e simbolul ce se 
va turna în bronz, vestind vremilor tărzii aducerea aminte ? 


Personalitatea istorică a genialului agitator maghiar e 
prea pronunțată, influenţa principiilor politice concrescute cu 
numele lui e atât de evidentă şi în zilele noastre, încât nue 
necesară o reconstruire. In conştiinţa publică a neamurilor 
din această țară trăieşte încă icoana lui Ludovic Kossuth. E 
vie încă amintirea oratorului aprins, a marelui tribun care a 
putut smulge conducerea neamului din mâna altora, a poli- 
ticianului care din principiile liberalismului echitabil al vremii 
lui dorea să creeze o platformă pentru interesele specifice 
maghiare. E recentă încă amintirea dictatorului îndrăzneţ 
care a organizat lupta împotriva dinastiei, a detronat această 
dinastie şi a sfârşit epopea jalnică cu îngroparea coroanei 
sfântului Şteian. E cunoscut îndărătnicul conspirator, care a 
cutrierat două continente, vestind cu multă putere ura împo- 
triva Austriei şi a casei habsburgice, ca mai pe urmă să-şi 
încheie pribegia în singurătatea mândră din primitoarea Italie, 

de unde îşi trimitea, din când în când, cuvântul demnităţii 
jignite. Şi ne-aducem cu toții aminte de ziua, când sicriul 
acestui moşneag a fost aşezat în ţintirimul din Budapesta, 
ca un semn de grațioasă iertare a nobilului Monarh față de 
supusul său răsvrătit şi ca o dovadă, că ideia ce a repre- 
zentat nu S'a stins din sufletul posterităţii. 


Un sentiment de frumoasă pietate aduce cu sine res- 
pectul faţă de bucuriile şi durerile deaproapelui. Bărbatul 
consacrat de conştiinţa publică a unui neam ca erou e privit 
şi de străini cu măsura cuviinţei şi cu respectul firesc trezit 
de orice învederare a înaltelor însuşiri omeneşti. De aceea 
orice trecător se va opri în fața monumentului lui Kossuth, 
cu toate că îşi va da seama de prăpastia care îl desparte de 
ideia turnată în bronzul măreț, va respecta totuş pe înflăcă- 
ratul apostol care s'a pătruns şi-a muncit călăuzit de cre- 
dința lui. 

Dar călătorul român oprit în fața acestui monument va 
tresări şi sub puterea altui gând... Işi va aduce aminte că 
departe, la umbra unui gorun, în liniştea unui sătuleț necăjit, 
la poala unui munte mai este un mormânt. Işi va aduce 
aminte, că măreţia unei idei e îngropată sub movila jalnică. 
Va sta cu sufletul sbuciumat, când se va apropia cu mintea 
de eroul tragediei al cărei simbol e mormântul din umbra 
stejarului. 

Şi, urzind mai departe firul gândurilor, va judeca călă- 
torul: „Și tu ai simţit fiorul sfânt al libertăţii șz inima ta a 
tresărit de îndemnurile cele mai curate ale vremii tale. Dar 
tu mai mauzoleu de marmură, nici statuie de bronz la groapa 
ta din Ţebea. Nici cunună nu-ți atârnă de cruce urmaşii. Cu- 
nuna o smulg jandarmii, iar obolul sărăciei noastre care ar 
vrea să te cinstească se trece la altă vistierie... Nici popi 
nu pot să-ţi facă parastase, nici cântecul tău nu poate ră- 
suna în umbra vechiului stejar. Şi dormi aşa singur acolo tu 
care eşti mai mult al tuturora: Avram lancu“... Şi tot mai 
clar se va desprinde în ochii privitorului simbolul acestor 
două morminte... Şi în vreme ce razele de soare vor cădea 
strălucitoare pe făptura mândră încremenită în bronz, călă- 

torul nostru se va gândi, că din gorunul lui Horia a mai 
căzut o frunză veştedă pe movila părăsită... 

Şi acest gând cu îndemnurile lui va călăuzi o viaţă 
întreagă sufletul privitorului... 


Două mentalități: Budapesta-București. 


S'a întâmplat în Arad, în ziua memorabilei „şezători“ a 
scriitorilor. leşeam dela banchet, unde însuflețirea de nespus 
a publicului ne-a dat o satisfacție atât de splendidă pentru 
răceala jignitoare a oamenilor dela ziarul „autorizat“, cari 
îndemnau lumea să rămâe acasă. La ieşire mi-a prins brațul 
unul dintre prietenii veniţi dela Bucureşti: 

— M'a cam obosit veselia asta, nu vii să ne plimbăm 
niţel ? Mai vedem încalte furnicarul ăsta ovreesc... 

Ne-am dus. Am luat-o domol înainte pe strada largă, 
Tăscolindu-ne impresiile... Amicul meu îmi vorbea cu căldură 
de entuziasmul lumei dela noi, eu îl ascultam potolit și mă 
gândeam la patimile mărunte, cari ne-au fost tulburat în ajun. 
Deodată, la un colț, unde se deschide o piață largă, vedem 
o adunare. Vreo câteva sute de oameni grămădiţi în jurul 
unui monument se agitau şi strigau sub fâlfăirea unei păduri 
«de steaguri ungurești. Dela tribună răsuna o voce cutropitoare, 
care îşi răsirângea tunetele pe toată întinderea vastă a pieții... 

Prietenul meu, vădit surprins de priveliştea neobişnuită, 
mi-a strâns braţul: Ştii, că-i interesant? N'am văzut niciodată 
o adunare ungurească, haida să ne ducem între ei... 

Ne-am apropiat tot mai mult, făcându-ne loc printre 
mobul care acoperea cu strigăte răguşite tiradele oratorului. 
Tovarăşul meu se uita în dreapta şi stânga, deslușind cu 
interes liniile acestor fizionomii ciudate. Găsindu-ne, în sfârşit, 
un colţ unde eram mai aproape de tribună, ne-am oprit şi 
dânsul se uita cu ochii mari la vorbitorul aprins. Vedeam că 
nu înțelege nimic, dar se trudeşte să aleagă rostul acestei 
vâltori de patimi, care răpește auditorul. Am stat aşa vreo 
zece minute, el cu atenţia încordată, eu cu un zîmbet trist 
pe buze. Când s'a isprăvit cuvântarea în slava de urale ale 
cismarilor cari fluturau steagurile şi chioteau cumplit, eu 
mi-am tras binişor de mânecă amicul și aşa cu încetul ne-am 
strecurat afară din vârtej. In curând, trecând la o răspântie, 
am ajuns într'o ulicioară dosnică şi liniştită. 

Mergeam aşa înainte, braţ la braţ, tăcuți şi duşi pe 
gânduri. 

Deodată, prietenul meu se opreşte locului, mişcând du- 
merit din cap: „Ei bine, frate, m'am convins. E atât de 
largă prăpastia între sufletul nostru şi cel unguresc, încât e 
imposibilă apropierea. Nu se poate. Ce are a face adunarea 
asta cu răcnetele ei înfiorătoare, deslănţuirile acestea de vio- 
lență turanică, ce au a face cu blândeţa contemplativă și 
visătoare a ţăranilor noştri ?... Cer și pământ. Ori şi câtă 
Vreme s'ar scurge, nu poate dura o punte peste prăpastia 
asta. Sântem alt aluat și pace. laca, eu rar înțelegeam ce 
spunea domnu’ dela tribună, dar cumpănind aşa melodia 
frazei cu ritmul ei ciudat, urmărind gesturile, modularea vocei, 
şi toate aşa rând pe rând, vedeam cât de straşnic de departe 
cade de felul nostru de-a fi. Nu ştiu cum aş zice, dar par'că 
Şi în cele mai subtile nuanţări ale mușchilor obrazului se 
poate desluşi îndrumarea misterioasă a unui spirit străin. Ce 
înfrățire miraculoasă trebuie să existe între nervura fină a 
pielei, între globulețele de sânge şi rostul specific al idiomului, 
ca din înrudirea lor să ne alegem cu fizionomiile atât de 
marcate ale neamurilor diferite?... Ei zău, nu-i glumă, mai 
băgat tu de seamă, cum Sa statornicit o gamă particulară 
pentru fiecare popor în expresia feții?... Altfel se încruntă un 
Francez, altfel un Neamţ şi altfel un Bulgar. laca, bunăoară, 
sprâncenele ungurești... De ce 1zi?...* 


M'am uitat adânc în ochii companionului meu analist şi 
i-am strâns mâna cu putere: „Cum să nu râd, dragă, sânt 
bizare, sânt cam de ocazie, combinaţiile astea... 

— Cum bizare? Nu găsești tu, căe o intimă legătură 
organică între sufletul specific al unui neam şi manifestările: 
lui externe de orice natură ?... 

— Cum nu? Dar vezi, mi se pare că duci prea de- 
parte teoria... In sfârşit mo cred potrivită pentru regiunile 
unde se întânesc mai multe elemente etnice, unde iniluenţa 
reciprocă naşte compromisuri diferite... 

— A — nu! — mă întrerupe dânsul. — Du-te în Elveţia 
de pildă, unde bilinquismul e la ordinea zilei. Şi-acolo poți 

alege până în cele mai mici amănunte aceste note particu- 
lare.... 

— Ştii ce, prietene, — i-am răspuns, — die Teorie ist 
grau; — în discuţia asta eu am un argument sdrobitor, un 
argument suveran. 

— Ce argument? 

— [aca ce argument... Ştii tu, cine era oratorul, acolo 
la tribună ?... 

— 29? 

— Stai binişor, nu te speria. Era Ştetan Pop, deputatul 
nostru, prin urmare... vezi teoria...“ 

Fireşte, că a rămas cam zăpăcit bietul om, nervos şi-a 
făcut morişcă cu degetele, a strâns buzele, a închis ochii o 
clipă şi, încredinţându-se, că i-am spus adevărul, şi-a reluat 
vorba, urmând mai potolit: „Ei vezi... cum înşală aparen- 
tele... Cât pe aci să te supăr. Ştiu ce simţitori sunteţi voi 
Ardelenii în dalde astea... Cum nu, cunosc din ziare pe 
domnul Pop şi waş vrea, — doamne fereşte, — să audă cum 
m'am păcălit... Nu Pau interesat, se vede, fleacurile noastre... 
dar îl ştiu un fervent apărător în camera din Budapesta... 
De sigur... dar, vezi, cum am zice, lăsând la o parte orice 
consideraţii de persoane... 

— „In principiu... 

— Da, în principiu... Imi susțin teoria... Dar să n'o mai 
lungim... Când vii la Bucureşti? Ne-am mutat acum la terasa 
Oteteleşanu... * 

Schimbând vorba am alunecat repede peste acest delicat 
intermezzo, la care mam mai gândit de atunci... 


* 


Li = 

Imi vine în minte acum părerea înjghebată pe repezeală 
de acest drumeţ, ai cărui ochi, deprinşi să vadă un mediu 
adevărat românesc, au fost atât de isbiţi de un tablou străin... 
De sigur, că în fondavea dreptate, când spunea de prăpastia 
dintre sufletele acestor două neamuri. Era mult adevăr şi în 
teoria ce formulase el în pripă asupra notei specifice, prin 
care se disting una de alia manifestările similare ale popoa- 
relor diferite. Doar tocmai din aceste note particulare se al- 

cătuiește zestrea sufletească a unui neam, cultura lui naţio- 
nală, cea mai Superioară rațiune de a fi, prin care se deose- 
beşte și se complectează în acelaş timp simionia universală 
a geniului omenesc... 

Judecând sub acest raport al culturii nafionale stările 
dela noi, trebuie să constatăm fenomene din cele mai întris- 
tătoare, cari au un rol hotăritor chiar şi în micile amănunte 
ale frământărilor noastre zilnice. Ce e doar toată sbuciumarea 
aceasta a noastră, un mănunchiu de scriitori exilați în atmo- 
sfera chinuitoare a unui spirit străin, ce e dacă nu o înlăn- 
tuire de tresăriri pătimaşe pentru a păstra neatins patrimo- 
niul unei culturi naţionale? In acest sens trebuie să fie jude- 
cată diferenţiarea mai nouă şi gruparea din jurul acestui ziar, 
care nu e decât mijlocul de expresie al acestor străduinţi. Nu 
e vorba aici de tendinţele vulgare ale unor ambiţii deşerte, 
ci de sbucnirea elementară a unui curent de simțire şi de 
idei, care e o manifestare organică a evoluţiei noastre şi-şi 
găseşte rădăcinile în solul sănătos al culturii naţ.onale ro- 
mâneşti. 

Educaţia, cu desăvârşire străină, de care s'au împărtăşit 
în şcolile maghiare cărturarii noştri, a dat naştere unei men- 
talităţi hibride, care explică în mare parte multele rătăciri de 
diferit ordin din viața noastră publică. De ce-am mai zugrăvi 
aici povestea tristă a unui suflet în pribegia lui dela căsuţa 
țărănească, de unde a pornit, până la parchetul lustruit pe 
care-şi plimbă astăzi rostul înstrăinat? Această creștere un- 
gurească cu spoiala ei a făcut din cărturarul nostru în cele 
mai multe cazuri un rob al obiceiurilor şi particularităților 
specifice sufletului unguresc. Pierzându-şi în școala străină 
moştenirea adusă de acasă, neavând putinţa de-a cunoaște 
nici cele ma! însemnate din însușirile înalte ale neamului său, 
în schimb însă îmbibându-se zilnic de duhul cutropitor al 
unei culturi fără nici o notă de înrudire, — acest desrădă- 
cinat ajunge în mod fatal la o mixtură de precepte intelec- 
tuale și morale unică în felul ei. Plecând la drum cu aseme- 
nea merinde, cum poţi aștepta să păstreze bietul călător 
o linie dreaptă? Dacă nu-l înghite valul, aruncându-l la 

fund, atunci rămâne aşa un rătăcitor fără cârmă, a căruł 
luntre şubredă e purtată la întâmplare după bătaia vântu- 
rilor. Urmăreşte-l în viață şi analizează-i toate afirmările dra- 
gostii lui de neam. Ai să vezi totdeauna nota silită, impusă 
a acestor atitudini voite. Nu stai în faţa unei romanităţi or- 
ganice, care purcede din fibrele ascunse ale sufletului româ- 
nesc, ci în fața unor silinţe cari tradează truda zadarnică a 
înstrăinatului. Fraza lui, gluma, gestul, citatele lui, cântecele 
ţi se vor părea toate că vin de undeva de departe, dintr'o 
lume străină şi necunoscută. El poate să fie un om cinstit, 
un om cum se cade, un sincer aderent al partidului pe care-l 
slujeşte cu credință, dar cu bagajul lui de sentimente şi de 
inteligență el are să devie pe toate cărările propagatorul in- 
conştient al culturii ungureşti şi cu el se plimbă pururea un 
mic petec de Budapestă care lasă urme... 

Numai când îți dai seama de ravagiile zilnice ale acestui 
duh străin, când întâlneşti oameni, cari îşi afirmă romanitatea 
lor cu mijloace ungureşti, numai atunci înţelegi adevărata 
primejdie şi grozava nedreptate a apăsării noastre politice. 

E i 


+ s 

Ca o reculegere târzie, ca o protestare împotriva ace- 
stor stări nesuferite, s'au ivit în sfârşiţ impulsuri tot mai pu- 
ternice, cari au început să abată spiritul public al generației 
mai noi de cărturari din această cale greşită. Cu deosebire 
deceniul din urmă a avut un roldecizător în plămădirea unui 
spirit nou, mai apropiat de trebuinţele noastre sufleteşti. 

„Orice observator al stărilor dela noi trebuie să con- 
state, că cei din urmă zece ani înseamnă o epocă importantă 
în evoluția noastră culturală. O mulţime de împrejurări au 
conlucrat în acest timp, ca rostul sufletesc al generaţiei mai 
nouă să se abată din ogaşa învechită a credințelor de demult 
Prin răsărirea unor personalităţi pe tărîmul literar şi ştiinţific 
în regat şi la noi, tineretul ce și a făcut educaţia în această 
perioadă a primit îndrumări schimbate, din cari şi-a croit o 
mentalitate aparte. Inflorirea literară excepţională a acestui 
deceniu, ivirea atâtor scriitori pe orizont, înfiinţarea de reviste 
aici şi dincolo, angajarea unor discuţii de interes comun, tre- 

cerea mai deasă a graniţei, toate astea şi multe altele au plă- 
mădit sufletul generației ce s'a format în aceste zile de sbu- 
cium rodnic, şi ne-au dat o icoană ale cărei conture mai fine, 
mai complicate, se deosebesc de imagina tradițională a căr- 
turarului ardelean. S'a dat în vremea asta o revoluţie intelec- 
tuală din care ne-am ales cu un „spor de pricepere“. Negre- 
şit, că fermentarea asta a modificat valori şi-a dărîmat altare. 
Pe ruinele diletantismului gol, care furnisa odinioară garni- 
seala „Familiei“ din Orade, — s'au ivit talente ce au smuls 
accente sincere de bucurie şi de durere din sufletul neamului. 
S'au înstăpânit convingeri literare întrupate din acest nou cu- 
rent de producţie schimbată. Ne-am ales cu o limbă mai cu- 
rată, care cucereşte tot mai mult. Astăzi adolescentul din 
clasa a şaptea dela gimnaziul din Blaj — scrie versuri de o 
formă impecabilă, ca şi liceanul din Ploiești, şi zâmbeşte cu 
bunăvoință pe urma cutărei rămăşiţe din nobila trudă a lui 
Țipariu. Pe terenul ştiinţific de asemenea s'a introdus mai 
multă disciplină şi severitate, ca în trecut. Cu un cuvânt, ge- 
neraţia acestei epoce a fost îndrumată spre orientări culturale 
superioare şi cu deosebire a fost mai apropiată de normele 
specifice ale unei culturi naţionale româneşti. E foarte firesc, 
că această schimbare a dat naştere unui spirit critic cu foarte 
legitime momente de criză. 

Tînărul crescut în această şcoală nouă va avea o frază 
literară rotunzită, dându-şi seama, că idealul naţional nu 
poate fi propagat într'o limbă execrabilă și cu lipsuri accen- 
tuate de cultură naţională. Dânsul va cere orientări de cul- 
tură generală conducătorilor săi, va întoarce cu silă capul în 
fața tiradelor bunului retorism din bătrâni, așteptând o cum- 
pănire reală a vieţii şi a împrejurărilor. 

Concepţia, cum am zice pur sentimentală-platonică, a 
datoriilor cătră neam, o va înlocui cu raționamentul rigid, 
care-şi găseşte temeiul în cifrele statistice. In pornirile lui va 
mai sacrifica din capitalul de ipocrizie, acumulată în mod 
fatal într'o vreme de apăsare politică şi socială. In judecăţile, 
cari privesc frământările interne, va îi deci mai răspicat, având 
în acelaş timp tresăriri mai dârze şi mai violente în faţa în- 

cercărilor duşmane de-a i-se desfiinţa patrimoniul sufletesc. 
Analizând deci capitalul intelectual al acestei epoce recente, 
vom desluși exigenfe culturale Superioare celor din trecut, 
constatând în acelaş timp şi un Spirit critic mai pronunțat, 
ale cărui preocupațiuni se desfăşoară cu deosebire în ca- 
drele necesităților tot mai evidente ale une! culturi na- 
fionale“. 


hd 
hd hd 


Acest curent susținut şi propagat în mod firesc de oa- 
menii, cari prin scrisul lor s'au putut apropia mai mu't de 
sufletul poporului din care fac parte, îşi găseşte de-un timp 
încoace expresia în coloanele ziarului „Tribuna“. Se înțelege, ca 
în lupta cea desfăşurat pentru modificarea unora din valorile 
curente, prin maniiestările sporadice de până acum, a ajuns 
să se ciocnească de multe ori cu formulele tradiționale, tre- 
zind astfel nemulțumiri. In acest chip sânt a se interpreta 
toate păşirile prin cari s'a solicitat aşa zisa „premenire“ 
despre care s'a vorbit mai des în ziarul „Tribuna“. Protesta- 
tile, uneori nervoase şi violente, ale acestui curent nou îm- 
potriva stărilor de până acum, îndrumarea spiritului public 
la noi spre această matcă a culturii naționale, — iată izvoa- 
rele din care se hrăneşte tendința de premenire. Nu e deci 
nicidecum vorba de-o revoltă de pretoriani împotriva „sta- 
tului major“, de-o vâltoare anarhică în contra „şefilor“, de-o 
pornire irespectuoasă pentru a necinsti bărbile albe, sau de 
smulgerea câtorva fotolii în areopagul nostru politic... 

Nu. Ci e manifestarea acestui spirit nou sub toate ra- 
porturile intelectuale ale vieţii noastre. Acest curent, odata 
înstăpânit în suflete, trebuia să ceară cuvânt şi nu poate fi 
înăbuşit prin nici o intoleranță. El trebue să-și facă cursul, 
pentru a-şi smulge mai târziu biruința. Oamenii cu tact ar 
trebui să-l aprecieze şi, în loc de a se pune împotriva lui, 
dând astfel dovadă, că n'au înțelegere pentru trebuințele vremii 
în care trăiesc, mai bucuros să se silească a prinde cât pot 
din îndrumările lui binefăcătoare. 

Rezumând deci în scurte cuvinte deosebirile oamenilor 
din generația mai nouă, grupaţi în jurul acestui ziar, de cre- 

dințele cari cu puţine excepţii îşi găsesc expresia în coloa- 
nele „autorizate“, vom vedea că în realitate aci se dă lupta 
între două curente de idei, pornite din două centre diametral 
opuse. (Fireşte, când vorbim de curente nu ne gândim la 
persoane singuratice, cari împinse de interes s'au ataşat ta- 
berei unde nu se potrivesc prin însăș firea lor). E lupta între 
cultura națională românească şi mentalitatea produsă de 
şcoala străină. Işi încrucişează deci puterile două lumi stră- 
ine: București şi Budapesta... 

Ce credeţi, pe partea cui va rămânea biruința? In cazul 
de față, noi ne mângăiem cu speranța, că e pe deplin justi- 
ficată învingerea celui dintâi... 


Politică săsească. 


E cunoscut drumul mai nou ce şi-a croit viaţa politică 
a bunilor noştri vecini Sași. Credincioşi proverbialei „cir- 
cumspecţii“ tradiţionale, ei au păstrat totdeauna un echilibru 
puțin scrupulos cu toate împrejurările politice. Urmând lo- 
zinca mercantilă „do ut des“, conducătorii lor politici ajunşi 
în parlament au servit de un vecinic „Kannonenfutter“ tuturor 
guvernelor, au sacrificat chestiuni de principii în schimbul 
unor mici căpătuieli, au tăcut şi au votat şi au isprăvit da- 
raveri. 

Firește, că această târguială îndelungă cu împrejurările, 
a sfărmat cu încetul ori ce legătură cu trecutul lor poiitic, a 
doborit tradiţii, a încătuşat îndemnuri sufleteşti cari nu se po- 
triveau cu balansa oportunitâţii momentului și au eliminat cu 
desăvârşire principiul demnităţii din viaţa lor politică. 

In relaţiile cu noi au fost de o curtenire care nu putea 
inspira nici când încrederea ce se cere soţilor de arme, iar 
în taină de sigur că nu şi-au dat silința să ne întindă vre- 
odată mână de ajutor. Doar ştim cu toţii ţinuta lor în viața 
comunală şi de comitat, ştim rolul trist ce-l au în mișcările 
electorale ale cercurilor cu populaţie mixtă. Cu încetul, în- 
spăimântați de progresele noastre economice, au luat atitu- 
dini tot mai ostile, iar astăzi prudenţa îi îndeamnă să se în- 
sinueze la guvern şi în publicistica lor să deie un caracter 
principiar necesităţii unei alianţe maghiaro-săseşti împotriva 
noastră. 

Fiind în ajunul proiectului pentru votul universal, îi ve- 
dem stăpâniţi de o mişcare îfebrilă pentru asigurarea spriji- 
nului de sus şi aceasta le impune să-și părăsească atitudinile 
de rezervă tradiţională. De sigur pe urma acestui proces su- 
fletesc s'a înfiripat şi articolul dlui deputat Rudolf Schuller, 
publicat zilele trecute în „Budap. Hirlap“. In acest articol dl 
Schuller mobilizează un arsenal frumușe!l de argumente și 

tot atâtea sofizme, pentru solicitarea unui sprijin al guvernu- 
lui împotriva Românilor. 

Arată cum Saşii cu „toate instinctele lor de viață“ slu- 
jesc lozinca tendinţelor actuale de guvernament şi demon- 
strează că întreg trecutul lor e o serie neîntreruptă de jertfe 
pentru fericirea patriei. „Serviendo consumimur“ exclamă cu 
oarecare duioşie di Schuller. Arată cu multă fineță cum gu- 
vernul în rezolvirea chestiunii naționalităților ar trebui să ţie 
seamă de împrejurările specifice ale poporului săsesc, să facă 
o deosebire şi să aprecieze situația excepțională a acestui 
neam. Dl Schuller găseşte, că evenimente ale viitorului pot 
trezi în poporul român şi sârb „aspirații contradictorii“ nu 
numai intereselor ci direct existenței statului ungar. 

Cu aceste şi alte argumente deopotrivă de juste caută 
să convingă cercurile maghiare de necesitatea alianţei a- 
mintite. 

E nostim de tot răspunsul ce primeşte dl Schuller pe 
urma frumoasei sale loialităţi patriotice. „Budapesti Hirlap*, 
recunoscând abilitatea condeiului dlui Schuller, cere Saşilor 
în loc de teorii să exercite patriatizmul activ, le pretinde să 
devie „deopotrivă de buni Maghiari ca Sași“. li roagă să 
calce pe urma Şvabilor şi îi povățuieşte frumuşel să se ma- 
ghiarizeze! Va să zică e puţină mulţămire în răsplata ce 
primeşte machiavelizmul dulceag al dlui Schuller. 

Noi ce să zicem la toate aceste? Mărturisim cu părere 
de rău, că în judecata noastră de astădată sântem mai 
aproape de poveţele organului maghiar, decât de argumen- 
tele dlui Schuller. N'am fi cătuş de puţin atinşi, dacă vecinii 
noştri ar merge cu supunerea până la ascultarea sfaturilor 
din „B. H.“ Şi de ce n'ar merge? In sfârşit, dacă urmaşii lui 
Ştefan Ludwig Roth şi-au împuţinat în aşa măsură scrupu- 
lele unei demnități naţionale, încât au strivit orice îndemn al 
vechilor tradiții sufletești, de ce mar împlini aceste sfaturi 
binevoitoare? Când un popor ajunge să fie călăuzit de un 
utilitarism îngust care nu mai ţine seamă decât de acapa- 
rarea unor favoruri materiale, când nu mai e capabil de nici 
o repulsiune în fața ori cărui atentat săvârşit împotriva fiinţii 

lui etnice, atunci acel popor se pare a nu mai avea deose- 
bite trebuințe sufletești de satisfăcut. Atunci, ne mai împli- 
nind nici o menire istorică, trebuie să piară. In asemeni îm- 
prejurări contopirea lui în alt neam e o necesitate, căci nu- 
mai primind botezul acestei contopiri, împrospătat cu nouă 
atribuţii sufleteşti şi cu îndemnuri premenite, — mai poate fi 
ferit de o complectă degenerare. 

Din punctul nostru de vedere această contopire ar fi un 
favor. Massele poporului nostru într'o asemenea situație ar fi 
puse în apropierea nemijlocită a unei ostilități răspicate, care 
ar trezi o mai îndărătnică rezistenţă şi ar îi ferite de influența 
dezastruoasă ce o poate exercita astăzi vecinătatea unui ele- 
ment înzestrat cu prea puţină demnitate repulsivă. lată de 
ce toate aceste târguieii nu ne inspiză temeri, nu ne tulbură 
şi nu ne pot trezi decât doar durerea unor sentimente de 
compătimire cari cuprind pe orcine în fața priveliştii ce-ţi 
oferă un proces de disoluție a unui neam pe care îl puteai 
socoti vrednic de o soarta mai bună. 

Nu avem deci nici un cuvânt de reprobare față de 
aceste tendințe de apropiere şi ne luăm cu toată liniştea ro- 
lul nostru de privitori, rămânând ca fiecare dintre noi să fie 
stăpânit de oarecare compătimire, în măsura virtuţilor sale 
evanghelice. 


Trei rânduri la gazetă... 


O veste laconică de trei rânduri s'a strecurat zilele 
aceste prin toate ziarele noastre. A fost cetită, puţin comen- 
tată şi uitată în grabă de cetitori. Se spunea în cele trei rân- 
duri, că mai mulţi publicişti de ai noştri, închişi la Seghedin, 
îşi petrec zilele uitaţi de toată lumea românească. Nici o 
aducere aminte, nici măcar mângăierea îmbărbătărilor prie- 
teneşti nu se trimite după zăbrelele unde îşi numără zilele 
chinuite câţiva din puținii noştri oameni cari au îndrăznit 'să 
coboare pe hârtie crâmpeie din amărăciunile noastre... O 
lume întreagă de mizerii îți deschid aceste trei rânduri, cari 
nu se mai ştiu. E lumea slăbiciunilor noastre, povestea jal- 
nică a sufletelor înfrânte.,. 

Covârşiţi de puterea unor întâmplări pe cari nu le pu- 
tem schimba, noi am ajuns să ne croim o judecată care 
caută împăcarea cu toate mizeriile vieţii. Zi de zi găsim o 
nouă formulă de împăciuire a suiletului, facem târg ruşinos 
cu toate neajunsurile prezentului şi nu ne mai Surprinde ni- 
mic. Fiecare zi ne aduce lovitura ei proaspătă şi fiecare lo- 
vitura trezeşte o nouă formulă detestabilă a adaptării. Şi uşa 
se părăginesc pe rând toate forţele noastre. Incepe să ne 
stăpânească cumințenia dureroasă a sufletelor îmbătrânite, 
care ne striveşte sbucnirile oricărui sentiment de repulsiune. 
Spiritul public prezintă tot mai multe note ale acestei obo- 
seli bătrâneşti. Se pare că ne dor încheieturile şi ne răscum= 
părăm chiar şi cu preţul demnităţii jigaite un locşor de 
odihnă pentru oasele slăbănoage. Ştiţi cum judecă orice 
moşneag oştenit: „Numai să mă lase pe mine în bună pace. 
Să nu mă încurce şi pe mine. Nu vreau să ştiu nimic, nu 
iscălesc nimic. Tot omul cu treaba lui. Şi dacă primesc un 
ghiont la colțul uliţei, sufăr şi trec înainte. Nu-mi prind min- 
tea cu nebunii. Am fost şi eu odată, ehei... Acum să mä ho- 
dinesc şi să-mi strâng bănişorii cu zece noduri“... Cunoaş- 
teți aceste frânturi de vorbe. Sânt smulse din fraza curentă 

a celor mai mulți „inteligenți“ de ai noştri, sânt justificarea 
acelei apatii care cucereşte pe zi ce merge... Şi zi de zi se 
închid aşa sufletele în mreaja unui egoism îngust şi destul 
de brutal şi cias de cias se înfiripă din aceste îndemnuri o 
anume concepție de viață cu logica ei particulară, un fel de 
filozofie cinică, brodată pe gama sufletească a vecinicului 
Thersit... 

Negreşii, că această perioadă de sbucium ne-a adus o 
dureroasă criză morală. Se sapă altarele vechi ale cinstei, se 
schimbă interpretarea tradiţională a datoriei cătră neam, se 
înlocuiesc și se modifică în conştiinţa publică valorile mo- 
rale. Şi întreagă această prefacere, cu desfăşurarea ei înceată 
şi sigură, merge în paguba noastră... 

Judecaţi câte am pierdut noi pe acest povârniş. Jude- 
caţi cum a degenerat o singură noțiune în această vreme de 
târguire îndelungă. Luaţi noțiunea martiriului, de pildă. Nu 
vă daţi seama, cum cel mai frumos sentiment de jertfă, 
avântul curat al altruismului s'a banalizat în ochii noştri? 
Nu ne mai surprinde, nu ne mai mişcă, nu ne mai face să 
tresărim nici acel sacrificiu, care e privit cu sfințenie la orice 
popor. Au fost de ajuns câțiva ani de amărăciune ca să ne 
arunce pe povârnişul acestei prăpăstii... 

Doar ne aducem aminte cu toții de trecutul apropiat. 
Era în altă matcă atunci judecata obştei. Ştiţi cum înainte 
cu zece-cincisprezece ani înțelegeam să ne facem datoria 
cătră martirii noştri! Câtă frunză verde, câte cântece, cât 
chiot de însufleţire când cu procesul memorandului la Cluj! 
Cum tresărea în izbucniri pătimaşe mândria rănită a unui 
popor. Cum cântau popii „doina lui Lucaciu“ şi cât sbucium 
nervos se desprindea din aria plângătoare a acestor rânduri 
de o naivitate curată. Cum se mişcau cetele largi ale țăra- 
nilor sub stăpânirea unui fior istoric şi cu câtă îndărătnicie 
mândră ne întreba cutare sătean: „Ce poruncesc domnii 
noştri 2“... Şi când s'au dus la temniţă, şi când s'au întors, 
câte flori au primit, câte lacrămi au stors martirii neamului... 

Au trecut zece ani de atunci: o clipă în viața unui 
popor, o picătură în ocean. Prigonirile n'au contenit, dimpo- 

trivă au prins putere. Şi au fost deajuns aceşti zece ani, ca 
în conştiinţa publică să se strivească un sentiment ce stâr- 
nea vifor în suflete. Mai avem şi astăzi martiri cu suflet tot 
atât de curat, dar nu mai avem nici flori, nici cântece pen- 
tru ei. 

Povestea martiriului s'a schimbat. E neasemănat mai 
tristă ca odinioară. In epoca noastră s'au înmulțit negustorii, 
judecata lor a ajuns biruitoare. Din această atmosferă de 
siârnărie măruntă se exilează avântul unui ideal. In hala de 
vânzare găseşti zarzavat şi cetesti reclame pe păreţi, dar 
nai ce căuta după slugitorii lui Apollo... Şi tot mai mult ne 
apropiem noi de acest prag ignobil. Ni-se înmulțesc sufletele 
de tarabă, ni-se înmulţesc îngrijitor. li vedem cum mișună 
sub ochii noştri acești oameni cari cumpără şi vând. Se în- 
vârtesc şi fac debuşeuri şi se întrec în ieftinătatea lor. Noi îi 
Ştim, îi vedem, îi tolerăm, îi ascultăm chiar și ne împrietenim 
pe rând cu judecata lor... Vedeţi cum se lărgește golul în 
jurul omului curat şi cum rămâne tot mai singur... 

Ştiţi cum vine martiriul zilelor noastre. Un om cinstit, 
revoltat de o nedreptate, a scris câteva şire la gazetă. A 
spus adevărul, care se cerea pe hârtie. Cuvântul lui n'a fost 
o părere izolată, ci credința firească a tuturora. I-s'a făcut 
proces. Ştiţi cum se face proces la noi. In fața acestui nea- 
juns omul rămâne surprins. Işi caută prietenii şi le povesteşte 
păţania lui. Prietenii însă nu sânt nici decum uimiţi. Dimpo- 
trivă, cutare mişcă dumerit din cap: „Da, ai perfectă drep- 
tate. Ai spus adevărul curat. Dar ştii părerea mea. Suaviter 
in modo. Mai multă prudenţă. Şi la urma urmei, de ce să 
mai scrii ? Tot nu poţi schimba nimic“... Altul, din colţul lui 
de cafenea unde îşi soarbe şvarțul cu o liniște imperturba- 
bilă, urmează mai departe firul: „Se înțelege, că ai făcut o 
prostie. De ce să te sbați şi să nu-ţi vezi de treabă? Acum 
poftim, o să-ţi deie un an. Te pomeneşti, că te mai scot şi 
din slujbă. Aşa sunteți voi idealiştii, voi tinerii cari vreți să 
scoateţi lumea din ţâțâni. Cu Apponyi te prinzi tu fărtate ?*. 
Şi râde din toată ventripotenţa lui acest om, care o viaţă în- 
treagă a încurcat lumea fără pic de ispravă. De acest râs 

nesuferit şi de zâmbetele celor din jur fuge bietul om cu 
necazul lui. Fuge acasă unde-l aşteaptă ochii plânşi ai ne- 
vestei. Trec zilele, vine terminul de proces. Omul nostru se 
duce, își spune dreptatea lui şi — e judecat la un an închi- 
soare. Vine acasă istovit şi cel dintâi care îl întâlneşte în 
drum îl primește cu întimpinarea din care poţi desluşi ironia 
lui subțire: „Nu ţi-am spus?*... Vine ziua plecării la închi- 
soare și osânditul pleacă. Pleacă uitat de toţi, părăsit de 
prietenii cari îşi dau seamă că e prea puţin prielnic priete- 
şugul cu un condamnat politic la noi... Se deschid porţile 
Seghedinului şi cele trei rânduri din ziare ne spun urmarea... 
Nici o aducere aminte, nici o mângăiene... 

Nu-i greu să-ți închipui acum gândurile acestui om 
ajuns după zăbrele. Iți poţi da seama pe ce carări apucă 
mintea lui. Gândiţi-vă la un întemnițat de al nostru în nop- 
tile lungi de toamnă, când se plimbă chinuit de însomnie 
prin chilia îngustă. A cetit cele trei rânduri din gazetă. In 
pacea Singurătăţii lui i-se înfiripă gândurile; „De luni de zile 
nu mi-au trimis un semn de viaţă. Doar nevasta îmi mai scrie 
rânduri de o jale, care mă tulbură. Cu banii o duc greu, greu 
de tot. Am făcut datorii şi nu ştiu cum o sa le plătesc... Pe 
semne tot avea dreptate ăl de spunea că trebuia să tac... 
Tot mai cuminte el“... 


Şi gândeşte-te cetitorule, care ai trecut cu atâta graba 
peste cele trei rânduri de gazetă, ca să întorci foaia la veş- 
tile „complicaţiilor din orient“, gândeşte-te că cu această ne- 
păsare ai înfrânt un suflet în năzuințele lui cele mai curate. 

Dela Seghedin se întoarce un om cuminţit, un om biruit 


Micile noastre garnizoane. 


Vor fi trei patru ani, nu mai mult, de când a aparut un 


roman în limba germană, care a stârnit destulă vâlvă în jurul 
lui, a fost comentat, cetit şi răspândit în mii de exemplare. 


Romanul, care purta titlul „Dintr'o mică garnizoană“, era 
interesant, fiindcă înfățişa un colţ de societate, în care încă nu 
pătrunsese mai adânc ochiul scrutător al scriitorului. Au- 
torul, un sublocotenent, povestea în peripeţiile acestui ro- 
man scene din viața militară dintro mică garnizoană, arun- 
cată întrun orăşel nemțesc la spatele lui Dumnezeu... Toate 
micile ambiţii şi vanităţi cari frământă o societate îngustă, 
toate erau puse la contribuţie. Un teatru de liliputani în care 
suflete cât purecii se agită, se războiesc între ele şi se ma- 
cină aşa o viață întreagă, fără nici un gând luminos, fără o 
licărire cât de sfioasă a unui ideal. In întreg furnicarul acesta 
de oameni, bine îmbrăcaţi şi cu lefuri potrivite, nu găseşti 
nici o preocupare de ordin superior: grandomania suverană 
a domnului colonel, grandeţa socrească a nevesti-sa, invidia 
înăcrită a maiorului, intrigile nesfârşite ale capitănesei, iată 
din ce se tes ițele acestei poveşti jalnice. Vai, ce atmosferă 
înbâcsită de întunerec, ce plictiseală sufocantă şi ce întreceri 
flecuroase în viaţa acestor păpuşi ale societăţii. Când ai 
aruncat cartea ţi-e greu capul de uluială, pieptul ţi-e dornic 
de aier ca după două ceasuri petrecute în ocnă, şi răsufli 
adânc din baierile inimii; bine cam ieşit la largul, slavă ţie 
Doamne ! 

Cartea asta tristă îmi vine în minte de câte ori citesc 
în ziare corespondențe în cari se desvălesc mizerii din mi- 
cile noastre garnizoane, din orăşelele în cari îşi duce viaţa 
câte-un mănunchiu de surtucari de-ai noştri. Câte frecări de 
ambiţii mici, ce încrucişări de patimi şi mai ales ce certuri 
în aceste microcosmuri. Cum se desfac în partide, cum îşi 
dispută întâietatea, cum îşi sapă groapa, cum tac bănci po- 
trivnice pe spatele bieţilor ţărani, cum se denunță reciproc 

popa şi dascălul, cum poartă vorbe doamna notărăşiță, cum 
scot limba copiii medicului de plasă după spatele avocatului... 
Sânt fără hotar aceste mizerii cari pun stavilă consolidării 
noastre sociale şi ne aruncă pradă hărţuielilor sterpe. Cetiţi 
ziarele noastre, cari toate, alături de rubrici ca „criza poli- 
tică“ sau „tulburările din Balcani“, au mai introdus de luni 
de zile o nouă rubrică permanentă: „Stările din Făgăraş“. 
Pe coloane întregi, cu urmări în serii de numere, cu docu- 
mente, cu o împărţire arhitecturală a materialului, cu sfor- 
țări de minte şi subtilități de stil, cu o straşnică echilibristică 
de argumente se ceartă doi domni din Făgăraş. Caută să se 
Tăpuie unul pe altul, care pe care. Abia a isprăvit domnul 
Şenchea, începe domnul Şerban, şi întors. Şi când, după 
ce-ai trecut cu ochii peste interminabilele serii de acuze şi 
graţiosități împrumutate, stai şi te întrebi liniştit: adică ce 
vor oamenii ăştia de caută să-şi facă apa unul altuia, atunci 
bagi de seamă că ei nu vor nimic. Că se ceartă, fiindcă se 
ceartă. Nu-i îndemnul unor năzuinţi superioare în aceste războiri 
acerbe, ci e frământarea fără nici o roadă a unor oameni cari 
nu se pot suferi. Se înțelege că, potrivit datinei, amândoi be- 
ligeranţii îşi au acasă tabăra lor, fiecare cu stat major, cu 
căpetenii, cu ostaşi şi cu tot aranjamentul de bătaie. Fiecare 
tabără cu rânduiala şi cu disciplina ei. Tot omul la postul 
lui stă şi pândeşte. Cum a ridicat capul unul de dincolo, îl 
trăzneşte adversarul vigilent. Nici nu mai e nevoie să se 
spuie, că au şi două gazete, cari odată pe săptămâna îşi spun 
buchile, ca două cumetre certate, ce-şi descarcă paraponul 
în toată Dumineca la ieşitul din biserică. 

Şi ca în Făgăraş, mai prin toate părţile. Te cuprinde 
mila de destrămarea pe care o prop :gă oamenii noştri. Doar 
cum la Făgăraş vre-o treizeci de familii împărţite în două 
tabere duc război, aşa se rup cu dinţii şi în alte locuri. Şi 
aşa Suntem puţini şi subțirei, săracii de noi, dar astfel îm- 
părţiţi, ca făina orbilor, încalte ne încalecă străinii mai uşor. 
La Făgăraş echilibrul îişpanului, în acest comitat cu cea mai 
covârşitoare majoritate românească, e susținut de bătăliile 
astea, şi tot aşa e şi pe la alţii. Nu ne putem închega o soli- 

daritate a voinței, nu ne putem frânge îndemnurile unor mici 
ambiţii deşerte de dragul unei idei, nu ne putem înșirui alături 
în aceiaş linie de bătaie cu sufletele robite de razele aceluiaş 
ideal. Trebuie să ne dăm în spectacol, să ne cheltuim bruma 
de forțe în îlecării mărunte, cari închid mintea într'o pers- 
pectivă îngustă şi îngrădesc sufletele în pornirile unui egoism 
care dobitoceşte. Şi câte lucruri bune nu s'ar putea face, dacă 
sar mai domestici puţin aceste năravuri, dacă cutare co- 
coană şi-ar mai înfrâna capriciile şi cutare domn avocat s'ar 
mai potoli... Cum ar mai răsări câte-o modestă acţiure de 
apărare naţională pe alocurea, cum ar mai părăsi teascurile 
tiparului câte-o broşurică de îndrumare a mulțimei, cum ni 
s'ar înviora țăranii în faţa acestor pășiri unitare, cum ar mă- 
tura o mulţime de secături străine această înfrățire generală 
a unor elemente destul de sănătoase și de capabile. Da, ne- 
greşit, sar schimba multe, dacă domnii Şerban și Şenchea 
la Făgăraş, şi altii în alte părţi şi-ar întinde mâna de frăţie... 


Dar se vede, că nu vor. Se vede, că svârcolirea asta de 
soboli e o lege jalnică, care supune societățile cu o cultură 
improvizată. E ceva din desechilibrul moral pe care îl pro- 
voacă salturile prea repezi dintr'o categorie socială într'alta. 
E prea mare drumul, e prea largă curba pe care trebuie s'o 
descrie sufletul unui om în trecerea lui din opinci în ghete 
de lac. La astfel de drumuri mari nu resistă uşor firile mai 
plăpânde. Ori, poate, e o fărămitură de moștenire tristă din 
zestrea sufletească a descendențţei noastre latine... Cine ştie ?... 


In ori-ce caz trebuie să-i mai punem capăt, căci altfel 
ne părăginim toată puterea de a merge înainte. Presa ar fi 
cea mai chemată să înceapă această prefacere necesară. Să-i 
dăm de-acum înainte, iubiţi confraţi, un mai mare rol coșului de 
redacţie. Să aruncăm în adâncimea lui implacabilă toate hâr- 
tiile cari ne vestesc aceste batrachomiomachii... Să le răspun- 
dem la poşta redacţiei, scurt şi apăsat, în două vorbe: „ve- 
deţi-vă de treabă, oameni buni, că ne prăpădesc Ungurii !...“. 
Aşa cu încetul se vor curma, poate, frecările astea fără nici 
un folos, s'or stinge ca flacăra în lipsă de aier. 

Și trebue neaparat să se înceapă apropierea mare. Atmo- 
siera e încărcată de nemulțumire, pe culmi se ivesc focuri 
<ari prevestesc războiul. Intr'o zi se va da alarma şi micile 
noastre garnizoane vor trebui să se închege într'o oaste dis- 
ciplinată, 


Thaiia noastră. 


Incă o adunare culturală ne-au dat zilele din urmă. In 
numele Thaliei s'au întrunit de astădată fruntașii noştri. Şi 
vreme de două zile a fost mişcare, a fost sărbătoare în ora- 
şul istoric Alba-Iulia. Se'nţelege, că nici aici na dat greş 
vechiul și bunul tipic al adunărilor noastre culturale. Cetiţi 
rapoartele din ziare şi veţi vedea pomelnicul tradiţional. A 
fost „seară de cunoştinţă“, au fost şedinţe cu comisiuni de 
verificare, de censurare, cu lamuriri de socoteli şi numere, 
cu listă de membri, a fost banchet cu mâncări bunişoare şi 
cu toaste însufleţite, a fost concert, teatru de diletanți — şi 
vreme de două zile a cântat „țarina dela Abrud“ taraful 
vestitului Ghiuţu din munţi. Ei — a fost bine, a fost frumos 
şi s'a mai descreţit puţintel fruntea oamenilor. S'au mai în- 
tâlnit prietini vechi, s'au legat cunoştinţe noi şi s'a veselit 
tineretul dornic de viaţă... Şi afurisitul de Ghiuţ cu arcuşul 
lui meşter desluşea atâta patimă din doinele strămoşeşti... 
Cum zic toate bune... Dar, vorba, cu Thalia ce s'a alese Să 
fim drepți: am rămas tot în ogaşa veche. Biata muză, dacă 
s'ar fi coborit între noi, ar fi fost probabil cea mai neglijată 
între cocoane. Sărmana Thalie, nimeni nu i-a purtat de grijă... 
Să fim iertați, dacă vom încerca noi o reparație postumă... 

De sigur, că nu ne vor trebui multe argumente, ca să 
aratăm importanţa teatrului la noi. N'avem decât să privim 
în tabăra contrară. Guvernul din Budapesta înțelege prea 
bine însemnătatea culturală a acestei instituțiuni şi susține 
cu subvenții uriaşe teatre în toate centrele noastre. Aici se 
propagă zi de zi cultura Ssfreină care ne sapă sufletul pe 
nesimţite. Şi, să nu ne adormim cu vorbe: influența acestei 
culturi străine, care e mai primejdioasă ca orice regim de te- 
roare politică, noi o vedem cum cucereşte treptat societatea 
românească. Din şcolile ungureşti, din studiul limbei şi lite- 
raturii maghiare, din teatrul dela Budapesta, tinerii noştri se 
aleg cu coruperea mentalități lor româneşti. Fireşte că 

nu-şi vor renega neamul pe urma acestei educații străine 
care i-a chinuit şi i-a trecut din lovitură în lovitură. Dimpo- 
trivă în cei mai mulți se va zămisli probabil un puternic 
sentiment de revoltă pururi trează, care o să-i lege de aspi- 
rațiile noastre... Şi vor veni cu noi, ne vor da inima şi ne 
vor da votul acești oameni. Dar ce păcat, că bieții noștri 
tovarăşi de luptă poartă toată viaţa lor jugul unei culturi 
străine, care le povățuieşte sufletul. 

Sărmanii băieţi de ţărani aruncaţi din liniştea unui să- 
tuleț în largul lumii, cum n'ar rămânea biruiţi în vâltoarea 
civilizaţiei ?... Cum nu s'ar spulbera moştenirea lor de acasă, 
când un duh străin şi-a pus în mişcare meşteşugita lui reţea 
de paiangen? De sigur, că rămâne învins în această luptă 
inegală acest ţăran purtat prin şcoli. Intors din nou în mij- 
locul celor cari lau trimis, omul nostru va fi, inconştient, o 
Viaţă întreagă solul unei culturi streine. Va trăi întrun con- 
tinuu, ciudat şi tragic paradox. Va fi poate șeful mişcării po- 
litice româneşti dintr'un colț de ţară, se va sbuciuma zile şi 
nopţi sub povara nedreptăţilor politice, va avea deslănţuiri 
pătimaşe de ură împotriva asupritorilor, dar în acelaş timp: 
argumentele lui şi le va culege din cărţi ungurești, el va ceti 
la cafea foiletonul din „Budapesti Hirlap“, va fredona în 
plimbările lui singuratece niscai cântece de pe pustă şi — ca 
ironia să fie complectă — întrun moment de supremă in- 
dignare va arunca o tipică înjurătură ungurească cutărui re- 
prezentant prea sgomotos al trufiei turanice. Și mai decât 
să-l urmăreşti, în totdeauna poți desluşi rostul straniu și bi- 
zar al acestui om. Ascultă-l în cuvântarea lui în care reven- 
dică drepturi pe seama poporului nostru obidit... El vorbeşte 
de suferinţele neamului românesc din care s'a ridicat, el îşi 
spune amărăciunea în limbă pistriţă însă românească, cu toate 
astea gestul, mişcarea şi felul de judecată ale acestui luptă- 
tor sânt străine. El se încruntă ungureşte, el strigă şi gesti- 
culează ca cetăţenii dela Salonta-mare, el îşi înmlădie glasul 
într'o dulcegărie străină și când degetul lui se ridică ame- 
nințător prevestind furtuna răsbunării, tu privitorul desluşeşti 
involuntar conturele cutărui Barabás Bela, sau alt corifeu al 

oratoriei specifice maghiare... Şi aşa mai departe — pas de 
pas se urzeşte o viaţă întreagă nenorocitul pardox: un om 
care își afirmă romanitatea cu mijloace sufletești maghiare. 

Un instrument din cele mai sigure cu care lucrează apa- 
fatul destul de complicat al culturii străine cste şi teatrul. 
Guvernul s'a îngrijit să fie în ori care centru de provincie 
teatru unguresc. Alături de piesele traduse din repertoriul 
străin se dau bucăţi smulse din sufletul unguresc. Fireşte, la 
aceste reprezentații asistă o mulţime din cărturarii noștri. 
Unii se duc din îndemnul educaţiei de care am amintit, alţii 
împinşi de dragostea firească de teatru. Şi acum rezultatul 
fatal care nu lipsește nici când? I! ştim cu toţii când auzim, 
trecând pe la fereastra unui prietin, o arie din „/drzos vitéz“ 
care face deliciile domnişoarei în exerciţiile de pian, ori tre- 
sărim nervoşi când cutare tânăr de-al nostru plescăie din de- 
gete, pleacă capul pe umăr şi începe cu vitejie: „En vagyok 
a falu roszsza egyediil“... Il Ştim cu toţii şi rămânem duși 
pe gânduri ca în fața unei nenorociri. 

Ne dăm seama de primejdia care ne ameninţă şi, în 
credinţa că am găsit un remediu de mântuire, ne dedăm Ja 
straşnice naivităţi. Ne zicem aşa: Fac Ungurii teatru, — 
facem şi noi. — Şi pacostea e gata. Se pun oamenii noştri 
pe lucru. Işi aleg o piesă, de obicei fără nici o pricepere. 
Se împart rolurile şi cel care face acest lucru trebuie să dis- 
pună de rare abilități diplomatice. Să nu-şi găsească pier- 
zarea jignind pe fata domnului advocat, care în nici un caz 
nar putea primi un rol disgraţios. Și pe urmă ține-te de re- 
petiţii, de complicaţii. După îndelungate pregătiri, într'o zi 
de praznic, când e aniversarea unui eveniment de însemnă- 
tate naţională, îţi îmbraci haina de sărbătoare și porneşti la 
teatru. Te aşezi în scaunul tău împrejmuit de fruntaşi, oa- 
meni de seamă veniţi din toate părţile. Se ridică cortina 
şi...2 Ce să mai spun? Vreme de trei ceasuri ești silit să 
compătimeşti pe cele zece ființe naive cari intră şi ies, vor- 
besc încet sau strigă şi nu ştiu ce să facă cu mânile. Se 
înțelege, că te plictiseşte straşnic junele amorez care îşi spune 
tirada dând vitejeşte din cap și cerşeşte dragoste într'un dia- 

pazon grozav de ridicat, El bietul e candidat de advocat şi 
ma fost la teatru în Cluj decât de patru ori. Mai bine nu-i 
dă mâna. Şi de sigur, că vei întoarce capul când domni- 
şoara ruşinoasă va pune bărbia în piept şi va spune cu ochii 
în pământ, tărăgănându-şi vorbele cântate: „Te iubesc Ni- 
colae!“... Negreşit, că închizând ochii, mintea te va purta 
atunci fără voie la primadonă teatrului unguresc din repre- 
zentaţia de alaltăseară şi-o vei găsi cu şic și de un irepro- 
şabil talent. Şi din paralela ce-o faci în pripă, tu cu toată 
dragostea ta de neam, ieşi biruit. Rămâi cu conştiinţa unei 
inferiorități umilitoare. Vei strânge mâna fetei care va veni 
la tine rumenă de sfială: „Ai fost bine, domnişoară. Aijucat 
ca un înger“... Dar în sufletul tău va încolți amărăciunea: 
Când ne va scăpa Dumnezeu de acest ridicol diletantism ?... 

Să fim sinceri, diletantismul acesta în teatru e în cele 
mai multe cazuri o adevărată nenorocire, căci sânt prea pu- 
tini diletanţi de ta ent. Şi cum vom putea noi strivi influența 
culturii maghiare propagate de teatrul unguresc? Prin dile- 
tentism desigur nu. Artei trebuie să-i opui artă! Trebuie forță 
care pune în mișcare fibrele sufletului şi săvârşeşte opera mare 
a prefacerii. Bunăvoința, ca criteriu de judecată în prestaţiu- 
nile cu rost artistic ware ce căuta. Arta îşi smulge biruin- 
tele şi trebuie să te proşterni în faţa ei. De aceea artă ne 
trebuie şi nouă, pentru că reprezentațiile de diletanţi nu mai 
pot satisface exigenţele noastre. 


Acesta e un adevăr ştiut de toţi, aproape banal. Am fi 
deci în drept să credem, că nici fruntașii din comitetul socie- 
tății pentru teatru nu nesocotesc îndrumările acestui adevăr. 
Dar se pare că ne înşelăm. Căci şi în acest an la adunarea 
generală ni s'a vorbit de toate, numai de teatru nu S'a vorbit 
de „plan de acţiune“ care leagă pe zece ani, S'a vorbit de 
subcomitete şi „filiale“, ni s'a înfăţişat o epopeie de cifre, dar 
nu S'au luat măsuri, ca să ni se deie măcar speranța depăr- 
tată a unei trupe de teatru românesc. Un tînăr artist de ta- 
lent, crescut cu ajutorul societăţii, a fost iăsat în plata Dom- 
nului, în loc să fie angajat în serviciile acestei societăți. 

— Şi de ce starea asta jalnică? veţi întreba. 

— Nu sunt bani — răspunde comitetul... Se înţelege, că o 
jumătate de milion nu poate face minuni, dar e tot atât de 
adevărat, că o mică trupă de şase actori s'ar putea susține 
din procentele acestei sume... Comitetul însă, care după neîn- 
țelegerea regretabilă cu Z. Bârsan a putut învăţa din activi- 
tatea acestui artist, comitetul a susţinut, anul trecut, rei tineri 
cari învaţă canto, uitând că opera e un stadiu mai avansat al 
artei dramatice cu care la noi nu prea avem ce căuta. In 
schimb nici o bursă pentru a ne îngriji de actori. Așa a fost 
în trecut, aşa a ramas şi acum. 

Să sperăm însă că lucruri!e se vor schimba. In fruntea 
societății e astăzi d. Dr. I. Mihu, un Spirit distins şi luminat, 
care poate aprecia trebuințele noastre. Dela dânsul așteptăm 
o îndrumare mai luminoasă în viitor, pentru realizarea unei 
necesități care nu se mai poate amâna. E timpul suprem, ca 
ide'a teatrului nostru să se desfaca din proectele îngropate în 
mormanul proceselor verbale, căci dimpotrivă ne copleşeşte 
cu totul cultura streină, cu care împrieteniţi odată, nu ne mai 
mântueşte nici o putere, nici chiar tradiționalul nostru tiran: 
Maiestatea Sa Protocolul... 


il 


De vorbă cu un străin. 


Incă un prilej de-a deschide o portiţă în sufletul nostru. 
Să nu luăm un lucru mare, să nu ne gândim la vre-o insta- 
lare, sau la cutare sfințire de biserică. La astfel de ocazii e 
mai complicată cercetarea, căci în svonul de clopote sufletut 
se înfăşură ca într'un giulgiu şi îndemnurile adevărate se pot 
pitula binişor după pistrițul paravan de vorbe al unui toast. 
Să smulgem de astădată din întâmplările curente. Aceste 
fapte zilnice, oricât de neînsemnate ar părea, au mai multă 
putere de-a zugrăvi realitatea vieţii noastre. 

In legătură cu politicoasa primire, de care a fost îm- 
părtăşit zilele trecute aici în orașul nostru cunoscutul in- 
divid Siegescu, vom spune câteva cuvinte. Vom căuta să 
aşezăm pe hârtie o serie de reflecţii din o convorbire cu un 
amic al nostru, străin de această ţară, care a avut nenorocul 
să se oprească aici tocmai în zilele când individul făcea in- 
specţia seminarului „Andreian“ şi se plimba triumfător în faţa 
noastră întovărăşit de-o suită respectabilă. 

s 

„Amicul meu!, începe vorba distinsul oaspe, — când 
coboară cineva aici în mijlocul vostru, vă vede cu totul în 
alte culori. Stând departe, cunoscându-vă din auzite și din 
cetirea ori cât de asiduă a ziarelor voastre, omul își făurește 
o icoană pe care 0 cercetare mai amănunţită ţi-o arată în- 
duşmănită cu realitatea. lată un exemplu: Depărtarea îți dă 
iluzia unei frumoase păşiri unitare a poporului vostru în lupta 
lui de apărare națională. Eram obişnuiţi să vedem în miş- 
carea voastră puternicile svâcniri de forţă latentă ale unui 
neam, care aşteaptă şi crede în viitor. Idealismul, care stă- 
pânea păşirea masselor la atâtea prilejuri, ne trezea speran- 
tele cele mai bune. Spunând adevărul, chiar şi tipul cărtu- 
rarului ardelean, cu toate greșurile și lipsurile lui firești, ne 
inspira simpatie, încredere și mult respect pentru curăţenia 
mânilor şi a inimii cu care înfrângea şi loviturile şi ispitele 

unui regim politic duşman. Era aproape legendar sentimentul 
de mândrie patriarhală cu care cărturărimea voastră săracă 
strivea sub disprețul ei secăturile în slujba guvernului. Ştiam 
că există câţiva indivizi, cari fac frumosul tuturor guvernelor, 
dar îi socotiam o pecingine trecătoare pe un corp sănătos 
şi eram pe deplin liniştiţi când culegeam sentimentul public 
din ziarele voastre în cari orice „coadă de topor“ — cum 
se spunea acolo întrun limbaj aspru dela munte, — era 
aruncată oprobriului celor mulţi. Tocmai în această izolare a 
cărturărimii voastre, în această groază de orice legătură cu 
„guvernul“ urgisit, găseam noi tăria voastră. Această cre- 
dinţă era singura noastră mângăiere şi mai deunăzi când cu 
înfrângerea dela Oraviţa. Ştiam atât, că ministrul a mai tras 
de păr din obscuritate o creatură dornică de căpătuială, că 
numărul transfugilor s'a mai înmulțit cu unul. Dar ceteam 
Ziarele voastre, desluşeam deacolo îfulgerele de dispreț cu 
care era desființat acest aventurier și eram pe deplin con- 
vinşi de ascendentul moral al celor biruiți. Ne dam seama, 
că înfrângerea unei oștiri cu moralul ridicat e preludiul unei 
biruințe. Şi mişcam nepăsători din umeri: „Câţi Siegeşti de 
ăştia nu se găsesc în camera de vechituri a politicei un- 
gureşti !“. 

. „Acum, că sânt în mijlocul vostru și vă văd la voi 
acasă, se cam schimbă lucrurile. Incep acum să înțeleg pu- 
terea de nobilitare a formelor pe care o are distanța. Căci, 
priviţi din apropiere, îmi apăreţi cu totul altfel. Stau şi mă 
gândesc de unde să aleg oroarea proverbială a „inteligenţei“ 
voastre față cu uneltele guvernului, atitudiniie foarte fireşti 
de repulsiune şi dispreţ în faţa reprezentanţilor unui regim 
politic care ţinteşte la nimicirea voastră. Cum zic, stau şi mă 
uit împrejur şi rămân buimăcit, aproape consternat de des- 
amăgirea urîtă, care mă încearcă. Căci iată-l, amicul meu, 
iată-l de pildă pe acest Siegescu venit aici la voi acasă. E 
acel Siegescu care mai dăunăzi a sfidat întreagă opinia pu- 
blică a neamului şi a făcut să tresară mănia şi ruşinea în 
toate sufletele cinstite... E acel Siegescu, care cu ajutorul ba- 
ionetelor a spulberat o moştenire curată, moştenirea unui 

mort cu suflet de aposto!, cum a fost Brediceanu al vostru. 
Și iată-l pe acest Siegescu, pe care Vaţi batjocorit zilnic îna- 
inte și după masă, l-aţi pisat şi l-aţi dat gata în cuvântări şi 
la gazetă, iată-l venind în mijlocul vostru la câteva luni du- 
păce a lovit atât de amarnic cu copita mândria voastră. Nici 
nu cred, în aşa scurtă vreme, să se îi putut vindeca şalele 
bieţilor voştri ţărani-alegători, cari v'au urmat povața şi 
V'au dat votul schingiuiţi și bătuţi, şi iată-l straşnicul biruitor, 
a şi coborit între voi, aici în Sibiiu, cum S'ar zice în centrul 
vostru de căpetenie... A venit aci să vă ia la întrebări în nu- 
mele ministrului Apponyi, să vă muştruluiască băeţii pe un- 
gurește, să deie îndrumări profesorilor și săi-se pară că trag 
uşile şi ferestrele în venerabilul edificiu al seminarului lui Şa- 
guna... lată-l gras, rotund, cu zîmbetul larg de om ajuns, 
cum se leagănă printre voi, cum tuşește, cum semncruntă din 
sprâncene şi face pe grozavul vădindu-şi la tot pasul „ma- 
gnificenţa“, acest domn... Siegescu... Şi toate astea aici la 
voi, în Sibiiu, aici în „centru“ cum spuneți voi... Ei, şi ce fa- 
ceți voi? Il măsuraţi cu privirea îngheţată a mândriei voas- 
tre revoltate ? Il priviți măcar odată aşa, între ochi, cu cău- 
tătura de „ţine-minte“ a ţăranului nostru sătul pânăn gât, 
căutătură care ar avea darul de a neliniști binişor somnul de 
după masă al „llustrității Sale“ ?... Ori i-sau spus întrun 
colţ, aşa la o parte, măcar, vorbe compănite de scârbă po- 
litică: „lan ascultă, domnul meu, nu te grozăvi şi nu tuşi, şi 
nu mai râde cu bunăvoința asta guturală, fiindcă — între 
noi rămâie vorba — dumneata eşti o secătură!“... In sfârşit, 
s'a manifestat întrun fel oare-care sentimentul vostru de 
tradițional dispreţ, în faţa acestei tagme de sicofanţi mărunți ?... 
La dreptul vorbind mi-e c'am ruşine de răspunsul pe care 
trebuie să mi-l dau. Căci, pentru Dumnezeu, e curat ridicolă 
mascarada asta de plecăciune, cu care-l purtaţi pe palme pe 
acest nenorocit. Ce nu i-aţi făcut, vă rog, d-voastră, cari de 
altfel — nu-i aşa? — nu numărați între pasiunile de frunte şi 
o ospitalitate excesivă? Oameni în toată firea, i-ați deschis 
uşile, l-aţi poitit înainte, l-aţi cinstit cu vin vechiu, i-aţi ţinut 
dulce tovărăşie în plimbări și l-aţi dus oaspe la masă la 

metropolitul... Va să zică, asta e proverbiala îndărătnicie a 
„inteligenţei“ voastre, curăţenia unor moravuri de idealişti 
implacabili ?...* 

Imi spui de îndatoririle de politet? — reluă firul în- 
şelatul nostru amic. — Dar, rogu-te, politeţa este o minciună 
convenţională a raporturilor normale întie oameni. Dar aici 
la voi nu sânt raporturi normale. Aici e bătaie pe toată linia, 
aici e luptă care nici nu îngăduie, nici nu scuză astfel de 
fleazuri. Şi să fim sinceri; de când v'aţi găsit voi tocinai aşa 
supțiri, aşa politicoși ? Mai de mult, cu toată încetăţenirea for- 
melor nemţești, vă ştiam mai greoi, mai puţin abili în me- 
najarea oaspeţilor. Dimpotrivă, unii oameni distinși ai noştri 
de peste graniţă ni se cam plângeau de primirea puţin ră- 
coroasă ce li s'a făcut aici şi s'au întors acasă mai încântați 
de alte calităţi ale voastre, decât de cele de amifitrioni. Şi 
acum, deodată, aceste îngrijitoare accese de politeță?... Să 
fiu iertat, dar mi se pare, ca aici e mai de grabă politic... 
decât polifeză... Credinţa mea e, că avem de a face cu un 
nou moment de rău plasata şiretenie provincială, cu care ne-aţi 
cam obişnuit în timpul din urmă. Va ziceţi probabil aşa: 
„Sa-l încălzim pe Siegescu, să închidem ochii, să ne dăm 
plainici, până-l duce dracul de pe capul nostru! Aşa îndulcit 
Va îi mai domol când raporteaza ministrului“.... Câtă nai- 
vitate în această concepție a voastră de politicianism dela 
țară!... Doar orice abonat al ziarului „Budapesti Hirlap“ vă 
poate convinge — dacă n'ați învăţat nimic, din trecutul de 
atâtea decenii al guvernelor maghiare, — că toate tendințele 
agresive ale acestei politici de cutropire pornesc dintr'un 
bine determinat sistem de guvernământ, care poate îi în în- 
/regul lui desființat la un moment oare-care, prin o radicali: 
schimbare de regim, dar n'a fost şi nu va fi îndulcit nici 
când de Siegeştii ambulanți... Pentrucă, vezi, aceşti Siegeşti 
sânt mai mult executorii drepturilor voastre scoase la lici- 
taie ruşinoasă, decât inspiratorii ordinelor ministeriale. 

Şi bine să vă daţi seama de urmările fireşti ale 
acestor atitudini dubioase. Introduceţi din nou vechea notă 
de severitate în moravurile voastre! Gândiţi-vă că nu din 


— 184 — 


astfel de plecăciuni duioase a răsărit unitatea Italiei, sau li- 
bertatea constituţională a Ungurilor! Daţi-vă seama, că la 
noi nu poate exista decât o singură interpretare a cinstei 
naționale. Că această cinste nu se poate domestici nici în- 
îrîna în pornirile folosului de o clipă. Gândiţi-vă, că numai 
complecta voastră izolare tradiţională v'a mai ţinut în pi- 
cioare şi că aceasta trebuie să vă fie şi în viitor singura 
normă în viaţa politică. Cu tărguirea îndelungată, cu rezoa- 
nele unui utilitarism îngust, voi deschideţi largi porţile spi- 
ritului de căpătuială. Şi când acest spirit va triumfa, atunci 
vei putea vedea în Transilvania — poate — oameni mai 
graşi, mai rumeni, mai înstăriți şi cu lanţuri mai groase la 
ceasornicul de buzunar, dar numărul Românilor va scădea! 

„Căci să scoatem şi noi învăţământul firesc pe care-l 
trage din asemeni împrejurări orice suflet maleabil: „Dacă 
a fi român cinstit în politică însemnează a suferi paturi din 
puștile jandarmilor, înainte; şi amenzile solgăbirăului după 
alegeri şi pe lângă asta şi suportarea desăvârşitei nepăsări 
a conducătorilor tăi, — pe când necinstea e tratarisită de 
şefi mişcărei tale cu vin vechiu şi cu masa la metropolitul, 
— atunci nu se mai plăteşte să fii cinstit, fiindcă cinstea, ca 
orice suferință zadarnică e o prostie !“ lată învăţământul grozav 
de primejdios, care poate încolţi pe urma acestor acte de... 
po iteţă!... Mai multă putere morală, amicii mei, dacă vreţi 
să trăiți!...* 

A Ad 


+ 

lată reflecţiile pe cari le făcea un străin trecător, în 
vreme ce „Telegraful Român“ anunța întreit sosirea în Sibiiu 
a „magnificului“ domn Sigiescu, care se preuimbla triumfător 
în faţa noastră întovărăşit de o suită respectabilă... 

Le-am scris aici ca să se ştie şi — se 'nțelege — în aceste 
clipe obrazul nostru e mai mult roşu de ruşine decât de alte 
slăbiciuni omeneşti .. . 


Fruntaşi ai neamului. 


Mai rar cineva, care să prindă aşa de bine nota situaţiei, 
să concretizeze printr'o singură faptă caracterul unei epoce, 
cum a făcut-o deunăzi domnul Kormos- Alexandrescu. Dom- 
nia-sa face parte din pleiada oamenilor noştri merituoşi, cari 
iscălesc manifeste la zile mari şi candidează la deputăție şi 
este, cum zicem noi pe podobie, — „preşedintele clubului 
comitatens al partidului naţional Român din Murăş-Turda-“... 

In această din urmă calitate d-sa a publicat, acum îa faţa 
alegerilor de congregaţie, o convocare cătră cetățenii electori, 
rugându-i să ia seama şi să vegheze, ca la un anumit termin, 
pe care îl şi indică în rândurile dela gazetă, să se prezinte 
Şi, Sub conducerea d-sale, să-şi dee votul pentru candidaţii 
noştri. A pus apoi datul și a iscălit frumos cu trei nume con- 
vocarea, care în curând a şi văzut cerneala tiparului. 

— lată un conducător harnic, un fruntaş care nu stă cu 
mânile îu sîn, iată un şei local ce-şi ridică glasul, când e vorba 
de muncă. Aşa ne ziceam noi, văzând manifestul domnului 
Alexandrescu-Kormos. Mare ne-a fost deci mirarea, când la 
vreo săptămână ne vine vestea: în Murăş-Turda am căzut 
pe toată linia. Cum se poate asta, — ne întrebam noi, — 
doar acolo veghează fruntaşul nostru, care convoacă şi is- 
căleşte ? In câteva zile ne-a luminat corespondentul, spu- 
nându-ne în vorbe plângătoare, că n'a fost nici vorbă de vreo 
organizate, că toată rușinea asta a mers neted, fără ca vre- 
unul dintr'ai noştri să se mişte, dimpotrivă s'au dat cu toţii 
la brazdă şi nici n'au crâcnit. Cât despre domnul Kormos, 
dânsul habar n'a avut de toată povestea, la vot nici n'a venit, 
fiindcă chiar în convocarea cu care a inundat ziarele, dânsul 
l-a fixat cu vreo două săptămâni mai târziu, decât era în 
realitate... — Aşa o ducem noi, cu toată prezidenţia domnului 
Alexandrescu, părăsiți şi vai de capul nostrn, — încheie în 
ton elegiac modestul nostru corespondent. 

Fii pe pace, iubite părinte, mângăie-te şi te resemnează: 

în toate părțile a fost cam așa. Domnul Kormos al d-tale 
nu e Singurul fruntaş, care veghează şi munceşte aşa fel. 
Vai, sânt mulţi aceşti şefi şi subşeii, cari iscălesc şi pun 
„Manu propria“, de câte ori vine vorba să li se dee cinste. 
Ei stau în fruntea mesei la praznice, ţin cuvântări duioase şi 
sughiță de emoție când amintesc cum a trecut Dunărea îm- 
păratul Traian, li se umflă vinele sub tâmple şi sânt roşii ca 
acul, când cu nobilă indignare vestejesc nedreptăţile nea- 
mului, iar de încheiere fac jurăminte sulemne, că până la 
ultima picătură din vine au să lupte... Totdeauna te împiedeci 
de acești „luptători“ venerabili, înaintea carora trebuie să-ți 
descoperi capul cu cuviință şi să nu te pue păcatele, parinte, 
să li te împotriveşti cu două vorbe, că te-ai prăpadit şi nu 
mai vezi brâul roşu. Pe la adunări inofensive bâjbăe locul 
de ei, ei se ridică în picioare, când taraful de lăutari a intonat 
cele dintâi acorduri din „Deşteaptă-te Române“, iar |. banchet 
abia aşteaptă să se ivească friptura, ca să se scoale şi sa-şi 
spue toastul. Numai când vine vorba de muncă desinteresată, 
de-o păşire tranşantă şi îndrăsneață, numai atunci i-a înghiţit 
pământul. Atunci sânt bolnavi ori sânt răguşiţi, atunci le-a 
răcit cocoana şi are friguri de patruzeci de grade, atunci 
sânt siliți să plece negreşit cu băiatul la şcoală, ori au un ter- 
min la judecătorie întrun proces dela care nu pot lipsi. 
Domnul Kormoş dela Murăş-Turda, care ne inspira aceste 
rânduri, şi pe care n'avem fericirea de a-l cunoaşte mai de- 
aproape, sântem încredinţaţi, că nu este cea mai neglijabila 
figură în această ilustră galerie de conducători ai neamului... 

lată înfrângerile acestor zile la alegerile d congregație! 
Ce sânt, dacă nu cea mai buna dovadă a unei stări deplorabile ? 
Câte căderi iuşinoase marv fost pricinuite decât de lipsa de 
interes, de slăbiciunea ori neputința acestei specii celebre de 
fruntaşi? Şi precum în cutare colț de comitat, aşa şi în ros- 
tul general al politicei noastre, ian staţi şi judecați cu ră- 
ceala, cam ce se lucrează la noi? Puneţi mâna pe inimă, 
aruncați pe două clipe falşitatea convențională şi spuneţi 
drept, nu poate fi socotitacest caz al domnului Kormos drept 
nn Simbol al dărăpănării generale, care ne-a năpădit? 


— 187 — 


Să fim iertați, dacă facem să amuțească glasul tămâie- 
rilor reciproce şi spunând adevărul crud turburăm odihna de 
după masă a iluștrilor noştri bărbaţi, dar trebuie să consta- 
tăm cu toată obiectivitatea, că de o vreme încoace nu mat 
simţim nici o mână de conducere a destinelor noastre poli- 
tice. In curând se împlineşte anul de când s'au isprăvit ale- 
gerile parlamentare, când am fost striviți de loviturile bru- 
tale ale noului regim şi de atunci trăim într'o muțenie com- 
plectă. Afară de câteva interviewuri acordate gazetarilor 
ovrei din Budapesta, afară de câteva declarații de diplomaţie 
dodonică în chestia „împăcării“, — cu ce ne-am ales? Fost-a 
vorba de vre-o organizare pe urma caderilor din primăvară, 
cari ne-au dat cel mai bun prilej de a ne cunoaşte slăbiciu- 
nile, a încercat cineva să mai ţie vre-o adunare, să protes- 
teze, să strige, să desvălească străinătăţii infamiile cari caută 
să suprime viaţa unui popor? Au trecut atâtea brutalităţi ne 
mai pomenite, ne-au împuşcatțăranii, au smuls tricolorul din 
cosița nevestelor, s'a văzut vre-o mişcare de împotrivire, 
afară de cele câteva articole de ziar din condeiul bieţilor 
ziarişti, cari stau la ușe când ţine sfat areopagul nostru? A 
fost vorba de un congres al naționalităților, de o apropiere 
mai intimă de Slovaci, cu cari alături să încercăm o păşire 
mai puternică, sau mai strecurat şi alte proiecte în publi- 
cistica noastră... Ei bine, s'a ales ceva din ele? Nimic. Afară 
de consumaţiile tradiționale de capuţinere dela Jigerhornul 
din Budapesta, lumea noastră nu ştie să se fi făcut ceva. 


In acest fel, să avem iertare, dar nu credem că am 
putea câştiga nici cea mai neînsemnată izbândă pe seama 
neamului... Pentru eluptarea libertăţii politice a unui popor 
se cere sacrificiul nobil al muncii şi al talentului, se cere 
cheltuială de energie, se cere idealism şi îndrăzneală, cari 
numai în suflete largi şi generoase pot să se zămislească. 
lată popoarele din jur de noi, frânturile de neamuri din Bal- 
cani, dacă au ambiţii de satisfăcut ştiu să se miște, ştiu să-şi 
ceară drepturile, din fierberea lor nepotolită se desfac zilnic 
deslănțuiri de energie, cari vestesc până la marginile lumii 
visul lor de mărire. Da, fiindcă în ochii cutărui şef al Bul- 


garilor arde focul sfânt al unui ideal şi în inima lui trăieşte 
imaginea curată a fericirii unui neam, iar nu pofta îngustă 
de a parveni, sau de a-şi mai înmulţi capitalul depus spre 
îructificare la bănci... 

Să nu ne mai mirăm deci, că în această vreme de 
adevărată pasivitate politică, din atmosfera asta mocnită se 
mai ridică uneori glasuri de nemulțumire, cari dau alarma şi 
cer ajutor. Nu vă speriaţi prea tare când le auziţi, domnilor 
Şefi, fiindcă de o vreme încoace aceste ţipete par a fi sin- 
gura noastră dovadă că existăm şi că ni-e sufletul însetat de 
orizonturi mai largi, de inimi mai mari!... 


Fericițţii noştri expatriați. 


Intr'un colţ al acestui ziar s'au publicat deunăzi câteva 
rânduri peste cari a trecut probabil cu graba cetitorul, dar 
cari atingeau coarde noi şi prea puţin cunoscute în discuţiile 
noastre. 

Fra un fragment dintr'o convorbire cu poetul Ştefan O. 
losif, cu care corespondentul ziarului a ajuns să vorbească 
în treacăt despre durerile noastre. Din cuvintele lui Iosif, care 
ne-a dat din nou dovadă, că nu şi-a sfărmat puntea sufle- 
tească spre locul de unde a pornit, se desluşea o mare în- 
grijire pentru cei rămaşi acasă şi o justă întelegere a tre- 
buinţelor lor. 

La noi în Ardeal — cam aşa vorbea poetul — se dă 
astăzi o luptă grea şi îndărătnică, o luptă inegală între po- 
porul asuprit şi apăsătorii învestiţi cu marele aparat de pu- 
tere al unui Stat, In această luptă sărmanii noştri oameni de 
acolo se apără greu, căci cei mai de seamă din conducătorii 
lor au trecut munţii şi au venit aici în ţară. Ardelenii i-am 
dat României dascăli, i-am dat tot soiul de cărturari, în 
vreme ce noi am rămas săraci şi tot mai lipsiţi de povaţă. 
Acum a venit vremea ca noi, o seamă din cești mai nou 
veniţi, să ne întoarcem acasă, să rămânem acolo cu toată 
frământarea noastră, să ne reîmpatriem... 

Astfel a vorbit poetul şi e mult adevăr în aceste cu- 
vinte. Noi, un biet mănunchiu de cărturari, cari ne zvârcolim 
zilnic sub loviturile duşmane, le simțim mai mult adevărul. 
Noi vedem cât sântem de puţini în acest sbucium fără răgaz, 
cât sântem de slabi şi cum rămânem din ce în ce mai izo- 
laţi în lupta noastră. De cincizeci de ani şi până astăzi, tot 
ce am avut mai distins, cei mai aleşi bărbaţi, cele mai fru- 
moase inteligenţe au trecut peste munți în pământul primi- 
tor al unor frați buni, cari au ştiut cinsti totdeauna durerea 
acestor pribegi. De cincizeci de ani şi mai bine societatea 
noastră în evoluţia ei e supusă unor legi anormale. Tot ce se 

plămădeşte mai aies în frământarea ei părăseşte iocul, care 
i-a fost destinat de mersul firesc al lucrurilor şi îşi depla- 
sează forța în altă matcă, lăsând aici un go', care rămâne 
neumplut. Astfel această societate nu-şi poate premeni pu- 
terile și nu-şi mai înlocuieşte pe cei căzuţi. Astfel se explică 
şi sărăcia mare de oameni la noi, cu tot progresul aparent 
de care ne împărtăşim. Şi cum ar putea fi altfel, când poeţii 
şi scriitorii ne sânt la Bucureşti, profesorii ni-s împrăștiați 
prin toate liceele țării româneşti, negustorii la Brăila şi aşa 
mai departe? 

Şi, cu toate astea, dacă stai să judeci această situaţie 
ciudată, îţi dai seama, că acest proces de deplasare a forţelor 
noastre e o urmare fatala a împrejurărilor vitrege de vieața, 
la cari e supus astăzi neamul românesc din Ardeal. Negăsind 
un teren de manifestare aici acasă, toate aceste isbucniri din 
vigoarea îmbelşugată a unui popor în desvoltare îşi caută 
alt drum mai prielnic. Scriitorii se duc acolo unde e libertatea 
conştiinţei şi-a ideilor, unde nu e îngrădit avântul lor de 
paragrafi și de procurori, unde sânt înțeleşi și admiraţi; pro- 
fesorii se aşează unde li-e cinstită meseria şi nu sânt îndru- 
mați să devie propagatorii unor idei potrivnice convingerii 
lor ştiinţifice, în vreme ce negustorii se trag în colţul unde 
li-e mai asigurată libertatea şi cinstea comerţului, fară a li se 
cere să vândă marfă patriotica pentru a umplea punga ovre- 
i'or din Budapesta, — şi astfel se duc toate breslele de oa- 
meni, mărind tot mai mult golul de-acasă. Şi va urma înainte 
această pribegie fatală, până în ziua când păcătosul sistem 
de guvernare al țării noastre se va frânge sub povara pro- 
priilor păcate, sau, înfrânat de o nouă mână mai bărbăteasca, 
va deschide un tărim de desvoltare priincioasă poporului ro- 
mânesc. Astăzi zadarnic ne-am munci să ne ţinem oamenii 
acasă: nici n'ar rămânea în asemeni împrejurări şi daca ar 
Tamânea ar duce o vieață de mizerii, în care s'ar păragini 
ca firele de sămânță căzute pe piatră, din parabola evange- 
listu'ui. Să aşteptăm deci cu resemnare ziua mântuirei. 

Dar aşteptarea noastra nu poate fi numai pasivitatea 
unor fatalişti, ci trebuie sa fie stăpânită de trezvia minţii, 

care caută soluții pentru alinarea cât de vremelnică măcar a 
necazurilor. — Să ne reîmpatriem ! — zice cu duioşie Iosif. 
Sânt accente de durere dintr'un suflet ales aceste cuvinte, în 
cari vibrează dragostea poetului pentru cei rămași acasă, dar 
nu se vor realiza nici odată. Pe cei duşi nu-i mai întorci. 
Sânt atât de speciale condiţiile noastre de trai aici, încât 
acești oameni, cari au petrecut o jumătate de viaţă dincolo, 
chiar şi dacă li Sar da putinţa unei existențe materiale la 
fel, nar mai trece bucuros graniţa înspre noi. Vieaţa cu în- 
lănțuirea ei zilnică de tnici mizerii are aici la noi un aspect 
particular, din ce în ce mai străin şi mai depărtat de tot ce 
e românesc. La tot pasul ar simţi acest reîmpatriat o repul- 
siune morală, f.rile mai distinse chiar şi estetică, care l-ar 
amări şi l-ar face sa regrete ce-a părăsit. S'ar simți într'un 
veşnic şi dureros exil omul nostru, care a gustat din binefa- 
cerile fără număr ale libertăţei naţionale şi ar rătăci printre 
noi amarit şi îndurerat, s'ar plânge de asperităţile vieţii, ca 
un tânăr smuls dela căldura ocrotitoare a căminului părintesc 
şi aruncat la oaste. Negreşit că ar putea veni o seamă — 
doi trei — din individualităţile puternice, a căror intelectua- 
litate Superioara caută alte drumuri şi alte mulţumiri. Perso- 
nalitatea lor ar fi aici în mijlocul nostru ca o oază într'o pus- 
tistate, care pe o rază întinsă şi-ar revărsa binefacerile, şi 
activitatea lor ar fi o stâncă de care s'ar frânge valurile cu- 
tropitoare ale unei culturi străine. Ar putea veni Coşbuc, ar 
putea veni Iosif, Chendi, — în jurul lor s'ar forma tot atâtea 
cete din tândurile tinerilor atât de însetaţi de o îndrumare 
în orbecăirea lor chinuitoare. Ei ar putea veni aici la Juntă 
zilnică, să arunce săgeți ascuţite, să dărîme și să clădească, 
facându-se astfel îndrumătorii poporului din care s'au ridicat 
şi de care îi leagă şi astăzi toată dragostea lor. 

Dar mulţimea emigranților noştri nu mai vine, căci e 
atât de adevărată şi de adâncă înțelepciunea populară, când 
ne spune, că nu se mai duce celce bea apa Dâmboviţei. 
— „N'aş putea sa mai trăesc aici în țara asta — spunea 
odata un arendaş îmbogăţit pe Bărăgan, dar de fel din 
Transilvania, — mă iea cu rece cum trec vama la Predeal 

şi-l văd pe ăl dela paşapoarte, cum se încruntă, cum vor- 
beşte, cum tuşeşte; nu-i înţeleg pe oamenii ăştia viteji și 
veşnic supăraţi; ba şi de ai mei din sat m'am cam depărtat... 
O să mă trag la Slatina, ori la un nepot la Roşiorii de vede, 
pe aici nu mai vin“... E şi acesta un fragment de logică cu- 
rentă, care supune masele ce-şi aranjează viaţa după busola 
micilor pofte şi plăceri. 

Dar se naşte întrebarea, dacă aceşti oameni, cari n'au 
să se mai așeze nici odată în locul de unde au plecat şi cari 
prin plecarea lor au făcut să se piardă o părticică din capi- 
talul de forță al unui popor luptător, dacă aceşti oameni nu 
au datoria să mai privească măcar din când în când înapoi, 
să-şi mai aducă aminte de cei cari au rămas acolo, în vir- 
tejul primejdios? Pentrucă pierderea adevărată a noastră 
începe numai atunci, când interesul celor duşi dintre noi în- 
cetează, când le-am pierdut şi inima, când nu mai simt în- 
demnurile unei frăţietăţi cu nevoile noastre. Astfel judecată 
situaţia emigranților noştri, vom fi nevoiţi să facem consta- 
tări destul de triste. Expatriatul nostru, fericitul nostru ex- 
patriat, e în cele mai multe rânduri din firile cari uită repede. 
Trecut dincolo, se adaptează destul de uşor, e absorbit de 
mediul nou şi în scurt îşi pierde toată moştenirea sufletească 
de acasă. Acest spirit de turmă îi supune pe cei mai mulți, 
îi nivelează până se confundă de tot cu lumea din jurul lor. 

Trecuţi peste munți, îşi rup pe rând legăturile cu rudeniile, 
cu prietenii de-acasă şi ajung de nu mai ştiu nimic din câte 
se petrec aci. Desinteresul lor pentru noi atinge de multeori 
marginile cinismului. Cu excepţia unui mănunchiu de inte- 
lectuali idealişti, cei mai mulți din aceşti expatriaţi sunt co- 
pleşiți de un covârşitor egoism, de câte ori vine vorba de 
multele și variatele necazuri din Ardeal. Pe câţi nu i-a bătut 
norocul, câţi mau ajuns sus, poate prea sus, pe scara de ar- 
gint a bogăției, sau a căpătuielii, şi astăzi se fac că maud 
când li se vorbeşte de origina lor, ori, ca nepotul popii din 
Densuș, zâmbesc în faţa sbuciumării noastre şi-şi iau aie- 
rele celor mai veritabili ciocoi?4. Câţi rup doi gologani din 
prisosul lor, ca să dea ajutor cdior de-acasă, cari se trudesc 

peste puteri să înjighebe o bibliotecă populară, să adune 
întrun muzeu comorile naţionale cari sunt pe ducă, sau să 
zidească de pildă la Arad o şcoală de fete şi să scape astfel 
un colț de țară de invazia culturii ungurești? Sau câţi cetesc 
măcar aceste rânduri, câți dau douăzeci de franci, ca să 
aboneze o gazetă, care le-ar spune zi de zi crâmpeie dintr'o 
poveste tristă? Sunt nespus de puțini aceşti Români aleşi şi 
se pare că zi de zi le scade sămânța..... 

Să ne reîmpatriem! — a zis Iosif într'o clipă de îndu- 
Terare, când, ca o fantomă neagră i-a trecut pe dinaintea 
ochilor soarta noastră... Măcar inimile, zicem noi, căci suntem 
în adevăr părăsiţi, când nici dragostea lor nu mai vrea să 
treacă munţii. 


13 


Un înfrânt: Aurel Bratu. *) 


Nicăiri nu e atât de neputincioasă mintea noastră, ca în 
fața mormântului deschis. Aici se îrânge sborul ei, avântul 
i-se curmă Şi ca pasăre rănită se sbate zadarnic, să se mai 
ridice în văzduh. In clipe când simţi rotind deasupra frunții 
tale îngerul morţii, când desluşești adierea înfricoşată din 
aripile lui îngheţate, atunci sufletul tău se opreşte în drum și 
stă pironit locului fără putere şi fără ajutor, ca un drumeţ 
înfrânt în mijlocul unei pustietați. Toate gândurile, toate în- 
demnurile tale fug în aceste clipe, ca o turmă de caprioare 
speriate şi tu rămâi aşa despoiat şi grozav de părăsit... In- 
treg rostul ţi-e copleșit de o singură putere rece și nemi- 
loasă: legea trecerii eterne. 

Aşa învins stau şi eu în fața mormântului ce s'a gătit 
pentru prietenul meu Aurel Bratu. Cu atât mai sdrobit mi-e 
sufletul, cu cât îmi dau seama de legăturile dragostei frățeşti, 
cu care ma întovăraşit acest om smuls dintre noi, din cea 
mai depărtată copilarie și până astăzi... Cu moartea unui 
prieten se coboara în pământ o părticică din tine însuţi... De 
aceea mi-e atât de greu să-mi adun acum gândurile și să-ţi 
zic rămas bun, căci simt că cu plecarea ta mă despart de 
multe din ale mele. Trecutul, ne-a purtat adese pe aceleaşi 
cărări şi în acest drum ne-au împintenat aceleaşi speranțe, 
ne-au oprit aceleaşi stavile şi ne-au luminat de multe ori în 
depărtare razele aceluiaş ideal... Când te duci tu acum, iubite 
prietene, în mine se răscolesc toate amintirile acestui drum 
îndelung, bătut împreună, şi aducerea aminte mă poartă îna- 
poi pe caile vieţii... 

Stau şi mă gândesc acum la desparţire. Imi răsar crîm- 
peie de amintiri fugare din copilăria de acum douazeci de 


oi *) Discurs ținut la m artea profesorului A. Bratu în Sibiiu 1 14 Iunie 

ani, de când te-am întâlnit la şcoală, şi te petrec prin vârte- 
jul vieţii tale de sbucium... Călător biruit de oboseală, săr- 
manul meu prieten fără noroc... şi tu eşti una din jertfele 
fară număr, pe cari le aduce bietul nostru popor în sforţarea 
lui uriaşă de a se smulge repede din întunerecul veacurilor 
la lumina aprinsă în pripă... Eşti una din victimele pe cari 
molochul civilizaţiei le cere unui neam de ţărani în drumul 
de trecere dela seninătatea patriarhală a vieţii lui simple, la 
atmosfera saturată de lumina chinuitoare, în care se frământă 
patimile și problemele intelectualității moderne. De acolo 
dela ţară, din umbra plopilor, cari umbresc pajiştea verde, 
dintr'o căsuţă aibă, te-au adus şi pe tine în vâltoarea orașu- 
lui, al cărui val te-a rapit. In drumul tău lung dela pragul 
casei, cu arminden la poartă, până la cupola de bronz în 
care se adăposteşte „alma mater“, s'a lovit de atâtea stânci 
luntrişoara ta săracă, a trecut prin atâtea vârtejuri ameţi- 
toare, a îndurat primejdia atâtor vifore, cari o aruncau prin- 
tre mugetele pierzării, încât nu mă mir, că acum, în preajma 
biruinţii, la intrarea în port, a căzut cârma din mâna lopăta- 
rului înfrânt. 

I văd ca acum pe Aurel Bratu în colţul lui de bancă 
la şcoala ungurească, sânt douăzeci de ani de atunci. Slăbuţ, 
timid, în ochii negri cu strălucirea inteligenţei pătrunzătoare 
Şi cu licărirea sfioasă a cuviinţei ţărăneşti, şedea în cămă- 
şuța lui albă și se trudea să aleagă rostul cuvintelor străine, 
cu cari nu sa putut împrieteni niciodată pe deplin mintea 
lui românească. Era un elev harnic, cuminte prea de vreme, 
ursit să înţeleagă din cele dintâi zile ale adolescenței aspri- 
mea vieţii. Invăţându-se pe sine şi învățând pe alţii, aşa se 
scurgeau zilele acestei copilării triste a unui băiat aruncat în 
straini, care, cu mintea chinuită de problemele geometrice, 
adormind, visa smei şi cosânzene şi cântece dela plug. Nu 
era acasă suiletul lui între zidurile negre ale școlii, unde îşi 
făcea datoria, urmând povaţa unui părinte, care lasase cu 
limbă de moarte: „Fă tot ce-i putea, tu muiere şi dă-l să în- 
veţe carte“... El se cerea în taină acolo la câmp, în arşiţa de 
osare, unde cântă ciocârlia şi tremură padurea... Pare că-l 

văd cum îşi aduna repede cărțile Marţia şi Vinerea când 
suna clopoțelul, cum se strecura sprinten şi subţirel printre 
noi, coborînd pripit treptele... Jos, la ieşire, îl aştepta o fe- 
meie în port dela ţară, cu ochii împăienjeniţi de la- 
crimi, cu traista subsuoară... O cunoşteam cu toții şi cum o 
vedeam ştergându-l de praf şi sărutându-l pe frunte, ne spu- 
neam în treacăt: laca și mama lui Aurel... 

Aşa sa dus an de an tot mai departe firul învăţă- 
turii. Luptând cu străinătatea, cu sărăcia, bătând drumul ne- 
spus de jalnic al cărturarului românesc din ţara unor legi 
vitrege, așa a mers înainte. Il văd parcă, la vârsta de cinci- 
sprezece ani, într'o odăiță întunecată dintr'un ungher pără- 
ginit al unui Suburbiu. Erau la un maistru pielar grămădiţi 
nouă înşi, băieţi de țărani aduşi la şcoală. In trei paturi, aşe- 
zate unul deasupra altuia, dormeau copilandri cu ochii negri, 
cari până seara îndrugau puzderia lor de carte străină, în 
vreme ce pielarul îşi făcea meşteșugul şi lustruia la piei, 
cântând nemţeşte... Zugrăvind acest interior de trudă şi mi- 
zerie, ai avea în fața ta o icoană, care lămureşte atâtea taine, 
atâtea însuşiri şi atâtea păcate, din sufletul intelectualului 
nostru de astăzi... Aurel Bratu le-a înfruntat toate piedecile 
şi cu o Stăruință de erou a trecut înainte. Numai prietenii lui 
ştiau ce tragedie era scrisă în acel certificat de maturitate, 
în clipa când tînărul potolit, cu zâmbetul îndurerat, păşind 
mărunt în cea dintâi redingntă, bătea la o ușe, unde se du- 
cea cu petiția pentru o bursă din fundația Gozsdu... 


Ne-am întâlnit apoi la Pesta, la universitate. Firea lui 
liniştită Va îndrumat spre o carieră de muncă şi contempla- 
ție calmă. S'a hotărît să se facă profesor și şi-a ales mate- 
maticile. Povestea tristă a anilor de liceu s'a desfăşurat mai 
departe în vălmăşagul sgomotos de pe malul Dunării. Stând 
la măsuţă, cu fruntea răzimată în palme, cu ochii rătăcind 
peste cifrele unei vaste probleme de stereometrie, acolo sus. 
în mansarda lui săracă, îşi ducea înainte copilul de țăran vi- 
sul unei vieţi necăijite... Tot atât de harnic, tot atât de cu- 
minte se strecura şi aici, trecând cu un pribeag necunoscut 
printre strălucirea deşartă a unei lumi, de care niciodată nu 

sa putut apropia... Sărmană tinereţă fără soare, istovită prin- 
tre cărţile de matematici, din fărămiturile celor douăzeci de 
florini pe lună! Abia câte odată, la un sfert de an, când pri- 
sosul nostru măsurat ne îngăduia o cheltuială, când ne întâl- 
neam la un păhărel de vin, undeva departe, afară din vâltoa- 
rea asfaltului, abia acolo se mai însenina fruntea lui posomo- 
rîtă. La umbra unui pom, în faţa poienii cu iarba presărată de 
păpădii, sufletul i-se înviora, îi reînviau amintirile copilăriei din 
Satul lui, răsăreau ca prin farmec poveşti şi frânturi de glume dela 
țară şi glasul limpede al lui Bratu ne cânta o doină câmpe- 
nească... In jalea ei tremurată plângea un strop răsleţ din 
durerea unui neam fără noroc şi la auzul ei rămânea cu bra- 
tele încrucişate, cu ochii prioniți departe cârcinmarul şvab... 
Par'că îşi dădea şi el seama, cât de pololită, cât de jalnică 
era veselia noastră... 

Când a isprăvit universitatea, după patru ani de lipsuri 
şi de studii, Aurel Bratu s'a văzut din nou aruncat în largul 
vieții, fără sprijin şi fără ajutor... Abia acum s'a început sbu- 
ciumul şi mai chinuitor după bucătura de pâne... Insuşirile 
cu cari venea el pe arena, unde se îmbulzeau atâţia în lupta 
cumplită a vieții, nu-l puteau sălta în pripă pe calea norocu- 
lui. Tinărul profesor de fizică şi matematică, nu şi-a pierdut 
firea, ca atâţi miluiți de soarte. A rămas acolo muncitor mo- 
dest, cuviincios şi plin de sfială. Mai bucuros suierea în taină 
neajunsuri şi nedreptăţi, decât să-şi strige măcar o singură 
dată durerea lui ascunsă. Suflet delicat, acest tînăr întrupa în 
sine însuşirile distinse ale ţăranului nostru. .De sigur, că aşa 
timid, blând, sentimental, înamorat de şoapta frunzelor din 
codru, a fost purtat de multe valuri. Mulţi îndemănatici, în- 
armați cu platoşa obrăzniciei şi-au făcut loc cu coatele îna- 
inte, până când acest om mărunt rămânea la o parte, cu o 
blândă resemnare întipărită în zâmbetul lui trist... Aşa au 
trecut ani mai mulţi, ani de sărăcie şi umilință, cari săpau 
cu ghiara nădejdea unui suflet amărît... In această frământare 
mută s'a risipit tot mai mult din energia unei tinereţi chi- 
nuite, apropiind zi de zi de marginea prăpastiei o minte 
limpede... 

De ce am mai duce mai departe povestirea crudă? De 
doi ani, de când şi-a izbândit visul şi a ajuns la catedra se- 
minarului andreian, ştim cu toții munca lui desfăşurată sub 
ochii noştri... Ştim, că a fost un model de profesor luminat 
şi conştiențios, un om cinstit, cum rar ţi-e dat să întâlneşti 
în viaţă, un intelectual chinuit de problemele înaintării nea- 
mului... 

Viaţa însă s'a milostovit prea târziu cu bietul călător 
trudit... In lupta îndărătnică organele s'au sfărmat, avânturile 
minţii s'au frânt ca aripile fîluturului ars de lumânare, ochii 
senini s'au împăienjenit şi pe frunte s'a aşternut umbra în- 
fricoşată a întunecimii... Şi te-am văzut, iubite prietene, ca 
un spectru grozav ivindu-te între noi, pierzând din mâna 
slabă cârma gândurilor tale, cu mintea rătăcitoare în golul 
înfiorător... Aşa s'a stins într'o clipită o făclie înfiripată cu 
atâta trudă, aşa s'a părăginit tot belșugul de lumină adunat 
în nopţile tale de insomnie... Așa te-ai topit între cărţile tale, 
între vravul de hârtii umede încă de cerneala unui condei în 
alergare... Din odăița ta îngustă de dascăl sărac, a sburat 
sufletul în larg, ca o pasăre scăpată din colivie... 

Rămas bun, iubite prietene! Cum stăm acum la margi- 
nea gropii tale, noi tovarăşii tăi de odinioară, nu suntem cu- 
prinşi numai de amărăciunea ce lasă în urmă zădărnicia lup- 
tei omeneşti, ci cumpănind soarta ta de intelectual fulgerat 
în drumul năzuinţelor tale, ne coborîm cu mintea în noi în- 
şine şi simţim în aceste clipe, că se așează în pământ ceva 
din sbuciumul nostru... Căzând pe rând în lupta vieţii, ostași 
loviți de mâna sorții, noi te vom urma odată, cufundându-ne 
în neființă... Am dori, ca şi la mormântul nostru să se simtă 
jalea pe care o avem în inimă, noi prietenii tăi, acum când 
te pierdem, şi am vrea, ca şi la îngroparea noastră să se 
poată spune cuvintele cari la nici o groapă nu mi-s'au părut 
mai potrivite, ca la mormântul tău: 


„Pe cine ’ngropi parinte azi? 
— Pe-un om de omenie!“ 


Un falș Coriolan. 


In sfârșit trebuie să rămâie biruitor adevărul. Oricât de 
sdrobitor, oricât de ruşinos ar fi, trebuie spus şi trebuie pri- 
vit în faţă, căci totdeauna mărturisirea uşurează sufletul. S’o 
spunem deci pe față şi fără nici un înconjur: părintele Va- 
sile Mangra ne-a părăsit, a ajuns duşmanul nostru şi prie- 
tenul guvernului. 

Fireşte, că până la rostirea răspicată a acestui adevăr 
am trecut prin clipe de grea şi chinuitoare îndoială. Ne-au 
consternat cele dintâi veşti răzlețe, pe cari le-am respins cu 
indignare, ne-au pus pe gânduri aparențele cari le întăriau 
tot mai mult şi, în sfârşit, probele hotăritoare cari confirmau 
această faptă ne-au tulburat sufletul. De aici şi ezitarea 
presei noastre şi a fruntaşilor politici. Intâi am zîmbit cu toţii 
şi ni-se părea o glumă de carneval această veste, ne-am in- 
dignat apoi şi o socoteam de o bănuială jignitoare la adresa 
părintelui Mangra, iar mai târziu când realitatea ne-a desvă- 
lit adevărul, am rămas cu toții fulgeraţi ca de-o ruşine mare. 
Nu ne-am recules nici acum de sub impresia covârşitoare a 
celor dintâi momente de desgust şi numai mai târziu vom 
fi în stare să lămurim pe deplin şi însemnătatea şi urmările 
acestui păcat. 

Un lucru e însă cert şi anume, că există o ierarhie de 
Valori în viaţa publică a ori cărui popor şi cu cât e cineva 
pe o treaptă mai înaltă în acest rang ierarhic, cu atât e mai 
mare răspunderea pentru faptele lui. Importanța personalităţii 
unui om în societate, croieşte şi proporţiile păcatului de care 
se face vinovat. 

Din acest punct trebuie judecată dezertarea părintelui 
Mangra, care câştigă astfel o semnificaţie cu totul particulară 
în istoria transiugilor noştri politici. 

Părintele Mangra a fost ridicat de opinia noastră pu- 
blică până la cea mai înaltă treaptă în acest rang ierarhic 
al valorilor. După un sfert de veac de activitate, acest că- 

lugăr cu privirea vioaie, cu ochii luminați de neastâmpărul 
inteligenţei, cu figura care trada fineță şi rafinărie lumească 
şi nici decum urmele smereniei monahale, a câştigat simpa- 
tiile lumii noastre. Şi-a câștigat aceste simpatii, tocmai în 
urma atitudinilor sale politice. Intro vreme când archiereii 
ni se înfăşurau într'o prudență de multe ori culpabilă, când 
şefii bisericeşti nu se făceau interpreții răspicaţi ai nemulțu- 
mirilor noastre politice față de guvernele duşmane, în aceste 
zile de îrământare s'a ivit pe orizont personalitatea părin- 
telui Mangra. Intransigent şi îndrăzneţ, cu ochii iluminaţi de 
ideal, respingând orice nuanță a oportunității, apărându-şi 
dirz şi cu o nobilă îndărătnicie convingerile, în haina atât 
de simpatică a călugărului luptător, astfel a păşit pe arena 
vieţii noastre politice Vasile Mangra şi a cucerit multe inimi. 
In zilele de sbucium ale Memorandului, figura vioaie a acestui 
monah încins cu brâul negru al abnegaţiei și curăţeniei su- 
fieteşti se ivea când la Sibiiu, când la Cluj, când la Bucu- 
reşti. Chinuit de durerile neamului, pururi treaz la orice ne- 
dreptate a duşmanului, aprins, furtunatec, nervos, el își spunea 
cuvântul când în adunările noastre naţionale, când în întru- 
nirile dela Dacia din Bucureşti. Această ținută de naționalist 
şi agitator implacabil a consacrat personalitatea părintelui 
Mangra. In acest semn și-a câştigat toate biruințele. Lipsind 
această parte din activitatea d-sale, este prea firesc că Sf. 
Sa ar fi rămas până astăzi un foarte modest profesor la se- 
minarul din Arad, care prin cercetările sale de istorie bise- 
Ticească ar fi o figură destul de neglijabilă în viața noastră 
ştiinţifică. Văzându-l însă pe arenă, înşiruit între luptători, 
lumea l-a judecat cu altă măsură. Privindu-l de-un exponent 
al ideii naţionale primejduite întrun colţ de ţară, l-a înzestrat 
cu toate atribuţiile de conducător şi i-a întărit tot mai mult 
piedestalul autorității morale. Această judecată i-a deschis 
drumul înaintării până la archierie. 

Inzadar se spunea, că însuşirile duhovniceşti şi virtu- 
tile evanghelice nu sânt calitățile de forță ale acestui monah 
prea aruncat în vălmăşagul vieţii profane, pentru ca să se 
mai poată întoarce în singurătatea calmă a păstorirei archie- 

reşti! Lumea noastră vedea întrânsul pe naționalistul mili- 
tant, pe cuvântătorul revendicărilor noastre naționale, pe că- 
lugărul de legea nouă, care ne învăța să privim în cârja vlă- 
dicească un scheptru de conducere politică. Aceste credinţe 
au fost treptele pe cari s'a ridicat în judecata obştei și a 
fost ales de episcop al Aradului Vasile Mangra, care, neîn- 
tărit de guvern, dar cu satisfacția splendidă a încrederii unui 
neain, a ocupat scaunul de archimandrit şi vicar al Orăzii. 
Ca o recunoaştere postumă pentru această viaţă de sbucium, 
care se credea că îşi va găsi împăcarea în sine însăşi, a venit 
alegerea de membru al Academici române. Cât de frumos, 
cât de darnic ştie să răsplătească acest biet popor al nostru t... 

Acest rasplătit al neamului, pe care s'a risipit cinste şi 
încredere fără măsură, acest Vasile Mangra, trece astăzi în 
tabăra guvernului. Agitatorul ambulant, oratorul întrunirilor 
populare din Bucureşti, membrul Academiei române, îşi re- 
neagă trecutul, îşi calcă în picioare singura însuşire care l-a 
ridicat şi devine unealtă în mâna duşmanilor acestui neam. 
Toate cuvântările, toate aruncăturile din tren, tot ce-a gândit, 
tot ce-a vorbit vreme de un sfert de veac, desminte acum 
acest om în pragul bătrâneţii, ca şi când ar spune lumii, gu- 
vernului unguresc şi nouă tinerilor: „Luafi aminte! Adevăr, 
adevăr zic vouă, eu am mințit douăzeci şi cinci de ani şi 
acum încep Să vestesc cuvânt de dreptate! Acum mă lu- 
minez, acum mă pocăesc, acum mă fac de omenie, acum Sã 
mă ascultați l...“ 

Cât de jalnică, cât de paradoxală, cât de penibilă este 
Situația ce și-a creat bietul om! Vor îi triste urmările acestei 
sinucideri morale şi politice, căreia nu-i lipseşte nici germe- 
nul tragic. Părintele Mangra nu mai este al nostru, al un- 
gurilor nu poate fi. A părăsit tabăra noastră, de care îllega 
trecutul cu toate amintirile lui, şi-a făcut drum spre lagărul 
potrivnic de care îl leagă aspiraţiile de mâne. Va rămânea 
însă până la sfârşitul zilelor sale un pribeag între două ta- 
bere, nici al lor nici al nostru. lată un om care și-a sfărmat 
acum la bătrâneţe puntea de aur a sufletului, şi-a zdruncinat 
echilibrul moral. Stai şi-l priveşti şi nu poţi să-ți suprimi 


sentimentul de compătimire, pe care ţi-l trezeşte deaproapele 
pe povârnişul căderii. Te cuprinde o resemnare blândă, o 
curată durere evanghelică; Sărmanul om de ce na putut 
muri frumos ?... 

Dar ne reculegem din aceste accente de milă şi ne dăm 
seama de grabă, că dezertarea părintelui Mangra înseamnă o 
sdruncinare puternică în vieaţa morală a luptelor noastre po- 
litice. Sub acest raport e un adevărat dezastru. Căci — se va 
întreba orice gregar al îrământărilor noastre, — cine mai e 
cinstit în această ceată de oameni, cari sânt socotiți de apă- 
rători ai neamului, cui să-ţi mai încrezi tainele, pe cine să-l 
mai faci depozitarul credințelor tale, când acela, pe care 
opinia publică l-a ridicat la cea mai înaltă treaptă în ierarhia 
valorilor morale, se dovedeşte după douăzeci şi cinci de ani 
întro bună dimineaţă de-un transfug ca toţi transfugii, o 
unealtă care se vinde duşmanului? Pare legitimă întrebarea 
şi deaceea ne dăm seama de dureroasa criză morală ce va 
provoca acest păcat. Doar lumea distinge între om şi om, 
între păcat și păcat. Burdea e un delicvent ordinar, Şeghescu 
o foarte modestă insectă bugetofagă, nu sânt criminalii de 
stil mare ai politicei noastre. Au răsărit dintr'odată din ob- 
scuritate, purtând pecetea oprobriului public. S'au născut sub 
ochii noştri în zodia porcului, nu ne-au surprins, nu ne-au 
mişcat, fiindcă micile pungăşii nu provoacă adânci pertur- 
baţii morale, nu taie unde largi în suflete, ci trec fără urmă: 
o pecingine suportabilă pe un corp sănătos. Cu totul alta 
este însă crima morală a părintelui Mangra, care din con- 
ducător fruntaş devine trădător şi clatină astfel puternic cre- 
ditul moral al luptelor noastre politice. Această împrejurare 
îi măreşte păcatul şi va sili opinia publică să-i aplice pe- 
deapsa maximală. 

Cumpănind această faptă penibila, te trudeşti totuş să 
luminezi în Sufletul acestui om, să-l explici măcar. E nespus 
de greu. Nici argumente politice, nici rezoane de ordin moral 
nu pot lămuri această trecere. Politiceşte e o absurditate să 
te crezi prietenul unui popor, împotrivindu-te normelor de 
vieață, pe cari însăş înțelepciunea lui le-a croit. Din punct 

de vedere moral s'ar găsi o soluție, numai atunci când pro- 
funde jigniri şi nemulţămiri l-ar fi aruncat în mânile duşma- 
nului. Am avea astfel în fața noastră un Coriolan, pe care 
mândria rănită l-ar fi împins în prăpastie. Dar, cum ştim, nu 
l-a jignit nimeni, dimpotrivă l-am încărcat cu daruri şi ono- 
ruri. Este deci un falş Coriolan părintele Mangra şi tare ni-e 
teamă că se apropie de-o apariţie socială mult mai comună 
Şi mai înfrățită cu zilele noastre, decât cu atmosfera de se- 
veritate morală a anticităţii. Azi Coriolanii trăiesc doar’ prin 
cărţi, azi negustorii sânt la modă. 

Coborit în raza de cercetare a preocupărilor vulgare, 
pasul părintelui Mangra îşi găseşte o explicaţie. Aceasta este 
dorul de a parveni, pofta de a ajunge în scaunul vlădicesc 
prin ajutorul guvernului și prin iertarea noastră. Va îi adop- 
tat şi Sf. Sa jalnica şi nenorocita psihologie a mitrei, care a 
orbit pe mai mulți oameni din clerul nostru superior. Aceşti 
oameni judecă cam aşa: mitra este rezultanta a doi factori 
hotăritori, alegătorii bisericeşti şi guvernul; reuşita de a par- 
veni este deci determinată de abilitatea susținerii unui echi- 
libru prielnic între aceşti doi factori atât de opuși. Deci nici 
prea naţionalist, ca să nu te compromiţi la guvern, pici prea 
guvernamental, ca să nu te facă uitat alegătorii. De aici o 
mulțime de balansări ruşinoase, poticnirile cunoscute ale 
speculei. Părintele Mangra îşi va fi zis probabil aşa: „Tre- 
buie să fac o lovitură mare, care să mă rehabiliteze la gu- 
vern pentru totdeauna. Cât pentru Românii mei, e nemăsu- 
rată iertarea lor; ei vecinic au vițel de tăiat pentru un fiu 
rătăcit!“... 

Aceasta pare a fi psihologia actuală a părintelui Man- 
gra. Deopotrivă de detestabilă şi ca valoare morală şi ca 
combinaţie speculativă. Părintele Mangra a încetat de a fi 
politiceşte un om de omenie, fără a deveni un bun negus- 
tor. Va fi primit de Unguri cu oarecare alai, cu îndulcirile cu 
cari se răsplătesc de obicei fugarii cari se laudă, că știu cul- 
cușul şi ascunzişul dușmanului, dar va fi redus repede la 
valoarea adevărată. Pierzându-şi rostul și neînsemnătatea în 
viața noastră publică, la Unguri va număra prea puţin şi va 

fi aşezat degrabă în camera de vechituri a politicei guver- 
namentale. Cât pentru noi, fie pe deplin asigurat Sf. Sa, că 
această păşire i-a închis pe veci porțile acestui neam. E prea 
mică lumea nozstră pentru păcate atât de mari şi cu cât 
trece vremea, cu atât societatea noastră, în lupta de preme- 
nire a valorilor morale, va fi călăuzită de principiile unei 
severităţi mai răspizate. lată deci că şi mitra părintelui Man- 
gra a fost sfărmată de acest pas fără noroc. 

Vom avea așadar în fața noastră un nou duşman po- 
litic. In publicistică şi în parlament, poate, va răsări figura 
archimandritului Mangra, care preferă un scaun de deputat 
unguresc celui de membru al Academiei române, unde nu 
va mai putea călca în urma acestui caz flagrant de incom- 
patibilitate morală. Il vom vedea şi-l vom privi cu toată li- 
niştea în faţă pe acest înfrânt al poftelor deşerte. Vom avea 
întrânsul un slab adversar, pentrucă transfugii cu moralul 
desordonat nu sunt nici când primejdioşi. 

Va fi însă o apariţie nespus de tristă chipul acestui 
preot, căruia soarta nu vrea să-i dea nici una din frumoa- 
sele mulțumiri ale bătrâneţelor. In tovărăşia lui Burdea, Şe- 
ghescu şi ați păcătoşi mărunți, îmbătrânit, distrat, încurcat, 
supt ploaia de săgeți a deputaţilor noștri, sbuciumat de 
amestecul tragic al trecutului cu prezentul, ne mai având 
credința noastră şi neputându-şi câştiga cinstea Ungurilor, — 
astfel îşi va fărîma zilele o viaţă greşită... 

Din potopul de amintiri, cari îmi aduc aminte imaginea 
călugărului tribun, reînviu una. Era la Predeal, în zilele Me- 
morandului. Frau cuvântări, era însufleţire şi flori și cântece. 
Călugărul Mangra, răpit de elanul dragostei de neam, le-a 
dat un steag albastru studenților bucureşteni: „Plecați acum 
şi când vă veţi întoarce la noi acasă, să ni-l aduceţi întreg“. 

Stau şi mă gândesc, ce ciudată, ce fără suflet e vremea... 
Să se împlinească dorinţa acelor clipe, unde te-ar găsi acest 
steag, părinte Vasile ?... 

— Unde te-ar găsi ?... 


Diagnoza unui străin. 


Cine nu-şi aduce aminte de ovreiul negustor din satul 
lui? Câte apucături şi câtă stăruință nu cheltueşte acest Shylok 
rustic pentru a-şi desface marfa stricată!... Cum o împătură 
frumuşel în hârtii colorate, cum o ia subsuoară şi bate umilit 
la uşa popii... Şi după ce popa La dat afară, trece la preo- 
teasa cu vorba lui rugătoare şi cu umilința lui periidă... Şi 
aşa înainte pe rând. Umblă întreg satul să-şi caute muşterii. 
In tot umbletul ăsta i-se murdăresc tot mai mult zdrențele 
de hârtii şi el e nevoit să scadă din preţ la tot pasul. Dacă 
nu reuşeşte cu nici un chip, atunci se aşează în pragul pră- 
văliei, ține straje acolo de dimineața până seara şi trage de 
mânecă pe toți trecătorii de pe uliţă. Şi, se înţelege, la urma 
urmei tot o vinde. Că înghite batiocuri, înjurături, asta-i 
altă socoteală. Dar, vorba, se scapă de mucegaiul din lă- 
diță şi mai așează trei taleri în ciorapul de sub perină. Atâta 
a vrut el, de altele nu-i pasă. E fericit Ițic, face cu ochiul 
şi rîde în barbă, mulţumind lui Iehova, care i-a dat înţelep- 
ciune să sece punga goilor. 

De ce zîmbeşti cu atâta înțeles pe urma acestor rînduri, 
iubite cetitor? De ce mişti dumerit din cap, gândindu-te la 
negustorii mari si mici ai frământărilor. noastre politice? lată-ţi 
spun, ai ghicit şi ai toată dreptatea: la domnul Emil Babeş 
mă gândesc şi eu, de dânsul e vorba. Şi şar putea să ne 
gândim la altcineva, şi eu şi dumneata, acum când cetim în 
ziare, că neobositul advocat s'a dus şi la ministrul Héderváry 
să-şi îmbie „principiile“ ? 

Sărmannl rătăcitor! Cât sa sbătut, cât s'a străduit 
acest negustor ingenios. Vai, câte scări n'a urcat, la câte uşi 
ma bătut, în câte antişambre n'a așteptat și câte scrisori n'a 
scris bietul om în neastâmpărul de a-și vinde marfa. Vor fi 
vre-o doi ani, nu mai mult, de când a ridicat capul mai întâi 
domnul Babeş. După păşirea rezolută a deputaţilor noştri, 


— 206 — 


după zi'ele de furtună ale lui Vaida, când un vânt de nebu- 
nie ridicase la apogeu intoleranța turanică a Camerei din 
Budapesta, a ieşit de după paravanul daraveri.or sale advo- 
teşti domnul Babeş cu ramură de maslin. In acele zile sbu- 
ciumate, când se împărțeau şi se primeau lovituri, când nu- 
mai puţini luptători îndrăzneţi păşiau cu fruntea ridicată în 
arenă, în acele zile, când slabii şi găunoşii se trăgeau fru- 
muşel la o parte, a venit acest domn să creieze o platformă 
de legalitate principiară pentru dubietatea de caracter, pentru 
desrădăcinarea sufletească şi pentru pofta de căpătuială ieftină, 
cari se anunțau pe ici-cole= în viaţa noastră publica. S'a ivit 
aşa dintr'odată, insinuant, serviabil, nechemat, neîntrebat de 
nimeni. Fără a fi introdus câtuşi de puțin în conştiinţa pu- 
blică a poporului nostru, fără a-i cunoaşte necazurile şi fară 
a-i înţelege bucuriile, aşa din bun senin, acest intrus străin de 
toate manifestările vieţii româneşti pe acest pământ s'a îm- 
provizat ca leader al mişcării noastre politice. Şi ce apariție 
tragi- comică a fost dela început şi a rămas până astăzi bietul 
om, care cu tertipurile unei mediocre inteligențe advocă- 
teşti, cu logica de paragrafi şi și cu rafineria vulgară a omului 
de afaceri ataca marile probleme ale existenței unui popor. 

Erau atât de neînţelese vorbele, pe cari le spunea, atât 
de ciudate şi nepotrivite cu suiletul nostru sfaturile acestui 
utilitarism, care pornea dintr'o îngustă concepție de tarabă, 
atât de neobişnuite în societatea noastră îndrumările, cari 
purcedeau dela o asemenea mentalitate fără nici un răsunet 
la n^i. Era penibil sa | vezi pe acest om cu articolele lui; 
toată poza: mişcare, gest, cuminţenie, glumă, îusuileţire, în- 
treaga gama sentimentală şi intelectuala, pe care îşi broda 
spusele, erau straine. Un ungher de tipic „Lipotvâros“ se 
desprinde din întreagă echilibristica de argumente, cu cari 
caută sa convingă, iar fraza lui, deopotrivă de îndușmănită 
cu sufletul și cu sintaxa românească, îţi dă iluzia că un agent 
dela firma Mautner a învăţat româneşte. Stai și te miri cum 
îndrăzneşte cineva cu un asemenea bagaj sufletesc sa bata 
la poarta noastră, sa ceară intrare ? Fiindcă s'o spunem verde 
Și înra nici o Suparare: domnul Emil Babeș este un strain 

pentru noi, este tipul desrădăcinatului. Trăind întrun mediu 
cu desăvârşire străin, ca orice fire maleabilă, s'a adaptat de- 
grabă primind toate schimbările, pe cari le provoacă un astfel 
de botez de mimicri. N'a învăţat carte românească, a rămas 
toată viaţa departe de cultura românească, nu sa apropiat 
nici când de poporul nostru. Fi bine, cum să ne înţeleagă, 
cum să ne tălmăcească durerile şi bucuriile ?.., Cum să ghi- 
cească tainele ascunse ale sufletului românesc, acest domn 
advocat, care n'a stat în faţa unei adunări de ţărani, n'a des- 
chis uşa unei căsuțe dela ţară, n'a auzit un cântec la mar- 
gine de codru, na văzut un român la plug, n'a văzut o horă, 
acest om, care o viaţă întreacă a trăit, sa veselit, sa în- 
tristat, a cântat, a învăţat, a iubit ca orice străin de noi. lată 
de ce toate însuşirile proprii sufletului românesc nu găsesc 
o întrupare în nici una din faptele acestui om, iată de ce 
psihologia domnului Babeş este psihologia desrădăcinatului, 
iată de ce toată truda de a se ridica la suprafață îi rămâne 
stearpă. 

Dupa câteva momente de analiză a sufletului îţi explici 
şi politica domnului Babeş cu toate cărările ei încurcate. Ţi-o 
explici şi-ţi dai seama, că numai aşa putea lucra, cum a 
lucrat: aşa cu duplicitate, cu târguială, cu reclamă şi cu o 
absolută lipsa de rezultat. A început prin a se adresa nouă, 
a continuat prin a se adresa Ungurilor, a deschis apoi o ac- 
iune paralelă scriind câud româneşte, când ungurește. A 
scos o broșură ungurească sub pseudonim, pe care o co- 
menta şi o lăuda sub iscălitură în ziarele românești, se în- 
făşura în mister une-ori când i-se vorbea de „Argus“, pseu- 
donimul broşurii maghiare, de alte-ori îţi da să înţelegi, că 
dânsul e autorul. Mai deunăzi a tipărit întrun volum o serie 
de articole românești din cari încă desluşeşti firul roşu al 
acestui dualism mercantil, un volum ferecat cu scrisori de 
recunoaştere şi recomandaţie dela „Th. L. bărbat de stat şi 
istoriograi vestit maghiar“, „baronul H. F.“ şi ale iniţiale, cu 
cari îşi recomandă „principiile“, par'că ar îi vorba de-o apă 
de dinţi. Şi aşa s'a dus înainte neobositul avocat, până a 
ajuns să facă un memorand, cu care să se prezinte în ca- 

binetul ministrului Héderváry, ca viitor şei al unui partid ro- 
mân moderat... 

Se înţelege, că toată svârcolirea asta a rămas şi va rä- 
mâne infructuoasă. Ungurii îşi dau seama că mobilul acestui 
neastâmpăr nervos este numai pofta de-a parveni şi înțeleg 
că toate vorbele domnului Babeş n'au nici un sprijin la noi 
acasă. Şi nici nu pot avea, fiindcă opinia noastră publică, 
masele noastre populare nu pot fi înrâurite de pășiri ca ale 
domnului Babeș. In lupta politică a unui popor fruntașii sunt 
consacraţi de opinia generală, sunt scoşi la iveală, sunt im- 
puşi de sentimentul obștesc, care-i așează în rândurile dintâi. 
Conştiința publică îi împinge la suprafaţă, ca adâncul mării 
răzvrătite oştirea de valuri. Nu svârcolirea unui individ e ho- 
tărâtoare, ci credința celor mulți despre dânsul. 

Dar mai este şi altă chestiune de ordin principiar, care-i 
închide intrarea domnului Babeş în viața noastră publică. 
Este adevărul care se afirmă tot mai răspicat, că în lupta 
noastră nu pot avea rol de conducători oamenii, cari na sunt 
călăuziți în faptele lor de un fond puternic: de cultură na- 
ţională. Nouă ne trebuie fruntaşi al căror suflet să fie oţelit 
de focul sacru al unei culturi specifice româneşti, căpetenii 
ale căror îndrumări pornesc din conştiinţa de drept şi de 
demnitate, pe cari numai comoara sufletească a unui popor 
le poate lumina. Numai astfel de oameni ne mai pot cere as- 
cultare, în aceste zile când se ţinteşte la desființarea noastră 
sufletească pe toate căile, fiindcă numai dânşii, cu povaţa 
lor, ne pot arăta drumul potrivit aspirațiilor noastre. Cei cari 
sunt lipsiți de aceste însuşiri sau vor fi sacrificați, sau se 
vor mulţumi cu rolul de gregari, cari primesc şi îndeplinesc 
ordine. Un astfel de gregar ar putea fi şi d. Babeş, care şi 
în acest caz ar trebui să mai înveţe carte românească și să 
caute mai multe prilejuri de apropiere sufletească de poporul 
românesc. 

Dar nu! Domnul Babeş are aspirații, are ferbinţeli, vrea 
fotoliul de deputat, clienţi, vrea partid, şi alte bunătăţi. Domnul 
Babeș nu se va astâmpăra: dimpotrivă, va mai scrie articole 
şi memorande în două limbi, va ticlui scrisori, va bate la 


= 200 = 


uși, cerând zadarnic ascultare. Va trage de mânecă trecă- 
torii şi va sta toată ziua în pragul prăvăliei, ca eroul, cu 
care am deschis aceste rânduri şi a cărui figură desagreabilă 
ne-o evocă alergătura domnului Babeş. 

Inainte deci, domnule Babeș! Inainte! Noi nu putem 
pune stavilă imboldurilor sufleteşti, dar te asigurăm, că n'o 
să-ți treacă marfa la noi. Prea ne-au înșelat mulţi, și prea 
ni S'a îmbiat de atâtea ori calitate proastă, ca să n'avem 
măcar înţelepciunea păgubaşului păţit, care şi-a răscumpărat 
cu mare cheltuială dreptul de a strâmba din nas și a trece 
mai departe. 


14 


A murit un om: loan Slavici. 


Un prieten mi-a povestit odată întâmplarea care îmi 
vine în minte acum. Mi-a spus-o întrun amurg de toamnă, 
când mergeam alături şi copacii îşi scuturau frunza ofilită la 
picioarele noastre. Mi-a spus-o, ca să înțeleg cât de crudă 
e uneori ironia sorții. 

In tinereța mea, — aşa a început prietenul — am cu- 
noscut o cântăreață. La un concert, în fața unei mulţimi 
imense, atunci am văzut-o întâi. Era o apariţie de cheruvim, 
când s'a ivit deodată în haina de mătasă albă, cu ochii stră- 
lucitori, cu chipul luminat de un zîmbet, ca de o aureolă. 
Cu cel dintâi cântec ne-a cucerit pe toţi. Mi-aduc aminte, 
era un cântec simplu dela ţară, o arie limpede şi curată ca 
unda unui râu de munte. Dar pusese atâta frăgezime în 
glas, atâta mlădiere, atâta seninătate, că trebuia să te far- 
mece. Şi cum să nu ne mişte cântecul ei, care părea că ne 
aduce un miros de pădure, un zvon de frunză verde în văl- 
măşagul tulbure al vieții? Fireşte, că ne-a mişcat. Țiu minte, 
ca acum, Vecinii mei zâmbeau, ca în legănarea unui vis, 
Eu închisesem ochii şi trilurile ei de priveghitoare îmi ve- 
neau de undeva de departe, mi-se părea că copilăria uitată 
îmi trimite o rază târzie să mă mângăie pe frunte. O, a fost 
nespus de frumos. Când a isprăvit, lumea a rămas cufundată 
într'o tăcere de biserică. Abia într'un târziu ne-am desme- 
tecit de-o furtună de aplauze... La plecare duceam cu mine 
o moleşală dulce, Părea că sânt mai uşor, mai bun. De 
atunci ani de-arândul mi-a rămas închis în suflet cântecul 
ei: cea mai frumoasă mângăere în serile mele de singu- 
rătate. 

— S'au scurs ani de-atunci. Eu, — continuă prietenul 
meu, după câteva clipe, — n'am mai văzut-o. Daro urmă- 
ream de departe cu gândul. Spuneau unii, că şi-a păstrat 
vocea, că are aceleaşi undulări catifelate, dar limpezimea de 

odinioară s'a mai pierdut. Orice-mi vorbeau însă era înzadar. 
in sufletul meu răsuna vechiul clopoțel de argint. 

Dar vezi, mi-a fost dat să nu pot păstra până la sfârşit 
această imagine curată. Pe semne, norocul meu a vrut să 
fie aşa. După ani îndelungați, când nu-i mai auzisem de veste, 
rătăcind într'o seară pe bulevardul unui oraş mare, m'am aşezat 
aşa întrun colţ de cafenea. Cum mam uitat împrejur, am 
văzut că o nimerisem rău. Era o atmosferă dubioasă în jurul 
meu.  Miros de tutun şi de parfumuri ieftine, cari m'au deş- 
teptat degrabă din aiurări. Cum stam uitat, deodată m'a 
făcut să iresar un început de muzică. Ţipau viorile, strănuta 
clarinetul şi în mijlocul acestui ansamblu ciudat, din care se 
desprindea o romanţă de bulevard, a început să cânte o fe- 
meie. Glasul dogit şi stins se muncea zadarnic să dea un 
relief notelor capricioase. Nici avânt, nici cădere n'avea, ca 
o apă moartă. Doar pe-alocurea mai puteai desluşi câte un 
accent limpede, care venia străin şi nepotrivit. Intorc capul 
s'o văd pe cântăreaţă şi ce-am văzut — prietene — ma tul- 
burat. In fundul cafenelei, pe niște scânduri murdare, în clar- 
obscursul unui candelabru de sticlă colorată, se trudea să 
cânte biata femeie. Avea o înfăţişare disgrațioasă; era bă- 
trână, slăbită şi obrajii plini de creţuri cu paloarea lor de 
var Străluciau, par'că, sub straşina unei enorme peruci blonde.., 
Cum cântă, ridică faţa, o rază de lumină îi rătăcește pe 
frunte. O văd mai bine. Tresar şi mă scutur ca de un vis 
urît. Părea că într'un ciob de oglindă proastă mi s'a arătat 
un chip cunoscut, care îmi apărea acum ca o caricatură 
bizară. Mă uit mai adânc la masca stranie, îi văd ochii şi 
abia am putut să-mi stăpânesc un țipăt. O recunosc: era 
cântăreaţa care m'a fermecat odinioară. 

Mă ridic repede și la plecare văd mari placarde roşii, 
cari îi vesteau numele pe păreţii cafenelii... Mam dus cu su- 
îletul frânt, ca de o nenorocire mare. De atunci de câte ori 
n'am blestemat ciasul rău care m'a rătăcit acolo. In suflet 
mi-a amuţit clopoţelul de argint. S'a zdrobit în sara aceia. 
“Şi, nu ştiu cum, mi-se pare, că am rămas mai sărac de 
atunci. Cum stau aşa, în câte un amurg de toamnă, îmi vine 

14* 


— 212 — 


în minte povestea asta. Zădarmic mă muncesc să reînviu cân- 
tecul din tinerețe. Mi-l'a omorît caricatura lui. In astfel de 
clipe mă sbucium şi mă doare cruzimea sorții, care e atât 
de nemiloasă în drumul ei. Mă doare şi îmi vine s'o strivesc 
sub blestemele mele pe ființa ceia rea și fără inimă, pe 
această femeie caricatură, care mi-a răpit cea mai frumoasă 
amintire din tinereţe. In pornirea mea de mânie îmi zic, că 
mai de grabă trebuia să se prăpădească atunci de mult, în 
zilele ei de biruință, decât să rătăcească până astăzi în mij- 
locul nostru ca o umbră urîtă a unui vis frumos, ca o clipă 
de tulburare diabolică a credinţei noastre. 

Pentrucă, — încheiă prietenul meu, cu glasul posomorit, 
— nimeni n'are dreptul să fure frumosul din sufletul nostru 
şi eu nu cunosc mai mari criminali, decât aceia cari ne 
omoară credinţa... 

Aşa mi-a vorbit prietenul şi, în vreme ce mergeam ală- 
turi, soarele murea pe o culme veştedă, în văzduh tremura 
tristeţa amurgului de toamnă şi printre ramurile copacilor se 
fremăta vântul întrun zvon îndurerat, ca un clopot de în- 
gropare. 

s 

Povestirea asta crudă, cu tragicul ei brutal, mi-a venit 
în minte, fără să vreau, zilele aceste, când o soartă rea mi-a 
adus în mână un număr din ziarul „Telegraful român“, în 
care domnul /oan Slavici, făcând o profesie de credinţă po- 
litică, se declară aderent al principiilor transfugului vicar 
Mangra... 

Şi cum nu mi-ar fi venit în minte? Stau înmărmurit în 
fața acestei privelişti urite. Cum? loan Slavici, duiosul nuve- 
list, care ne-a fermecat tinereța cu condeiul lui de aur, tova- 
Tăşul lui Eminescu, care a încremenit în icoane neperitoare 
crimpeie din sufletul neamului nostru, să devie dintr'odată 
un transfug şi să-şi facă culcuş alături de un Burdea și 
Şeghescu ? Slavici, întemeietorul „Tribunei“ din Sibiiu, neîn- 
frântul gazetar îndrăzneţ, agitatorul implacabil şi nehodinit, 
politicianul tranşant şi răspicat, care a inaugurat la noi cu- 
rentul desăvârşitei izolări de tot ce e unguresc și a aruncat 

lozinca că „soarele neamului românesc la Bucureşti răsare“, 
acest tribun care de treizeci de ani şi mai bine a tipărit mii 
de articole, a lovit oameni, a siărmat reputaţii, a dărîmat 
autorităţi, a sbiciuit morţi şi vii în numele principiului de in- 
transigenţă națională, acest Slavici să ajungă dintr'odată apos- 
tolul „moderaţiunii politice“ la noi, să se facă mic şi îndulcit, 
să-şi ia aiere de inocență şi bună credință, ca un vicenotar 
dela comitat, şi să se ivească din bun senin cu pălăriuța în 
mână la — faceţi-vă cruce — „Telegraful român“ ?... Toţi cu- 
noscătorii trecutului nostru în publicistică vor tresări şi-şi 
vor da seama, cât de bizar le sună în urechi această împă- 
rechere de nume: „Slavici colaborator la „Telegraful“... 
Par'că te văd, bunule preot albit, din cutare sat dela poala 
munţilor, care acum treizeci de ani cinsteai mai mult Tribuna 
lui Slavici, decât scriptura evangheliei, care ai tras şi ai pă- 
timit pe urma dragostei tale, par'că te văd cum stai prostit 
şi bolboroseşti în barbă: Slavici scrie la Telegraf... ori eu 
m'am Smintit ori lumea s'a întors pe dos... 


In adevăr, cu cât stai şi cumpăneşti mai mult această 
faptă, trecerea asta bruscă, cu atât te izbeşte mai tare în- 
drăzneala acestui act temerar. Povestea, cu care am des- 
chis aceste rânduri, mi-se pare din ce în ce mai puțin aspră. 
Cine e domnul Slavici, dacă nu cântăreaţa măiastră, care 
ne-a legănat tinerețele cu farmecul ei şi pe care o întâlnim 
acum la bătrâneţe într'o tovărăşie desonorantă, cu glasul spart 
şi cu vraja pierdută, încercând un cântec obscen? Cine e, 
dacă nu umbra vulgară a unui vis frumos, care e trimisă să 
ne îure comoara amintirilor curate ? 

Spunea cu atâta dreptate prietenul meu, că nimeni n'are 
dreptul să fure frumosul din sufletul nostru şi că nu sânt mai 
mari criminali, decât acei cari ne omoară credinţa. De aceste 
crime se face vinovat acum d. loan Slavici. Stai şi judeci. 
Cum? Va să zică, nu mai este nici o linie de consecvență 
în sufletul oamenilor noştri, nu se mai găsesc bătrâneţe cu- 
Tate în ceata asta măruntă? E un blestem nou, ca bătrânii, 
înainte de-a muri, să-şi îngroape cinstea? Şi-a batjocorit 
Mangra părul cărunt, acum trebuie să facem îngropare nouă? 

Stăm cu inima supusă de jele, ne frământăm de durere şi 
răspundem: trebuie. 

In viaţa popoarelor luptătoare scriitorii au fost și vor 
rămânea avantgarda care deschide bătaia. Scrisul lor e 
trîmbiţa fermecată prin care se propagă aspiraţiile unui neam. 
In sufletul lor larg ei cuprind şi plămădesc durerile mari ale 
mulțimei. Ei Sunt reprezentanții celor mai avansate credinţi 
Şi din ținuta lor trebuie să se desprindă idealitatea luptei 
unui popor. Cu ochii robiţi de-un chip, care pluteşte de- 
parte, ei merg înainte și drumul lor e fără cotituri. Ei au nu- 
mai popasuri, întoarceri nau. Ei sânt apostoli, nu vameşi. 
Ei predică, nu fac târg. Transacţiile la masa verde le să- 
vârşesc politicianii cu conştiinţa elastică, în vreme ce serii- 
torii durează între pământ şi cer puntea de aur pe care stră- 
luceşte sufletul unui popor. în vremile de bătaie, ard focuri 
în noapte pe culmile munţilor. Aceste focuri sânt semnul, 
că răsboiul a început, că în vale sânt oşti gata de luptă. 
Aceste focuri, — un simbol al vegherei neadormite, — sânt 
în frământarea unui neam: scriitorii. 

Aceste adevăruri eterne le-a călcat acum domnul loan 
Slavici, care şi-a stins candela conştiinţei şi trece în tabăra 
acelora pe cari credința obştească a poporului nostru îi so- 
coteşte de trădători. Această păcătuire grea împotriva or- 
dinei eterne trebuie să-l doboare. Există un soiu de păcate, 
pe cari nici societatea noastră deosebit de iertătoare nu le 
poate suporta. Un astfel de păcat e şi căderea politică a 
unui scriitor. De aceea d. loan Slavici, care prin trecerea sa 
îşi sfarmă toiagul de apostol, trebuie să fie; sacrificat. Dânsul 
şi-a stins focul, care lumina atât de curat pe-o culme. Acest 
foc nu mai este. Deci loan Slavici scriitorul nu mai este. 
A rămas numai Slavici politicianul, tovarăşul lui Mangra și 
Şeghescu, un om nou, © figură de politician improvizat, față 
de care nu putem avea nici o pietate. 

Avem, deci, îngropare acum. Cerniţi-vă sufletele de jale, 
cereţi iertare lui Dumnezeu şi vărsaţi o lacrimă curată pe-un 
mormânt proaspăt. A murit un om: Meşterul loan Slavici, 
părintele nostru literar nu mai este. Plângeţi-l, căci merită. 

El a plâns doar atât de frumos durerile noastre. Să-l bocim 
cu toţii şi să chemaţi şi pe popa Tanda din Sărăceni, pe 
Budulea Taichii şi pe credinciosul Scormon să plângă și ei. 
In această adunare tristă, lăsaţi-mă să viu și eu, un modest 
învățăcel al marelui meşter şi cu sufletul plin de durere, cu 
lacrimi în ochi, cutremurat de fiorul acestei îngropăciuni, să 
arunc cel dintâi bulgăr de ţărînă pe sicriul unei glorii moarte 
şi să zic: 

— Dumnezeu să-l ierte! 

lar dacă se va întâmpla, iubite cititorule, să vie cineva 
în casa ta să-ţi spuie, că Slavici se plimbă cu Mangra de 
braţ pe malul Dunării, în Budapesta, că marele scriitor al 
Ardealului e în ceata transfugilor noştri politici, dumneata 
să-l priveşti adânc în faţă pe acest calomniator fără pietate 
pentru trecutul literar al unui popor şi să-i răspunzi scurt și 
apăsat: 

— Minţi omule! Scriitorul nostru, loan Slavici, a murit! 


Alma Mater. 


Dacă ar trăi în zilele noastre un filozof cinic care, că- 
lăuzit de-un machiavelism grosolan, ar vrea să scrie o carte 
despre filozofia diferitelor cariere la noi în ţară, şi-ar vrea să 
împartă sfaturi — un fel de înţelepciune a buzunarului — 
tuturor celor dornici de căpătuială pe nemuncite, când ar 
ajunge la cariera de profesor, nu mă îndoiesc că ar scrie 
şi următorul crîmpei: 

„Cu meseria asta ai s'o duci greu, fiule! Ai să înghiți 
pravul o viață întreagă şi-o să te vezi la bătrâneţe cu re- 
dingota roasă în coate. podagros şi amărit, veşnic preocupat 
de scumpetea lemnelor, visând zadarnic o vilegiatură de 
patru săptămâni la Ocna Sibiiului... Şi cu toată ştiinţa ta la- 
tinească, cu tot meşteşugul tău de interpretator al lui Virgil, 
cu toate cărţile tale, ai să rămâi la fund uitat acolo în chi- 
liuţa ta dela Blaj, ori în căsuţa săracă din Prundul Braşo- 
vului... Dar ascultă-mă pe mine, urmează rețeta mea. Aruncă 
la pustia povestea naivă a lui Aeneas şi plângerile lui Ovid, 
coboară din lumea ta de cercetare științifică şi citeşte ca- 
techismul fericirii dela noi, citeşte „Budapesti Hirlap“. De-aci 
culegi înţelepciunea vieţii... Şi n'ai nevoie să stai în singură- 
tatea unei biblioteci, zi de zi ciasuri întregi, cu fruntea în 
palme. Inciocălează din patru cărţi o flecărie de zece coale 
tipărite. Şi-o să ieşi mai bine, dragul meu... In schimb însă 
fă un denunț la ministru în care spui că în gimnaziul din 
Braşov nu e destul spirit patriotic... Nu-ţi prea bate capul 
cu scrupule de cinste şi de adevăr, permite-ți şi câte-o mică 
infamie, câştigă-ţi câteva abilităţi de detectiv, şi la un mo- 
ment dat ieşi la suprafață: — „mă rog, eu sunt moderat“... 
Du-te la ministru, spune-i ce principii nobile te povăţuesc, 
spune-i că ai tăi îţi zic lichea, că ieşti un martir al convin- 
gerilor tale și spune-i tot ce ai putut învăța din „Budapesti 
Hirlap“... Şi ai să vezi cum te va bate norocul. Degrabă te 
face deputat în cameră, inspector, tragi şapte lefuri, prăseşti 

ceafă, îți cumperi blană şi te desparți de tutunul de şapte- 
sprezece, şi-ţi zic ţăranii cumpăraţi: Măria Ta!.. Ce să-i 
faci, dacă lumea și tot neamul tău are să-ţi spuie verde că 
ești mizerabil şi ce să-i faci dacă mai arare te convingi şi 
tu însuţi de imbecilitatea ta?. Scopul ai să ţi-l ajungi. La 
cea dintâi ocazie ai să fii trecut la catedră, la universitate... 
Şi de-aci înainte eşti deasupra, poţi să-ţi răreşti iniamiile, ba 
poţi lăsa la sfârşitul vieţii chiar şi-o mică fundaţie să-ţi 
poarte numele“... 

Cam aşa ar vorbi cinicul sfătuitor, când ar aduce vorba 
de cariera acelei tagme de oameni, cari în toată lumea ci- 
vilizată sunt semănătorii luminei şi propagatorii idealismului 
şi cari în țara asta nenorocită au degenerat în nişte instru- 
mente ale celor mai vulgare meschinării politice. Sărmanii 
profesori! Intreagă misiunea lor de propovăduitori ai cul- 
turii e falşificată la noi în şcolile de stat. Nu îndrumările 
ştiinţei, nu normele universale ale pedagogiei sunt hotări- 
toare pentru dânşii, ci politica cu poruncile ei, cari perver- 
tesc orice simț moral... Nu meritele științifice, rezultatul stră- 
duințelor nobile ale minţii care se sbate în căutarea unui 
adevăr, nu setea nepotolită a cercetării, nu aceste însuşiri 
creiază la noi plattorma unei recunoaşteri din partea atot- 
puternicilor dela cârma țării... Profesorul e aici o unealtă prin 
care statul tinde să-şi desființeze suileteşte cetățenii, este un 
şurub în complicatul aparat de desnaţionalizare. Asupra tu- 
turor profesorilor din şcolile secundare ale statului planează 
această nenorocită concepție a datoriei, şi s'ar putea scrie 
volume întregi de observaţii din cari ar ieşi la iveală cât de 
uite, cât de imorale şi cât de ruşinoase sunt îndatoririle 
acestei tagme de oameni la noi... 

Dar acest spirit bolnav nu se opreşte în pragul liceelor 
de provincie. Nu. El trece mai departe, se ridică din treaptă 
în treaptă, ca să batjocorească toate culmile. Ceea ce în oc- 
cidentul luminat e păstrat cu sfințenie, ca singurul sanctuar 
pe care l-a putut zidi mintea omenească în frământarea vea- 
curilor, aici la noi a devenit un azil al infirmilor intelectuali, 
înzestrați cu abilităţi de negustori. Cât de curată, cât de bă- 

trâneşte cinstită e „Alma mater“ în toată lumea civilizată... 
Ca la pragul unei biserici se opreşte în faţa ei sgomotul pro- 
fan cu toate întrecerile lui şi nu e decât o singură lozincă 
care-i poate deschide poarta: ştiinţa. Şi cu câtă anevoință, 
cu câtă trudă rodnică se poate pătrunde acolo în republica 
mândră a puținilor aleşi, de care se frâng ca nişte săgeți de 
carton poftele politicei şi capriciile miniştrilor... 

— Aici la noi și pentru noi ?.... Biata „Alma mater“... 
Reţeta din fruntea acestor rânduri e singurul mijloc cu care-i 
deschizi poarta... Şi cu cât trece vremea, cu atât slăbește 
lacătul şi sânt mai îngăduitoare ţițînile dela porțile universi- 
tăților la noi. Faptele vorbesc. lată la universitatea din Cluj 
e profesor un fost comisar de poliţie, un om pentru care 
limba şi literatura română nu există nici cât pentru un crîs- 
nic din cutare sat mai de seamă, în schimb însă acest in- 
divid e un agent politic al guvernului, care de zece ani mân- 
jeşte hârtia la poruncă... Acum ne-a fost dat să-l vedem pe 
alt ipohimen pătrunzând la catedra universitară, un alt agent 
politic: Şeghescu... 

Dacă vrednicia muncii sau respectul ştiinţei ar exista 
cât de cât la noi şi şi-ar găsi recunoaşterea cuvenită, atunci 
am avea la catedra limbei şi literaturei române a universităţii 
din Budapesta un adevărat profesor conștient de misiunea lui. 
Fiindcă oamenii merituoşi nu ne lipsesc, şi între Andreiu 
Bârseanu şi losii Popovici sunt mai mulţi bărbaţi de ştiinţă, 
cari ar fi făcut cinste unei asemenea catedre. Dar aici nu tre- 
buie ştiinţă, nu trebuie cultură, nu un semănător de lumină 
se cere, ci un slujbaș al politicei de maghiarizare. De aceea 
a trebuit un Şeghescu, o figură nulă ca valoare ştiinţifică, o 
mediocritate scandaloasă ca orientare culturală... A fost de 
ajuns ca să ne poată smulge un mandat cu baionetele jan- 
darmilor, ca drept recunoştinţă să i se dee o catedră univer- 
sitară... A fost deajuns să se gudure la poala contelui Ap- 
ponyi, pentru ca acest om care nu poate purta o conversaţie 
de cinci minute într'o românească impecabilă ca orice ne- 
gustor cinstit din Scheii-Braşovului, să-şi gângăvească prostia 
în fața unei serii de generaţii de studenți universitari... Aşa 

e la noi „Alma mater“, o biată caricatură jalnică a așeză- 
mintelor din străinătate. lată o nouă ocazie când orice om 
cu bun simţ trebuie să aducă mulţumiri proniei că nu l-a făcut 
Ungur, că nu l-a făcut cu deosebire profesor ungur, ca să 
i se strângă inima de scârbă şi să-i crape obrajii de rușine... 

Că studenţii noştri sufăr pe urma acestei nedreptăţi e 
adevărat. Ei vor fi lipsiți de un îndrumător în educaţia lor 
ştiinţifică, de un sprijin în multele şi variatele mizerii ale 
vieţii de universitate în Budapesta şi mai ales vor fi lipsiţi 
de povăţuitorul cinstit al cărui cuvânt ar putea feri de atâtea 
primejdii un tineret duşmănit de toate din jurul lui. Dar tot 
atât de adevărat e, că această tinerime va şti preţui după 
cuviință pe individul poruncit să-i îndruge banalităţi dela ca- 
tedră și în loc să-și otrăvească sufletul cu sfaturile acestui 
căpătuit, se va alege mai de grabă cu revolta unei mândrii 
rănite, din care va răsări cel mai strivitor dispreţ. Nu va în- 
văţa dela Şeghescu carte românească, fiindcă pentru asta e 
incapabil acest flecar incult, dar va învăţa cea mai implaca- 
bilă ură împotriva unui sistem corupt de guvernământ. Şi cu 
aceşti răzvrătiți ai cinstei vom duce noi la izbândă visurile 
noastre... 

Şi când închei aceste rânduri îmi apare din nou figura 
ta chinuită, biet profesor din şcoalele noastre sărace. Te văd 
din nou în căsuţa ta săracă, sărac de bani şi de cărţi, un 
cărturar stângaci ai cărui ochi se luminează de scânteile fo- 
cului sacru, un înamorat de ştiinţă care treizeci de ani vor- 
bești câie douăzeci şi patru de ceasuri pe săptămână... Tu 
n'ai nimic din confortul civilizaţiei, tu trăieşti şi astăzi sbu- 
ciumat de fiorul ştiinţei ca vechii umanişti, tu n'ai nici bibli- 
otecă, nici blană și fumezi tutun prost... Tu nici nu visezi o 
catedră universitară... Și, totuşi, pe tine te fericesc eu, fiindcă 
din viața ta trudită se desface cel mai frumos ideal, singu- 
rul care poate călăuzi orice societate omenească: ai fost om 
de omenie! 


Drumeţi întârziați. 


Procesul de selecţiune şi purificare a lumii noastre po- 
litice face zi de zi un progres frumuşel. Incetul cu încetul 
ne părăsesc şi pleacă dintre noi acei cari niciodată n'au fost 
ai noştri. Se aleg unul câte unul, se trag la o parte din vâr- 
tejul prea puţin comod al frământărilor noastre, se scufundă 
în tăcere misterioasă şi pe rând scot capul la „Telegraf“ 
aceşti noi tovarăşi de arme. Ceata lor se măreşte. li vezi că 
încep să-şi strângă rândurile şi să-şi împartă rolurile. Aşa se 
vede, că au planuri şi se gătesc pentru toamnă de Secerişul 
celor semănate. Nici nu S'ar putea altfel, căci în dosul unor 
asemenea căderi morale e totdeauna o dorință de satisfăcut. 

Lumea noastră priveşte cu destulă linişte la svârcolirea 
asta. După cele dintâi clipe de revoltă, cei mai mulţi s'au 
potolit şi astăzi o trecere nouă nu mai provoacă deslănțuiri 
de patimă ca la început. Dimpotrivă, oamenii sânt oare-cum 
în aşteptare şi fac combinaţii asupra fugarilor de mâne. Sunt 
chiar satisfăcuţi când văd că unul dintre cei vizaţi s'a dus. 
Ba câte o plecare de asta e o uşurare reconfortantă pentru 
moralul luptei noastre politice şi e primită cu vii mulțumiri. 
Pe urma noului rătăcit se răsuilă mai uşor şi de aceia ni- 
menea nu-i plânge. lată d. Brote de pildă. Peste noapte s'a 
împărtăşit şi dânsul de taina noului botez şi a făcut saltul 
enorm dela „Tribuna“ la „Telegraf“. Deşi om cu trecut în 
valurile politicei noastre, trecerea dsale a stârnit regrete 
foarte neînsemnate. Nici nu i-a fost dată măcar cinstea unei 
înmormântări mai pompoase, l-a uitat lumea degrabă ca pe 
un bolnav de demult, a cărui moarte se aştepta de toţi din 
jurul lui. Aşa e şi cu alţii. Societatea începe a fi stăpânită 
de dorul unei premeniri şi vrea să-şi scuture balastul moral, 
care în timpul din urmă era prea greu de suportat. Şi în 
această pornire de a-ş curăţi putregaiul, primeşte chiar cu 
bucurie darea pe față a păcatelor latente. 

Cu toate acestea nam spune adevărul, dacă am afirma, 
că pregătirile de război ale transfugilor nu trezesc oarecari 
îngrijiri în tabăra noastră. Cu deosebire cei desorientați, sau 
cei mai slabi de înger nutresc oarecari temeri pentru ziua de 
mâne. Dându-şi seama de insuficienţa mijloacelor noastre de 
apărare, ei cred că fugarii, ajunși unelte în mâna guvernului 
duşman, pot să devie primejdioşi. Din multele lor planuri, 
cari se colportează între noi, cu deosebire unul pare a ne 
nelinişti în măsură mai mare. Se vorbește anume, că acest 
frumos mănunchiu de politiciani va înființa la toamnă un 
mare ziar în Budapesta. 

Guvernul recunoscător va face un act de caritate cu 
naujragiații noştri și le va acorda un ajutor din visteria sta- 
tului. Ei au cunoştinţe de oameni, ne ştiu toate portițele slă- 
biciunilor, au meşteșugul condeiului şi vor câștiga în sfârşit 
şi ce nu le puteam da noi: bani îndeajuns. Ce ne facem noi, 
aşa se tânguiesc unii de-ai noştri, — când toate aceste forţe 
înfrăţite, purtând pecetea cunoscută a legăturii de puternică 
solidaritate, pe care o au totdeauna părtaşii aceluiaş păcat, 
se vor năpusti asupra noastră? Având sărăcia ei tradițională 
deoparte, Seghedinul de alta, cum va putea biata noastră 
presă să ție piept cu propaganda unui asemenea ziar, unde 
sânt și condeie şi bani?... Astfel se întreabă mulți dintre noi 
şi în prevestirile pe cari le fac ating uneori coarde pesimiste. 

Nu e nicio primejdie, — răspundem noi. Putem aștepta 
cu cea mai desăvârşită linişte ziua de mâne. Importanța unui 
om în societate e determinată totdeauna de situaţia lui mo- 
rală. Ca să duci un rol de conducător în vieața publică, ca 
să-ti tragă în cumpănă cuvântul și să fie ascultat, trebuie să 
reprezinţi o valoare morală. Dimpotrivă, oricât ai fi de meşter 
în tertipuri, oricât de cameleon şi inteligent, nu-ţi poţi croi 
un piedestal. Dacă baza morală ţi-ai sfărmat-o, înzadar te 
mai trudeşti. Sânt mazăre pe părete toate cuvântările, toate 
articolele şi toate explicaţiile. Nu te mai crede lumea. Te o- 
moară cu bănuiala. Poţi să ai o vervă strălucitoare în tot ce 
spui, poţi să fii un splendid sofist, poţi să vii în palmă cu ade- 
vărul neted, lumea are să te asculte şi are să dee din umeri: 

— Ce păcat că nu-i om de omenie!... 

Astiel e şi cu rostul unui ziar la noi. Ca să poată stră- 
bate şi să împlinească o trebuinţă sociala, ziarul trebuie să 
pornească din îndrumarea unor oameni, cari nu numai prin 
fondul lor intelectual, ci şi prin greutatea lor morală sânt 
chemaţi să fie luminătorii maselor. E atât de mare la noi 
importanţa presei, acum când toate instituțiile ni-se sapă, şi 
sânt atât de excepționale problemele pe cari trebuie să le 
atingă, încât un ziar nu poate primi întrupare decât din nişte 
minţi frumoase, sprijinite de-o înaltă concepţie morală. 

Astăzi, când existența noastră poate fi susținută mai 
mult prin cinste şi poate îi mai primejduită prin o interpre- 
tare elastică a valorilor morale, astăzi şi lumea noastră cere 
tot mai mult această calitate tuturor cari vor s'o îndrume, 
sau să-i vorbească. In împrejurările noastre excepționale ga- 
Zetăria nu e o meserie ca în alte părţi, nici gazetarul un 
meşteșugar, care lucrează pentru bucătura de pâne. Aici e 
vorba de lupta pe viață, pe moarte a unui popor, căruia îi 
trebuesc povăţuitori să-i deschidă drumuri de înaintare şi 
să-i arate mijloacele de apărare. E vorba de problema exis- 
tenței unui neam, pe care o pot apăra numai oameni cuminţi 
şi oameni cinstiţi. Aceste sunt din cele mai elementare axiome 
cu cari e în curat societatea noastră. 

De-aceia, nu-i nici o primejdie, zicem noi. Să facă 
domnii Slavici-Mangra-Brote gazetă la Budapesta. Poitească! 
Pot să aibă bani cât de mulţi, pot să-şi aducă chiar şi câţiva 
vrei dela Bucureşti, abili şi sprintenei, tot mau să străbată. 
Lumea are să treacă pe lângă diînşii, are să le răsfoiască din 
când în când gazeta luxos tipărită şi o să-i părăsească, aşa 
cum părăsești o prăvălie de nume prost, în a cărei vitrină te 
uiţi în treacăt, dar de unde nu cumperi marfă. Certificatul 
moral al conducătorilor acestei gazete e atât de slab, încât 
cetitorii n'au să le acorde nici un credit. Sau se mai pot găsi 
naivi, cari să-i creadă pe cuvânt pe unii oameni, cari peste 
noapte devin propagatorii unui curent politic pe care l-au de- 
testat şi batjocorit zeci de ani ?... Mai poate asculta cineva 
de povețele d-lui Brote bunăoară, care vorbeşte astăzi cu 

severitatea unui Caton de „duplicitatea“ noastră şi care mai 
alăltăieri trimitea articole pline de foc sacru „Tribunei“, în 
vreme ce în ungherul unei cafenele din Budapesta îşi pecet- 
luia legământul cu nenorocitul vicar al Orăzii? Astea sânt 
şarlatanii prea mari, şi prea grosolan aranjate ca să se poată 
uita. De aceea e un sbucium zadarnic toată afacerea asta cu 
gazeta la Budapesta. 

Redactorii ei îşi vor aranja probabil o seamă de polite, 
îşi vor orândui bucătăria pentru iarnă, blagoslovind mila pă- 
rintească a guvernului, vor scrie articole mai puţin certate 
cu sintaxa românească, dar ca rezultat identice cu cele ale 
răposatului Gergely, care încă până mai dăunăzi se războia 
cu noi din Kolozsvâr... Şi va merge aşa înainte povestea 
până ce într'o zi Monitorul oficial va publica lista unui nou 
minister. Atunci va cădea baraca, uşor şi repede, ca orice 
clădire slabă în temelii.. 


Dar s'o spunem drept, mai este încă un motiv care ne 
face să zîmbim, când vine vorba de sorții de isbândă ai 
acestei întreprinderi. Este, cum am zice, neputința acestor 
conducători. Să nu uităm, că avem în față nişte bătrâni, cari 
cătră apusul vieţii încearcă o aventură. Cinstea e toiagul bă- 
trâneţelor, pe care dacă-l sfarmi rămâi olog. Sunt cam ologi 
toți pomeniţii tristului triumvirat. Trebuie să ne dăm seama, 
că dacă până astăzi aveau un rost între noi, se datorea pri- 
vilegiului firesc pe care e obiceiul să-l acorde societatea bă- 
trânețelor onorabile... Dar astăzi, după-ce părul lor cărunt 
şi-a pierdut semnificaţia, astăzi ce mai vor pe arenă? Ne- 
putincioşi, încurcaţi, disirați — de ce vor să fie obiectul unui 
jalnic spectacol pe care ţi-l oferă toți întârziaţii vieţii, când 
când n'au înţelepciunea de-a se feri din cale la vremea lor? 
Trebuie judecaţi aceşti oameni, cu măsura justă şi implaca- 
bilă a prezentului. Vicarul Mangra să fie conducător politic, 
îndrumător cu condeiul şi inauguratorul unui nou curent? 
Dar pentru asta se cere minte deschisă, vigoare şi patimă, 
nervi ordonaţi şi-un perfect echilibru al facultăţilor. lată o 
serie de însuşiri cari lipsesc acestui candidat de moşneag, 
care, după cum ne spun cei din jurul lui, prezintă îngriji- 

toare semne de slăbiciune senilă, destul de timpurii de altfel. 
Cât despre condeiul părintelui Mangra nu putem vorbi, fiindcă 
d-sa şi în zilele de mărire s'a servit prea puţin de acest ìn- 
strument. D. Brote va rămânea ceeace a fost în totdeauna: 
un compilator rece, un tolerabil sofist, un bun împărțitor de 
cifre, care își va păstra încă abilitățile acelei inteligenţe spe- 
culative care l-a caracterizat, dar, lipsit de o înțelegere supe- 
rioară, de avântul şi de generozitatea firilor distinse, nu va 
putea nici odată să aibă un rol de conducător. 

Cât despre domnul Slavici, care ar fi menit să fie di- 
rectorul acestui organ, ce să spunem? E atât de tulburător 
să-ți arunci pietatea şi să stai în fața unui scriitor bătrân 
în astfel de momente, când nu mai are nici un drept la tre- 
cutul lui. Despărţit de acest trecut şi judecat sub raportul 
celor ce ne dă astăzi, negreşit că avem de-a face cu un pu- 
blicist mediocru, lipsit de vlagă şi de relief. S'a dus Slavici 
de odinioară, meşterul dela Sibiiu. Cel care vine la Pesta e 
un altul, un biet bătrân slăbit de mizeriile vieţii. 


Ca o corabie care a plecat la drum, încărcată de bo- 
găţii şi sfărmată de furia valurilor, în vreme ce se scufundă 
îşi trimite la mal o scândură răzleaţă... Ce mai poate biata 
scândură, decât să ne povestească de zilele unei glorii apuse și 
cel mult să ne aducă aminte de veşnica deşertăciune ?... Ce mai 
vrea domnul Slavici în fruntea unei gazete la Budapesta ?... 

Să vie deci sărmanii noştri drumeți întârziaţi. li aşteptăm 
în linişte şi-o să-i privim în față ca pe nişte bieţi invalizi, 
cari cu spada ruginită şi cu brațul neputincios vor să se 
pătrundă din nou de fiorul războiului. Vor fi nişte adversari 
atât de puţin primejdioşi şi pentru dânşii navem să facem 
mare stricăciune de săgeți. Din toate sentimentele, cari au 
să ne încerce în faţa lor, cele mai dese au să fie mila și 
amărăciunea, că trebuie să-i lovim. Şi mai târziu când, ur- 
mând rânduielile sorții, se vor prăbuşi pe rând dintre noi, 
stingându-li-se candela într'o licărire tristă, noi vom fi aceia 
cari vom sta mai îndureraţi la groapa lor şi ni se va strânge 
inima de durere, că n'avem să-i putem plânge... 


Fumegă putregaiul. 


În coloanele ziarului „Tribuna“ s'a zugrăvit de multe ori 
psihologia oamenilor, cari trecând din lagărul luptelor noastre 
politice şi-au făcut culcuş sub aripile ocrotitoare ale guver- 
nului. De câte ori am încercat să schițăm conturele unui 
asemenea suflet, totdeauna am spus clar şi răspicat: nu vă 
mai bateți capul să găsiţi o justificare principiară pentru 
purtările acestui individ, ci puneţi-i la cântar cinstea şi aşa 
vorbiţi. Era doar’ un lucru elementar să vezi, că în toată 
frământarea noastră politică nu poate exista decât o singură 
linie de conduită pentru orice Român cum se cade, care e evi- 
dentă fără nici o trudă deosebită și pe care trebuie s'o ur- 
mezi, dacă ţi-e mintea întreagă şi sufletul curat. Era tot atât 
de uşor să bagi de seamă, că toţi câţi ne părăsesc n'o fac 
asta, fiindcă principiile partidului nostru naţional le-ar jigni 
credințele lor politice, ci fiindcă ei sânt pur şi simplu oameni 
fără credinţe, cari vor să se căpătuiască cu orice preţ. 

Cu cât se înmulţea cu o nouă trecere numărul acestor 
potoliți ahtiaţi de pace, cari cu ramură de maslin în mână 
şi cu virtuți evanghelice pe buze încasau diurne şi se înţo- 
leau în Slujbe grase, noi totdeauna îi arătam cu degetul şi 
apelam la judecata deaproapelui: Uită-te la acest om, cum- 
păneşte-i toate faptele, cercetează-i cinstea şi ai să vezi că 
nu-i om de omenie. Şi aşa am lucrat totdeauna cu desgust 
şi cu răceală. 

Pe urma noastră viaţa cu bagajul ei de fapte venea şi 
ne verifica spusele. Şi aşa încetul s'a formulat o axiomă so- 
cială la noi, care venea cam așa: Toţi slabii cari vor să trä- 
iască pe uşor şi să câştige fără vrednicie şi fără muncă si- 
tuații, toți ne părăsesc pe rând şi trec în tabăra guvernului, 
unde nu există altă normă de apreciere a meritelor unui om, 
decât tiradele lui patriotice. Această îndrumare de filozofie 
a vieții a pus la noi stăpânire pe multe suflete maleabile și 
vedeam cum zi de zi îşi face vânt un nou cucerit, care cu 

aiere de om cumințit devenea propagatorul „moderaţiunii“ 
şi ne vorbea de binefacerile păcii. Şi aşa zi de zi, azi unul 
mâne altul... 

Se înţelege, că această stare de lucruri a provocat o 
perturbație morală în societatea noastră. Văzând cum îi 
saltă norocul pe aceşti căpătuiţi, cari dintruna au început 
să înnoate în bunătăți, lumea noastră a început să fie 
stăpânită de îndoială şi din accentele ei de amărăciune se 
desluşeau pe alocurea urme de cinism. In cutare colț de ca- 
fenea vorbea cam aşa preaonoratul din consistor, când îm- 
părțea cărțile la masa de joc: — „Ori cum stai să socoteşti, 
tot Burdia mai cuminte, tot Burdia mai deştept. Burdia din 
măcelar s'a făcut consilier de curte şi milionar. Maniu cu pu- 
ritanismul lui e advocat în Blaj şi descurcă procese, când 
Burdia bea şampanie cu ministrul la Hungaria şi azi mâne-l 
vezi baron...“ 

„Aşa se face politica cu cumpăneală şi cu vorbe 
bune, nu cu chiote la gazetă şi discursuri frumoase în par- 
lament. Da, da Burdia e deştept...“ — urma înainte preaono- 
ratul, ale cărui vorbe trezeau Simpatiile conmesenilor, cari 
se uitau cu zîmbete de ironie la tînărul din colţ îngropat în 
vravul de gazete : „Ăsta mare s'ajungă departe cu idealis- 
mul lui...“ Aşa prindea rădăcini cu încetul un spirit de utili- 
tarism îngust, propagat de indivizi fără deosebite scrupule 
de ordin moral şi întărit de atâtea exemple triste ale vieţii. 
In toiul acestei frământări, care săpa moralul public, mulţi 
din oamenii noştri apucau să uite că numai cinstea poate fi 
busola unei personalităţi şi se obişnuiau cu interpretări tot 
mai elastice ale onorabilităţii, fiindcă vedeau cum curăţenia 
de moravuri nu-şi poate găsi răsplata cuvenită în împreju- 
Tările particulare ale vieţii la noi. Acest spirit de îndoială, 
cu multe note de cinism, adevărate preludii ale unei destră- 
mări sociale, a devenit din ce în ce mai pronunţat în timpul 
din urmă şi poate nu greşim dacă afirmăm, că a avut un 
rol hotărîtor în multe din înfrângerile mişcării noastre elec- 
torale mai recente. Și-a vădit cu deosebire influența neno- 
rocită în Bănat, unde preoţi şi protopopi şi alți fruntaşi au 

ajuns să fie susținătorii pe faţă şi propagatorii acestui curent 
detestabil. 

Ca în toate acțiunile provocate de aventurieri fără scrupule 
morale, a trebuit să se răzbune şi aici călcarea cinstei. Și 
s'a răzbunat destul de crud şi chiar mai repede decât ne aş- 
teptam. Procesul de putrefacție s'a început, putregaiul a 
pornit să fumege şi mirosul lui desagreabil pătrunde astăzi 
întreagă atmosfera vieţii publice. 

Ironia sorții a voit, ca tocmai şeful acestor săltaţi de 
noroc, ipohimenul sătul şi rumen, care a deschis drumul 
unei garde întregi, tocmai Burdia să se prăbușească mai 
întâi. Ceiace s'a petrecut deunăzi în congregația comitatului 
Caraş-Severin, când cu unanimitate s'a decis să se puie 
secvestru pentru un sfert de milion, bani perduţi, pe averea 
iui Burdia, e un lucru care e mai plin de învățăminte, decât 
când cutare casier dela vre-o bancă defraudează câteva mii 
de coroane şi fuge în America, sau îşi retează grumazii cu 
briciul. Aici e deruta unui om, care se rostogoleşte dela 
înălțimea unei situaţii politice şi sociale, unde s'a ridicat pe 
nedrept, din puterea unui nenorocit sistem de guvernământ, 
ce creiază platformă de existență şi căpătuială numai sufle- 
telor purtate de păcat. Burdia s'a ţinut la suprafaţă şi a ajuns 
mai Straşnic ca un vlădică, tocmai în urma servilităţii lui po- 
litice, care la făcut să calce în picioare toate îndemnurile 
îlreşti ce se nasc în sufletul unui Român cinstit. El s'a ri- 
dicat din treaptă pe scara de argint, tocmai fiindcă a aruncat 
toate îndatoririle ce le-avea faţă de neamul lui şi a ajuns o 
unealtă oarbă în mâna duşmanului. Când îşi rupe gâtul acest 
om Și trufia lui cade în noroi se frânge un simbol al rătă- 
cirii şi se sfarmă o încorporare tipică a răului. De-asupra 
celui căzut îşi cântă veşnicul imn de biruinţă cinstea trium- 
fătoare. 


Nu ştim care va fi stârşitul acestei prăbuşiri. Nu ştim 
dacă se va mai putea repara printr'o petecire oficială această 
cinste zdrenţuită. Nu ştim nici dacă „llustritatea Sa“ va 
ajunge din nou la barda de macelar, care a fost instrumentul 

primordial al carierei sale vertiginoase, sau înainte de scu- 
fundare se va mai svârcoli puțin şi-şi va vărsa amărăciunea 
în cerneală de tipar la gazeta „Severinul“ ? Cert este însă 
că începutul sfârşitului s'a făcut şi că pe arena vieţii publice 
dela noi nu va mai apărea o figură de aventurier, care prin 
orice păşire şi prin toate rosturile lui semăna un duh otră- 
vitor şi o morală şubredă. 

Invăţătura acestui caz e tot povestea veche cu înţelep- 
ciunea bătrânească, care spune că cinstea e cea mai fru- 
moasă podoabă. Ni-se dă din nou prilejul să vedem că 
chiar şi în această țară, mai curând sau mai târziu, se răz- 
bună mărirea clădită pe minciună sau pe vânzare de neam. 
Această cădere e un prilej de reconfortare morală pentru 
obştea noastră, pe urma căruia Şegheştii împreună cu achi- 
ziţiile mai proaspete de derutaţi vor avea probabil mici şi 
trecătoare accese de mustrare a conştiinţei. Bărbații noştri 
cari cu sufletul povăţuit de idealism îşi urmează drumul 
înainte câştigă o satisfacţie şi superioritatea lor se ridică stră- 
lucitoare de asupra acestui putregai fumegând. 

Dela măsuţa cărților de joc, ori din colțul ascuns unde 
vă faceți trebşoarele şi vă fărîmați bruma de viață sufle- 
tească îngustă, dumneavoastră atâția onoraţi şi preaonoraţi, 
n'ar strica să cumpăniţi această tragedie vulgară şi să vă 
aduceţi aminte că în labirintul vieţii singură cinstea e me- 
nită să îndrume cărările omeneşti. Să cumpăniţi pățania „Ilus- 
trităţii Sale“ şi să vă daţi seama, că la urma urmei tot mai 
bine e să fii om de omenie. 


O nouă morală. 


Se schimbă vremile, sau lumea se schimbă, în orice 
caz nu mai e vechea orânduială a vieții la noi. 

Inchipuiţi-vă, în paşnicul Sibiiu, sub arcadele dela „Im- 
păratul Romanilor“, o ceată de tineri n'au lăsat pe părintele 
Mangra să-și soarbă în tihnă cafeaua de după masă. Ba mai 
mult, nu numai de această plăcere a fost privat politicianul 
neofit, ci în loc de desert a fost nevoit să înghită o seamă 
de insulte, grele de suportat şi de stomacuri cât de puțin 
delicate. In termini rapsodici tinerii universitari au caracteri- 
zat activitatea mai nouă a amicului lui Tisza şi a fost nevoie 
să intervie personalul localului şi poliția, ca cel puţin reve- 
reanda şi camilafca vicarului Mangra să fie scăpate de in- 
convenienţele unor radicale reparații... 

Aceasia s'a întâmplat acum o săptămână în liniştitul 
Sibiiu, unde atmosfera de ordine şi calm a bunilor noștri 
Saşi părea că domolise până la nesimţire cele mai multe 
suflete româneşti. 

Aici a trebuit s'o păţească din nou vicarul Orăzii. Mai 
alaltăieri la Arad a avut o aventură la fel, acum la Sibiiu... 
Stai şi te gândeşti şi trebuie să zici, că încep să se schimbe 
vremurile... 

Doamne sfinte, până dăunăzi cât se suporta de comod 
la noi o crimă politică! Cât de uşoară era viața, cât de lip- 
sită de griji pentru trădătorul nostru. Un om care se vindea 
şi prin vânzarea lui săpa groapa neamului, care la scos la 
suprafață, un rătăcit care purta pe conştiinţă cel mai greu 
dintre păcate, un astfel de păcătos se strecura o viaţă întreagă 
prin rândurile noastre întreg, sănătos, rumen, obraznic şi cu 
fruntea ridicată. 

Zeci de mii îl blăstămau zilnic, numele lui ajungea un 
simbol al desfriului şi al rătăcirii, gazetele îi pecetluiau frun- 
tea cu stigmatul ruşinei şi acest individ o ducea frumuşel 
înainte, până murea de sătul. Prin nici un semn nu se ma- 

nifesta disprețul public, nu se găsea nimeni, care să-i arunce 
în obraz infamia. Dimpotrivă i-se presăra drumul cu florile 
umilinței, era luat de braţ, aşezat în fruntea mesii, purtat pe 
la icoane, omenit la vlădica şi încărcat de plocoane. Era, 
cum ai zice, mai mare dragul să fii porc de câne la noi. Fe- 
rit de asperităţile vieţii, cu capul gol şi cu buzunarele pline, 
puteai păşi tot mai jos pe treptele necinstei, fără ca societa- 
tea să te facă să simți contravaloarea acestor plăceri câşti- 
gate prin păcat. Şi în această vreme, când crima era răsplă- 
tită cu plecăciune, cu toasturi şi cu vin vechiu, când trădă- 
torul se tolănea pe pernele faetonului, care-i piimba scâr- 
boasa trufie de parvenit, omul cinstit sta cu coatele răzimate 
pe masa de scris, cu fruntea în palme, chinuit de gândurile 
unui trai nevoieş, cu sufletul amărit şi cu chiria neplătită, 
pătrunzându-se tot mai mult de convingerea, că în astfel de 
vremuri, la un astfel de neam omenia e un martiriu... 

Şi baremi de ai fi simţit câte odată, că în inima unui 
asemenea vândut mai există măcar urme din cari ai putea 
desluşi rostul lui de odinioară. Este câte unul, pe care păca- 
tul lui la săltat sus şi, din lihnit ce era, l’a înţolit din prisos 
cu toate bunătăţile. Ei bine, acest om a uitat tot şi din mi- 
titel a devenit mândru şi bățos. Odinioară i-se îneca vorba 
în gât şi behăia de umilit ce era, mai târziu se făcea gro- 
zav Şi te lua straşnic de sus. Având la spate puterea statu- 
lui care-l ocrotea, trădătorul nostru siida în dreapta şi stânga, 
săvârşea acte de o impertinenţă tulburătoare şi devenia in- 
suportabil prin accesele lui de grandomanie. 


„Să te ferească Dumnezeu, să ai a face azi cu Şe- 
ghescu — îmi spunea dăunăzi un fost profesor la un semi- 
nar. Mai acum câţiva ani, când îl vedeam la Jägerhorn, cu 
redingota roasă în coate, cum mă zărea îşi trăgea capul în- 
tre umeri, îşi lărgea obrazul întrun zîmbet umil şi îndatori- 
tor de nespus şi mă saluta cu un adânc compliment... Mă 
întreba de sănătate şi nu-i mai tăcea gura... Azi, când des- 
chide uşa şi intră în clasă, e grav, mişcă din cap cu răceală 
şi e straşnic în poza lui de comisar ministerial... Să-l vezi 
cum tuşeşte şi cum stă de serios... Nu-ţi spune două cuvinte 

şi să nu crezi că mai vorbeşte altfel: numai ungureşte... 
Când ne-a adunat la conferinţă a început aşa „uraim“. 

— Aşa fac şi alții şi cu toate astea societatea noastră 
îi tolera, le îndura loviturile de copită, suferea în tăcere ti- 
răniile lor felurite, contribuind prin aceasta la înjghebarea 
unei morale elastice, care clădea tot mai puţin pe principiul 
demnității... 

Negreșit, că o seamă de însuşiri ale noastre justificau 
această stare deplorabilă. Temperamentul de oameni potoliți 
şi răbdurii, cumplitele mizerii ale vieţei, cari ne-au îngenun- 
chiat tot mai mult mândria, şi reflexele acelei nenorocite 
umilințe istorice, care va urmări încă generaţii cu moştenirea 
ei tristă, toate explică pânăla un punct toleranța noastră față 
de trădători, care e în multe rânduri soră cu laşitatea. Gân- 
diți-vă cum alte neamuri ştiu să-şi pedepsească transiugii. 


La Ruși sunt condamnaţi la moarte, la Bulgari îi pră- 
pădeşte Sandanski, la Japonezi își fac ei înşişi harakiri. La 
Unguri încă se pedepseşte aspru. Cel ce a răsfoit foile isto- 
riei ungurești ştie cât de ucizător era oprobriul public pentru 
toţi trădătorii după patruzeci şi opt şi că era de ajuns să 
primească o slujbă pe vremea absolutismului un scriitor de 
popularitatea lui Kuthy Lajos, ca să nu mai existe şi să nu-i 
mai primească mâna nici cel din urmă nemeş cinstit. Nu mai 
vorbim de draconismul pedepselor pentru crimele politice la 
Italieni pe vremea luptelor pentru unirea Italiei, când pum- 
nalul carbonarului ajungea până în cutare înfundătură a Car- 
paţilor, unde trădătorul făcea pe slujbaşul austriac. — La noi 
nu poate fi vorba de astiel de pedepse, cărora se împotri- 
veşte întreaga psihologie a poporului nostru iertător și 
blajin. 

Va trebui însă să pedepsim şi noi, căci o societate în 
care nu se Simte necesitatea retorsiunei pentru nedreptăţile 
cari o lovesc, nu poate să trăiască. Pedeapsa noastră faţă de 
trădători trebue să urmeze cât mai în grabă, ca să putem 
salva fondul etic al frământărilor noastre. De sigur, că noi 
nu vom propaga suprimarea, nici nu vom recomanda hange- 
rul bulgăresc, sau bomba lui Orsini, ca să ne pedepsim cri- 

minalii politici. Aceasta ar fi un lucru imoral şi nepotrivit cu 
îndrumările civilizației de care avem să ne împărtăşim. Dar 
trebuie să găsim mijloacele prin cari societatea să răsplă- 
tească păcatul şi prin aceasta să statornicească un echilibru 
normal în suflete. Aceste mijloace nu pot fi decât de ordin 
moral. 

Izolarea noastră de cei cangrenaţi e singura rețetă po- 
trivită. Să-i scoatem dintre noi, să-i exilăm din societatea 
noastră și să-i îndepărtăm cum aruncă marea la mal ruinele 
netrebnice ale corăbiilor scufundate. Acum vre-o trei ani când 
cu guvernul iui Fejérváry, v'aduceţi aminte cum au știut să-l 
primească cetăţenii din Dobriţin pe noul prefect. De ce am 
rămânea totdeauna 20: vecini cu slugărnicia şi de ce am în- 
tinde mâna noastră curată unui Burdea, care prin toți paşii 
lui calcă interesele naţionale? Şi de ce am mai sta la masă, 
de ce am mai schimba trei vorbe, de ce ne-am mai atinge 
pălăria, când ne potrivim alături de un vândut?... 

Se va zice că asta duce la o înăsprire a relațiilor dintre 
oameni. Se'nțelege că duce, dar fără asta noi nu mai avem 
nici o busolă morală, care să normeze faptele unui popor 
luptător. Pentrucă, bine să ne dăm seama, aici nu e vorba 
de două grupări cu principii opuse, de două partide cari 
pornesc din concepţii disparate, dar urmăresc aceiaş țintă — 
aici nu se luptă două convingeri cari fac două tabere. Dacă 
ar fi aşa, atunci nu S'ar putea justifica îngrădirea şi izolarea 
propagate de noi. Aici e însă mai simplă şi mai jalnică po- 
vestea. Aici e numai o tabără închegată din toate elementele 
cari vor să lupte pentru existența şi apărarea unui neam, 
această tabără e deoparte şi alături de ea sânt o seamă de 
aventurieri, fără principii şi fără morală, cari urmăresc că- 
pătuiala lor. Cu un cuvânt, aici e vorba de două soiuri de 
oameni: oameni cinstiţi şi oameni necinstiţi. In această luptă, 
noi nu putem avea alte mijloace de retorsiune. 

Aşa trebuie judecată, — cred eu, — păşirea tinerimei 
din Arad la vremea ei şi a tinerilor din Sibiiu dăunăzi. Că 
s'au ivit tocmai în aceste două centre cele dintâi atitudini de 
nouă interpretare a îndatoririlor noastre morale, asta se ex- 

plică prin împrejurarea, că aici e şi viața noastră culturală la 
un nivel mai înaintat şi tinerimea crescută sub îndrumările 
unui spirit național sănătos începe să-şi puie în practică cre- 
dinţele vieţii. Că aceste credințe s'au manifestat de astădată 
întrun mod violent şi pătimaş? Dar ar fi trist de tot când şi 
tinerimea s'ar lăsa povățuită de acea cuminţenie bolnavă, de 
care ne-am săturat... 

Aceste învățăminte le tragem noi din pățaniile părinte- 
lui Mangra, care câştigă astfel o aureolă de martir în fața 
patronilor săi. Domnia Sa, după cum vedem din ziarele un- 
gureşti, pare a nu prea lua la inimă aceste întâmplări. Un 
lucru însă poate învăţa, anume, că societatea noastră în evo- 
luţia ei nu mai favorizează în aceiaş măsură ca în trecut pă- 
catele politice şi că ne apropiem de vremea când oameni 
cari şi-au îngropat omenia se vor învârti mai puţin comod 
printre rândurile noastre. 


Invăţăminte. 
— Cu prilejul cazului Şeghescu. — 


In adevăr şi-a susținut până în cele mai mici amănunte 
stilul potrivit jalnica comedie a numirii lui Şeghescu la uni- 
versitate. Şi l-a menţinut până la sfârşit. E un colţ de tipică 
Ungarie acest spectacol trist şi e bine să mai stăruim câteva 
momente şi să mai spunem două vorbe asupra lui, doar vor- 
bim de una din multele batjocuri, cari pun la cântar pacea 
evanghelică şi răbdarea îndelungată a unui popor. 

Ce era de prevăzut, s'a întâmplat. Toţi oamenii noştri, 
până și cei mai domoli, au rămas consternaţi în fața acestei 
ruşini. Şi-au dat cu toții seama, că din nou s'a aplicat o lo- 
vitură de picior demnităţii unui popor. Sa tras de păr din 
obscuritate o figură absolut nulă ca valoare intelectuală, care 
pentru servicii meschine de transfug politic a primit răsplată 
o catediă universitară. Şi e atât de nepotrivită această ale- 
gere, atât de scandaloasă lipsa de pregătire științifică a acestui 
individ! Ca şi când ai fi luat de mână un servitor, care spală 
sticlele în cutare farmacie din Salonta-mare, şi l-ai îi aşezat 
la catedra de anatomie a facultății de medicină... E perfect 
aceeaş analogie, pentru că în noua lui meserie Şeghescu nu 
ştie carte mai multă. Deaceea această batjocură ne-a pus în 
mişcare toate fibrele unei mândrii adormite şi întreagă socie- 
tatea noastră a fost răscolită de-un sentiment de puternică şi 
profundă amărăciune. 


Dar cu adevărat frumoasă a fost din acest prilej atitu- 
dinea tinerimii noastre universitare. Aceşti băieţi ne-au dat 
o dovadă, că, deşi aruncaţi în valurile unei vieți străine de 
îndemnurile lor, deşi trecuţi prin şcoli cu menirea de-a creşte 
ieniceri, totuş şi-au păstrat sufletul curat şi neatins de ger- 
menul boalei care-i împrejmue. Şi-au păstrat îndărătnicia lor 
ciobănească şi bunul lor simț țărănesc, acolo în Budapesta 
ale cărei sageți înveninate nu pot pătrunde în aceste piepturi 

pline de vigoare. Şunt sănătoşi acei o sută de feciori, au inimă 
şi pumn întreg, nu i-a cuminţit nici vieaţa lor plină de mi- 
zerii, nici înţelepciunea slăbănoagă a atâtor sfătujtori prudenți. 
Ei au toată îndrăsneala vârstei tinereşti, au revolta nobilă a 
sufletelor curate şi au în toată puterea ei furtunatecă acea 
deslănțuire de patimă care e tovarăşe ori cărei năzuinți spre 
ideal. 

Aceşti tineri cu purtarea lor ne-au înviorat şi, în apatia 
asta generală, când sufletele noastre, ca nişte strune discor- 
date, nu mai tresar la nici o atingere, revolta lor me-a înse- 
ninat. Şi, de ce n'am spune-o, ne-a făcut o adevărată bucurie. 
Atâţia oameni necăjiţi, atâtea ființe crescute în şcoala umi- 
linții, atâţia bieți nenorociţi cari nu s'au împotrivit niciodată 
în vieaţa lor de restrişti, şi-au rumenit obrazul de emoție 
când au cetit în ziare, că o sută de băieți de-ai noştri, în 
inima țării ungurești, au ştiut să-i spuie pe nume păcătosului, 
care şi-a batjocorit neamul. Şi am ascunde adevărul, dacă 
n'am Sspune:0, că şi păruiala lor cu garda ungurească a tră- 
qătorului ne-a înveselit. Da, fiindcă şi pumnul îşi are în anu- 
mite situaţii rostul lui foarte just şi foarte laudabil şi noi cu 
frământările noastre vom fi poate de nenumărate ori avizaţi 
la acest mijloc de-a ne convinge deaproapele. Dar mai este 
şi un adevăr de-un ordin superior, pe care îl scoate la supra- 
față ţinuta acestor tineri. E adevărul foarte răspicat, că ne-am 
săturat până în gât de blândeţea îngerească cu care am pri- 
mit toate loviturile duşmanului. Trebuie să regenerăm sufletul 
poporului nostru, în care o istorie nespus de tristă a picurat 
veacuri dearândul otrava umilinței, să-i facem o educaţie a 
sentimentului de repulsiune în faţa nedreptăţii şi să nu ne 
mai lăudăm cu iubirea de pace şi de ordine cari de atâtea 
ori acopăr laşitatea omului supus. Astăzi, când toţi vin cu 
răsboiu asupra noastră, când fiecare notărăşel se răţoieşte în 
fața țăranilor noştri cât brazii, pe cari în dragă voie îi înjură 
de mamă, astăzi nu mai putem predica filozofia tradițională 
a capului plecat. 

Tinerii din Budapesta cu gestul lor de demnitate ne-au 
dat o prețioasă îndrumare. Ne-au şi anunţat oarecum zorile 

unor zile mai bune, când toleranța noastră va avea o limită, 
când păcatele se vor pedepsi şi mizerabilii nu se vor ma 
plimba cu fruntea ridicată printre rândurile noastre. Numai 
atunci, în această perioadă de disciplină socială, când toate 
faptele, și în bine şi în rău, îşi vor găsi răsplata cuvenită, 
numai atunci se va purifica atmosfera vieţii noastre publice 
şi se va statornici un echilibru moral în societatea noastră. 
Atunci şegheştii îşi vor înghiţi în stomac infamia, dându-şi 
bine seama că, scoasă la iveală, ar avea să facă cunoştinţa 
mijloacelor de convingere pe cari le-au indicat tinerii din 
Pesta. 

Cât despre Şeghescu, licheaua şi-a ajuns scopul: are 
leafă mai bună cu câteva mii de coroane, poate merge vara 
la băi să-şi plimbe fericitoarea prostie, poate să ia trenul 
clasa întîi, să-şi cumpere umbrelă nouă şi altele. Dar un lu- 
<ru e cert: orice cuvânt va eşi din acest cap de slugă dom- 
nită, orice îndemn va porni de după fruntea lui îngustă va 
rămânea mazăre pe părete. Nu-l va asculta nimeni şi o va 
duce aşa înainte strivit de disprețul nostru, până când pronia 
plictisită de orgiile stupidităţii omeneşti, se va milostivi să 
declare din nou vacanţa acestei catedre, care înainte de a fi 
ocupată de un urmaş, va trebui radical desinfectată de mi- 
crobii parvenitismului scârbos... 


De tinerii noştri n'am nici o teamă, ei nu vor fi întro- 
duşi în subtilitatea sufixelor şi în capriciile filologiei, dar 
aceşti băieţi au inimă curată şi au pumn sănătos, două ca- 
lităţi cu mult mai importante pentru izbânda noastră de 
mâne. 

Şi acum Sar putea încheia aceste reflecţii, dacă nu 
mi-ar răsări din umbră figura de biruit a domnului Alexici. 
Câtă ironie e în capriciile sorții. Bunul „Telegraf“ din Sibiiu 
publica dăunăzi ştirea, că la prelegerea sa de deschidere a 
cursului d. Alexici a îndemnat tinerimea să-şi iubească limba, 
legea şi neamul... 

Ce frumoase şi edificătoare învățături morale, stimate 
domnule profesor! Deşi cam întârziate, după un lung inter- 

mezzo de accente cu totul străine, vin să bată la poarta 
noastră. Le ascultăm cu jale, ne întoarcem ochii spre trecut, 
mişcăm dumeriţi din cap, ne aducem aminte cătocmai acum 
un an, cam pe vremea asta, când răzvrătitul uriaş dela nord 
Björnson ne lua apărarea, dta i-ai scris scrisoare în gazeta 
Ovreilor din Pesta, în care ditirambii dtale zugrăveau situaţia 
splendidă a bietului nostru popor şi-i dădeau certificat de 
bună purtare contelui Apponyi la congresul de pace. 

Azi e muribund marele cântăreț al fiordurilor şi dum- 
neata eşti înfrânt, eşti cuminţit şi ne vorbeşti de iubire de- 
neam. De ar auzi această thistă palinodie ar zâmbi nebirui- 
tul leu şi, cine ştie, ar scrie poate două rânduri despre cu- 
noscuta tragedie umilă a lămâilor stoarse... 


Indemnuri noui. 


Valurile de nemulţumire împotriva gazetei ruşinoase 
dela Pesta iau proporţii tot mai mari. Din toate colţurile ţării 
se ridică glasuri de protestare din ce în ce mai accentuate, 
cari veştejesc aceste tiparuri anarhice cu o tărie aproape ne- 
obişnuită în opinia noastră publică. Ca o ființă căzută, pe 
care o împing toţi şi-o îmbrâncesc la toate colţurile de uliţi, 
aşa a ajuns astăzi fostul organ al partidului naţional, la care 
a pus piciorul în prag şi sa făcut stăpân un om fără scru- 
pule. Dela Sibiiu, dela Viena, Pesta şi din toate părţile se 
publică scrisori categorice strivind pe acest intrus, care de 
luni de zile se svârcoleşte şi nu vrea să moară, cu toate că 
oameni cu rosturi şi mai ales forţele intelectuale ale genera- 
ţiei mai noui se trudesc să-i suprime existenţa catilinara. 

E bine însă, ca tocmai acum în toiul răsboiului să se 
lămurescă puţin situaţia şi să se lumineze adevăratele motive 
ale acestei campanii. Ar fi anume o mare greşală să se 
creadă, că toată mişcarea asta, toată frământarea plină de 
nobilă indignare a atâtor oameni, are de supremă ţintă des- 
ființarea unui individ, nimicirea lui. Nu! Acest domn Birăuţ 
este o figură prea neînsemnată şi prea microscopică în ceata 
măruntă de infuzorii cari tulbură apa la noi, ca singură per- 
soana dumnealui, oricât ar fi de rânzos şi de abil în tertipuri, 
să provoce astfel de deslănţuiri elementare de amărăciune. 
Ar fi o greşeală să se creadă, că toată lumea asta nu şi-ar 
da seama, că nu trebuie să apuci praştia, ca să omori ploş- 
nite şi că prin tăcere se pot înmormânta mai uşor astfel de 
tipuri inofensive. 

Altceva e însă la mijloc, ce stârnește acest curent de 
nemulțumire crescândă. E o tendinţă mai proaspătă, un în- 
demn nou în societatea noastră, din care pornesc aceste ac- 
cente de răsvrătire. Este tendinţa de a se suprima nechemaţii 
din vieaţa publică, e un fel de crepuscul al nulităţilor, e nă- 

zuința de a se întrona cinstea şi talentul în locul abilităților 
speculative. Această pornire de regenerare a societății noastre 
e fost simțită totdeauna de câteva suflete mai alese şi, prin 
păşirea pe arenă a unei generaţii noui, iese acum la iveală 
Şi cere cuvânt. Că s'a început mişcarea tocmai prin strivirea 
aventurierului dela gazeta partidului, asta însemnează că tipul 
e exponentul unei tagme, care trebuie sacrificată, că e o în- 
corporare mai recentă şi mai brutală a acestei cohorte, care 
mişună în jur de noi şi de care sântem sătui până în gât. 
Deaceea mişcarea odată începută, ea va dura mai departe şi 
se va întări tot mai mult, indiferent dacă Birăuţ se va cu- 
funda din nou în obscuritate, sau va mai scrie cu tiparul. 
Pe noi ne interesează pluralul acestui tip ignobil şi precum 
răsboiul de treizeci de ani abia a început când trei consilieri 
comunali au fost aruncaţi pe ferestre din palatul municipal al 
cetăţii Praga, astiel şi aici abia se anunţă acum o epocă de 
reforme, cari sânt dorite de-o pătură mai nouă, ce-a păşit 
astăzi pe arenă cu un nou ideal de vieaţă şi de muncă. 
Crepusculul nulităților, amuţirea lărmuitorilor cari nici- 
odată n'au avut ceva de spus, vremea de premenire şi cură- 
tire, cum mar îi dorită şi aşteptată venirea acestei împă- 
rății? Cum să nu ne fi săturat de mulțimea birăuţilor, 
cari ni-au năpădit, de atâţia căpătuiţi pe uşor, cari se umflă 
şi fac pe grozavii, de serioșii şi liniştiţii cari cu fața gravă 
şi cu glas de clopot în mijlocul unei tăceri respectuoase spun 
platitudini pe la adunările noastre? Cum să nu ni-se ceară 
sufletul după o atmosferă mai curată şi mai intelectuală, de- 
cât aceia care planează în jurul vostru, figuri şterse și goale, 
cari vă ahtiaţi în cuvântări după Mucius Scaevola, în vreme 
ce vindeţi la mezat cojocul ţăranului ori înfundaţi în buzu- 
narul fără fund al unei reverenzi de mătasă preţul afacerilor 
simoniace? Cum să nu ne dorim îndrumări mai luminoase, 
pornite din focul curat al altruismului și din culmile de gân- 
dire ale unor minţi frumoase, decât acele sfaturi pe cari ni-!e 
dă cutare bătrân cinic, a cărui evanghelie e numai banul, al 
cărui ideal politic e Burdea şi pentru care Eminescu n'a fost 
decât un smintit cu părul lung, care ofta la lună şi când îl 

apucau pandoliile făcea poezii de încurca capul la nevestele 
oamenilor cum se cade? 

Da, se simte în văzduh un suflu nou de sănătate, un 
dor vag după o lume schimbată, o fierbere din cele cari 
prevestesc căderea idolilor falşi şi sfărîmarea altarelor înve- 
chite. E un fel de revoltă împotriva îngustimei de inimă şi 
de spirit această mişcare, din care cu încetul se va desface 
tot mai mult tendința spre regenerarea morală şi spre inte- 
lectualizarea societăţii noastre. Se va întroduce o notă de 
severitate în judecarea valorilor la noi, se vor scormoni pă- 
cate, mai mult sau mai puţin latente, se vor trage la o parte 
perdelele ipocriziei şi cinismului oficial, după cari azi adese 
clocotesc grămezi de urâciuni şi se va statori morala nouă a 
abnegaţiei şi a jertfei de sine, fără de care poporul nostru 
luptător nu-şi poate împlini năzuințele lui fireşti. In acest 
avânt spre idealism, la ale cărui înălţimi nu se pot ridica 
decât sufletele generoase, vor cădea şi vor îi sacrificați gău- 
noşii, cari azi se mai pot susține la suprafaţă, deşi de multe 
ori e putred şi trozneşte sub ei pedestalul când ne vorbesc. 
Urmarea va fi o purificare şi o primenire, din cari spiritul 
public va eşi oțelit şi pe urma căreia crucea lui Christos va 
străluci curată în biserica noastră, iar în politică şi în socie- 
tate şegheştii de toate nuanțele vor fi desfiinţaţi. 

Tot astiel şi exigenţele intelectuale ale societăţii noastre 
se vor lărgi şi-şi vor croi cu vremea o matcă nouă. Va tre- 
bui să se întroducă un spirit nou de cercetare şi disciplină 
ştiinţifică în locul diletantismului ieftin care ne-a inundat şi 
în locul paginelor sforăitoare de lo”vacitate pretențioasă, cu 
care începe să ne obişnuiască în timpul din urmă educaţia 
maghiaro-semită. Ne trebuie o atmosferă intelectuală în care 
munca şi talentul să creieze platiorma de existență pentru 
fruntaşii noştri, o situaţie schimbată, când analfabeţii tac şi 
ascultă, iar bunii cetățeni cari mau cetit decât patru cărţi în 
viaţă se trag frumuşel la o parte, de câte ori vine vorba de 
a fixa marile probleme ale neamului. 

Va trebui să dispară odată tipul polihistorului mălăeţ, 
această figură desagreabilă a tuturor societăţilor improvizate, 

al cărei eclectism fad şi sentențios ne-a plictisit, de aseme- 
nea vor trebui reduşi la adevărata valoare panglicarii pre- 
tențioşi şi grandilocvenţi, cari bat toba cea mare la toate 
porţile, mascând prin sgomot şi îndrăzneală sărăcia minţii. 
Va trebui să se mai rărească această ceată care prea ne-a 
copleșit pe toate cărările, ca să poată fi aşezaţi oamenii la 
locul lor, să se facă selecţia cuvenhă şi să se croiască cu 
încetul o ierarhie a valorilor intelectuale. Astfel schimbându- 
se lucrurile, societatea noastră va apuca pe calea progresu- 
lui şi va urma drumul spre lumină deschis de minți cercetă- 
toare cari se trudesc în umbră și de talente creatoare cari 
singure sunt chemate să arate căile de înaintare ale unui popor. 

Numai în acest chip, scuturându-ne de balastul moral 
care astăzi ne opreşte cuvântul şi trecuţi printr'o primenire 
intelectuală, vom putea să începem lupta adevărată, cu mult 
mai îndrăzueață şi mai îndărătnică, pentru apărarea noastră 
naţională. 

Aceste îndemnuri noi de muncă și purificare trebuese 
căutate în mişcarea ce sa pornit acum și nici decât silința 
de a se necinsti bărbile albe, sau de a se suprima existența 
cutărui negustoraş dintr'un suburbiu al Budapestei, care şi 
cu mai puțină prohodire ar putea fi petrecut la groapa ce în- 
Suş şi-a deschis de mult. 

Povestea unei case. 


Ştiţi cum vine povestea mănăstirei dela Argeș... Meş- 
teri iscusiţi au pornit s'o zidească, s'o ridice lăcaş de închi- 
nare şi laudă lui Dumnezeu. Dar un duh rău îi duşmănea şi 
le strica norocul. Şi nu era nici un spor la lucru, căci ce lu- 
crau ziua se prăbușea noaptea şi se făcea una cu pământul. 
Şi n'a fost nici un chip să se ridice zidurile, până ce meşterul 
Manole nu şi-a zidit în piatră ce-a avut mai scump pe lume, 
frumoasa nevastă... Aşa s'a ridicat lăcașul, dar când a fost 
isprăvit, s'a prăpădit şi meșterul, sărmanul meşter Manole. 

Povestea asta cu înţelepciunea ei tragică îmi vine acum 
în minte, când stăm în faţa sărbătorii de inaugurare a casei 
ce şi-a zidit ziarul „Tribuna“ din Arad. Şi mă gândesc, fără 
să vreau, la soartea ziaristicei noastre de aici, la toată truda 
asta de zeci de ani, la alergarea chinuită a atâtor condeie... 
Câtă înrudire cu tragedia bietului meşter din povestea noastră! 
Au trecut decenii de osteneală, până ce un organ de frunte 
a putut să-şi înfiripe un adăpost destul de modest. In adevăr, 
aici s'a isbândit povestea. Căci ce vreţi, unde se poate găsi 
un duh mai potrivnic care să sfarme toate năzuinţele spre o 
soartă mai bună, decât aici la noi? Tot ce muncea vreme în- 
delungată o ceată întreagă de oameni, toată truda lor, toată 
agoniseala lor umilă se prăbuşea într'o clipă. Şi, ca în poveste, 
abia era de-o schioapă zidul frumosului lăcaș, o uruitură 
surdă şi se surpau temeliile, iar duhul rău îşi plimba rânjetul 
biruitor deasupra ruinelor. Cetiţi cronica pedepselor de bani 
şi temniţă, acest răvaş de jale şi ruşine în care e scrisă tra- 
gedia ziaristicei româneşti din Ungaria. De câieori s'au pră- 
bușit, — nu-i aşa? — de câteori s'au făcut prat toate silin- 
tele de a o duce cu un pas mai departe. Luptând cu greutăţi 
materiale, sfidând lipsurile cele mai elementare ale vieţii, s'au 
strâns alături oameni dornici de lumină și cu o îndărătnicie 
minunată au lucrat înainte. O muncă lentă de regenerare su- 
îletească s'a săvârşit prin aceşti zileri harnici. Cât n'au os- 

tenit ei? Au scris articole de ziar, au răguşit la adunări po- 
porale, au făcut socieţăti pe seama poporului şi de câteori 
nu s'a deschis şi punga lor subţirică pentru ajutorul dea- 
proapelui. Toate în jur de ei s'au ridicat şi şi-au lărgit încă- 
perile, numai căsuţa lor a rămas cea veche şi săracă. Şi 
cum Sar fi putut altfel, când toată biata lor agonisință o 
Tădea într'o clipă procurorul, acest duh rău al vremii mai 
nouă? 

Și aşa se duce mai departe asemănarea cu balada bă- 
trânească. Aşa cum a ajuns până în zilele noastre, cu des- 
voltarea ei modestă şi cu greşurile ei adeseori jignitoare, 
aşa cum e astăzi gazetăria asta a cerut nespuse sacrificii. 
Câtă sînătate, câţi nervi şi cât sbucium sufletesc n'au înghi- 
ţit aceste tiparuri! De ar putea vorbi cărămizile din palatul 
„Tribunei“ dela Arad, ar avea ce spune! Câţi ani de viaţă, 
câte existențe părăginite nu s'au cerut pentru ridicarea aces- 
tor ziduri? N'ai să te gândeşti mult şi poţi arunca în pripă 
pe hârtie destule nume... S'au zidit multe vieţi, doar demo- 
nul zilelor noastre e mai lacom. Acolo e Augustini, război- 
nicul slovac înfrățit cu noi, acolo e Doleanu, visătorul poet 
cu ochi albastri şi cu zâmbetul morţii pe buze, Mâz/aș, spi- 
ritualul bohem fulgerat de neastâmpărul vieţii, 77:/, muncito- 
rul înfrânt de povară, Ba/feș, acest erou fără nume, ofticit de 
umezeala temniţelor — şi alţii şi alţii... Şi — de ce n'am 
spune-o — tot prin cărămizile alea trebuie căutată şi sănă- 
tatea vânjoasă a neadormitului director de până deunăzi, 
ħarnicul Joan Russu-Șirianu. 


După atâtea jertfe s'a ridicat în sfârşit frumoasa casă. 
De sigur, un sentiment de legitimă mândrie trebue să cu- 
prindă pe conducătorii de astăzi ai ziarului „Tribuna“. Dar 
nu numai pe ei, ci pe fiecare Român. Căci ce însemnează 
noua casă dela Arad? Insemnează, că în ciuda tuturor per- 
secuțţiilor şi volniciilor ce a suferit presa noastră, totuş a iz- 
butit să se smulgă din greutăţile începutului şi e pe calea 
de a se ataşa la progresul unei evoluţii moderne. 

Insemnează că avem un public cititor care sprijinește 
din toate puterile năzuințele de a-i da o presă bună. 

E deci o sărbătoare pentru toţi cititorii şi cărturarii 
noştri inaugurarea acestei case şi noi ne alăturăm din toată 
inima la frumosul praznic. Strângem cu bucurie mâna con- 
fraţilor dela Arad și dorim ca din această biruinţă să câştige 
noui forțe pentru o grea luptă zilnică. Din hărnicia şi nume- 
roasele jertfe ce depun în serviciul ziarului, ne îndreptăţese 
să credem că şi în încăperile largi de astăzi se va sălășlui 
vechea dragoste de neam şi spiritul de sacrificiu care a lu- 
minat decenii întregi în odăiţele înguste de odinioară. 

In această credinţă le dorim izbândă şi le trimitem îm- 
bărbătările noastre frăţeşti. 


Morala celor mici. 


Intr'un număr al ziarului „Tribuna“ am cetit o notă pri- 
zărită la coada gazetei, pitulată printre ştirile zilei. Mulţi 
dintre cetitori, poate, nici nu s'au oprit asupra celor câteva 
rânduri mărunte, pe mine însă, mărturisesc, m'au pus pe 
gânduri şi mi-au trezit un Şir întreg de reflecţii, cari se cer 
pe hârtie. Notiţa era un fel de scrisoare a unui preot dintr'nn 
sat românesc, aruncat în fundul săcuimei, în care părintele 
Muică, — aşa se numeşte autorul, — se apăra în termini la- 
pidari de acuza trădării de neam, ze i-s'a aruncat din pricină, 
că şi-a iscalit numele, în calitate de vice-președinte, pe in- 
vitarea la petrecere ungurească din satul lui. In apărarea sa, 
părintele îşi accentuiază cu multă hotărîre dragostea de neam 
şi spune, că a asistat la această petrecanie, ce s'a dat în fa- 
vorul bisericii romano-catolice din comună, mânat de dorul 
bunei înțelegeri între cetățenii români şi săcui ursiţi să tră- 
iască alături. — Eu, -- cam aşa urmează sfinția sa, — cu 
mult mai greu m'aş fi putut retrage dela această serbare, 
decât Prea Siinţia Sa Episcopul Aradului dela praznicul des- 
vălirii monumentului lui Kossuth, unde s'a dus, fără a primi 
cine ştie ce pedeapsă aspră... Mă rog, — cam așa vine în- 
cheierea, — care să fie pricina, de greşelile celor mari sunt 
trecute cu vederea şi numai reverenzile noastre sărace de 
popi dela sate trebuie să fie scuturate şi la cea mai neîn- 
semnată poticnire. 

Această întrebare, pe care o lansează părintele Muică 
de acolo din țara săcuilor, taie unde largi în mintea unui om 
care gândeşte. Glasul acesta vine de jos, din regiunile unde 
se vorbeşte puţin şi nu se tipăreşte aproape nimic. E un ac- 
cent smuls din împărăţia largă a celor fără nume, un fel de 
sămânță rătăcită din credințele multor suflete, cari trudesc în 
umbră. Işi are deci însemnătatea lui, fiindcă tradează menta- 
litatea unora din reprezentanții celei mai de căpetenie tagme, 
pe umerii căreia se sprijineşte toată puterea înaintării nea- 

mului. Dar e important acest glas şi fiindcă pune în discutie 
o problemă din cele mai fundamentale ale concepției morale, 
care îndrumă frământarea noastră politică: înrîurinfa etică a 
faptelor săvârşite de fruntaşi asupra sufletului mulțimei. 

Ori şi cum am judeca, sufletul masselor ne apare ca un 
bulgăr de lut în mâna conducătorilor, cari îl plămădesc după 
priceperea lor. E prea firesc deci, ca morala curentă a mul- 
țimei să-şi croiască temeiurile şi să-şi modifice valorile după 
preceptele morale ale oamenilor, cari sunt în fruntea trebilor 
obşteşti. Siaţi acum şi cercetaţi sub raportul acestei axiome 
sociale atât de elementare, cam pe ce cărări se poate îndruma 
astăzi morala publică la noi?... Să nu ne gândim de astă- 
dată la multele terene de pilduire, cari ni-se îmbie cu priso- 
sință, să rămânem numai la principiul izolării noastre poli- 
tice şi sociale de Unguri, care e privit de noi ca o dogmă 
a vieţii publice şi care a pricinuit şi reglementarea preotului 
numit. Să cumpănim în două vorbe, întru câte respectat 
acest principiu de cei de sus, ca să putem înţelege în ce 
chip se făureşte judecata celor de jos. 

Ca să fim cât se poate de expliciţi şi să nu cădem în 
manevrări teoretice de prisos, vom rămânea la exemplul adus 
de părintele Muică. La Arad se desvăleşte monumentul lui 
Kossuth, care e întruparea celei mai înverşunate duşmănii 
istorice între două neamuri: agitatorul plin de patimă ce 
predica desfiinţarea noastră politică, La această tipică sărbă- 
toare a maghiarismului diametral opus aspirațiilor românești, 
episcopul nostru, căruia votul naţional i-a atârnat de gât cru- 
cea arhierească, își prezintă omagiile cu adâncă reverinţă. 
Cine poate spune, că această faptă e unică în felul ei şi că 
nu se pot aduce zeci şi zeci de exemple prin cari îruntaşi 
de ai noştri nesocotesc amintita dogmă a izolării, care are 
rădăcini atât de puternice în spiritul public?... Ori şi care 
cetitor poate înşira în pripă nenumărate cazuri. 

Și acum, întreb, cu ce se pedepsesc la noi aceste ati- 
tudini vinovate, cari influenţează atât de păgubitor credința 
celor mici ?... Să fim sinceri: cu nimica toată. Afară de tân- 
guirea în surdină a vre-unei gazete mai mult sau mai puțin 

„autorizate“, cine se mai împiedecă aici de asemeni pălmuiri 
ale bunului simţ, sau de călcările celor mai fireşti îndatoriri 
politice? Cine le mai înfierează, afară doar de cutare tînăr, 
care încă nu S'a dat la brazdă şi pe care șefii plini de auto- 
ritate îl acuză de „anarhism?“ lacă, de pildă, cine se mai 
miră la noi, că Şeghescu de câte ori vine să-și plimbe obrăz- 
nicia la Sibiiu şi să vorbească ungureşte cu elevii din semi- 
nar, e totdeauna oaspe găzduit la masa mitropolitului; cine 
se mai revoltă când domnul Goldiș face plimbări în trăsură 
cu acest grăsun alintat, care după însăşi mărturisirea sa, a 
fost poreclit de cătră şeful celebrei gazete a comitetului: „un 
al doilea Gheorghe Lazar, regenerator al românismului“ ?... 
Ori, ca să încrestăm şi mai departe acest răvaş dureros, 
spuneţi, vă rog, ceare să pătimească părintele episcop Radu, 
care în tot anul dă serate Ungurilor și chiar ovreicelor din 
Orade, evitând în acelaș timp orice serbare culturală româ- 
nească? Şi unde s'a găsit gazeta, care să cricnească două 
vorbe măcar când deunăzi Excelenţa Sa Mitropolitul Mihali 
a ținut toast unguresc în sănătatea împăratului, la o sfințire 
de biserică românească?... Unde sunt tunetele de revoltă, 
prin cari să se strivească aceste poticniri, cari proiectează 
atâta umbră în sufletul miilor de Români?... Nici o vorbă, 
nici o vorbă: iertare evanghelică pe toată linia și respec- 
tuoasă închinăciune, domnilor conducători !... 


lan să poftească însă părintele Muică de acolo din inima 
Săcuimii, să tragă o iscălitură pe o hârţoagă ungurească, ori 
să cânte la clavir un ciardaş cutare stndent din Viena, să 
vedeţi cum îl potopim imediat la gazetă, cum îl scuturăm 
de-i merg fulgii! De ce-am ascunde-o? Spune cam adevărul 
părintele cu pricina, când îşi face reflexiile asupra calității 
reverenzilor... Cu cât e antereul mai sărac, cu atâta dăm 
mai tare... 

Să avem iertare, dar ni-se pare cam nepotrivită această 
reţetă de purificare socială, cam grea de suportat pentru mul- 
țimea nevoiaşă şi cam comodă pentru bunii noștri fruntaşi. 
Orice om cuminte va recunoaşte, că şi cea mai neînsemnată 
apropiere de Unguri pe orice teren deschide o mică portiţă 

prin care se furișează un duh străin în sufletul nostru; orice 
observator al stărilor dela noi va accentua totdeauna, că nu- 
mai complecta izolare ne poate salva patriotismul naţional 
atât de primejduit. De aceea vom cuvânta la adunări şi vom 
tipări la gazetă: lubiţi preoţi şi învăţători şi cinstiţi gospo- 
dari! Rămâneţi pe la vetrele voastre şi vă feriți de străini, 
ca de foc. Cântaţi, plângeţi, iubiţi, bucuraţi-vă în limba voa- 
stră strămoşească, dacă vreţi să nu vi-se prăpădească neamul ! 
— Aşa spunem noi, cu vreme şi fără vreme... Dar judecaţi 
în deplină sinceritate, ce rezultat pot avea aceste duioase 
sfaturi paterne, câtă vreme cutare orator de întruniri populare 
e tovarăş de calabrias cu solgăbirăul ungur, altul e însurat 
cu unguroaica, al treilea scoate din „Tribuna“ numar ungu- 
resc în cinstea lui Tisza... Pâză dăinuiesc şi mai departe ast- 
fel de exemple vii, cari supun poporul cu logica lor impla- 
cabilă, până atunci sunt sămânță căzută pe piatră toate la- 
crimile cu cari ne stropim toastele, toate învocarile lui Decebal 
şi toate frăzoaiele ticluite pe podobie crîsnicească în articolele 
de fond ale „Românuluui“... 

Să începem deci, mult prea onoraţilor şefi, izolarea de 
sus în jos, să ne dăm seama, că nu e un păcat mai mare, 
decât a îndruma turma pe plaiurile unde nu calcă păstorul şi 
nu e o mai cumplită greşeală de pedagogie socială, decât a 
proclama anume norme de judecată pe seama celor mici şi 
a tolera desconsiderarea lor de cătră cei mari... Pentrucă, 
lipsit de puterea de pilduire, orice cod moral devine primej- 
dios şi trezeşte ipocrizie sau minciună... 

Iar sfinţia ta, părinte Muică şi alţii cari treceţi cu ochii 
peste aceste rânduri aruncate în fuga condeiului, urmaţi calea 
adevărului şi nu căutaţi prilejuri de justificare în păcatele mai 
marilor! Gândiţi-vă, că adevărata mulțumire şi-o găseşte 
omul cinstit în sine însuşi şi că Supremul tribunal, eare e 
chemat să ne judece, e conştiinţa noastră. Ascultaţi de ea şi 
vă paziţi omenia! 


In urma unei pierderi. 


Zilele trecute s'a stins un om a cărui lipsă va fi încă 
multă vreme Simţită în rândurile noastre, In veșnica preme- 
nire de forţe a unui popor ostașii căzuţi se înlocuesc în pripă. 
Dar rămâne totdeauna un mănunchiu de conducători cari nu 
pot îi pierduţi, fără ca prin pierderea lor să nu sufere adânc 
acest echilibru de forţe. Aceştia sunt aleşii, sunt puţinele per- 
sonalități în cari se întrupă sufletul mulţimei și-a căror ființă 
e un simbol al năzuinţelor ce agită miile de inimi cari bat 
neștiute în umbră. 

O astfel de personalitate ne-a închis pământul zilele 
trecute. Şi în săracia noastră această pierdere înseamnă ne- 
măsurat de mult. Evoluţia noastră culturală şi politică din 
ultimul timp scoate la suprafaţă puţini oameni cu atribuţii 
legitime de conducători ai mulţimii. Societatea noastră prin 
o prefacere culturală se nivelează cu încetul, împrumută pe 
rând din toate formele externe ale progresului, dar persona- 
litaţi distinse a căror mână de fier să mişte cu putere cum- 
păna vieţii noastre — ne dă rar. Zi de zi vedem, spre bucuria 
noastră, cum se încheagă şi se înstăpânesc formele unei ci- 
vilizaţii pe calea progresului. Avem cadrele unui tablou. Pe 
ici pe colo, se ivesc conturele nedesluşite din albul pânzei, 
răsar pete de lumină şi de umbră, cari aşteaptă mâna meș- 
teră să le dea vieaţa. Procesul de nivelare al societăţiii noa- 
stre merge înainte. Ni se înmulțesc oamenii trecuţi prin şcoli, 
oamenii cu diplome, oamenii cum se cade, oamenii la locul 
lor. Şcoala dă vieţii zi de zi un număr tot mai mare de pro- 
fesionişti muncitori şi uneori harnici. Câştigăm oameni de 
treabă cu oarecare pregătire profesională, oameni cari îşi îm- 
plinesc slujba, cetesc cărți şi ziare, ţin cuvântări la ocazii, 
împart poveţe şi mici daruri uneori, dar ale căror năzuințe 
se desfăşură în matca îngustă a micului lor interes. Pentru 
această pătură se cere conducătorul, al cărui spirit treaz o 
stăpâneşte şi o îndrumă. Un astfel de îndrumător, care stă- 

pânea cu toată puterea sufletele din jurul lui, am pierdut noi 
în răposatul Brediceanu. Căci Brediceanu era mai mult decât 
un deputat care spune frumoase discursuri în camera din 
Budapesta, mai mult decât un advocat care înduioşează 
curtea cu jurați şi apără pe bani puţini necazul omului sărac. 
In Brediceanu noi am îngropat sufletul conducător al masselor 
populare dintr'un colţ de țară. Acest om mărunt, cu neodihna 
unei vii inteligențe în ochii pătrunzători, era cea mai tipică 
întrupare a bănăţeanului nostru. Fire impulsivă de artist, în- 
zestrat cu atâta exuberanță de vieaţă, acest om era răpit de 
avântul celui mai curat altruism. Cheltuia, cuvânta, se bol- 
năvea pentru alţii neostenitul advocat, care o vieață întreagă 
şi-a schimbat meseria în apostolat. Astfel a ajuns să se in- 
troducă Brediceanu în sufletul conştiinţei populare din Bănatul 
cu care era concrescută firea lui şi astfel a ajuns să fie privit 
de întreagă lumea românească drept simbolul mişcării unui 
popor întrun colț de ţară. 

Pe acest om l-am îngropat zilele trecute și l-a petrecut 
la groapă cea mai adânc simțită jale a miilor de suflete în- 
durerate, cari au înţeles câtă dragoste curată de oameni, câtă 
iubire de neam şi ce avânt de idealist s'a coborit în pământ. 
Prin această nenorocire Bănatul ne-a rămas lipsit de condu- 
cătorul firesc şi va trece încă mult timp, până vom avea 
omul ce să poată îndeplini munca cu care ne obişnuise 
Brediceanu. 

Pentru noi e o chestiune de cinste națională să grijim 
locul lui şi în activitatea noastră parlamentară să-l înlocuim 
printr'un factor care poate fi socotit demn urmaş al lui. De 
aceea se îndreaptă privirile noastre în aceste clipe spre Ora- 
viţa, unde venerabilul badea Gheorghe Pop din Băsești, pre- 
şedintele partidului nostru național, aşteaptă încrederea ale- 
gătorilor. In acelaş timp a trebuit să resară — se 'nţelege — 
şi inevitabilii negustori cari vor să şterpelească pe uşor moş- 
tenirea. E celebrul Burde, cea mai scârboasă „ilustritate“ a 
transfugilor noştri, din a cărui căpatueală s'a clocit visul de 
mărire al întreitului doctor Siegescu, care vine drept candidat 
al guvernului, cu steaguri şi cu jandarmi. 

Nădăjduim că credința în oamenii ce ne-au rămas şi 
pietatea faţă de cel dus dintre noi, — vor fi în stare să frângă 
vanitătea obraznică a unui om rătăcit precum şi tendinţele 
de cucerire ale celui mai temerar guvern de pe pământ. 


La groapa lui Bunea. 


Vieaţa unui popor, în lupta lui pentru asigurarea exis- 
tenţei, este călăuzită de îndemnul unei năzuinți spre culme. 
Spre ajungerea unei culmi se frământă în vecinică neodihnă 
forțele pe cari le poate pune în mişcare sufletul mare al unui 
neam. Aceste forţe în desfăşurarea lor istorică îşi găsesc 
întruparea în personalităţile distinse, cari sânt menite a schimba 
faţa vremilor şi a duce cu un pas mai departe neamul lor în 
îndemnul spre atingerea culmei. Aceste personalităţi întru- 
pează puterea misterioasă a geniului unui popor şi prin munca 
lor se reprezintă veşnica schimbare la care e supusă socie- 
tatea. Ei sunt conducătorii, în a căror activitate se concreti- 
zează frământarea unei epoce: „aleşii“ după cuvântul scrip- 
turii, „eroii“ cum îi numeşte filozoful. Intreaga evoluţie isto- 
rică a unui neam nu se poate închipui decât ca un rezultat 
al acestor personalităţi, căci adevărate sunt cuvintele lui 
Carlyle: „Istoria universală, istoria a tot ce a săvirşit omul 
pe lumea aceasta, este în fond istoria oamenilor mari, cari 
au muncit aci“. Şi cum trupurile munților sunt într'o frăţească 
înlănţuire îndelungată până la cea mai înaltă culme, astfel și 
în desvoltarea istorică a unui neam personalitățile, cari se 
succed, din generaţie în generaţie, au o intimă legătură or- 
ganică. 

Desvoltarea culturală a poporului românesc încă nu poate 
îi socotită decât ca un dar al personalităților, din a căror 
muncă s'a înfiripat. Şi această desrobire culturală a noastră 
îşi are aleşii, eroii ei. Din negura unei întunecimi de veacuri 
ne-au smuls câteva personalităţi, câţiva cărturari răsăriţi din 
poporul acestui pământ batjocorit de umilinţe. Inainte cu un 
veac şi jumătate s'a început munca de desrobire culturală. 
Primind învăţătura Romei, câţiva tineri cu sufletul de apostoli, 
în chiliuțele lor singuratice, răzimaţi pe cărţile bătrâne şi-au 
întors privirile spre acest neam chinuit şi, împintenaţi de în- 
demnul demnităţii strivite, căutând un razim, un cuvânt de 

mândrie pentru sufletul lor apăsat de umilinţă, în îndelunga 
lor cercetare şi-au descoperit: limba şi istoria lor. Filologia 
şi istoria lui Klain, Şincai, Maior au dat la iveală cele dintâi 
raze strălucitoare prin cari a luminat soarele culturii noastre. 
Fi au adus mândrie în sufletele descurajate, au adus neamului 
românesc conştiinţa de demnitate, care a înviorat pe cei apă- 
saţi. Sub influenţa lor cărturărimea a început a se desface 
din negura veacurilor posomorite şi prin ei, din minţile pri- 
menite, din sufletele regenerate a primit întrupare conştiinţa 
naţională. Spre norocul nostru şirul acestor personalități 
excepţionale nu s'a încheiat cu prăbuşirea lor, ci s'a continuat 
mai departe. 

Ca o încorporare a unui prisos de energie, adunat de 
truda ascunsă a veacurilor, s'a ivit o bogăţie de figuri nouă, 
cari au dus mai departe un curent de idei: Bărnuţ, Papiu 
Ilarian, Cipariu, Bariț, au fost slujitorii aceluiaş altar. Prin 
aceşti bărbaţi şi-a purtat geniul neamului românesc din mână 
în mână făclia redeşteptării naţionale şi culturale. Şi în evo- 
luţia istorică a acestei pleiade de bărbaţi va trebui să fie 
aşezat ca un continuator vrednic mortul nostru de astăzi, 
pururea viu prin alcătuirile minţii sale: Augustin Bunea. 


Prin toată viața şi activitatea lui, Augustin Bunea este 
continuatorul acestei tradiţii seculare a literelor românești în 
Ardeal. Prin originea lui, prin studiile ce le-a făcut la Roma, 
prin spiritul de intimă înrudire cu occidentul latin, prin nă- 
zuinţele lui ştiinţifice, prin fondul de înaltă moralitate şi prin 
întreagă viața de om al bisericii, Augustin Bunea era con- 
tinuatorul acelei tradiţii seculare, care a fost creată de figurile 
mari ale trecutului nostru, şi care, găsindu-și multă vreme un 
prielnic adăpost în acest orășel modest, i-a împrumutat o: 
glorie neperitoare. In acest răposat neamul nostru plânge pe 
un om de ştiinţă, pe istoriograful treaz, care cu toate mij- 
loacele unei educaţii ştiinţifice la înălţimea vremii a şters 
praful atâtor file colbuite ale trecutului nostru, şi ne-a dat 
opere, cari prin înalta lor valoare vor sta totdeauna alături 
de munca celor mai distinşi cercetători ai trecutului româ- 
nesc. 

Suflet de o sensibilitate de elită, minte deschisă pentru 
a aprecia toate trebuințele zilnice ale neamului, acest mare 
bărbat nu era un om de ştiinţă, care se închide în turnul de 
ivoriu al problemelor sale, ci dimpotrivă un spirit luminat, 
înfrățit cu realitatea vieţii pe care putea s'o înțeleagă. Ală- 
turi de cercetările lui ştiinţifice, cari îl frământau în singură- 
tatea rodnică a chiliei călugăreşti, trăiau şi gânduri cari îm- 
brăţişau necesităţile mari naţionale şi culturale ale neamu- 
lui. Răposatul a fost un factor hotărîtor al vieţei politice şi 
culturale, un agitator cu sufletul de apostol, un luptător zil- 
nic în arenă. Şi va rămânea totdeauna vie amintirea acestui 
dignitar bisericesc care a fost între cei dintâi luptători ai 
irământărilor pentru conservarea existenței noastre naţionale. 

La toate adunările, la toate prilejurile de muncă se 
auzea glasul lui, care prin demnitatea omului de ştiinţă şi 
îndrăzneala mândră a sufletului cinstit aducea cele mai bune 
poveţe. Era un prilej de sărbătoare orice păşire alui Augus- 
tin Bunea, care va rămânea şi o veşnică podoabă a oratoriei 
româneşti. Inzestrat cu bogate cunoştinţe, stăpân desăvârşit 
al limbii româneşti, însușindu-şi o temeinică educaţie literară, 
temperament viu şi plin de vigoarea sănătății, Augustin Bu- 
nea, era oratorul festiv al tuturor praznicelor noastre și cu- 
vântul lui, care a amuţit pe veci, era trâmbiţa fermecată care 
propovăduia durerile şi aspiraţiile româneşti. 

Pe lângă atâtea calităţi ale unui suilet complex, răpo- 
satul a fost de o integritate morală cum rar pot scoate la 
iveală vremile de frământare grea ale unui popor apăsat. Şi 
ca o icoană de reculegere şi întărire morală a generaţiilor 
viitoare va trebui să fie înfăţişat totdeauna sufletul acestui 
om, care o viaţă întreagă nu a avut nici o clipă de şovăire 
în credințele lui, de care nu sa putut apropia nici când is- 
pita măririlor deşerte, care în aceste zile ale căpătuielilor ief- 
tine s'a ridicat printre noi cu demnitatea și mândria lui, ca 
o stâncă a fermității de caracter. 

Pe acest om ni-l smulge acum Soarta, acum când aveam 
mai mare lipsă de îndrumările şi de puterea lui. Privind în 
jur de noi, simţim că vom umplea cu greu golul acestei că- 

petenii căzute, care părăseşte un neam în zilele de crea în- 
cercare, când şi printre tineri şi bătrâni se plimbă, deopo- 
trivă, viforul ispitelor. Acum ni-se duce neînfrântul luptător 
ca să se împlinească încă odată cuvântul înțelepciunii lui 
Solomon: — „lară dreptul murind va osândi pe necredin- 
cioşii cei vii şi tinereţile cele curând săvârşite pe bătrânețţile 
nedreptului cele de mulți ani“. . 

La acest praznic de adâncă durere a unui neam întreg, 
„Asociațiunea pentru cultura şi literatura poporului român“ 
al cărei harnic şi devotat sprijinitor a fost, încă îşi cere par- 
tea ei, şi prin rostul meu Slab îţi trimite, vrednic bărbat al 
luptei noastre, prinosul ei de recunoştinţă. 

Să odihnești ca drepţii, căci drepte au fost gândurile tale. 


Un suflet frumos. 


Integer vitae scelerisque purus, 


E o comparație veche şi destul de obișnuită asemăna- 
rea societăţii cu marea veşnic agitată. Şi e din cele mai su- 
gestive. Neodilna eternă e la temeiia amândurora și când 
frământarea paşnică, când viforul turbat le sbuciumă deopo- 
trivă. Dar asemănarea se poate duce şi mai departe până la 
mici amănunte. lată de pildă suprafaţa cum îţi lămurește şi 
aici şi dincolo tainele din adâncime. Te uiţi la undele pe 
cari marea le scoate la suprafaţă şi înţelegi ce doarme în 
sînul ei august. Ştii dacă e pace, ori vine scirocco. Arunci o 
privire asupra oamenilor pe cari i-a scosla iveală o anumită 
epocă, şi-ţi dai seama de ce patimi s'a frământat societatea 
din vremea lor. 

lată sbuciumarea noastră de pildă. Dacă vrei să lămu- 
reşti năzuințele sufleteşti ale unei perioade istorice, mai de- 
cât să priveşti în sufletul oamenilor pe cari vremea lor i-a 
scos la suprafață. Din povestea lui Horia ceteşti întreagă 
răzvrătirea unui popor de iobagi chinuiţi, din tragedia lui 
lancu desluşeşti visarea romantică a tineretului nostru dela 
patruzeci şi opt, din căderea lui Dragoş înţelegi rătăcirea 
unor Oameni cari profesau credinţe politice greşite şi cari era 
fatal să fie sacrificați. Şi aşa mai departe până în zilele noas- 
tre, cercetând în sufletul unor personalităţi ai să deslegi tai- 
nele vremii. 

De sigur că această măsură se aplică și la viaţa noas- 
tră de azi. N'ai decât să-ţi treci în revistă fruntaşii, ca să în- 
țelegi turma cu toate păsurile ei. la de pildă un conducător 
de al nostru din cutare colţ de ţară, cântăreşte-i calitățile şi 
greşurile, ascultă-i bătăile inimii şi lămureşte-i cărările minții 
şi ai în faţa ta un capitol de istorie contemporană. Apro- 
pie-te de cutare preot sau avocat dintrun ungher al Cara- 
şului, uită-te în ochii lui, ascultă-i glumele, smulge-i cele câ- 

teva norme de filosofie a vieţii, și o să-ți dai seama de 
boala care a cuprins un petec de pământ. Şi plimbându-ţi 
aşa ochii peste suprafaţa întreagă, ca un drumeţ ce popo- 
seşte la malul mării, n'ai nici un cuvânt de a te bucura de 
câte îţi ies înainte. Vitregia zilelor prin cari se strecoară de 
o vreme încoace neamul nostru taie brazde tot mai adânci 
în sufletul mare al mulțimii. Cei din urmă douăzeci și cinci 
de ani de necurmate înfrângeri politice, — această perioadă 
de continuă renunțare, — încep a-și impregna pecetea lor. 
Se simte binişor cum puţinii cari s'au ridicat deasupra ma- 
selor şi-au făurit sufletul purtând semnul acestei epoce 
tulburi. Simţi tot mai mult moștenirea tristă a acestor zile 
fără noroc. Vezi cum oboseala își întinde mrejile deasupra 
lagărului de luptători, cum se încetățeneşte din ce în ce spi- 
ritul de tîrg, cum se tocesc ca nişte bani șterşi valorile mo- 
rale. Tipul curent al cărturarului nostru, cu care te întâlneşti 
zilnic, a împrumutat o mulțime de note streine. Adăpat la o 
cultură înduşmănită cu îndemnurile lui fireşti, desorientat în 
problemele mari ale neamului său, cu groază de ziua de azi 
şi descurajat când gândeşte la viitor, bietul nostru fruntaș e 
de multe ori o figură de plâns. Prin toate manifestaţiile lui 
se ţese ca un fir roşu porunca vremii, această lege implaca- 
bilă care supune deopotrivă pe cei mulți. De aceea, când 
apare, el îţi deşteaptă o nemăsurată jale, nu pentru povestea 
lui umilă de călător fără noroc, ci pentru tragedia mare a 
celor fără număr din mijlocul cărora dânsul, ca o solie, s'a 
ridicat la suprafaţă. 


Tocmai fiindcă e atât de jalnică icoana în cele mai 
multe rânduri, ivirea unei personalități care se desface din 
categoria celor mulți e un prilej de adevărată reculegere su- 
îletească. Un om ale cărui credinţe mau fost ştirbite, care 
şi-a păstrat seninătatea şi n'a primit nimic din influenţa de- 
testabilă a împrejurărilor schimbate, un astfel de om cu su- 
îletul lui e pentru noi astăzi ca o oază într'o pustietate. Ivi- 
Tea lui ne trezeşte senzaţii de o bucurie rară, fiindcă ne în- 
tăreşte în convingerea care începe a slăbi, că, cu toată aspri- 
mea timpului, tot mai pot găsi întrupare însuşirile superioare 

ale poporului nostru. Şi cu câte cineva pe o mai înaltă 
reaptă intelectuală reprezentantul acestor puţini, cu atât e 
mai puternică influenţa lui binefăcătoare. 

O astfel de personalitate distinsă e în viaţa noastră 
culturală domnul Andrei Bârseanu, vrednicul profesor din 
Braşov, care printr'un nou gest de nobleţă ne smulge ad- 
miraţia. 

Un Suflet frumos, iată în două cuvinte icoana acestui 
bărbat vrednic. Ca om de ştiinţă întruneşte calităţile deose- 
bite ale marilor cărturari ardeleni din trecut, cari prin pute- 
rea lor de muncă, prin stăruința şi temeinicia cercetarii, prin 
iubirea de adevăr și prin nețărmurita lor dragoste de neam 
au ajuns podoaba literelor româneşti. Dar pe lânga aceste 
însuşiri oarecum tradiționale, d. Andrei Bârseanu prin talen- 
tul său literar sa ataşat la spiritul de progres al evoluţiei 
culturale din Regat, şi astfel face parte din pleiada puţinilor 
noştri aleşi, în a căror activitate se oglindește visul frumos 
al unui neam: unitatea noastră culturală. Ca factor activ al 
mişcării noastre culturale, d. Bârseanu desfăşura de trei de- 
cenii o muncă neîntreruptă. Incepând cu zeloasa activitate 
de profesor şi sfârşind cu neobositele străduinţe din jurul 
Asociaţiunii noastre, acest intelectual, pururi treaz pentru 
toate nevoile unui neam, a purtat pe umeri o mulțime de 
sarcini. N'a rămas la îndatoririle profesionale numai, nici nu 
s'a închis în liniştea cercetărilor sale ştiinţifice unde nu pa- 
trunde glasul de durere al mulțimei nevoiaşe, ci, dimpotrivă, 
s'a frământat zi de zi de toate necazurile noastre. 

Și cine a avut norocul să-l vadă în fruntea adunărilor 
Asociaţiei în anii din urmă, să-i asculte cuvintele din care 
vorbia un spirit luminat de savant occidental, o minte cum- 
pănită, care judecă nevoile unui popor, un talent superior de 
fin analist care disecă cu ochii ageri o situaţie, cine i-a auzit 
discursurile de deschidere a adunării, cari în fraze rotunzite 
cu o severitate de artist închid atâtea poveţe şi dau cuvânt 
unei răspicate demnități naţionale, cine i-a admirat cumpătul 
şi bunul simț cu care deslega cele mai dificile probleme, 
acela a rămas fascinat de armonia distinsă a acestei fru- 

moase figuri din viața noastră culturală. In viața particulară, 
acest bărbat de-o rară bunătate și înalte cunoștinți e tot- 
deauna o apariție care robeşte prin verva deosebită de cau- 
seur Spiritual, prin eleganța expresiei şi prin delicateța de 
poet visător cu care ştie să citească şi în cele mai ascunse 
crețuri ale sufletului omenesc. Şi pe lângă astea pururea al 
datoriei, de-o corectitudine rară, însufleţit de toate, călăuzit 
de optimismul curat al sufletelor bune, e cu adevărat: integer 
vitae scelerisque purus... 

Trebue să se spună aceste cuvinte, cari nu Sunt decât 
un ecou palid al unor sentimente obşteşti; trebuie să se spună, 
fiindcă ar îi păcat a pierde o ocazie de a ne învedera recu- 
noştința faţă de un asemenea fruntaş al vieţii noastre inte- 
lectuale. Dar trebuie să se spună şi fiindcă o nouă faptă a 
acestui om superior le dă o notă de actualitate. Suflet generos, 
d. Andrei Bârseanu s'a crezut dator a se achita de datoria 
către neam și prin o contribuţie materială şi astfel jerieşte 
o sumă considerabilă din prisosul atât de măsurat al unui 
salar de profesor pe seama așezământului de înaintare cul- 
turală, care e „Asociaţiunea“ noastră. 

Sa fiu iertat de d. Bârseanu, care a făcut nenumărate 
acte de binefacere cu o discreție desăvârşită, să fiu iertat 
dacă-i public cele câteva rânduri adresate cu acest prilej 
președintelui „Asociaţiunei“. Sunt curate ca o poezie şi tra- 
dează o nob!eţă cu cari ne întâlnim atât de rar: 

lată-le: 


Braşov, 4 Jan. V. 1910. 
Mult stimate Domnule Preşedinte, 


Imi iau libertatea a transpune prin filiala de aici a 
bâncii „Albina“ la adresa Cassei Asociafiunei suma de 2400 
coroane, drept răsplâtirea sumei ce am primit-o ca sti- 
pendiu din partea Asociațiunii prin anii 1878—81 pe timpul 
studiilor mele universitare, cât am fost ajutat, timp de trei 
ani, cu câte 400 fl. anual. 

S'ar cuveni să 'ntorc şi interesele, dar acum nu sunt 
în stare. Tot ce pot face, este să port şi mai departe în 

inima mea recunostința față cu instituția ce ma ajutat în 
tinerefa mea şi, întrucât mă iartă modesta mea poziție so- 
cială, să-i dau mână de ajutor la realizarea mărefelor sale 
probleme. 

Primiți, mult Stimate d-le Preşedinte, încredințarea ce- 
lui mai profund devotament. 

Cu deosebită stimă 
Andrein Bársean, 
profesor. 


Cetind aceste rânduri simple şi curate, orice comentarii 
Şi orice laudă sunt de prisos, fiindcă cu greu s'ar găsi cu- 
vântul care ar putea spune mai mult despre înalta cinste a 
unui om ca această scrisoare. Cât priveşte „interesele“, poate 
fi liniştit d. Bârsan, că le-a întors însutit, şi că ar fi pe alte 
cărări astăzi neamul nostru dacă tot cât sa cheltuit pentru 
ai Săi, ar aduce astfel de roade. 

— Se vor găsi între cei mulți inimi generoase cari să 
tresară în fața acestui gest frumos? Cu deosebire pătura 
largă a cărturărimii noastre, leghionul fără număr al foştilor 
bursieri cari par a-şi fi uitat cu totul drumul pe care s'a croit 
belşugul lor de astăzi; aceşti oameni înțoliți în pripă din 
banul public, vor înțelege ei oare îndemnul unui suflet 
distins ?... 

Cine ştie... Profeţiile cari se pot face astăzi la noi sunt 
mai mult amare. 


Drumul unui cuceritor: Aurel Vlaicu. 


Tocmai acum se împlinește anul. Veniam în tren dela 
Budapesta, în tovărăşia unui vechiu prieten. Fra o zi cam 
posomorâtă de Septemvrie şi noi amândoi stam abătuţi în 
ungherul vagonului. Pe suflet ni-se lăsase un văl de tristeță 
vagă şi cum alerga acceleratul dealungul pustei ungurești, 
gonindu-ne înaintea ochilor icoanele unei lumi străine, abia 
din când în când mai schimbam două vorbe. 

Aveam destule cuvinte să nu ni-se pară viaţa trandafirie. 
Ne întorceam doar din capitala Ungariei, care cu palatele și 
strălucirea ei ne făcea şi mai jalnică sărăcia de-acasă. In 
minte fărîimam povestea uriîtă a acestor turnuri de bronz și 
ne gândeam cât de multe cărămizi din zidurile imense ne-ar 
putea vorbi de mâna aspră şi de șerparul sărmanilor ţărani 
din înfundăturile Ardealului. lar ca jalea să ne fie deplină, 
mai luasem parte şi la o întrunire a comitetului naţional unde, 
ca de obicei, s'a trecut în revistă cohorta noastră de patimi, 
ca legea lui Apponyi, proiectul de vot plural al lui Andrâssy, 
precum micile şi marile infamii ale oamenilor noştri slabi, a 
căror sămânță o găseam şi atunci pe toate cărările, deşi 
omenia părintelui Mangra încă nu fusese scoasă la mezat. 

Nu era mirare deci, că veselia ne cam părăsise şi gân- 
durile ne erau cernite de amărăciune. Conversaţia, care s'a 
înfiripat cu încetul, atingea coarde pesimiste şi zugrăvea vii- 
torul bietului nostru popor în culori întunecate. Şi în vreme 
ce monstrul sbura înainte şi trupul lui îşi scutura oțelele în- 
trun ritm monoton, în atmosfera mocnită a vagonului noi 
doi înşiram tot mai multe crimpeie dintro epopee nespus 
de tristă. 

— Şi cu toate astea, — reluă firul prietenul meu, după 
o tăcere îndelungată, — cu toată îndoiala, care mă chinuește 
atât de des, eu tot nu-mi pierd nădejdea. Noi suntem un 
neam trainic şi avem în vine vlaga acumulată de veacuri. 
Noi nu ne-am stors încă puterile, nu sântem trăiţi, în sufle- 

tele noastre dormitează întreagă forța adunată din bătrâni. 
Toată energia asta n'a avut când se descărca şi dacă nias'ar 
da putinţa s?o scoatem la iveală, ar uimi lumea. Că n'avem 
poieţi și navem scriitori? Dar n'am avut hârtie şi n'am avut 
condeiu! Am trăit totdeauna într'o întunecime înspăimântătoare, 
In ochii unui cioban de-al nostru din Poiana-Sibiiului licărește 
de zece ori mai multă inteligenţă, în mişcările lui e mai mult 
ritm, în profilul lui neasămănat mai multă nobleţă, decât în 
înfăţişarea cutărui sălămar dintr'un suburbiu al Berlinului, 
care ştie carte și ceteşte zilnic ştirile din „Lokal-Anzeiger“. 
Dar trăim într'o beznă ne mai pomenită şi ne omoară sărăcia. 
Câte talente nu ni-se părăginesc aşa, îngrădindu-şi geniali- 
tatea în simplitatea primitivă a artei țărănești. Dacă am avea 
o altă ocrotire, dacă nu s'ar urma de cătră toate guvernele 
înăbuşirea sistematică şi criminală a poporului nostru, í cu câte 
opere de artă n'ar fi mai bogată omenirea? Dar ce să facem 
astăzi, când toate sbucnirile de talent ni-le încătuşează aceşti 
tâlhari ai evoluției universale. Rămânem aşa în voia sorții şi 
abia întâmplarea dacă mai ridică la suprafață un val de lu- 
mină. lată Coșbuc, numai întâmplarea ni-l'a scos la iveală. 
Inchipueşte-ţi că-i mureau părinții când era de doisprezece 
ani și nu mai avea cine să-i ducă de mâncare cu desagii la 
Năsăud! Ar fi astăzi un ţăran desculţ în Hârdău, ar cânta în 
strană şi ar colăcări pe la munţi, iar literatura noastră ar fi 
lipsită de cea mai luminoasă pagină! Şi gândește-te, câte 
minţi nu se stingheresc aşa în colibele țărănești! Ce să mai 
zic de artă și literatură, pe cari tot le mai alegi din folklor, 
ori din altita unei cămăși de ţărancă! Dar în știință, în câm- 
pul larg al descoperirilor tehnice, unde lipsa de cultură taie 
aripile oricărui avânt! Țăranul nostru e un spirit inventiv şi 
câte o drăcie de morișcă de pe Olt, înciocălată de cutare 
plugar, numai aşa de capul lui, tradează o minune de ta- 
lent... 

== Mi-aduc aminte, — urmă rîzînd tovarăşul meu, — 
la o expoziţie din Sibiiu venise un sătean de prin jurul Po- 
Tumbacului cu o spuză de vârtelniţi, sucale, proiecte de piuă, 
mori. Mă apropiu de el, era un om mărunțel, uscăţiv, cu 

ochii vii şi neastâmpăraţi, în ei cu licărirea unei intelizenţe 
de veveriţă. Bade, — zic, — de unde, păcatele, vii cu mi- 
nunile astea? — Păi, — răspunde ţăranul, — iacă le-am 
adus aci să le vază domnii! — Cine le-a făcut? — Eu, cin 
să le facă? — zice el dând din umeri... Așa, adică dta eşti 
măsar? Ba n'am fost de când sânt! Un om pe aci încolo... 
— Păi cum le-ai făcut? Cine te-a învăţat? — Nime, dom- 
nule, eu le-am scornit aşa, sara la vatră, ca să-mi arăt 
curajia... 

— Şi câţi Stephensoni, câți Edisoni nu-și ferecă astfel 
geniul lor în şurubăriile unei vârtelriți de morişcă! 

— Uite, noi, — continuă el zâmbind, — noi venim acum 
dela Pesta, unde am admirat pe Blériot. Ei, în vremea asta, 
întrun sat din jurul Orăştiei, un băiat de ţăran, student la 
politehnicul din Miinchen, şi-a făcut un aeroplan şistem pro- 
priu şi pluteşte peste mirişti... 

— Cum adică, îi dă târcoale peste turnul sașilor? 

— Da, da! Nu-i de glumă, — îmi replică în ton serios 
tînărul advocat. Il cunosc pe Vlaicu, aşa-l chiamă. Are o su- 
medenie de invenţii. Acum nu ştiu, cum i-o fi reuşit aero- 
planul, dar aud că l-a construit în miniatură şi e admirabil. 
Mi se spune, că sboară cu uşurinţă... Dă-te jos la Orăştie, 
Şi aşa îţi vine în drum... 

Şi prietenul meu m'a părăsit în grabă, ajungând trenul 
în orăşelul lui... Nici nam mai avut vreme să-i cer desluşiri 
să-l întreb mai deaproape ce-i cu comedia asta? Era însă 
destul de hazlie şi mă intriga toată povestea cu aero- 
planul întrun sat de lângă Orăştie... 

Și cum mă frământam aşa Singur în trenul care fugea 
pe malul Murâşului, deodată îmi îulgeră în minte o amintire 
de demult, dela universitate... 

— Stai... stai! Eu îl cunosc pe inventatorul ăsta, pe 
Vlaicu! 

Mi-au înviat îu pripă conturele unei feţe cunoscute. 
Un vechiu coleg de şcoală, cam în urma mea cu vreo doi 
ani la gimnaziul din Sibiiu... Cum să nu-l ştiu? Vlaicu care 
contruise o turbină, de-a pus în uimire pe profesorul de fizică 

şi au lucrat-o în fabrica lui Rieger... Il văd ca acum, înalt, 
subțire], oacheş, cu ochii negri şi scrutători. Ne duceam la 
el acasă, ca la panoramă. In chiliuţa lui, unde sta la un croitor, 
avea un atelier de măsărit şi făurărie. Pe polițe, ceasornice 
în toată mărimea, chei, rotiţe, cleşte şi pe părete lumină 
electrică furată din conductul dela stradă. Avea şi sonerie 
făcută de el, — era o comedie întreagă. L'am revăzut la 
universitate în Pesta, de unde a plecat după vreo două se- 
mestre. De câteori nu ne plimbam pe malul Dunării, amândoi 
stăpâniți de frigurile celor dintâi visuri ale tinereţii? Totdeauna 
am simțit o simpatie pentru acest băiat cu privirea aprinsă, 
aţintită departe, oarecum peste capetele noastre... Nu-i înţe- 
legeam rostul tuturor poveştilor, când îmi vorbia de magne- 
tism ori de cutare problemă de stereometrie... Eu, habar 
maveam de toate astea. Dar îmi plăcea liniştea lui, senină- 
tatea de vizionar cu care îşi desfăşura planurile... 

Adesea ieşiam împreună din localul „Societăţii Petru 
Maior“ şi cum se aprindeau felinarele în jurul Dunării, noi 
ne aşezam pe nişte trepte în faţa undelor cari tremurau într'o 
strălucire feerică şi Vlaicu îmi spunea gânditor: — „De per- 
petuum mobile m'am lăsat... Nu se poate! E o prostie, mam 
chinuit de ani de zile cu magneţii. Am făcut o sumedenie de 
planuri şi proiecte... Nu merge... Să ştii că m'apuc de o ma- 
şină de sburat“. Tăcea apoi şi se uita departe, la luminile 
cari jucau într'o strălucire palidă ca un cârd de licurici som- 
nuroşi pe coastele muntelui Gelert. Dunărea îşi ducea în li- 
nişte maiestatică valurile eterne, deasupra se sbuciuma văl- 
măşagul de trecători, urla răsboiul vieţii şi în Vavilonul de 
târg şi de care se agita furnicarul pestriţ al patimilor ome- 
neşti, în vreme ce doi băieţandri cu ochii în stele, doi copii 
străini, rupţi din Ardeal, stăteau alături, cufundaţi în tăcerea 
visului lor strălucitor, unul încurcând iţele unui vers, celalalt 
rotițele unei maşini de sburat... 


M'au năpădit amintiri de demult... Legănarea lor mi-a 
adus în suflet o moleşeală dulce şi părea că simt plutind în 
jurul meu miros de busuioc şi tămâiţă, florile simple şi curate 
ale copilăriei mele dela ţară. Prin câte vămi nu mia trecut 

deatunci goana vieții! Imi răsunau în minte cuvintele din 
Oda lui Oraţiu, cu înțelepciunea lor resemnată, cu care nu 
mă puteam împăca odinioară: Eheu, fugaces labuntur anni 
Posthure, Posthume !.. 

Se înțelege, că m'am dat jos la Orăştie. 

E i 

M'am învârtit de douăori pe străzile acestui oraş curăţel 
din valea Murășului, şi m'am încredinţat că Vlaicu îşi înte- 
meiase reputaţia aici. M'a convins cel dintâi dintre cunoscuți, 
un domn bătrân, care m'a privit nespus de compătimitor, a 
mişcat din cap, şi mi-a aruncat câteva căutături destul de 
ciudate când a înţeles ce vânturi m'au adus pe la Orăştie... 

— Şi zi cu aia de Ssburat?... Credeam că vii la Viad, 
să vă duceţi la vreo adunare de popor, când colo dta cu 
maşina... l-auzi, lasă-l la pustia de — cum îi zice? — de 
aeroplan!... Te pomeneşti că-i cam tresărit băiatul ista... In- 
chipuieşte-ţi, vine din ţara nemţească, unde era într'o fabrică 
de automobile, lasă slujbă, — era inginer, rogu-te — lasă 
leafă, lasă tot şi tăbăreşte pe capul tat-so, un biet de plugar 
din Binţinţi... lacă-l într'o dimineaţă la uşa porţii cun cufăr 
de acareturi... 

— Da ce-i dragu' tatii, Aurel, ai venit să ne mai vezi? 
— Am venit şi nu mai plec, pân’ nu dau gata o maşină de 
zburat !.. — Acum ce socoteşti dumneata ?.. Cum zic, tare mi-e 
teamă... Bagă de seamă, dumnevoastră poieţii, am tot auzit!.. 
-— Şi negăsind cuvinte potrivite să'şi spuie nedumeririle, 
unchiaşul a zâmbit cu bunătate, mi-a strâns mâna şi s'a de- 
părtat bolborosind în barbă probabil fragmente din părerile 
ce auzise despre slujitorii lui Apollo... 


In curând însă mi-a fost dat să întâlnesc şi apărători 
de-ai lui Vlaicu. O seamă de tineri advocaţi şi funcţionari de 
bancă vorbeau cu o desăvârşită admiraţie de invenţia lui. Imi 
spuneau cum a construit un proiect în miniatură care zboară 
de minune, cum a făcut din lemn de brad şi din pânză întreg 
scheletul aparatului în mărime naturală şi au plutut cu toţii 
de-asupra câmpului din marginea oraşului în aeroplanul, care, 
în lipsă de motor, era pus în mişcare de doi cai. Imi povesieau 

că directorul liceului unguresc a rămas încântat şi văzându-l 
în câteva rânduri, l-a tras la o parte pe Vlaicu şi i-a propus 
să-l ducă la Pesta, că-i pune totul la cale. Mă rugau înduioşaţi 
când unul, când altul: — „Nu-l lăsa și pe ăsta să ni-l ia Ungurii, 
să-i schimonosească numele şi să se fălească cu el... Vlaicu nt 
vrea să'şi deie apăratul altuia, el zice că l-a făcut pentru 
armata română... Da nare pe nimeni. laca noi, da cine ne 
cunoaşte ? Du-te cu el la Bucureşti, acolo cât baţi în palme !..* 

— Şi nu mai sfârşiau cu rugăminţile aceşti tineri îndurerați, 
pentru cari Bucureştii erau întruparea dragostei ocrotitoare, 
de care ei nau avut parte în viaţă... 

Aşa stând la un colţ de uliţă şi ținând sfat, unul ne-a 
tăiat vorba: „lacă vine!“ La răspântie se ivise silueta unui 
biciclist. Era Vlaicu. Intr'un minut a fost în mijlocul nostru 
şi ne-am strâns mâna ca doi prieteni vechi. Aproape zece ani 
decând nu ne-am văzut. Mă uit la el, îl cercetez cu dea- 
mănuntul — era tot cel de-atunci. Cu aceiaşi seninătate 
copilărească, cu vechea strălucire în ochi, tot aşa de glumeț 
şi nevinovat ca odinioară, cu aceleaşi aiere de nepăsare şi 
îndrăzneală. Par-că şi cei zece ani S'au strecurat peste capul 
lui, fără Să-i lase urme. Era şi acum uşurel şi vesel ca la 
vârsta de opsprezece ani, când visa, „perpetuum mobile“... 


Mi-a prins braţul şi, ca și când ar relua firul unei 
conversații, a deschis vorba potolit cu accentul lui ardelenesc: 
— „Viu de-acasă. Nu mai putem eşi la cale cu tata. Că s'o 
scot dracului din şură, că nu se poate învârti de ea, că-i vre- 
mea trieratului şi mare unde pune ciurul. Ce să fac? Am 
desfăcut-o cu totul... Pe ai mică poți s'o vezi, zboară ca o 
pasăre... Ar îi bine să vii“... — Şi desfăcându-ne pe nesimţite 
dintre preteni am luat-o domol înainte. In câteva minute ne- 
am pomenit într'o trăsură: „Du-ne la Binţinţi!“ 

Invăluiţi întrun nour de praf treceam dealungul câmpiei 
şi reînviamn icoane de demult. dela școală... Vlaicu îmi isto- 
risea zbuciumările lui din anii de student... Imi vorbea de 
invenții și de proiectele de aieroplan cari s'au perândat în 
mintea lui până astăzi. Cu glasul firesc, fără a sublinia un 
cuvânt, îmi povestea cum la universitatea din München îi 


— 267 — 


zăpăcise pe Nemți cu meşteşugul lui în construcții de ma- 
şini, cum și astăzi se păstrează întrun laborator un model 
de mașină de zburat, ce înjehebase el acum câţiva ani în 
formă de „parapleu“, care era perfect în teorie, dar nu se 
ridica decât doi coţi dela pământ... Imi spunea cum a tăcut 
armata la marină, ca să poată studia construcţia maşinilor 
de pe corăbiile de război, cum întors la Miinchen a mai stat 
cât a stat şi s'a angajat la Frankfurt într'o fabrică de auto- 
mobile, ca să-şi poată pune în practică invențiile. 

Aici a lucrat vre-un an de zile şi a construit cel mai 
bun automobil din fabrică, care a câștigat premiul dela 
cursele „Prinz Heinrich Fahrt“ din Baden. Acum s'a întors 
acasă, și-a isprăvit aeroplanul şi caută pe cineva să-i dea 
bani, ca să-l facă. El l’a destinat de altfel pentru armata ro- 
mână „ca să aibă și ei, săracii, o maşină de sburat“. 

— Şi cum se ducea trăsura înainte, mi-se desfăşurau la 
tot pasul frământările unui suflet robit de ideal. Părea că 
văd în mintea lui şi deslușeam acolo o şurubărie nespus de 
complicată şi subtilă, aranjată de o mână meșteră. Atât de 
simplu, atât de liniştit şi cu atâta siguranță îmi înfăţişa acest 
om cea mai avansată problemă tehnică a zilelor noastre, 
încât mă uimea. Mi-am dat seama degrabă că nu-mi vor- 
beşte un Suflet vulgar. Vedeam, că n'am nimerit un individ 
dornic de căpătuială care îmbată lumea şi umblă după câ- 
teva sute de coroane, nici un tresărit pornit să bată câmpii 
după cai verzi... Puteai înţelege că la temeiul acestei linişti 
e conștiința omului în curat cu socotelile lui, că după aceşti 
ochi nehodiniţi şi cercetători se sbuciumă o inteligență vie, 
care lucrează cu cumpăt şi răceală. In vreme ce-mi vorbea, 
eu mi-am fost tras seama: o fi sburând, mo fi sburând, dar 
ăsta odată are să însemne ceva... 


Vremea a trecut, fără s'o simţi şi în curând ne-am po- 
menit la Binţinţi. Un sătuleţ de Români săraci și harnici e 
această comună din câmpia Murăşului. In fața caselor cu 
coperiş de paie răsar cîrduri de copii desculți și arşi de soare, 
cari îşi flutură pălăria. Sânt veseli când îl văd pe Vlaicu, care 
le face jucării şi se ţin în urma noastră. La vre-o două sute 

de paşi opreşte vizitiul. Am ajuns şi coborîm din trăsura, 
care a rămas în faţa porţii. Stau şi privesc. E o casă ţără- 
nească potrivită, spoită alb, acoperită cu ţigle, cu două fe- 
rești către uliţă, cu grădiniță şi cu arminden la poartă. Intrăm 
în ogradă şi Vlaicu se uită împrejur. Ai casei sânt la câmp 
şi n'au venit încă. Uşa e încuiată şi el caută cheia. N'o gă- 
găşte nici la părcanul ferestrei, nici sub botă în gîrliciul piv- 
niţei. Ce să facem? Mai aşteptăm şi eu îmi rotesc ochii prin 
curte. O luăm încet către şură, în care văd un întreg atelier 
de măsărit, de strungărit... 

— Aici sânt acareturi de-ale mele, — Pe-aici mă cam 
ţin eu. Eu şi Ion. Nu-l ştii pe frate-meu. Şi el face de toate 
ca şi mine... Numai cât n'a învăţat carte, dar are o mână 
uşoară ca briciul... Şi vezi la de astea mâna hotăreşte... Vorba 
lui Edison, nouăzeci şi opt de procente de mână și numai 
două de minte se cer la o invenţie... Vezi în colţ luntrea aia, 
cum stă pe rotile. Amândoi am făcut-o mai demult, când ne 
tineam de drăcii. l-am pus rotile, ca s'o putem trage până la 
malul Murășului, pe-aici prin fundul grădinii la vre-o doi chi- 
lometri. Uite e cu motor... Când am adus motorul mai în- 
tâi şi meşteream la el, tata se uită la mine: — „Ce-i miro- 
zenia asta de maşină, ca o rădașcă ?* — „Ce săfie? Asta are 
putere cât şargu şi celalt, amândoi caii dumitale !“... Tata 
prinde a ride: „Vezi-ţi de treabă, mă băiete !... Ce crezi, că-ţi 
baţi joc de mine, neamţule ?“... Ion face cu ochiul: — „lan 
tine-o tată, aşa în braţe“... Şi cum prinde tata motorul, îi şi 
dă drumul, nebunul dracului... Dintruna l-am văzut pe laviţă, 
lungit, pe bietul bătrîn şi întruna a fost în curte, de unde 
striga cât îl lua gura: „Scoateţi-o afară, trăzni-o-ar, că surupă 
casa !*.... 

Cum povestim şi eu ascult vorbele glumeţe ale lui Vlaicu, 
din care rîde un sănătos umor țărănesc, nimeresc şi părinții. 
La câmp au auzit de sosirea noastră. lată-i pe amândoi. Un 
ţăran trecut de cincizeci de ani, mărunţel, uscăţiv, cu părul 
cărunt şi în privire cu aceiaș strălucire de voiciune. Mama o 
bunătate de femeie, cu ochii umezi. S'aproprie şi-mi întind 
mâna cu dragoste. Bătrînul a auzit de mine, mă ştie din ce- 

tanii, din „Libertatea“ dela Orăştie,.. Se bucură şi-i rîd ochii 
când îi lămuresc de ce-am venit. Mişcă din cap şi zîmbește : 

— „Tot cu de astea l-am pomenit pe Aurel! Zice-acum 
că zboară... Dare-ar Dumnezeu, numai să nu-şi rupă gru- 
mazii“... 

Mama sfioasă ne poiteşte în casă şi noi pornim încetinel. 
Uşa e deschisă, trecem prin tindă în „casa de dinainte“ care 
vine cătră uliţă. Mi-s'a întipărit atât de bine acest interior la 
care m'am gândit de-atunci de multe-ori. O odăiţă curată. 
cu miros de gutui și de busuioc. Pe jos nevodită, numai cu 
lut şi cu tavanul de grinzi. In fața mesii o laviţă zugrăvită, 
şi împrejur pe păreţi cuiere cu ulcioare, dincolo blidarul. In 
colţ patul cu perinile înfoiate, aşezate una peste alta, cu țoale 
şi scoarțe împăturate, ţesute la casă. In această odăiță, cu 
aranjamentul primitiv al ţăranului nostru, erau răsfirate cele 
din urmă descoperiri technice ale Occidentului. Pe laviţă în 
capăt era un gramofon, dincolo o bicicletă de lemn („roata 
cu care se dă lon“, făcută tot de el). Cârma dela aieroplanul, 
care nu încăpea în şură şi a trebuit desciocolat, sta atârnată 
de-un cui în grindă alături de nişte fuioare, iar pe masă, pe 
pânzătura învărgată, tot soiul de instrumente, desenuri, reviste 
de aviaţiune şi sus pe patul țărănesc, care aproape atingea 
scândurile din tavan, un model de aeroplan în miniatură. 
M'am uitat împrejur şi-am stat câteva clipe mut, biruit de 
priveliştea asta paradoxală. Pare că văd şi-acum odăiţa albă, 
care alături de simplitatea patriarhială a vieţii ţărăneşti, adă- 
postea cele mai vertiginoase avânturi ale omenimii saturate 
de civilizaţie. Sub tavanul de grinzi se frământa mintea 
care năzuia să deslege problema aviaţiunii. Cum mă 
uitam împrejur, mă năpădeau tot felul de gânduri... 

Cam așa e şi mobiliarul nostru sufletesc al tuturor cărturari- 
lor smulși din sumanul țărănesc, ca acest interior... Sânt două 
lumi închise în noi, cari se sbuciumă, se ciocnesc şi se luptă 
veşnic până ne coborîm în groapă... Alături de notele unei 
vieți primitive, ce am moştenit din părinţi, oraşul ne-a dat 
lumina lui chinuitoare. Aşa ne ducem zilele pururea che- 
mați, împinși, turburaţi de această împărechere ciudată. Avem 

sbucniri de sănătate rustică şi slăbiciuni de rafinărie occi- 
dentală... Cât de mic e un piept omenesc ca să cuprindă 
frământarea acestor două lumi... 


Vlaicu a curmat tăcerea zâmbind. — „La gramofonul 
ăla te uiţi? l-a lui lon. I Pam adus din Germania să-i mai 
cânte sara. Membrana e o invenţie de a mea. Dac'aş fi mai 
îndemînatec, azi aş avea bani mulţi... lacă contractul cu o 
fabrică din Frankfurt, care îmi oferă douăzeci şi patru de mii 
de mărci. Am făcut târg în toată forma... Mi-a dat şapte 
sute arvună şi eu i-am vândut membrana cu toate drepturile... 
Restul nu Pam mai văzut. Eu nu mă pricep la astea“... Şi 
mişcând din umeri se întinde deasupra patului. — „lacă mo- 
noplanul meu!“... 


L'am aşezat pe masă şi mă uitam cu băgare de seamă 
la această libelulă elegantă. Construit din sîrmă, din mătasă 
şi din trestie, era lucrat cu o acurateţă şi simplitate uimi- 
toare. Bătrânul clipea din oclii lui vii şi strălucitori şi ne 
asculta cu evlavie toate poveştile... Trecândîn ograda, Vlaicu 
mi-a arătat o serie de evoluţiuni din cari și judecata mea 
profană a putut să se convingă că sunt în fața unei desco- 
periri minunate. l-am strâns mâna cu admiraţie: — „Mergem 
la Bucureşti !“ 


Intorşi în casă, am mai rămas câteva clipe şi lăsând 
nemângăiată pe biata mamă, care începuse să gătească la 
foc, ca să ne omenească, mi-am luat rămas bun cu mare 
părere de rău, că nu mi-a fost dat să-l văd şi pe lon. Bă- 
trânii ne-au petrecut până la trăsură şi la despărţire i-am lă- 
sat cu ochii înlăcrămaţi: — „De ar da Dumnezeu să se 
aleagă ceva!“ La plecare, au rămas alaturi lânga stâlpul 
porţii, făcându-şi pod cu palma de-asupra ochilor, uitându-se 
în urma trăsurii pâna ne-am pierdut. 

Tăceam amândoi. Pe mine mă învăluia încă farmecul 
acestei curate Simplităţi ţărăneşti şi pe fruntea prietenului 
meu trecea o umbră de seriozitate. Dumbrava din faţa înota 
în lumina roşiatecă de soare apune şi crestele stejarilor pa- 
reau tivite cu aur. Vizitiul nostru fluera printre dinţi o arie 

de țarină dela Abrud şi cari mergeau înainte într'o ţăcăneală 
domoală... 

Vlaicu mișcă uşor din cap şi fața i se luminează de un 
zâmbet bun şi trist: — „Săracu tata! L'ai văzut? E copleşit 
de necazuri... Aşa, sara mi-se jălueşte câte odată... Dar rar... 
Mai mult tace şi eu văd că-l muncesc gândurile... Stă pe 
laviţă întrun colț şi abia întrun târziu ridică capul: „Ce 
S'alege de capul vostru, mă băieţi, mă?“ Mama trecen tindă 
să nu-i vedem lacrămile... Nu prea este veselie multă la noi... 
Pe cele cincisprezece jugăre de pământ vre-o şase mii de 
coroane, datorie la „Ardeleana“. Până ma purtat pe mine 
prin streinătăţi... Eu niciodată n'am ştiut să umblu cu banul...“ 

După câteva clipe de tăcere, fruntea i-se înseninează. 
— „Mai de mult, când era tata în putere şi n'avea necazuri, 
era mult râs la noi. Tata e de felul lui om deschis şi ştie 
multe. El să nu crezi, că e îndemănatec în treburi de astea... 
dar îi plac cărţile cu poveşti, cu istorii, cu haiduci, cu Mihai 
Viteazu... Să-l vezi, cum citeşte sara la vatră... şi face poli- 
tică, nu ca mine. N'are Vlad om mai de credință la ale- 
geri. E şi cu trecere la popor, că s'a ridicat din puterea lui. 
A fost multă vreme primar la noi în Bintinţi“. 

Cu o dragoste copilărească îmi povesteşte amănunte 
din viața familiară, din cari aleg cât de curată e intimitatea 
casnică acolo, sub tavanul de grinzi. Vin apoi pe rând 
glume, aventuri, pozne din copilărie... 

— Câte nu făceam noi cu lon! Și bani am făcut odată: 
piese de cinci coroane. Dintr'o combinaţie de metale am turnat 
vre-o cinzeci de bucăţi şi le întinsesem pe o scândură în 
iesle... lacă fata la fereastră: „Vai, săracu' de mine, mă băgaţi 
în temniță diavolilor!* — Ce să fac? Le-am topit din nou... 
Altădată, — asta-i mai brează, — era la noi pe prispă adunat 
tot comitetul comunal ştii juraţii, fruntaşi... Venise oamenii, 
vre-o opt inşi, să le spuie tata ce-a isprăvit la Pesta, unde 
fusese să cumpere un clopot pe seama bisericii. Eu mă 
bălăbăneam în casă la o baterie electrică. lon se uită pe 
fereastră, întoarce capul şi mi-s'apleacă încet la ureche: „Ştii 
ce? Hai să-i scuturăm o leacă!“ Zic, bine Ioane, tu ţii aparatul, 

eu le dau sârmele, da bagă de seamă mă, să nu ridici sus 
la două sute de volte, că trîntim adunarea! les pe prispă la 
oameni, ei cu clopotul... Zic, ian ţineţi de-aici, să vedeţi şi 
dumneavoastră ce minuni sânt pe lumea asta; dumneata din- 
colo... aşa... — Ei zîmbeau, conoşteau multe drăcii de ale lui 
domnişorul Aurel... Se prind de mână roată și mi se uită în față... 
Eu de colo :—„Dă-i drumul Ioane !“ Ce să-ţi spui ? Intr'o clipită 
a fost tot comitetul pe spate. Speriaţi, cu ochii mari, cu părul 
vilvoi se uitau de jos bieţii Români... Lafereastră râdea lon, 
— nu m'ascultase ştrengarul !... — Câte n'am făcut noi de astea... 

Aşa povestind ne-am pomenit în Orăştie, unde ne 
aştepta lumea: admiratori şi detractori. Unii zâmbeau cu 
neîncredere şi se coteau între ei glumind pe socoteala poeți- 
lor cari „totdeauna au plutit şapte coți dela pământ şi nu e 
mirare, dacă săturându-se de Pegaz vor să zboare cu 
aieroplanul“, — alții trăgeau nădejdi şi-mi profeţeau minuni, 
când le-am spus impresiile mele. 

Peste câteva clipe ne-am dus la gară. Am urcat în pripă 
treptele vagonului şi-am strâns cu putere mâna lui Vlaicu: 

— Va să zică la Bucureşti! 

e. 

Peste vre-o trei săptămâni am trecut granița împreună. 
Mergea întâi în Ţară. Fiorul de emoție care ne cuprinde pe 
noi când vedem cel dintâi chipiu de dorobanț, i-a rumenit şi 
lui obrazul în vama Predeal. Duceam cu noi două modele 
de aieroplan, de diferită mărime. Când ne-au cercetat bagajul 
şi au văzut vameşii scheletele de sârmă și trestie ne-au dat 
roată şi lumea se înghesuia în jur de noi ca la comedie. In 
tot drumul el era cuprins de îngrijiri şi cum auzea pe cei din 
vagon vorbind repede și fără greşuri în româneasca lor 
elegantă, părea tot mai dus pe gânduri: — „Eu no să le 
pot spune nimic... Să le vorbeşti tu! Pe mine să mă lase "1 
pace: Mie să-mi deie o tablă și cretă şi noroc bun!“ 

Era o seară caldă şi senină de toamnă când am ajuns 
în Bucureşti şi-mi făcea o adevărată plăcere veselia lui Vlaicu, 
când vedea, că toți trecătorii de pe stradă vorbesc româneşte... 
Am luat-o domol alături pe bulevarde şi fără să ştim, în ră- 

tăcirea asta nocturnă, ne-am pomenit în fața universității, lângă 
monumentul lui Mihaiu Viteazul... Ne-am oprit tăcuţi în faţa 
eroului turnat în bronz. Era o linişte desăvârşită de miez de 
noapte, stelele străluceau pe boltă ca nişte ţinte deaur. Intr'un 
colţ, furişată după frunzele platanilor, tremura găinuşa în sclipiri 
jucăuşe... Vlaicu îmi strânge mâna şi cu tremurat par'că îmi 
zice mai mult şojtind: „Uită-te minune! Cum strălucesc ochii 
calului şi barda lui Mihaiu! Nu vezi, parcă se uită la noi!“ — 
„Şi aşezaţi pe-o bancă, am rămas aşa pierduţi ceasuri întregi, 
fărimând poveşti cari înviau amintirile unei măriri moarte şi 
poleiau cu strălucirea visului zorile unui viitor mai bun... 

A doua zi am început goana după oameni. Şi aici ca 
la Orăştie două tabere, dar după câteva săptămâni de arun- 
cături dela Ana la Caiafa, în sfârşit a ieşit biruitor Vlaicu... 
L'au angajat la arsenal şi eu l-am lăsat în această lume nouă 
cam uluit, cam nedumerit, dar bucuros şi plin de nădejdi... 

Deatunci s'a scurs un an şi eu nam mai putut trece 
granița să-l văd. De ce am mai spune cât s'a sbuciumat de 
atunci, câte batjocuri, câte necazuri n'a îndurat firea lui în- 
dărătnică, cum i-au tăiat leafa şi n'avea din ce să-şi plătească 
chiria... li recetesc adesea scrisorile pline de amărăciune: 
„Haide, frate, la Bucureşti, de mă scoate din belea, că iştia 
fac politică din aeroplan!“ De ce să le mai povestim toate 
astea, crâmpeie din vechea poveste a tuturor celor chemaţi 
de sfânta „nemulțumire“?... 

El e deasupra acum, văzduhul l-a cucerit şi cu aripile 
meştere tae valurile de lumină şi albastru. Numele lui trece 
pe toate buzele și înscrie o pagină de glorie a neamului... 


In vremea asta, în căsuţa albă din Binţinţi, Ion încres- 
tează o măciucă şi meştereşte în strung nişte rame pentru 
icoana lui Sf. Nicolae, făcătorul de minuni dela Miralichia, 
care cu barba în piept se uită cucernic din chip şi împarte 
binecuvântarea cu degetele lui lungi şi subțiri... 

Şi câţi Ioni nu trăiesc şi mor aşa în umbră, cu străful- 
gerarea geniului în ochii lor adânci, strânşi în obezi de ur- 
sita vitregă a unui neam de mucenici?... 

Doi robi. 


— Să-l aduceţi pe şaptezeci şi cinci! — răsună deodată 
chiotul sergentului, un glas care cutremură zidurile. In golul 
liniştei mortuare a celulelor, aceste răcnete curmă visarea 
robilor şi-i fac să tresară cum stau aşa uitaţi cu fruntea în 
palme. Se aude zîngănitul legăturii de chei cum sună pre- 
lung, ascuţit, obraznic... Sgomotul se apropie de uşa mea. 
(Eu sânt — păcatele mele — eu sânt 75.) Aud cheia cum se 
înfige greu în broască, cum se învârteşte odată, de două 
ori. Un val de lumină năvăleşte pe uşa ce se deschide și 
mă face să-mi frec ochii. In prag e un pandur îmbrăcat de 
paradă, cu puşca pe umăr, cu baioneta strălucitoare în vârf, 
drept, rigid, cu cunoscuta severitate ungurească: 

— Mergem la judecător! 

Mă ridic, îmi iau pălăria şi ies. Gardianul mă îndeamnă 
dela spate, cu ungureasca lui poruncitoare: 

— Inainte, domnule, înainte ! 

Coborîm scările, trecem printr'o curte în care o ceată 
de robi în mantale lungi, sure, priveghiaţi de vardişti, taie 
lemne. Toţi se opresc, muzica lor monotană încetează o clipă. 
Intorc capul spre mine, parc'ar zice: Incă unu! Ce o fi 
greşit şi ăsta ?... Apucăm pe un coridor întunecat, ca să je- 
şim din nou la lumină. Se deschide uşa, o antişambră. To- 
varăşul meu își potriveşte chipiul. Altă uşă. Intrăm într'o 
cameră largă, cu o masă mare la mijloc, cu poliţe pe păreţi 
și cu o mesiță în colț. Vardistul stă drept în faţa domnului 
dela masa mare, salută, şi îşi bate călcâiele: 

— Vă anunț cu supunere, domnule judecător, Măria ta, 
lam adus pe şaptezeci şi cinci! 

— Bine! Aşteaptă! — Şi domnul dela masa mare îşi 
îndreaptă ochii spre mine. Mă învăluie de sus până jos într'o 
privire de triumf şi straşnică mulțumire. Incă nimeni nu ma 

privit aşa. Nici nu cunoşteam uitătura asta, decât din cărțile 
cu haiducul ale domnului N. D. Popescu şi din povestirile 
lui Sherlock Holmes. Cum se uită la mine, un zâmbet larg 
îi întinde faţa, satisfăcut îşi freacă mânile, clipeşte şiret şi 
plescăie din buze: 

— Care va să zică... He... he... Care va să zică... Nu 
sa putut? Ce? N'ai fugit? Ai?... Ne cunoaștem noi prie- 
tenii... — şi începe o ploaie de paragrafi: paragraf 375, pa- 
ragraf 2, paragraf... 

Un tînăr la mesita vecină scrie ce spune domnul cu 
barbete, domnul judecător. Scrie, se opreşte din când în când 
încurcat, tuşeşte, ridică capul: 

— Paragraf cât? 

— Paragraf 375! — răspunde triumfător şi ironic stăpâ- 
nul meu. Şi povestea urmează înainte, curmată, la răstimpuri, 
de câte-o întrebare adresată mie: De ce ai scris ? Recunoști ? 
Ce te-a îndemnat? De ce ai vrut să ‘ugi? Unde te duceai? 
— Şi alte vorbe ţinute întrun ton schimbat, cu o maiestetică 
seriozitate protocolară cădeau asupra mea ... Eu răspundeam 
încet şi plictisit, fără nici un pic de supărare... 

Mă legănau amintiri de tot felul. Reconstruiam crâmpeie 
din lectura romantică a adolescenţei: tablouri din inchiziția 
spaniolă, prinderea haiducului Ioniță Tunsu la cotitura Oltu- 
lui, pagini din Silvio Pellico. Mi-a apărut canalul dela spa- 
tele palatului dogilor din Veneţia, vedeam „Ponte dei sospiri“, 
auzeam bătaia ritmică a lopeţilor... Şi mă duceam mai de- 
parte cu gândul. Admiram cina lui Veronese din Academia 
de lângă Rialto, mă supunea privirea Mariei din tabloul lui 
Tizian ... Şi ochii împăienjeniți îmi rătăceau în gol, popo- 
sind câte-odată pe crucifixul de pe masă din care un Crist 
de bronz ruginit, cu barba în piept, mă privea nespus de 
umil, de trist şi de părăsit: un anahronism jalnic în atmos- 
fera asta de paragrafi... 

— Am isprăvit! — Şi cu un gest de indescriptibilă mân- 
drie degetul arătător al domnului judecător îmi arată direcţia 
uşei. Pandurul mă ia din nou dela spate şi plecăm. Trecem 
prin antişambră, ieşim prin gangul luminos şi apucăm înainte. 

18° 


sa 7 = 


Când ajungem întrun ungher dosnic, însoțitorul meu mă 
atinge uşurel pe umăr. Se opreşte. Mă opresc şi eu. Mă pri- 
veşte în față. Se uită în dreapta, în stânga, ca şi când ar 
căuta pe cineva. Se încredințează că sântem singuri, se apropie 
de urechea mea, îi bălăbăneşte pușca într'o parte, mi-se uită 
încă odată adânc în ochi şi-mi şopteşte tainic, cu glasul tre- 
murat, într'o românească din jurul Clujului: 

— Eu am citit multe verșizri de-ale dumitale, domnule, 
că şi eu-s român, numai vezi dumneata, aici nu-i slobod!... 
— Şi rumen de emoție, cu obrajii luminaţi de un surîs bun, 
îmi strînge mâna bietul Român. Nu ştiu ce să zic. Inchid 
ochii o clipă... Imi tremură genele fără să vreau şi pornim 
fără un cuvânt înainte ... 

La cinci paşi am ajuns în curtea robilor. Procurorul ne 
iese în față şi ne taie drumul. Pandurul îl vede, scoate piep- 
tul, păşeşte drept, ţanțoş, şi-mi arată calea. li aud din nou 
glasul străin, brutal, poruncitor, oficial, pe ungureşte: 

— Inainte, domnule, înainte ! 

In strălucirea soarelui îmi apare la un colț statuia lui 
Matia Corvinul în faţa bisericii gotice din piaţa Clujului. Mă 
fulgeră un fior prin vine. Şi ne ducem tăcuțţi, eu înainte, pan- 
durul în urma mea: doi robi într'o puşcărie mare... 


Tovarăși de drum. 
— Insemnări din călătorie. — 


Aşa m'am simțit de singur şi de străin azi-dimineaţă, 
aici departe în munții Scoției, unde m'au adus valurile pri- 
begiei. Când să deschid ochii în pat, la cea dintâiu tremurare 
de lumină ce mi-a atins genele, am avut o tresărire care 
mi-a pătruns cu un fior rece întreg trupul. 

Mi se părea, că din cadrele de pe pereţi lorzii şi baronii 
de pe vremuri, stăpânii de odinioară ai acestui castel bătrân, 
în care mă adăpostesc de câteva săptămâni, şi-au aţintit 
asupra mea căutătura lor rece şi mă fulgeră cu disprețul lor 
suveran. Cavalerii cu perucă, cu obrazul luminat de-un zâmbet 
îngheţat şi ironic, mă privesc întrebători, în vreme ce o lady 
din colț îşi încreţeşte fruntea cu severitate şi simt că într'o 
clipită are să-şi scuture nervoasă mantia de hermelin și pu- 
nându-şi lornionul are să întoarcă capul. Deodată par'că toţi 
aceşti străbuni zugrăviți de meşteri zugravi, baroni îmbrăcaţi 
în zale strălucitoare, iscusiţi bărbaţi de stat cu privirea adâncă 
Şi întunecată sub fruntea boltită, curtezani pudrați cu buclele 
argintii şi nevestele lor, aceste aristocrate cu talia sveltă, cu 
degetele lungi şi subțiri, întreagă societatea asta distinsă a 
început să se mişte. 

De departe s'a pornit un susur care creşte şi din care 
desluşesc zîngănit de zale şi clinchet de oţele; aud cum se 
bat pintenii de argint, cum picură clar piuitul lor prelung şi 
ascuţit amestecat cu foşnetul de mătasă grea prinsă în valu- 
rile unor trene lungi; şi tot mai aproape vine această îngră- 
mădire de sunete neobişnuite. Şi lucru ciudat: într'o clipită 
pornesc şi mobilele din casă să se urnească din loc. In jur 
de mine e un şopot şi o fierbere generală: scrinul de aba- 
nos cu ediţia lui Shakespeare din 1623, masa de lângă fe- 
reastră adusă din Versailles dela curtea lui Ludovic XV, du- 

lapul larg şi monumental ca un iconostas, fotoliul din colţ cu pi- 
cioarele aurite în forma unor ghiare de leu, oglinda de Ve- 
neția, — toate lucrurile, până şi patul cu baldachin în care 
stau întins, încep pe rînd să-și părăsească locul unde au stat 
cuviincioase atâta vreme şi se gătesc de drum. Eu aştept ne- 
mişcat, îmi curm răsuflarea şi cum îmi string genele simt 
inima bătându-mi speriată ca o pasăre în colivie. Văd cum 
se desface înaintea mea o enormă sală gotică cu boltituri şi 
cu arcade în care se duc pe rînd toate lucrurile din casă, 
chemate la viață ca de-o baghetă magică. Din zgomotul lor 
aleg vorba grea şi răspicată, adâncă ca glasul de clopot din 
turnul unei catedrale, cuvintele rare şi pline de demnitate ale 
cancelarului Scoției prins în tabloul dintre ferestre, vrednicul 
sfetnic la curtea lui lacob IV —: „Haideţi să plecăm! Nu e 
de seama noastră acest străin barbar fără blazon“... 


Mai departe n'am putut desluşi ce spune, fiindcă o bă- 
taie la uşe ma făcut să tresar din somn, să mă ridic drept 
în picioare și să mă frec la ochi. Venise servitorul să-mi 
anunţe că a trecut demult ora dejunului şi proza lui a făcut 
astiel să dispară arătarea mea ciudată. Mă uit împrejur stă- 
pânit încă de fiorii visului şi le văd toate la locul lor, în so- 
lemna lor nemi;care bătrânească, care dă o notă de seriozi- 
tate şi linişte acestui interior de castel scoțian. Dar cum mă 
desmetecesc aşa, în minte îmi rămâne icoana acestui vis și 
gândurile încep rând pe rând să mi-se lege de ea. Caut să 
aleg rostul lui şi cu încetul îmi dau seama că e brodat pe 
contrastul dintre viața mea zilnică de acasă şi păţaniile ace- 
stor săptămâni de pribegie într'un colţ de pământ necunoscut. 

Dar are şi o semnificaţie mai adâncă, este un fond de 
adevăr din care sa pornit visul meu. E adevărul, că sufletul 
unui om, ori şi unde ar fi aruncat de valurile sorții, își păs- 
trează matca lui croită dela început. Aşezat întrun pământ 
străin, el este şi rămâne o lume a parte, îngrădită în gân- 
durile, visurile, năzuinţele şi obiceiurile aduse de acasă, cari 
îi împrejmuie şi-l apără ca zidurile o fortăreață. Cu cât e 
mai delicat şi mai sensitiv, cu atât va fi tulburat mai des și 
se va simți mai dureros atins de toate încercările de a-l 

scoate din hotarele lui vechi, cu atât i-se va părea mai isbi- 
tor contrastul unei situații schimbate. De aceia orice înstrăinat 
de ţară sau de neam își păstrează în intimitatea sufletului 
până la sfârşitul vieţii, însușirile cari îl leagă de petecul de 
pământ din care sa smuls şi cari îl urmăresc totdeauna, ca 
o moștenire fatală. O floare, scoasă din țarina unde a răsărit 
şi sădită sub alt cer, va trăi poate şi va tânii mai departe, 
dar altoită cu o mlădiţă străină se va prăpădi. Aşa şi sufletul 
nostru, care păstrează veşnic parfumul pământului și lumina 
cerului de unde a pornit în lume și spre cari totdeauna va 
privi înapoi. 

De aceia, — îmi ziceam eu, reluând firul visului care 
nra turburat — ar avea toată dreptatea aceste porodițe de 
lorzi să protesteze împotriva mea. Ne potrivim doar aşa de 
puțiu şi sântem atât de străini unul de altul. Două lumi de- 
părtate şi fără înrudire. Eu n'aş putea pătrunde nici odată în 
haina inimilor cari au bătut odinioară, sub aceste armuri de 
cavaleri medievali ; și ei, tot asemenea, n'ar înțelege nici când 
sbuciumul care îmi înfierbântă tâmplele. Deosebirea de neam, 
de ţară şi de ierarhie socială ne îndrumă sufletul pe cărăr' 
potrivnice, cari nu se întâlnesc. Aş putea să trăesc un veac 
între ei, să-i văd zi de zi, să le ascult vorba potolită şi cu- 
minte, să le admir așezămintele înțelepte, să stau alături de 
ei când manâncă, când fac chef, când se roagă, să 'ntind 
braţul acestei femei cu talia de viespe, să le văd cu ochii 
înlăcrimaţi şi rugători, sau cu fulgere de ură în privirea 
aprinsă, eu totuşi simţ că aşi rămânea pe veci închis în ce- 
tatea gândurilor şi năzuințelor mele de-acasă. 

Ori-ce călător, fie cât de sărac, când pleacă la drum, 
îşi ia o brumă de merinde. Aşa şi sufletul. La plecare în- 
carcă cât poate. Duce cu el de-acasă soare, svon de pădure, 
duce joc de lumini și de umbre, duce oameni, glume, dureri, 
speranţe, simpatii, duce dragoste şi ură. Cu cât e mai larg 
în încăperile lui, cu atât ia mai mulți din acești tovarăşi cre- 
dincioși cari îi urmăresc toate drumurile. Sărântocii pleacă 
gol și cu traista în băț, în care-şi mototoleşte toată avuţia, 
dar omul cu cuprinsuri se îngrijește de merinde și bagaj. Şi 

în vreme ce Sufletele sterpe se dau repede la brazdă şi se 
pierd fără urmă în turma nouă, personalităţile rezistă fiindcă 
au tovarăşi de drum. Viaţa, cu cohorta ei de pățanii şi expe- 
rienţe zilnice pe un pământ străin, se scurge pe dinaintea 
ochilor ca valurile fără odihnă ale unui râu, pe care să-l 
priveşti dela mal. Îţi rămân pe urma ei învățăminte şi în- 
demnuri. Dar tot ce vezi primeşte îndrumarea acestor tova- 
Tăşi de drum, cari Sunt vecinic aproape cu povaţa lor, cu 
gluma lor, cu supărarea şi cu batjocura lor veche. De multe 
ori te tulbură amestecul lor, tu nu poți să-i alungi, căci au 
pus stăpânire pe tine şi nu te mai ascultă. Cu deosebire 
nopţile şi visurile sunt ale lor. Cum a încetat sgomotul zilei 
şi sufletul ridică fruntea lui de argint între vis şi viaţă, atunci 
se pornesc şi vin pe rând aceşti soți de călătorie, ca chemați 
de clopotul unei biserice. Vin şi țin adunare. 


„Şi câte nu se spun acolo şi câte icoane uitate nu reîa- 
vie. Smeii şi balaurii copilariei ard cu răsuflarea lor de foc 
şi pier în adâncuri de ape la palatul de cristal al sfintei 
Miercuri, în frăgarul din fața casei sa pornit să cânte o 
mierlă şi fete cu seceram brân vin glumind dela câmp. Şi 
pe rând apar icoane din copilărie, vine ca într'o oglindă mi- 
nunată toată viaţa ta cu intimităţile ei ascunse. Intreagă ţi-o 
scormonesc aceşti tovarăşi de drum, fără de cari ai fi atât 
de singur şi de nenorocit. 


Cum stau aşa frământat de gânduri, îmi vine o idee 
bizară. Ce ar fi dacă, la un moment dat, ar prinde întrupare 
în carne şi oase măcar o parte din aceşti tovarăşi ai mei 
de drum, acele figuri pe cari dragostea m'a îndemnat să le 
zugrăvesc în ciasurile mele de singurătate, dacă întreagă 
ceata asta ar veni acum la mine şi aşa dintr'odată m'aş po- 
meni cu ea că urcă treptele castelului. Cum s'ar încurca pe 
coridoarele lungi popa Irimie şi ceilalți părinţi cu barbele 
albe, cum ar sta uluiți bieţii ţărani arşi de soare şi cum ar 
amuți gluma şi vorba lor înţeleaptă. Ana, fata judelui ar 
pleca ochii la pământ cu sfială, în vreme ce Laie Chioru ar 
şterpeli, poate, câteva lingurițe de argint. Cum ar călca co- 

voarele de Smirna, ar sparge minunatele porcelane de S&v- 
res şin ce strașnică încurcătură m'ar aduce. Cât de îngrozit 
ar privi din cadre aceste chipuri distinse de lorzi şi de lady, 
ba poate chiar actualul meu amifitrion, amabilul nostru amic 
S. Seton Watson, cu toată dragostea lui pentru neamurile 
asuprite din Ungaria, şi-ar pierde răbdarea şi mi-ar spune cu 
toată hotărîrea: — „Dragul meu, eu pe ăştia nu i-am învitat 
în Scoţia“. 

Şi, cu toate astea, aşa cum Sunt, săraci şi chinuiți de 
sapă și de nesomn, aceşti oameni dela ţară sunt veşnicii 
mei tovarăşi de drun, ei vin cu mine în tot locul. 

Cum deschid acum geamul cătră parcul castelului, pri- 
virea mea zboară departe peste grădina cu orchidee și mi- 
moze, se înfundă în pădurea de fagi dela poala munților şi 
dacă închid ochii stând răzimat pe părcanul ferestrei, aud clo- 
potele dela stână şi, în văzduhul pătruns de svonul frunzelor 
bolnave, par'că desluşesc o doină din Sibiiu. 

— Toate sunt înzădar: noi suntem înseparabili, draga 
mea căciulă de oaie. 

Abernethy (Scoţia). 


Prin noi înşine. 


In discuţiile ziarelor, cu deosebire de-un timp încoace, 
se agită tot mai des o chestiune predilectă: înpâcarea noa- 
stră cu guvernul. Din lună în lună se iveşte câte-o notă de 
trei rânduri la cutare gazetă, în care se aminteşte declaraţia 
în acest sens a unui politician ungur, sau părerile cutărui 
fruntaş de-al nostru. Ba, ce e mai mult, alături de străduin- 
tele puţinilor oameni cinstiţi, cari desfașură o activitate în 
această direcție, ne pomenim încetişor cu o întreagă ceată 
de aventurieri, pentru cari apostolatul de acest gen a ajuns 
un fel de profesiune destul de rentabilă pentru bucătăria lor. 
Și am fi nedrepţi, dacă, judecând cu deplină răceală, n'am 
spune că în opinia noastră publică aceste tendinţe pe ici pe 
colo găsesc un oarecare răsunet. Ne mai cumpănind acum 
raţionamentele de ordin politic, prin cari s'ar putea susținea 
Sau dărîma îndreptăţirea acestei chestiuni, să ne dăm seama 
în treacăt din ce concepție anume porneşte vânturarea ei și 
întru cât sânt juste rezoanele spiritului public din cari e 
scoasă la suprafaţă. 


Aruncând o privire asupra frământării noastre din tre- 
cutui apropiat, noi vedem cum acţiunile politice săvârşite de 
noi se reduc aproape numai la formularea unor juste pretenţii, 
la accentuarea când mai slabă, când mai puternică a postu- 
latelor noastre legitime față de organele puterii de stat, fără 
a se statori în acelaş timp căile şi mijloacele unei întăriri 
naţionale la noi acasă prin puterile noastre. Din toate actele 
noastre politice se răsfrânge acest principiu de-a statori o for- 
mulă față de o situație nouă creată de-o lege sau dispoziţie 
mai recentă prin cari se ţintea desființarea noastră, fără a se 
indica în acelaş timp mijloacele de rezistenţă şi fără a se 
lucra sistematic la opera de apărare. Din aceste rezultă îm- 
prejurarea extrem de păgubitoare pentru noi, că până când 

guvernele, cari s'au perîndat, au mers din succes în succes 
în munca lor de destrucțiune a puterii noastre, noi am pierdut 
pe rând tot ce ni sa dat odinioară prin favoarea vremilor şi 
înțelepciunea fruntașilor de-atunci, fără a câştiga în schimb 
prilejuri noi de consolidare. Această stare a lucrurilor a dat 
naştere concepţiei greşite şi prea puţin potrivite cu normele 
de vieaţă ale unui popor luptător, că soarta noastră e în mâna 
adversarului, că tăria sau slăbiciunea lui are să determine 
starea poporului românesc. Prin aceasta sa mutat oarecum 
centrul de gravitațiune al situaţiei noastre în afară de noi 
înşine, contribuindu-se astfel la înjghebarea unei serii de cre- 
dințe greşite, cari îndrumau spiritele spre pasivitate şi spre 
o cumpănire oarecum fatalistă a împrejurărilor. Prin aceasta 
se explică, între alte neajunsuri ale vieţii la noi, şi linia de 
oboseală ce-o vedem adese ivindu-se la suprafaţa vieţii noa- 
stre politice şi poticnirile pe cari ni le aduce descurajarea 
slabilor, ori specula negustorilor şi ahtiarea aceasta după 
pace, de care ne împiedecăm tot mai des în timpul din urmă. 


Nimeni nu va tăgădui, că în vieaţa unui popor relaţiile 
lui cu toate ramificările aparatului de putere din statul în 
care trăeşte, sânt hotăritoare. Nimeni nu va tăgădui, că re- 
gimul politic de care-l împărtăşeşte cârmuirea, în ale cărei 
mâni se concentrează toate forțele vieţii de stat, deci şi în- 
săşi forțele lui, are un rol decizător în desvoltarea unui popor. 
E firesc deci, că până la statornicirea unui echilibru normal 
între poporul, care e elementul susţinător, şi între guvern, 
cate e elementul de cârmuire al vieţii de stat, nu se poate 
aştepta o stare de lucruri prielnică. E natural deci, ca factorii 
conducători ai acestui popor să fixeze doleanţele lor faţă cu 
puterea ocârmuitoare de stat, dar e tot atât de natural, ca, 
dacă vor să contribuie la înlăturarea regimului păgubitor, 
şă-şi lămurească mijloacele de întărire internă. Numai în 
acest chip se poate pregăti sau accelera schimbarea dorită. 
lată aşadar, că necesitatea reclamă nu numai o linie de con- 
duită față de adversar, ci o serie de îndatoriri față de tine 
însuţi. Trebuie deci program şi muncă pentru realizarea lut 
în sus şi program şi muncă pentru întărirea ta în jos. Aceasta 

e concepția elementară, care se desface din acţiunile con- 
ştiente ale neamurilor, cari, în luptă cu aparatul vieții de stat, 
au să-şi satisfacă necesităţile lor. 


Judecând în această ordine de idei conducerea noastră 
politică şi spunând adevărul întreg, trebuie să constatăm că 
acest principiu al bifurcaţiei nu a fost urmat, că au rămas 
covârşitoare acţiunile pentru a se fixa raporturile noastre față 
cu cârmuirea statului, fără ca această conducere politică să 
iee măsurile necesare pentru apărarea şi înaintarea de acasă. 
Cercetaţi sub acest raport toate actele şi hotăririle frămân- 
tării noastre politice mai recente şi veţi vedea nota distinctă 
a acestei concepţii. Dovada clasică e însuş programul naţio- 
nal din 1881, care în 9 puncte fixează pretențiile legale ale 
neamului nostru față de factorii vieţii de stat, fără a norma 
însă îndatoririle față cu noi înşine, fără a ne da în acelaş 
timp o codificare a luptei de-acasă, cum am zice, un regu- 
lament intern pentru activitatea menită a se desfăşura în ca- 
drele instituţiilor ce avem. Netăcându-se acest lucru şi rămâ- 
nând hotăriîtoare în toate actele noastre concepţia amintită, 
noi am fost condamnaţi să înregistrăm în urma situaţiei ex- 
trem de favorabile a guvernelor ungureşti o serie de pierderi, 
totatâtea rezultate ale unei opere de dărimare, fără a putea 
înregistra un singur câştig politic, rezultatul unei opere de 
clădire din partea noastră. De-aici perseveranţa continuă în 
reducerea la minimum a pretențiilor noastre, de-aici politica 
de renunțare, de-aici statornica licitaţie minuendă a fruntașilor, 
de-aici momentele de criză în moralul masselor populare. 


Evident, că această stare de lucruri nu poate fi nici în 
favorul nostru, nu poate nici să dăinuiască multă vreme. Lu- 
mea se întreabă cu drept cuvânt, unde avem să ajungem, 
dacă conducerea noastră politică îşi restrânge activitatea la 
trei discursuri pe an în parlamentul din Budapesta, la câteva 
adunări poporale şi o serie de comunicate în presă, în cari 
se afişeasă proteste platonice? Are să se întrebe, care e ac- 
țiunea conştientă, sistematică, a acestei îndrumări politice 
aici acasă între limitele putinţei create de legile vitrege? Şi 
va zice, cu toată dreptatea: comitetul nostru naţional e repre- 

zentanța intereselor neamului, în această corporațiune se gă- 
sesc exponenții încrederii obşteşti, meniţi a iniția și îndeplini 
acțiuni pentru întărirea noastră internă. Ei bine, unde sunt 
aceste acțiuni, fără de cari se părăginesc forţele noastre? De 
ce acest interes exagerat al fruntașilor noștri față de cele mai 
neînsemnate acte din bucătăria politicianismului unguresc și 
de ce neglijarea celor mai importante din năzuinţele noastre 
interne? Unde e comitetul naţional, chemat a conduce și în- 
druma manifestările multiple ale vieții unui popor, unde e 
activitatea lui pe tărîmul diferitelor ramuri de întărire naţio- 
nală? Cari îi sunt lozincele, cari îi sunt faptele de crdin 
cultural, bisericesc, economic ? Unde îi găsim urmele în 
parlamentarismul sinodal, menit a deslega problemele excep- 
ţional de importante ale vieţii noastre bisericești și şcolare, 
chemat a determina atitudinile arhiereilor, ale preoțimii şi 
învățătorimii, tagmele pe cari se zazimă însăşi existența 
noastră? Unde îi găsim îndrumările în variatele şi marile 
probleme ale luptei noastre culturale şi economice? Că se 
lucrează pe ici pe colo în această direcţie, e adevărat, dar 
tot atât de adevărat e că în această lucrare comitetul naţio- 
nal, care prin însuşi rostul lui ar trebui să fie parlamentul 
afacerilor noastre interne, nu-şi are partea lui de acti- 
vitate. 


Fireşte, că pentru susținerea şi îndeplinirea acestui prin- 
cipiu se cere, pe lângă o serie de cunoștinți pozitive, o în- 
suşire, fără de care orice gând bun e zadarnic: muncă. Pen- 
trucă, în acest caz, dându-ne seama, că trebuie să trăim prin 
noi înşine, comitetul național ar trebui să fie o corporație cu 
adevărat vie, care se susține pe sine şi susține pe alții într'o 
continuă fermentare rodnică. Atunci nu sunt suficiente întru- 
nirile de până astăzi cu caracterul lor platonic. Atunci se 
pretinde o vastă muncă de organizare, care şi-ar manifesta 
influențele în toate ramificările vieţii noastre publice. Atunci 
am avea broşuri de propagandă, — de sigur nu ca cea dela 
Braşov, — am avea o organizație de partid, am avea o se- 
rie de acţiuni conştiente pe toate terenele. Se'nţelege, că nu- 
mai atunci S'ar putea vorbi de o reală conducere politică a 

poporului nostru, care astăzi tînjeşte copleşit de mizerii, sau 
dlibuieşte mai departe în puterea inerţiei seculare. 

In această ordine de idei s'au lansat în ziarul „Tribuna“ 
multe propuneri, ca d. e. activitatea din partea comitetului 
pentru salvarea şcoalelor poporale, pentru pregătirea unei 
opere statistice, scoaterea de broşuri, aranjarea adunărilor 
poporale şi alte multe proiecte, cari ținteau la consolidarea 
noastră. In loc să fie primite cu bunăvoința cuvenită aceste 
accente critice izvorite din cele mai bune intenţii, ele au fost 
strivite cu o intoleranţă neobişnuită, strigându-se în cele pa- 
tru unghiuri „trădare“ şi aruncându-se epitete injurioase oa- 
menilor dornici de o inovaţie. Natural, că a te îngrădi în 
faţa oricărei premeniri şi a protesta în numele sfintei „soli- 
darităţi nationale“, de câte ori ţi-se cere muncă și hărnicie, 
e cu mult mai comod. Dar cu această comoditate noi nu ne 
ducem departe. Dacă orice întreprindere, orice societate nu 
poate fi îndrumată decât de o muncă sistematică, cum să 
poată îi călăuzite pe drum bun destinele unui popor? Dacă 
şi societatea noastră pentru crearea unui fond de teatru 
scoate la an o carte, un anuar, cui îi poți lua în nume de 
rău când rămâne dureros atins, văzând activitatea atât de 
subțirică desfăşurată la noi în fața unei conterenţe naționale, 
din care lumea se alege abia cu impresiile fugare ale unui 
discurs de ocazie, spus pe repezeală?... 

Desigur, că s'au ivit pe ici pe colo note răzlețe, cari 
tradau oarecari nemulțumiri şi nu aveau alt scop decât o în- 
dreptare a lucrurilor în favorul nostru. Cu deosebire în ge- 
nerația mai tînără a prins tot mai puternice rădăcini credința, 
că în loc de a se exagera importanța pășirilor noastre față 
de duşman, mai bucuros să ne pâtrundem de ideia, că tre- 
buie să trăim prin puterile noastre şi să desvoltăm astfel o 
muncă mai intensivă la noi acasă. In această direcție s'au 
înfiripat toate criticele publicate în timpul din urmă în ziarul 
„Tribuna“, excepţionând, fireşte, violențele războiului pe care 
a fost silit să-l poarte pentru a nu fi exterminat. 

Cumpănite cu judecata omului obiectiv, aceste dorinţe 
Sunt cât se poate de juste. Nu-i nici o lipsă, ca cineva să 

fie un strașnic astronom al „constelaţiei europene“, e destul 
să aibă mintea limpede şi sentimentul realităţii, ca să-și deie 
seama, că în viața noastră politică sunt necesități superioare 
unui discurs din palatul de pe malul Dunării şi că salvarea 
unei şcoli poporale a unui cătun românesc din ghiarele gu- 
vernului e mai importantă, decât un toast diplomatic pentru 
contele Tisza la prânzul preasiântului din Arad. Fiindcă, ori- 
cât ar fi de supărăcioşși fruntașii noştri, noinu putem ascunde 
adevărul, că soarta politică a neamului românesc poate fi 
mai degrabă îndrumată pe cărări bune de vrednicia lor, decât 
de slăbiciunea adversarului şi că, indiferent dacă ne împă- 
căm sau ba cu guvernul unguresc, la urma urmei singura 
formulă hotăritoare a existenței noastre rămâne: prin no: 
înşine. 

Cetitorii iinparțiali pot judeca, dacă criticele şi aprecie- 
rile izvorite din asemeni considerații publicate în ziarul „Tri- 
buna“ merită o serioasă cumpănire, sau stigmatul „tradării“ 
şi măciuca intoleranţei. Judecând îşi va trage seama şi dacă 
trebuie să sprijinească mai departe un astfel de organ sau 
trebuie „boicotat pe toată linia şi scos din casele româneşti“. 

Să judece. 


Cuprinsul, 


Pro domo . . .. . .. . - 
Pe drum nou . 

Tabu . . in can 
Dreptul criticei se GEASS 

Vrem o credinţă . 

Părinţi şi fii 

Generaţia nouă í 

Educaţia în şcolile ungurești 
Copiii nimănui . . s 
Chemarea preoțimii noastre 

O deosebire 


Cinstea cirjei Eaa A A 
Cuvântul arhiereilor Aa 
Robia banului . . . . 


Deputaţi noştri 
Cultura ungureasca 
Adunări poporale 
Ne primenim . . . . 
Adevărul à 
Mici negustori 
Roadele iertării 
Fruntaşul 

Apariţii ciudate 
Oameni slabi . 
Condotien marunți . 
Mijloacele lor . 
Doua judecaţi 
Crima şi pedeapsă . 
Doua morminte . 


Două mentalitaţi . . . . . 
Politică săseasca a d 
Trei rânduri la gazetă . . 


Micile garnizoane . . . . . 
Thalia nosstra 

De vorba cu un strain 
Fruntaşi ai neamului 
Fericiţii noştri EX pairiaţ . 
Un înfrînt Eci A 
Un falş Coriolan . . . 
Diagnoza unui străin ne ra 
A murt wm om . , . . - 
Alma mater 

Drumeţi întârziaţi 

Fumega putregaiul 

O noua morala . 
Invăţaminte . 

Indemnuri noui à 
Povestea unei case . . 
Morala celor m ci 

In urma unei pierderi . 


La groapa lu Bunea . . . . 
Un sufet frumos în 
Drumul unu: cuceritor . . 
Doi robi. 


Tovarăşi de drum . Ea ee aia 
Prin noi inșine .. .. . . 


Prețul: Coroane 3. 
Pentru România: bei 3:50. 


